**AZƏRBAYCAN RESPUBLİKASI**

*Əlyazması hüququnda*

**ÇAR RUSİYASININ QAFQAZDA İSLAM SİYASƏTİ**

İxtisas:7214.01 - Dinin tarixi və fəlsəfəsi

Elm sahəsi: Fəlsəfə

Fəlsəfə doktoru

elmi dərəcəsi almaq üçün təqdim edilmiş

**DİSSERTASİYA**

İddiaçı:\_\_\_\_\_\_\_\_\_\_\_\_**Rəşad Eldar oğlu Cabarov**

Elmi rəhbər:\_\_\_\_\_\_\_\_\_**Tarix elmləri doktoru, professor İradə Mehdiqulu qızı Hüseynova**

**BAKI – 2024**

Mündəricat

GİRİŞ..............................................................................................................

I FƏSİL. RUSİYANIN QAFQAZI İŞĞAL ETMƏSİ VƏ İŞĞAL ƏRƏFƏSİNDƏ İSLAM...........................................................................................

* 1. Rusiya işğalına qədər Cənubi Qafqazda islamın təsiri

və əhalinin tərkibi......................................................................................................

* 1. Rusiya işğalı ərəfəsində Şimali Qafqaz xalqları və islam.......................
  2. Qafqazın işğalı və onun ilkin nəticələri...................................................

II FƏSİL. QAFQAZDA ÇAR RUSİYASININ İSLAM SİYASƏTİNİN MÜSTƏMLƏKƏ XARAKTERİ..............................................................................

2.1. Qafqazın işğalından sonra islam siyasəti, şeyxülislamlıq və müftilik idarələrinin yaranması, islam dini haqqında çar qanunları.......................................

2.2. Müridizm hərəkatı və onun güclənməsində İmam Şamilin rolu..............

2.3. Xristian xalqlarının Qafqaza köçürülməsi və xristianlaşdırma siyasəti...

III FƏSİL. QAFQAZ XALQLARINA QARŞI SOYQIRIM SİYASƏTİ VƏ PANİSLAMİZM ETİRAZ ƏLAMƏTİ KİMİ..........................................................

3.1. Çar Rusiyasının Qafqazın müsəlman xalqlarına qarşı soyqırımı və mühacir hərəkatı........................................................................................................

3.2. XIX əsrin sonu - XX əsrin əvvəllərində panislamizm və onun

Qafqazda yayılması.................................................................................................

NƏTİCƏ........................................................................................................

İstifadə edilmiş ədəbiyyat siyahısı.................................................................

**GİRİŞ**

**Mövzunun aktuallığı və işlənmə dərəcəsi.** Dini siyasətin həyata keçirilməsi həmişə böyük dövlətlərin, xüsusilə öz ərazilərini genişləndirmək və geniş coğrafiyada hakimiyyətini bərqərar etmək istəyən dövlətlərin regional siyasətinin mühüm komponentlərindən biri olmuşdur. Bu mənada Rusiya imperiyası özünün XVIII əsrdən etibarən Qafqazda həyata keçirməyə başladığı işğalçılıq siyasəti ilə seçilir. Dini siyasət və onun yeni işğal edilmiş bölgələrdə tətbiq edilməsi imperatorluğun yeni ərazilərində sosial-siyasi və sosial-iqtisadi həyatın bir çox aspektlərini müəyyən etmişdir. İmperiyanı idarə edənlər pravoslavlığın Rusiyanın dövlət dini olduğunu nəzərə alırdılar və bu vəziyyət digər dinə sitayiş edən və digər inancları qəbul edən xalqlara qarşı siyasətdə öz əksini tapmışdı. Onların dini və milli hüquqları Rusiyanın Qafqazı işğal etməyə başladığı və bu istiqamətdə fəaliyyətini tamamladığı dövrlərdə davamlı olaraq pozulmuşdur.

Rusiya dövlətinin müsəlmanlar ilə münasibətləri qədim və təzadlarla zəngin tarixə malikdir. Rusiyanın daxili və xarici siyasətinin mahiyyəti, siyasi və iqtisadi maraqları, ehtiyacları və problemləri onun islama və müsəlmanlara olan münasibətini müəyyən edirdi. Rusiyanın müsəlman dünyasına ekspansiyası XVI əsrin ortalarından başlayaraq XIX əsrin sonlarına qədər davam etmişdir və bu proseslərin nəticəsində Volqaboyu ərazilər, Krım, Sibir, Qafqaz və Orta Asiya işğal edilmişdir. Bu ərazilərdə yaşayan əhali artıq öz dini inancını tarixi ənənələri əsasında deyil, Rusiya dövlətinin göstərişləri əsasında həyata keçirmək məcburiyyətində qalmışdı. Rusiyanın qeyd edilən bölgələrə müdaxiləsi yerli əhali tərəfindən heç də xoş qarşılanmamış, işğal edilmiş əraziləri üsyanlar bürümüşdü. Şeyx Mənsurun başçılığı ilə Şimali Qafqaz xalqlarının üsyanları bunun bariz nümunəsidir. Daha sonra onun fəaliyyətini İmam Həmzə, Qazi Məhəmməd və İmam Şamil davam etdirmişdilər.

İmam Şamil Qafqaz müsəlmanlarını öz ətrafında toplayaraq uzun illər ruslara qarşı şiddətli müqavimət göstərmişdir. Onun məğlubiyyətindən sonra da üsyanlar ara verməmiş və Baysanqurun timsalında çeçenlər Rusiyaya qarşı birləşmişdilər. Ruslar hər hansı bir bölgədə üsyanı yatırdırdılarsa, digər yerlərdə üsyan baş qaldırırdı.

Rusiya işğalından sonra Qafqazda dağlı kəndlərinin dağıdılması və sakinlərinin düzənlk ərazilərə köçürülməsinə, çar məmurlarının zülmləri ilə müşayiət olunan müstəmləkə siyasətinin həyata keçirilməsinə başlanıldı.XIX əsrin ikinci yarısında Zaqafqaziyada müsəlman din adamlarına rəhbərliklə bağlı əsasnamə qəbul edildi və müsəlman ruhanilərin hökumətin qanunlarına və əmrlərinə riyaət edib-etmədiklərinə dəqiq nəzarət edilməyə başlanıldı.Zaqafqaziya ərazisində bu funksiyalar canişin və qəza rəsmilərinə verilməkləbütün ərazidə müsəlman ruhanilərinə nəzarət Qafqaz canişininə tapşırıldı.Başqa sözlə, müsəlman din adamları hakimiyyətin xüsusi strukturları, səlahiyyətliləri tərəfindən daimi nəzarət altında idilər. Şimali Qafqazda da vəziyyət fərqlənmirdi. Ruslar xüsusilə Şimali Qafqazda ruhanilərə müridizmin təsirindən çəkinirdilər.

Qafqaz ölkələrinin hər birində Rusiya müəyyən detallaraxüsusi diqqət yetirirdi. XIX əsrin ikinci yarısında Qafqazda müstəmləkə siyasətini həyata keçirən çar hökuməti Azərbaycan ruhanilərinə müəyyən imtiyazlar verərək onları öz tərəfinə çəkməyə çalışırdı. Xüsusilə ruhanilər, həmçinin onlarınövladları dövlət vəzifələrini yerinə yetirməkdən və fiziki cəzadan azad olunmuşdular. Ruhanilərin evləri torpaq vergisi və digər ödənişlərdən azad edilmişdi. Bu, Rusiyanınöz daxili siyasətində zaman-zaman dəyişikliklər etmək bacarığının göstəricisi idi.

Bundan əlavə, dini bayramlarda insanların məscid xaricində yığıncaqlarını keçirmək qadağan edilmişdi. Din xadimlərinə hər hansı bir məsələ ilə bağlı əcnəbi ruhanilərə müraciət etmək də qadağan olunmuşdu. Bu cür əlaqələr aşkar edildikdə,din xadimlərinin Zaqafqaziya və bəzi hallarda Rusiya ərazisindənkənarlaşdırılmasına kimi ciddi şəkildə cəzalandırılırdılar.

Rusiya imperiyası Qafqazın müxtəlif etnik qruplardan ibarət xristian əhalisi ilə isə himayədarlıq siyasətiyürüdürdü. Erməni kilsəsi ilə əlaqələr özünəməxsus xarakter daşıyırdı. Erməni əhalisinin Cənubi Qafqaz ərazisinə köçürülməsi prosesində erməni kilsəsinin nümayəndələrinin mühüm rol oynadıqlarıtəkzibolunmaz məlum tarixi faktdır. Azərbaycan xanlıqlarının ləğv edilməsindən sonra Rusiya imperiyası süni bir qurum olan erməni vilayətini təsis etmiş oldu.

Qafqazdakı konfessiya siyasətində çar hökuməti bir sıra amilləri nəzərə almağa çalışırdı: Qafqazda tarixən şiələrlə sünnilər arasında olan dini fərqləri xüsusilə qabartmaq istəyirdi. Bu geniş coğrafi ərazidə dini siyasətin mahiyyəti, onun həyata keçirilməsi üsulları ilə bağlı çar məmurları və hərbi rəhbərlik arasında iki fikir yaranmışdı. Daha ayıq və uzaqgörən rus siyasətçiləri Rusiya hökumətini müsəlmanların dinini müəyyən dərəcədə qorumağı təklif edirdilər. Lakin müsəlmanları Rusiyanın potensial düşmənləri qismində qəbul edənlər bu cür təkliflərə qarşı çıxırdılar.

Belə bir dönəmdə Qafqaz bir sıra müsəlman xalqların soyqırımı və mühacirətini də yaşamalı oldu. Çərkəzlər və noqayların əksər hissəsi Qafqazdan qovuldular. Milyonlarla adıq məhv edildi,ubıx xalqı tarixin səhifəsindən ümumiyyətlə silindi. Amma sonralar Rusiya hökuməti özünün Qafqazla bağlı siyasətində müəyyən dəyişikliklər apardı. XX əsrin əvvəllərində Rusiya müsəlmanları arasında siyasi fəallıq artdı və panislamizm ideyaları tədricən özünə yer tapmağa başladı. Həmin dövrdə müsəlmanlar hətta Rusiyanın dövlət Dumasına seçildilər. Nəhayət,bu proseslərmüsəlman bölgələrinin bir qismində, o cümlədən Azərbaycan ərazisində də milli dövlətlərin yaranması ilə nəticələndi.

Mövzunun öyrənilməsini aktuallaşdıran digər məsələ Rusiyanın hazırda yenə də regional, qlobal və lokal proseslərdə oynadığı roldur. Bu gün Rusiya dövləti daxilində milyonlarla müsəlman yaşayır. Onların müəyyən qismini Şimali Qafqazda yaşayan əhali təşkil edir. SSRİ-nin süqutundan sonra Rusiya daxilində mərkəzi hakimiyyətə qarşı çıxışların baş verməsi danılmaz tarixi faktdır. Etirazların böyük əksəriyyəti özünü məhz Şimali Qafqazda, xüsusilə də hərbi formada göstərirdi. SSRİ dövründə deportasiya və diskriminasiyaya məruz qalmış Qafqaz xalqlarında milli şüurun oyanışı müşahidə edilməyə başladı və bu qaçılmaz prosesdə xüsusi rol islam dininə məxsus idi. Qeyd edilməlidir ki, Şimali Qafqaz xalqları özünəqayıdış dedikdə, ilk növbədə islama qayıdışı nəzərdə tuturdular. Çünki Rusiya işğalına qarşı istər Şeyx Mənsur, istərsə də Şeyx Şamil hərəkatları dini məzmuna malik idi. Bu dini məzmun XX əsrin 90-cı illərində Şimali Qafqaz xalqlarının oyanışında yenə də özünü göstərməyə başladı və nəticədə iki çeçen-rus müharibəsi baş verdi. İlkin mərhələdə çeçenlərin mərkəzi hakimiyyətə qarşı ayağa qalxması milli amillər, tarixi yaddaşaçökmüş hadisələrlə bağlı idi. Lakin sonralar bu müharibədə dini məzmunun güclənməsi bölgəyə müsəlman dünyasının müxtəlif yerlərindən axınlara səbəb oldu və çeçenlərin mərkəzi hakimiyyətə qarşı müharibəsi artıq dini xarakter almağa başladı. İkinci çeçen-rus müharibəsi zamanı Rusiya mərkəzi hakimiyyət orqanlarının təmərküzləşməsi, hakmiyyət böhranının aradan qalxması, ən başlıcası isə, Vladimir Putinin hakimiyyətə gəlməsi nəticəsində vəziyyət köklü şəkildə dəyişdi.Rusiya hakimiyyəti Çeçenistanda prosesin hərbi hissəsini bitirməyə müvəffəq ola bildi.

Rusiya hakimiyyəti eynilə XVIII-XIX əsrlərdə olduğu kimi, müasir dövrdə də Şimali Qafqazda nəzarəti ələ keçirə bilmək üçün dini siyasətində bəzi məqamları ilə diqqəti cəlb edir. Son dövrdə baş vermiş hadisələr Rusiyanın Dağıstan və Çeçenistan xalqları arasında milli zəmində deyil, həm də dini zəmində yaranan ziddiyyətlərdən ciddi şəkildə istifadə edə bildiyini nümayiş etdirdi. Rusiya hökuməti bir sıra Şimali Qafqaz ruhanilərini, daha sonra isə onun tərəfinə keçmiş Əhməd Kadırovu öz siyasi məqsədləri üçün istifadə etdi. Lakin müharibədən sonraRusiyanın Şimali Qafqazda yürütdüyü dini siyasət ziqzaqvari şəkildə inkişaf etdi. Belə ki, zaman-zaman inzibati, hətta hərbi metodlardan istifadə edən mərkəzi hakimiyyət daha sonra bəzi media və təbliğat imkanlarını da dövriyyəyə buraxdı. Şimali Qafqazda baş verən hadisələrtəbii ki, həmsərhədd ölkələrə də müəyyən dərəcədə təsir göstərir. Bu səbədən Rusiyanın Qaqfqazda dini siyasətinin öyrənilməsi həm tarixi, həm fəlsəfi, həm də siyasi nöqteyi-nəzərədən olduqca önəmlidir. Qeyd edilməlidir ki, Azərbaycan 1991-ci ildən bu günə kimi Rusiya ilə dəyişən münasibətlərə malik olmuşdur. 1991-1993-cü illərdə Rusiya ilə münasibətlərdə yaşanmış problemlər, eləcə də məlum hadisələrdə Rusiyanın açıq və ya gizli şəkildə Ermənistanı dəstəkləməsi öz sözünü demişdir. Xalqımızın Ümummilli lideri Heydər Əliyevin hakimiyyətə gəlişindən sonra Azərbaycanın Rusiya siyasətində ciddi dəyşikliklər baş vermişdir. Xüsusilə Rusiyada Vladimir Putinin hakimiyyətə gəlməsi bir çox dəyişikliklərə səbəb olmuşdur. Ümummilli lider Heydər Əliyevin Rusiyaya, Vladimir Putinin isə Azərbaycana rəsmi səfərləri hər iki ölkə arasında münasibətləri tərəfdaşlıq formatına keçirməyə imkan vermişdi. Ümummilli lider Heydər Əliyevin məqsədyönlü siyasəti nəticəsində artıq Rusiya tam bir mənalı olaraq Ermənistanın yanında yer almadı. Doğrudur, müəyyən dövrlərdə Rusiyanın xarici siyasətində erməni təsiri özünü göstərirdi. Amma bunun da fəsadları Ümummilli lider Heydər Əliyevin uzaqgörən siyasəti nəticəsində aradan qaldırıldı. Heydər Əliyev Şimali Qafqaz ölkələri, həmçinin onların dini liderləri ilə münasibətlərin inkişafında ciddi şəkildə maraqlı idi. Bununla da Rusiya xarici siyasətinə təsir edib bir sıra hallarda ortaya çıxan imperial yanaşmaların zərərlərindən Azərbaycanı sığortalayırdı. Çünki Ümummilli lider Heydər Əliyev çox dəqiq bilirdi ki, Şimali Qafqaz xalqlarını və Azərbaycan xalqını bir-biri ilə bağlayan əsas amil islamdır. Məhz bu səbəbdən Azərbaycanın dövlət başçısının daxili və xarici siyasətində islam mühüm rol oynayırdı.

Azərbaycanın dövlət müstəqilliyibərpa edildikdən sonra ikinci dəfə (1993-cü ildə) hakimiyyətə gələn Heydər Əliyevin milli-dini dəyərlərimizin qorunmasında, islam dininə hörmətin artması və xalqımızın dini inancının möhkəmlənməsində böyük rolu olmuşdur.

Bunun əsas səbəblərindən biri Heydər Əliyevin sovet dövlətində rəhbər vəzifələrdə çalışdığı dövrdə mərkəzi hakimiyyət tərəfindən islam dininə mənfi münasibət bəslənilməsidir. Məlumdur ki, bu dahi şəxsiyyətin Sovet İttifaqında rəhbər seçilməsinə ən böyük maneələrdən biri onun müsəlman olması idi. Bütün bunlar Heydər Əliyevi milli-dini dəyərlərlə necə bağlı olduğunun bariz nümunəsi olmuşdur.

Heydər Əliyev Azərbaycan xalqının həyatında mühüm rol oynayan, mütərəqqi və qüdrətli din olan islamın mahiyyətini daim vurğulamışdır. Onun fikrincə, məhz islam dəyərlərinə bağlılıq Azərbaycanda ruslaşdırma siyasətinə qarşı müqavimətə səbəb olmuş, azərbaycanlıların milli xarakterinin qorunmasına kömək etmişdir. Həmçinin tarixi dövrdə, təlatümlər zamanı xalqın istəyi ilə hakimiyyət sükanını yenidən əlinə almış olan Ümummilli Lider Heydər Əliyev bilirdi ki, milli sabitliyin təməl əsaslarından biri islamdır.

Heydər Əliyev 1993-cü ildə Təzəpir məscidində dindarlarla görüşlərinin birində islamın mütərəqqi mövqeyindən geniş söhbət açmış, onun insanların mənəvi və əxlaqi keyfiyyətlərinin formalaşmasında əhəmiyyətli rol oynadığını qeyd etmiş, islam dininin hər bir insana xoşbəxtlik bəxş etmək imkanına malik olduğunu vurğulamışdır. Dahi şəxsiyyətin qeyd etdiyi kimi, dinimiz hər zaman müsəlmanlara həyatlarında qarşılaşdıqları çətinliklərdən xilas olmaqda, düşmənlərlə savaşda qalib gəlməkdə, özlərini, ölkəsini və dinini xilas etməkdə kömək etmişdir. Şübhə yoxdur ki, islam öz tarixində dünyaya nümayiş etdirdiyi əzəmət və qüdrətini daha da artıracaq, ona sitayiş edən hər kəsə xoşbəxtlik və firavanlıq bəxş edəcək.

Heydər Əliyev islam dininin bütün atributlarına həmişə böyük hörmətlə yanaşır, islama öz münasibəti ilə bir çox insanlara daim örnək olmuşdur. Ölkə başçısı xalqımızın qeyd etdiyi bütün dini bayram və mərasimlərdə daim dindarların yanında olmuş,onlaradini bayramlar münasibətilətəbrik ünvanlamış, ən xoş arzularını çatdırmışdır. Ulu Öndər 1993-cü il sentyabrın 5-də Məhəmməd Peyğəmbərin (s.ə.s.) mövludu münasibəti ilə Təzəpir məscidində dindarlara müraciət edərək islam dininin həyatında mühüm rol oynadığını vurğulamışdır[17, s. 18].

Ümummilli lider Heydər Əliyev 1993-cü ildə ölkə Prezidenti seçildikdən sonra Səudiyyə Ərəbistanı Krallığına Ümrə ziyarətinə getmiş və Mədinədəki Peyğəmbər məscidinin şərəf kitabına yazmışdır ki, islamın qaynağı universal, fəlsəfi və elmidir.Ümummilli liderin bu səfərini ölkəmizin xarici siyasətində böyük nailiyyət kimiqiymətləndirmək olar[24].

İslamın Azərbaycan xalqının milli-mənəvi sərvəti olduğunu nəzərə alan Ulu Öndər daim islam dininin insanları təmizliyə, saflığa, sağlamlığa çağırdığını vurğulamışdır. 1994-cü il avqustun 26-da Təzəpir məscidində keçirilən təntənəli mərasimdə çıxış edən Heydər Əliyev İslam dininin tərbiyəvi əhəmiyyəti haqqında danışmış, islam dininin həmişə insanları sağlamlığa, paklığa, ülvi mənəviyyata çağırdığını etmişdir.

Ümumilli lider həmçinin Qafqaz xalqlarının azadlıq mübarizəsi və İmam Şamillə bağlı maraqlı fikirlər söyləmişdir. Şeyx Şamilin 200 illik yubileyi ilə bağlı Heydər Əliyev sərəncam imzalamışdır.Şeyx  Şamilin anadan olmasının 200 illiyi ilə bağlı tədbirlərin həyata keçirilməsi ilə əlaqədar olaraq Nazirlər Kabinetinə müvafiq göstərişlər verilmişdir[25].

Ümummilli lider Heydər ƏliyevŞeyx Şamilin irsinin araşdırılmasında xüsusi xidmətləri olmuş və bu yolda canından olmuş Azərbaycanlı filosof Heydər Hüseynovu dayad etmişdir[13, s. 141].

İslamın tarixi siyasi əhəmiyyəti, eləcə də onun tolerant mühitin yaranmasına verdiyi töhfələr Ümummilli lider Heydər Əliyev siyasətinin layiqli davamçısı olan Prezident İlham Əliyev tərəfindən daim vurğulanır. İlham Əliyevin daxili və xarici siyasətinin əsas aspektlərindən biri də Azərbaycanın islam dünyası ilə inteqrasiyasının dərinləşdirilməsidir. Onun xarici siyasətində uğurlu istiqamətlərdən biri də xarici ölkələrlə, xüsusilə region ölkələri ilə milli maraqlarımıza uyğun münasibətlərin qurulmasıdır. Təbiidir ki, bu ölkələrdən biri də Rusiyadır. Azərbaycan Prezidenti İlham Əliyevin düzgün siyasəti nəticəsində əzəl torpaqlarımızın işğaldan azad edilməsi uğrunda 44 günlük Vətən müharibəsində Rusiyanın Ermənistan tərəfindən müharibəyə müdaxilə etməsinin qarşışı alındı. Sonrakı proseslərin gedişində Rusiya Ermənistanın kapitulyasiya sənədində vasitəşi kimi özünə yer tapdı. Daha sonra Azərbaycan və Rusiya arasında müttəfiqlik haqqında sənəd imzalandı. Azərbaycan Rusiya ilə əlaqələrinin qarşılıqlı əməkdaşlıq və dostluq şəraitində inkişafında daim maraqlıdır. Bununla belə, Rusiya xarici siyasətində hələ də erməmipərəst təsirin izləri görünməkdədir. Amma Azərbaycan Prezidenti İlham Əliyevin Türkiyə ilə qardaşlıq müstəvisində apardığı siyasət Rusiyanın müttəfiqlik sənədinə zidd addımlarının zərəsizləşdirilməsində mühüm rol oynayır. Bir sözlə, Rusiya bizim qonşumuzdur,uzun müddət biz eyni dövlətin tərkib hissəsi olmuşuq. Bu baxımdan onun tarixinin, siyasi gedişlərinin və bu gedişlərdə din amilinin öyrənilməsi hər zaman aktualdır.

Beləliklə, müasir dövrdə yaşanan hadisələr tədqiqat mövzusunun aktuallığını bir daha sübuta yetirir.

Tarixşünaslıq materialının təhlili onu deməyə əsas verir ki, milli tarixşünaslığımızda tədqiq edilən mövzunun əsasən bir hissəsi, yəni Azərbaycanın Rusiya tərəfindən işğalı ilə bağlı məsələlər daha çox öz əksini tapmışdır. Sovet dövrü ədəbiyyatlarında bu məsələyə münasibətin bildirilməsi siyasi amillərin təsiri ilə baş vermişdir. Hadisələr Azərbaycanın Rusiya tərəfindən işğalı kimi deyil,Rusiya ilə birləşdirilməsi kimi təqdim edilmişdir. Sovet dövrü tarixçilərindən məsələyə münasibət bildirmiş C.Mustafayev qeyd etmişdir ki, Azərbaycan xalqının tarixində yeni inkişaf mərhələsinin başlanğıcını müəyyən edən mühüm mərhələ Şimali Azərbaycanın sosial-iqtisadi və mədəni irəliləyişində mühüm rol oynayan Rusiyaya birləşməsidir [143, s. 4].

Məsələnin bu şəkildə təqdim edilməsi tarixi prosesi tam həqiqəti ilə əks etdirmir. Belə ki, Azərbaycan Rusiyaya birləşməmiş, Rusiya onu birbaşa işğalçılıq müharibəsi ilə özünə tabe etmişdir. Digər bir müəllif, H.İbrahimbəyli isə hadisələriin gedişində Azərbaycan xalqının Osmanlı və İrana qarşı münasibəsini ön plana çəkməyə cəhd edir.Osmanlı və İrana qarşı mübarizənin fonunda Rusiya amilini pozitiv amil kimi göstərməyə cəhd etmişdir [112, s. 149]. Göründüyü kimi, burada da məsələ Azərbaycanın, o cümlədən Qafqazın Rusiyaya birləşdirilməsi kimi təqdim edilir.

Azərbaycan alimlərindən X.Verdiyeva öz əsərində Rusiya İmperiyasının köçürülmə siyasətini tədqiq edərək, bu proseslərdə Rusiya İmperiyasının azərbaycanlılara qarşı yönəltdiyi siyasəti bağlı yazır ki, XIX əsrin birinci yarısının sosial-siyasi prosesləri nəticəsində azərbaycanlıların çox mühüm bir hissəsiİran və Osmanlıya köçmüş və bu ölkələrdən gələn erməni köçkünləri onların torpaqlarına yerləşdirilmişdir [86, s. 160].

Tədqiqatın gedişində Azərbaycan və Şimali Qafqaz xalqları arasında əlaqələrin mahiyyətini açıqlayan əsər kimi S.Əliyevanın “Азербайджан и народы Северного Кавказа (XVIII – начало XXI вв.)” (“Azərbaycan və Şimali Qafqaz xalqları (XVIII əsr - XXI əsrin əvvəlləri)”) kitabına müraciət edilmişdir. Əsərin bir bölməsində müridizmin Azərbaycanda yayılması məsələlərinə diqqət yetirilir. Müəllifin fikrincə, Şimali Qafqaz xalqlarının, xüsusən də Dağıstan və Çeçenistanın dağətəyi xalqlarının azadlıq hərəkatı Cənubi Qafqaz, Azərbaycan və Gürcüstan xalqlarının mübarizəsinə ciddi təsir göstərmişdir. Bildirilir ki, Şimal-Qərbi Azərbaycan əhalisi XIX əsrin 60-cı illərində çar hakimiyyətinə qarşı çıxan Şimali Qafqaz üsyançılarının tərəfində fəal iştirak etmişlər [67, s. 198].

Rusiyanın Azərbaycanı işğal edərkən tətbiq etdiyi üsulların müstəmləkəçilik xarakteri akademik Y.Mahmudov tərəfindən dolğun şəkildə açıqlanmışdır. Müəllif yazır ki, Qərbi Azərbaycan torpaqlarında “Erməni vilayəti” yaradıldı (1828). Bununla erməni dövlətinin əsası qoyuldu [18, s. 12].

Azərbaycanlıların milli-mənəvi dəyərlərinin formalaşmasında islamın rolunu xüsusi ilə vurğulayan müəllif qeyd edir ki, VII əsrdə Azərbaycanda islam dininin qəbul olunması vahid xalqın və dilin təşəkkülünə güclü təkan vermiş, bu prosesin sürətlənməsinə həlledici təsir göstərmişdir. Türk və qeyri-türk etnosları arasında dini birliyin yaranması onların yayıldığı bütün Azərbaycan ərazisində vahid adət-ənənələrin təşəkkülünə, qohumluq əlaqələrinin genişlənməsinə, qaynayıb-qarışma prosesinin daha da dərinləşməsinə səbəb olmuşdur.

İslam dini, eyni zamanda, onu qəbul etmiş bütün türk və qeyri-türk etnoslarını Cənubi Qafqazı bütöv halda xristianlığın təsir dairəsinə salmağa çalışan Bizans imperiyasına, habelə onun himayə etdiyi erməni-qriqorian missionerləri və gürcü feodallarına qarşı vahid türk-islam bayrağı altında birləşdirmişdi.

Tədqiqatın gedişində islam dininin Azərbaycan xalqının formalaşmasında rolunun müəyyənləşdirilməsi baxımından bir sıra mənbələr, o cümlədən orta əsrlər dövrünü əhatə edən əsərlər öyrənilmiş və təhlil edilmişdir. Bunlardan akademik Z.Bünyadovun “Azərbaycan VII-IX əsrlərdə” əsəri xüsusilə qeyd edilməlidir [5].Ciddi araşdırmaların yekunu olaraq, görkəmli alim belə qənaətə gəlmişdir ki, islam Azərbaycan xalqı tərəfindən könüllü olaraq qəbul edilmişdir. Eyni zamanda, müəllifin “Dinlər, təriqətlər, məzhəblər” əsəri də elmi marağa səbəb olmuş və elmi dövriyyəyə cəlb edilmişdir. “Dinlər, təriqətlər, məzhəblər” adlı ensiklopedik soraq kitabı akademik Ziya Bünyadovun son elmi əsərlərindəndir. Şərqşünas alim və ictimai xadimin bu əsərində Azərbacyanda ilk dəfə olaraq dinlər, təriqətlər, məzhəblər, tarixi din xadimləri və digər mövzular haqqında geniş məlumatlar verilir(Bünyadov Z. Dinlər, təriqətlər, məzhəblər. Bakı, "Şərq-Qərb", 2007, 336 səh.).

Çar Rusiyasının Azərbaycanda dini siyasəti ilə bağlı məsələlərin müxtəlif dövrlərdə tədqiq edilməsində müəyyən çatışmazlıqlar olsa da, məsələnin bəzi aspektlərinə bir sıra elmi araşdırılmalarda kifayət qədər əhatəli şəkildə toxunulmuşdur. Qeyd edilməlidir ki, Rusiya işğalı və Azərbaycanda islamın vəziyyəti ilə bağlı mühüm dəyərləndirmələr R.Aslanovaya məxsusdur. Müəllif Azərbaycanın son iki əsrdə (XIX və XX əsrlərdə) mürəkkəb və ziddiyyətli, olduqca dramatik tarix yaşadığını qeyd edir. Tədqiqatçı hesab edir ki, XIX əsrdə ərazi şimal və cənuba ayrılmış olan Azərbaycanın mədəniyyətini Rusiya və Sovet arealından ayrılıqda təhqiq etmək qeyri-mümkündür. Azərbaycan işğala məruz qaldıqda bir sıra hallarda milli ruhanilər işğalçılara qarşı mübarizənin həm ideoloquna, həm də iştirakçısına çevrilmişdilər. Onların məsələlərə bu cür yanaşması milli mücadilə iştirakçılarına döyüş ruhu və motivasiya vermişdir. Burada xüsusi ilə XIX əsrdə işğala qarşı fetvalar verən Şeyx İsmayıl Siracəddin Şirvanini qeyd etmək lazımdır. Məhz onun fetvaları ilə Azərbaycan və Dağıstan xalqları Rusiya işğalına qarşı ayağa qalxmış, müridizm hərəkatının sərhədləri genişlənmişdir. Azərbaycan ruhaniliyinin Rusiyaya qarşı müharibədə rolunu müəyyən etmək üçün vurğulamaq lazımdır ki, müridizm konsensiyası başlanğıcını Siracəddin Şirvaninin fəaliyyətindən götürmüşdür. Şeyxin davamçıları Rusiya işğalından sonra da Qafqaz xalqlarının milli müqavimət hərəkatında avanqard kimi çıxış etmiş, dini və milli assimilyasiyaya qarşı mübarizə aparmışlar. Bu proseslərin özünün işğal siyasətinə qarşı olduğunu nəzərə alan Rusiya İmperiyası ruhanilərdən özünə loyallığı olan zümrəni formalaşdırmaq məqsədi ilə 1872-ci ildə Tiflisdə Ruhani idarəsini qurur və dini siyasətinin maraqlarına uyğun bir şəkildə tətbiq edilməsində onun dəstəyinə böyük ümid bəsləyirdi [1, s. 229].

XIX əsrdə ruhaniliyin Azərbaycandakı rolunun təsbiti baxımından tədqiqatçı V.Quliyevın fikirləri də maraq doğurur. Müəllif qeyd edir ki, XIX əsrdə Qafqazda çar rejiminə ciddi təhlükə yaradan ruhanilik XIX əsrin sonu - XX əsrin əvvəllərində iri feodal sinfindən sosial təbəqəyə çevrilməyə doğru tənəzzül etmiş, bolşeviklərin 1917-ci il Dekretinə əsasən ruhaniliyin sinif kimi ləğv edilməsi qarşıya məqsəd kimi qoyulmuşdu [133, s. 4].

Həmin müəllifin digər əsəri isə həmin dövrdə Naxçıvan və İrəvanda ruhaniliyin roluna həsr edilmişdir. Müəllif Rusiya siyasətini ifşa edərək yazırdı ki, komendatların özbaşınalığı və sui-istifadəsi, torpaq sahiblərinin qəddar istismarı ilə birləşərək, XIX əsrin 30-cu illərində azərbaycanlı kəndlilərin anti-müstəmləkəçi və anti-feodal çıxışlarının intensivləşməsinə gətirib çıxarmışdı. Bu dövrdə Azərbaycan ruhaniləri Qafqazın həyatında mühüm siyasi rol oynayırdılar. Çarizm Qafqazda nüfuzunu gücləndirmək üçün müxtəlif yollar axtarırdı. Bu məqsədlə1829-cu ildə inzibati idarəetmə və məhkəmə islahatlarının həyata keçirilməsi və bölgədə rəhbərliyin dəyişdirilməsi ilə bağlı bir layihə qəbul edilmişdi. Layihədə Zaqafqaziyanın tam ruslaşdırılması ilə bağlı ciddi addımlar nəzərdə tutulmuşdu; çar hökuməti istəyirdi ki, "*sakinləri pravoslav imanının şüaları ilə işıqlandırsın və can verən islamın xarabalıqları üzərində bir xaç qursun*" [132, s. 29].

Tədqiqat aparıldığı müddətdə elmi dövriyyəyə daxil edilmiş mühüm əsərlərdən biri də İ.Hüseynovanın “Qafqaz xalqlarının tarixi” əsəridir. Həcmli, 1248 səhifəlik əsər oxuculara və Qafqaz xalqlarının tarixi-mədəni irsi ilə maraqlanan hər bir kəsə onların dünya inkişafında, bəşər nəsillərinin uzun bir cərgəsindəki yerini və rolunu anlamağa kömək edəcəkdir. Qafqazın tarixi uzun əsrlər boyu müstəqil yaşamaq və mədəniyyətlərini yaşatmaquğrunda mübarizə aparmış, öz hüquqlarını müdafiə etmiş xalqların tarixidir. Müəllif əsrlər boyu dünya mədəniyyəti, elmi və təhsili xəzinəsinə mühüm töhfələr vermiş Qafqaz xalqlarının nailiyyətlərinin, ilk növbədə, onların öz zəhmətlərinin nəticəsi olduğunu vurğulayır. Qədim dövrlərdən başlayaraq bu günə kimi tarixi inkişafı mərhələ-mərhələ təhlil edən professor İradə Hüseynova müxtəlif yaşayış şəraiti və inkişaf tempinə, Qafqaz birliyinə daxil olan xalqları bir-birindən ayıran uzaq məsafələrə baxmayaraq, onları bir çox tellərin birləşdirdiyini qeyd edir. Bəziləri əvvəllər, bəziləri sonralar iqtisadiyyatın, mədəniyyətin, dövlət quruluşunun oxşar inkişaf mərhələlərini keçmiş, bir-birinin ixtiralarını və əmək vərdişlərini mənimsəmiş, öz ənənələrinə, fəlsəfi baxışlarına və s. qovuşdurmuşlar. Oxucuların diqqətinə təqdim olunan dərslik bizim kim olduğumuzu, tarixi köklərimizin haradan qaynaqlandığını, Qafqaz xalqlarının Avropa və Asiyanın tarixində hansı yeri tutduğunu anlamağa kömək edə biləcəkdir. Müəllifin fikrincə, “dünya mədəniyyətinə və sivilizasiyasına layiqli töhfələr vermiş Qafqaz xalqları özlərinin formalaşma və inkişaf tarixinin obyektiv və həqiqətə uyğun olmasına layiqdirlər”[102].Müəllifin bundan öncə, 2010-cu ildə çapdan çıxmış “Qafqaz xalqlarının ensiklopediyası” da xüsusi əhəmiyyətə malikdir[101].Burada da Qafqaz xalqları, onların qədim tarixi, zəngin mədəniyyəti haqqında maraqlı məlumatlar öz əksini tapmışdır.

Professor İ.Hüseynova haqlı olaraq qeyd edir ki, uzun əsrlər boyu siyasi, iqtisadi və mədəni dəyişikliklər, Qafqaz xalqlarının milli mənsubiyyətinin məhv edilməsi, XVIII-XX əsrlərdə onların süni şəkildə assimilyasiyası baş vermiş və tarixi yaddaşın zəifləməsi, yerli əhalinin parçalanması və məhv edilməsi, etnik təmizləmə, deportasiya, milli dövlət müstəqilliyinin məhv edilməsi - bütün bunlar Qafqaz xalqlarının taleyində tam aydınlığı ilə əks edilmişdir. İ.Hüseynovanın vurğuladığı kimi, milli adət-ənənələrin, etnik köklərin, o cümlədən islama bağlılığın möhkəmliyi Qafqaz xalqlarının özünəməxsusluğunun qorunub saxlanmasına böyük töhfə vermişdir. Bu kimi amillərin ön plana çıxarılması istər-istəməz bu əsərin elmi dəyərini yüksək dərəcədə artırır.

Azərbaycan ərazisində yaşayan ingiloyların zor gücünə xristianlaşdırılması ilə bağlı faktlara bir sıra tədqiqatçıların, o cümlədən İ.Əliyevanın [9] və Ə.F.Məmmədovun [21] əsərlərində rast gəlinir. S.Hüseynovun əsərində də Rusiyaimperiyasının bölgədə yürütdüyü dini siyasətin müxtəlif aspektləri açıqlanmışdır. Bu barədə təfsilatlı bir şəkildə söz edənmüəllif yazır ki, azərbaycanlıların ruslaşdırılması və getdikcə xristianlaşdırılması məsələsi XIX əsrin əvvəllərində rus işğal idarəsinin gerçəkləşdirmək istədiyi əsas məsələlərdən olmuşdur. Azərbaycanlıların ruslaşdırılması və xristianlaşdırılması məqsədi ilə çar hökuməti bu dövrdə Rusiyanın və Ukraynanın mərkəzi quberniyalarından Şimali Azərbaycana xeyli sayda malokan, duxobor və s. təriqətlərdən olan ailələr köçürmüşdür. Məsələn, təkcə 1833-1843-cü illərdə Rusiyadan Azərbaycana köçürülən ailələr üçünölkə ərazisində 20-yə qədər kəndinəsası qoyulmuşdur [14, s. 29].

XIX əsrin sonu - XX əsrin əvvəllərində Azərbaycanda Rusiyanın dini siyasəti ilə bağlı məsələləri araşdıran F.Ağayevin tədqiqatları dadiqqət çəkir. Müəllif məqalələrində Azərbaycan ərazisində rus pravoslav kilsələrinin tikilməsi məsələsinə toxunur vəkilsələrin müsəlman ölkəsinin ərazisində inşa edilməsinin Rusiyanın dini siyasətinin tərkib hissəsi olduğunu qeyd edir [59].

Məlumdur ki, XIX əsrin sonu - XX əsrin əvvəllərində Azərbaycana panislamizmin və onun banisi C.Əfqaninin təsiri kifayət qədər güclü olmuşdur. Bu tarixi şəxsiyyət haqqında S.Qəndilovun nəşr etdirdiyi monoqrafiyada apardığımız tədqiqat işinə cəlb edilmişdir [16].

Rusiyanın Azərbaycanda yeritdiyi dini siyasətin mahiyyətini açıqlayan tədqiqatlararasında dolğun informasiya mənbəyi olan rusdilli ədəbiyyatların rolu kifayət qədər böyükdür. Bu baxımdan M.Knış və A.Matoçkinanın araşdırmaları böyük maraq doğrur vəmüəlliflərin əsərində xüsusi bir bölmə Rusiyanın Azərbaycanda dini siyasətinin mahiyyətinə həsr olunmuşdur [129].

Tədqiqatçı A.Balayev öz monoqrafiyasında Rusiya imperiyasının dini siyasəti ilə bağlı qeyd edir ki, ölkənin Rus qoşunları tərəfindən işğalından dərhal sonra müsəlmanların kütləvi deportasiyası və əhalinin Azərbaycandan qonşu ölkələrə axını başlanmışdır. XIX əsrin 20-ci illərinin sonu - 30-cu illərin əvvəllərində Şimali Azərbaycan torpaqlarından 100 min müsəlman qonşu ölkələrə köçürülmüşdür [74, s. 61].

T.Svetaxovski öz əsərlərində Azərbaycanda işğaldan sonrakı məzhəb fərqliliklərinə xüsusi diqqəti çəkir. Onun qənaətlərinə görə Rusiya-İran müharibələri nəticəsində Rusiyadakı azərbaycanlı müsəlmanlar İranda yaşayan azərbaycanlılardan şimalda çox sayda sünnilərin olması ilə fərqlənirdilər. 1830-cu illərdə şimalda şiələr və sünnilər demək olar ki, bərabər sayda idi. Sünnilərinazalması onların çox hissəsinin Osmanlı Türkiyəsinə köç etməsinin nəticəsi idi [190, s. 69].

Tədqiqatın gedişində xarici ölkə müəlliflərinin də əsərləri öyrənilmiş, onlardan əldə edilmiş kifayət qədər məlumat araşdırmalara cəlb olunmuşdur. Bunlardan Ahmet Akmazın Qafqazda müridizmin inkişafına həsr edilmiş [32],Selim Deringilin Rusiyanın Qafqazdakı soyqırım siyasətinə və bunun nəticəsində əhalinin Osmanlıya köçürülməsi, mühacir hərəkatı kimi məsələlərə işıq salan [52],V.V.Deqoyevin Şimali Qafqazda baş vermiş hadisələr, xüsusilə İmam Şamil və onun həyatı haqqında dolğun məlumatlar əks etdirən [104] əsərləri diqqəti cəlb edir.Tədqiqatçılardan V.Q.Hacıyev isə bu məsələlərin tarixşünaslıqda necə əks olunduğuna nəzər yetirmişdir [89].

Tədqiqatın gedişində bölgədə yaşayan xalqlara, xüsusilə də Şimali Qafqaz xalqlarına qarşı soyqırım faktlarının araşdırılması məqsədilə bir sıra ingilisdilli müəlliflərin də əsərlərinə müraciət edilmişdir [191].

Beləliklə, qeyd edilməlidir ki, bölgənin çar Rusiyasıtərəfindən işğalı və ümumilikdə yerlərdə yürüdülən dövlət siyasəti ilə bağlı istər milli, istərsə də əcnəbi tarixşünaslıqda ciddi tədqiqatlar aparılmış və kifayət qədər elmi əsərlər yazılmışdır. Bununla yanaşı, Rusiyanın məhz dini siyasəti ilə bağlı milli tarixşünaslığımızda daha əhatəli araşdırmaların aparılmasına, yeni əsərlərin yaranmasına ciddi ehtiyac vardır. Mövzunun aktuallığını müəyyən edən əsas səbəblərdən biri də odur ki, istər Cənubi Qafqazda, istərsə də, Şimali Qafqazda Rusiya işğalına qədər və sonra cərəyan edən dini-siyasi proseslər Azərbaycan dilli elmi-akademik bazada xalqların, tayfaların və dini qrupların (bura təriqət və məzhəblər daxilidr) etno-sosial sistemlərinin və siyasi birləşmələrinin dini müəssisələrlə əlaqələri fonunda qismən, hissələrlə tədqiq edilsə də, tam sistemli və əhatəli öyrənilməmişdir. Təbii ki, bunun da siyasi, tarixi və digər elmi-akademik səbəbləri olmuşdur. Təqdim edilən dissertasiyada qeyd edilən məsələlərin məhz bu aspektlərdən öyrənilməsinə çalışılmışdır.

**Tədqiqatın obyekti və predmeti.** Tədqiqatın obyekti çar Rusiyasının Qafqazda dini siyasəti, predmeti isə Qafqazda yaşanmış dini-tarixi və fəlsəfi proseslərdir.

**Tədqiqatın məqsəd və vəzifələri**. Tədqiqat işinin əsas məqsədi Rusiya imperiyasının Qafqaz regionunun müsəlman xalqlarına qarşı və eləcə də islama qarşı siyasətinin mahiyyətini araşdırmaqdan və xristian əhalisinin bölgəyə köçürülməsi ilə xristianlaşdırma siyasətinin əlaqələrinin təbiətini təhlil etməkdən, bu prosesin inkişafında ən əhəmiyyətli istiqamətləri müəyyən etməkdən ibarətdir. Yuxarıda göstərilən məqsədlərə nail olmaq üçün aşağıdakı vəzifələr qarşıya qoyulmuşdur:

* Rusiya işğalına qədər Qafqazda islamın təsirinin və əhalinin tərkibinin araşdırılması;
* Qafqazın işğalının nəticələrinin tarixi proseslərin sonrakı gedişinə, eləcə də dini siyasətin xarakterinətəsirinin müəyyən edilməsi;
* Qafqazda islam dininə və ona etiqad göstərtən xalqların nümayəndələrinə qarşı işğalçılıq siyasəti çərçivəsində atılan addımların təsir dərəcəsinin müəyyən edilməsi;
* Qafqazın işğalından sonra islam siyasətinə, şeyxülislamlıq və müftilik idarələrinin yaranmasına səbəb olan siyasi, dini, iqtisadi, hərbi və ictimai amillərintəhlil edilməsi;
* Müridizm hərəkatının yaranma səbəblərinin təhlilinin aparılması və onun Qafqaz xalqlarının Rusiyaya qarşı mübarizəsindəki rolununüzə çıxarılması;
* Qafqaz müharibəsi nəticəsində Rusiya imperiyasının bölgənin idarə olunması ilə bağlı tədbirlər sırasında köçürülmə siyasətinin mahiyyətinin və onun istiqamətlərinin müəyyən edilməsi, istifadə edilmiş mexanizm və vasitələr haqqında təfsilati icmalınaparılması;
* Rusiya hakimiyyət orqanlarının müsəlman din adamları ilə əlaqələrində hüquqi və idarəetmə strukturlarının fəaliyyətinin təhlil edilməsi;
* Rusiya tərəfindən soyqırım siyasətinə məruz qalmış olan Qafqaz xalqlarının mühacirətinin nəticələrinin və yerli siyasi-coğrafi xəritənin dəyişilmə nəticələrinin öyrənilməsi;
* Panislamizm və onun Qafqazda yayılması məsələlərinin tədqiq edilməsi və ümumiləşdirilməsi.

**Tədqiqatın metodları**. Tədqiqatın nəzəri əsasını arxiv, tarixi, elmi-ictimai, statistik materialların təhlilinə elmi yanaşma prinsipi təşkil edir. Tədqiqatın gedişində bu mövzunun araşdırılmasına həsr olunmuş monoqrafiyalara, dissertasiyalara, arxiv materiallarına istinad edilmişdir. Dissertasiyada XIX-XX əsrin əvvəllərini əhatə edən bir dövrdə bu mövzuya aid tarixi hadisə və proseslər xronoloji ardıcıllıqla izlənilmiş, öyrənilmiş və araşdırılmışdır. Dissertasiya işinin metodoloji əsasını dialektik, məntiqi, müqayisəli-hüquqi, tarixi və sistemli analiz metodları təşkil edir.

**Müdafiəyə çıxarılan müddəalar.** Müdafiəyə aşağıdakı müddəalar çıxarılır:

- Çar Rusiyasının Qafqazda din siyasətində imperial maraqlar daim özünü dominant amil kimi büruzə vemişdir;

- Çar Rusiyasının Qafqazda dini siyasətinin keçmişlə gələcəyin əlaqələndirilməsi, dini siyasi kursun müəyyən edilməsi, tollerantlıq mühitinin inkişaf etdirilməsi baxımından dövri olaraq yeni reallıqlar, çağırışlar və təhdidlər kontekstində araşdırılması zərurəti vardır;

- Qafqaz xalqlarının hərtərəfli inkişafının təmin edilməsində, milli özünəməxsusluqlarının qorunmasında, milli şüurun dərinləşməsində, digər xalqlarla, xüsusilə islam ümməti ilə inteqrasiyasında, eləcə də bölgədə elm və mədəniyyətin, sənət və fəlsəfənin inkişafında islamın yerinin və mövqeyinin müəyyənləşdirilməsinə böyük ehtiyac vardır;

- Qafqaz xalqlarının inkişaf xüsusiyyətlərinin səciyyələndirilməsi zamanı onlarda ideoloji proseslərin inkişafında, siyasi meyilllərin yaranmasında, milli prioritetlərin təmin edilməsində islamın yerinin müəyyənləşdirilməsi təmin edilməlidir;

- İslamın tarixi rolunun və yerinin müəyyənləşdirilməsi Azərbaycannın ictimai-siyasi və elmi-mədəni tarixində, bu günündə və perspektiv inkişafında onun mövqeyini müəyyən edir;

- Rusiyaya qarşı milli mücadilə problemlərin araşdırılması zamanı islamın rolunun müəyyən edilməsi, eləcə də Rusiyanın bölgədə assimilyasiya siyasətinin dərinləşdirilməsinin öyrənilməsi xüsusi diqqət tələb edir;

**Tədqiqatın elmi yeniliyi**. Tədqiqatın elmi yeniliyi aşağıdakılardan ibarətdir:

* İşğalın ilk illərindən bölgənin müsəlman ruhanilərinin fəaliyyətinin təşkili istiqamətində görülən işlərin, həyata keçirilən tədbirlərin siyasi, dini, hərbi və iqtisadi baxımdan ətraflı təhlili aparılmışdır;
* İşğal siyasətinin və dini diskriminasiyanın əsas elementlərindən biri kimi Rusiya hakimiyyət orqanları ilə müsəlman ruhanilər arasında əlaqələrin, münasibətlərin normativ bazasının sistematik təhlili həyata keçirilmişdir;
* Müəyyən edilmişdir ki, Qafqaz xalqlarının sosioloji problemlərinə islamın təsirinin xalqlara görə fərqli olduğu, lakin xarici təhlükəyə qarşı mübarizədə gücləndiyi, bu dinin Qafqaz xalqlarının həyatının ayrılmaz tərkib hissəsinə çevrildiyi müəyyən edilmişdir;
* XIX əsrin sonlarında və XX əsrin əvvəllərində istər Şimali, istərsə də Cənubi Qafqazda və onun tərkib hissəsi olan Azərbaycanda panislamizm ideyalarının yayılması və bu istiqamətdə təşkilatlanma, Rusiya xüsusi xidmət orqanlarının buna qarşı mübarizəsi sistemli şəkildə öyrənilmişdir;
* Azərbaycanda ilk dəfə olaraq çeçen, inquş, kabardin, çərkəz və adıq xalqlarının İslama qədər və İslamın qəbulundan sonrakı etno-sosial strukturlaşması (dövlətləşmə, siyasi institutların əmələ gəlməsi və şəkil dəyişməsi) və dini iyerarxiyalaşması (ruhanilər sinfi və digər sosial-siyasi təbəqələr arasında qarşılıqlı münasibətlər) haqqında geniş məlumatlar verilmişdir.

**Tədqiqatın nəzəri və praktiki əhəmiyyəti**. Dissertasiya işində materialların hərtərəfli təhlili əsasında əldə edilmiş elmi nəticələr, irəli sürülmüş elmi müddəalar, həmçinin ümumiləşdirmələr və yekunlar çar Rusiyasının Qafqazda islam siyasətinin öyrənilməsində və eləcə də bu sahədə növbəti elmi işlərin hazırlanmasında istifadə edilə bilər. Dissertasiya işinin nəticələrindən həmçinin müvafiq qurumların – Azərbaycan Respublikasının Dini Qurumlarla İş üzrə Dövlət Komitəsinin, Azərbaycan İlahiyyat İnstitutunun və digər müəssisə və təşkilatların fəaliyyətində istifadə edilə bilər. Tədqiqatın nəticələrindən ölkəmizin xarici siyasətini müəyyən edən və milli təhlükəsizliyini təmin edən qurumlarda istifadə edə bilərlər.

**Tədqiqatın aprobasiyası**. Dissertasiya Bakı Dövlət Universitetinin “Fəlsəfə tarixi və mədəniyyətşünasliq” kafedrasında hazırlanmış, həmin kaferdrada müzakirə olunaraq müdafiəyə buraxılmışdır. Mövzu ilə bağlı dövri nəşrlərdə aşağıdakı elmi məqalələr dərc edilmişdir:

* Rusiya işğalından sonra Qafqazda dini siyasətin bəzi aspektləri // “Sivilizasiya” (elmi-nəzəri jurnal), Bakı Avrasiya Universiteti. Bakı, 2019 (41), s. 75-82;
* Влияние ислама на социокультурные структуры кавказских народов в XIX веке // «Гілея: науковийвісник».Київ, 2019, випуск 141, ч. 2. Філософські науки),с. 35-39;
* Şimali Qafqazda İslamın inkişaf mərhələlərinin təsviri // “Geostrategiya”beynəlxalq ictimai-siyasi, elmi-nəzəri jurnal. Bakı, 2020, № 02 (56),s.118-124;
* XIX əsrin sonu - XX əsrin əvvəllərində panislamizim və onun Qafqazda yayılması //“Geostrategiya”(beynəlxalq ictimai-siyasi, elmi-nəzəri jurnal). Bakı, 2020, № 03/04 (57/58), s. 88-94;
* Müridizm hərəkatı və onun güclənməsində İmam Şamilin rolu // Din araşdırmaları jurnalı. Bakı, 2020, №2 (5), s. 129-144;
* Ermənilərin Cənubi Qafqaza köçürülməsi / “Azərbaycan Xalq Cumhuriyyəti tarixi tədqiqatlarda” mövzusunda Respublika elmi konfransının materialları, Bakı: BDU, 2021, səh. 81-85.
* Колониальная политика царской России в отношении ногайского народа / Нові дослідження пам’яток козацької доби в Україні. Збірник наукових статей. Присвячується 30-річчю проголошення Незалежності України, Ніжин. 2021, c. 425-428.
* Rusların və almanların Cənubi Qafqaza köçürülməsi / Dövlət suverenliyinin möhkəmləndirilməsi yolunda sosial və humanitar problemlərin həlli xüsusiyyətləri. Gənc tədqiqatçıların Respublika elmi-praktik konfransının materialları, Bakı: BDU, 20 oktyabr 2021-ci il, səh. 114-119.

**Dissertasiyanın strukturu**. Dissertasiya giriş, üç fəsil, nəticə, istifadə edilmiş elmi ədəbiyyatın siyahısından ibarətdir.

**I FƏSİL**

**RUSİYANIN QAFQAZI İŞĞAL ETMƏSİ**

**VƏ İŞĞAL ƏRƏFƏSİNDƏ İSLAM**

* 1. **Rusiya işğalına qədər Cənubi Qafqazda islamın təsiri və əhalinin tərkibi**

Cənubi Qafqazda islamın təsiri və əhalinin tərkibindən söz açarkən ilk növbədə diqqəti bölgənin ən qədim ölkəsi olan Azərbaycan cəlb edir. İslamın Azərbaycanda geniş yayılmağa başlaması Şərqdə ilk ərəb fəthlərinin dövrünə təsadüf edir. VIII əsrin 30-40-cı illərində islam sürətlə Ərəbistan yarımadasının sərhədlərini adlayıbbir çox xalqların dünya görüşünün, sosial həyatının, psixologiyasının və həyat tərzinin əsasını təşkil etməyə başladı, davranış prinsiplərini, etik və estetik baxışlarını müəyyən etdi. İraq və İran fəth edildikdən sonra Xəzər dənizinin sahilində hərəkət edən və Dərbəndi fəth edən ərəblər Cənubi və Şimali Azərbaycan ərazilərində tam şəkildə yerləşdilər. Bizans və xəzərlərlə mübarizə aparan ərəb ordusu Azərbaycanın fəthini tamamlaya bildi [5, s.79].

Azərbaycanda islam dininin olduqca sürətlə yayılmasının bir neçə səbəbivar idi. Davamlı və uzunmüddətli müharibələr, Cənubi Qafqazda, xüsusilə də Azərbaycanda, yerli feodalların özbaşınalığı, dini inancın müxtəlifliyi, eləcə də Bizans və Sasani imperiyaları arasındaqarşıdurma həm sosial, həm ideoloji, həm də siyasi birliyin formalaşmasına mane olurdu [81, s. 101-102].

Əhali islam dini əsasında xoşbəxtlik, sülh və əmin-amanlıq vəd edən yeni fatehə ümid bağlayırdı. Bu səbəbdən Azərbaycan əhalisi ərəblərə qarşı güclü müqavimət göstərmədi. İslam ölkənin cənubu ilə şimalını ayıraraq müəyyən mənada baryer yaratmış oldu [168, s. 92-112].

İslamın Azərbaycanda yayılması və bərqərar olması inkişaf edən müsəlman mədəniyyətinin tərkib hissəsi kimi xalqın mənəvi həyatının yüksəlişi ilə müşayiət olunurdu. Şəhərlərin inkişafı, sənətkarlıq və kənd təsərrüfatı üçün geniş imkanlar yaradan sabitlik, bu sahələrdə irəliləyiş, astronomiya, coğrafiya, riyaziyyat və tibb elmlərinin inkişafı prosesləri reallığa çevrilirdi. Elmin inkişafına, elmi biliklərin dərinləşməsinə xüsusi diqqət əhalinin ümumi mədəniyyət səviyyəsində artımla müşayiət edilirdi.

Xilafətin dağılması, müstəqil kiçik dövlət birliklərinin formalaşması və xüsusilə də sonrakı dövrlərdə Azərbaycan Atabəylər dövlətinin dövründə mədəniyyətin inkişafı prosesləri daha da sürətlənmişdi. Orta əsrlərdə Azərbaycanın dünyanın bir çox ölkələri ilə siyasi, ticarət, iqtisadi və mədəni əlaqələrinin inkişafı Atabəylər (1134-1225-ci illər) və Səfəvi (1501-1736-cı illər) dövlətləri ilə sıx bağlıdır.

VII-XII əsrlərdə Azərbaycanda islamın, müsəlman mədəniyyətinin və türk (Oğuz qrupuna aid) dilinin yayılması prosesi davam etdi və vahid ideologiyası, dini, mədəniyyəti və dili olan müsəlman türkdilli Azərbaycan xalqının formalaşmasına gətirib çıxardı [161, s. 12-15]. Mədəniyyət, elm və təhsil ocaqları, məscidlər islam mədəniyyətinin yayılmasında mühüm əhəmiyyət kəsb edən mərkəzlər rolunu oynadılar. Astronomiya, coğrafiya, riyaziyyat, cəbr və həndəsə, tibb kimi elm sahələrinin inkişafı ilə yanaşı, Quranın, hədislərin dərindən öyrənilməsinə və əhatəli şəkildə tədqiqinə başlanıldı.

İslamın Azərbaycanda yayılmasının nticəsi olaraq, burada bir çox məşhur islam alimləri və tədqiqatçıları yetişdi. Həmin dövrdə Azərbaycanda Maliki Fəqih Əbu Bəkr Məhəmməd, Abdullah əl-Əxbari, Şafii Yaqub, Musa Ərdəbili, Əhməd Bərdəçi, Yusuf əl-Ərdəbili kimi tanınmış fəqihlər fəaliyyət göstərmişlər [66, s. 56-57].

XI əsrdən etibarən Xorasan sufizm məktəbinin nümayəndəsi Eynülqüzat Həmədaninin (1131) və Baba Kuhi Bakuvinin (d. 1050-51) fəaliyyəti sayəsində Azərbaycanda intellektual mistik gnostisizm, irfan və ya şiə sufizmi yayıldı. Bu istiqamətlər sonradan XIII-XIV əsrlərdə Azərbaycandan çıxan böyük sufi qardaşlıqlarının davamçıları tərəfindən inkişaf etdirildi. Bu sırada Suhravardiyya, Xalvatiya, Hürufilik xüsusi yer tuturdu. XVI əsrin əvvəllərinə qədər islamın sünni təfsiri ən azından Orta əsr Azərbaycan dövlətlərinin rəsmi ideologiyası idi. Bununla yanaşı, islamın şiə təfsiri də xalq arasında geniş yayılmışdı.

Azərbaycanda islami fikir məktəbləri arasında dini-mistik düşüncənin formalaşmasında böyük rol oynamışhurufiliyin xüsusi yeri vardır. XIV əsrin sonu və XV əsrin əvvəllərində intişar tapmağa başlayan hürufilik hərflər və rəqəmlərə əsasən Quranın gizli mənalarını izah etməyə çalışan cərəyanlardan biri olmuşdur. Məsələn, Qurani-Kərimin “Fatihə” surəsi yeddi ayədən ibarətdir. Hürufiliyə görə, bu 7 ayə təzə anadan olmuş uşağın üzündə yeddi ana xəttə işarə edir [38, s. 221].

Təbii ki, hürufilik barədə danışarkənbəşər sivilizasiyasının fikir tarixinə ən böyük töhfələr vermiş şəxslərdən biri, böyük Azərbaycan şairi İmadəddin Nəsimininadını qeyd etməmək mümkün deyildir. Nəsimi fenomeninin miqyası ölçülməzdir, onun yaradıcılığı dünya bədii düşüncəsi tarixində unikal bir fenomendir. Seyid Əli İmadəddin Nəsimi 1369-cu ildə Təbrizdə anadan olmuşdur. Ərəbcə "Imadeddin" adı "iman sütunu", "Nasimi" isə "səhər mehi" deməkdir. İstedadlı sənətkarların arasında boya-başa çatmış gələcək şair gənc yaşlarında elmi biliklərə xüsusi maraq göstərmiş, ərəb və fars dillərini mükəmməl mənimsəmişdi. Məntiq, riyaziyyat, astronomiya, poeziya, qədim Şərq tarixi və fəlsəfəsi onun maraq dairəsində olmuş, Orta və Yaxın Şərqdə, Türkiyə və Azərbaycan daxil olmaqla geniş coğrafi ərazilərdə uzunmüddətli səyahətlər etmişdir.

Nəsimi yaradıcı fəaliyyətinə sufi ideyalarının təəssübkeşi, tərəfdaşı olaraq başlamış, məşhur təsəvvüf Şeyxi Şiblinin (861-946) məsləkdaşlarından olmuşdur. O, Şeyx Şiblinin yaxın dostu olan iranlı Halləc Mansurun da pərəstişkarı idi. Bir müddətdən sonra Nəsimi hurufizmi qəbul etmişdir. Bu fəlsəfi və dini fikir məktəbinin təsisçisi 1329-cu ildə Təbrizdə anadan olmuş məşhur şair Fəzlullah Nəimi idi.

Azərbaycanda islami məzhəblər arasında ziddiyyətlər müəyyən dövrlərdə mövcud olsa da, davamlı hal almamışdır. Şah İsmayıl Xətainin Səfəvilər dövlətini qurması Azərbaycanda şiəliyin inkişafına gətirib çıxarmışdı. Səfəvi sülaləsinin (1501-1722) hakimiyyətə gəlməsi Şimali Qafqazda şiə tarixində yeni bir mərhələyə çevrilmişdi. Səfəvilər dövləti, qızılbaş hərəkatına - İranın şimalında və Azərbaycanda yaşayan türkdilli tayfalara sahib çıxmışdı və Qızılbaş şiələr dini ruhani rəhbərlərinə sadiq olmuşlar [129, s. 160].

Səfəvilər dövlətinin xarakterik xüsusiyyəti şiəliyin hərbi-siyasi genişlənmə yolu ilə yayılmasından ibarət olmuşdur. Səfəvilər yerli əhaliyə qarşı kampaniyalar aparmış, müxtəlif dini mərasimlərintəşkili və keçirilməsinə müdaxilə etmişlər. 1447-ci ildən 1460-cı ilə qədər Səfəvilərin rəhbəri Şeyx Cüneyd (1460) Dağıstanda şiə islamının qəbul edilməsi üçün mübarizə aparmış və bu yolda həlak olmuşdur. Onun oğlu Şeyx Heydər (1488-ci il) şiəliyi yaymaq üçün Şimali Qafqazda mübarizə aparmış, atası kimi döyüşdə həlak olmuş və tarixi mənbələrə görə Tabasaranda dəfn edilmişdir. Oğlu Şeyx İsmayıl (1524-cü ildə vəfat etmişdir), qızılbaşların dəstəyi ilə bütün Azərbaycanı və İranı fəth etmiş, 1501-ci ildə Təbrizi ələ keçirdikdən sonra Azərbaycan və bütün İranın Şahı adını qazanmış, yeni sülalənin əsasını qoymuşdur. Səfəvilərin hakimiyyətə gəlməsi Qafqazın konfessional vəziyyətində ciddi dəyişikliklərə səbəb olmuşdur. Azərbaycan və Şirvan həmin dövrdə Cənubi Dağıstanda şiələrin güclənməsinə ciddi təsir göstərmişdir. Bu cür güclü xarici amilin mövcudluğuna baxmayaraq, sünnilik Qafqazın dağətəyi bölgələrində mövqeyini qoruyub saxla bilmişdir [64, s. 678].

Şah İsmayılın nəvəsi I Şah Abbas (1571-1629) şiəliyi Cənubi Dağıstanda çərkəz və gürcülərə qədər, həmçinin vaynaxların yaşadığı dağlıq ərazilərdə geniş yaymışdır. Lakin şiə islamın təsiri altında ərazilərin genişlənməsinə baxmayaraq, şiəlik Dərbənd və onun ətrafındakı sərhədlərdən kənara çıxmamışdır, Sasanilər dövründə iranlılar tərəfindən idarə olunan bəzi yerlər istisna olmaqla şiəlik geniş yayılmamışdır. Qeyd edilməlidir ki, Miskinçi Lezgi kəndinin sakinləri özlərini şiələr hesab edirdilər. Bu baxımdan, Şimali Qafqazın bəzi sünni bölgələrində şiələrin bəzi çağırışlarına xeyirxah münasibət, həmçinin şiə adlarının yerli əhali arasında geniş yayılması diqqətəlayiqdir. Belə ki, Cənubi Dağıstanda şiəliyin inkişafında nəzərə çarpan dövr XV əsrin ortasından XVII əsrin əvvəllərinə qədər olan dövrü əhatə etmişdir.

Sünni əhalisinin əksər hissəsi Rusiya Şimali Qafqazı işğal etdikdən sonra Osmanlı Türkiyəsinə köçmüşdür. Bir sıra tədqiqatçıların qeydlərinə görə,məzhəb mənsubiyyəti Azərbaycan xalqının mədəni inkişafına müəyyən dərəcədə təsir göstərmişdir. Məsələn, Tadeuş Svyataxovski bu haqda yazırdı ki, XIX əsrin ortalarında Azərbaycanda yaranan islahat hərəkatı üçün şiələrlə sünnilərarasında əlaqələr kifayət qədər mühüm əhəmiyyət kəsb edirdi. Dini ziddiyyətlər sərhəd bölgələrinə xas olan müxtəlif siyasi, mədəni və linqvistik istiqamətləri əks etdirirdi. Şiələr ənənəvi olaraq özlərini İran dünyasının bir hissəsi hesab edir və fars dilindən ədəbi dil kimi istifadə etməkdə davam edirdilər, sünnilər isə Osmanlı Türkiyəsinə meylli idilər.

XVIII əsrdə və Rus imperiyası Azərbaycanı fəth etməzdən əvvəl ölkə bir sıra kiçik xanlıqlara bölünmüşdü. Səfəvilər dövlətinin XVII əsrin sonuncu rübündə vəXVIII əsrin əvvəllərindəbaşlayan ümumi böhranı səbəbindən hələ də bu dövlətin tərkib hissəsi olan Azərbaycanın iqtisadi vəziyyəti kəskin şəkildə pisləşmişdi. O dövrdə Azərbaycanda feodal istismarınınşiddətlənməsi problemi yaşanırdı. Dövlət xəzinəni doldurmaq və feodal aristokratiyasının ehtiyaclarını ödəmək üçün vergi yükünü artırmaqdan başqa bir yol seçə bilməmişdi. Dövlət gəlirlərinin azalması ilə əlaqədar Şah hökuməti hətta yuxarı sinif nümayəndələrindən vergi almağa məcbur olmuşdu. Təsadüfi deyildir ki, kütlələrin və Azərbaycanın feodal zadəganlığının bəzi təbəqələrinin iqtisadi məqsədləri və siyasi maraqları Azərbaycanda yaradılan İran rejiminə qarşı ümumi bir mübarizə meydanını ortaya qoymuş oldu.

Xalq arasında şiəliyin üstün mövqe tutmasına baxmayaraq, Azərbaycanda qismən sünnilik qalırdı. Şiəlik Naxçıvan, Qarabağ, Abşeron, Gəncə, Mil, Muğan və Lənkəran bölgələrində, sünnilik isə Şəki, Zaqatala, Quba-Qusar, Şamaxı-Qəbələ bölgələrində geniş yayılmışdı. Tədqiqatçıların da qeyd etdikləri kimi, şiələr və sünnilər əsrlərlə Azərbaycanda yanaşı yaşamışlar [58].

Azərbaycanın Rusiya tərəfindən işğal edilməsi ərəfəsində ölkə əhalisinin böyük əksəriyyətini türkdilli müsəlman azərbaycanlılar təşkil edirdi. Bunu bir qədər sonrakı demoqrafik vəziyyətlə əlaqədar statistik göstəricilər də sübut edir. Doğrudur, onlar bir qədər işğaldan sonraya aid olsa da, bölgədəki etno-demoqrafik mənzərəni açmağa imkan verir. 1863-cü yanvarın 1-i üçün Azərbaycanın əhalisi 1 milyon 190 min nəfər idi.1886-cı ildə bu rəqəm1 milyon 600 min nəfər olur. 11 il sonra Azərbaycanda 1 milyon 806,7 min nəfər əhali yaşamışdır. 1863-1886-cı illərdə Azərbaycanda əhalinin sayı daha yüksək templərlə artmışdır. Ancaq sonra əhalinin sayının artmasında intensivlik azalmışdır. Bu azalma bir sıra proseslərin qarşılıqlı əlaqəsi ilə bağlı olmuşdur. Məlumdur ki, bu dövrlərdə regionda bir sıra demoqrafik, siyasi, iqtisadi, geosiyasi və mədəni proseslər baş vermişdi. Bu fərq də təbii miqrasiya prosesləri ilə izah edilə bilər. Belə ki, məhz 1863-1886-cı illəri əhatə edən dövrdə Rusiyadan, o cümlədən də Azərbaycandan indiki Türkiyə ərazisinə bir çox sünni müsəlman köç etmişdir. Onlarla yanaşı Rusiyanın işğal siyasəti ilə razılaşmayan əhali qrupları da buranı tərk etmişdir. Əvəzində isə istər Osmanlı, istərsə də İran ərazisindən Rusiya işğal idarəsinin maraqlarına uyğun olaraq ermənilər gəlmiş və onlar azərbaycanlıların tarixi torpaqlarında məskunlaşdırılmışdılar [23, s. 11-12].

Bu gün ermənilərin əsassız iddia etdikləri ərazilərdə isə miqrasiyaya qədər azərbaycanlıların üstünlük təşkil etdiyini Rusiya mənbələri də göstərir.Şimali Azərbaycanın xanlıqlarının ləğvindən sonra bölgədə komendantlıq sistemi tətbiq olundu və Qarabağ "hərbi müsəlman dairəsinə" daxil edildi. Lakin bu addım əhalinin etnoqrafik, tarixi, dini və gündəlik xüsusiyyətləri ilə heç bir uyğunluq təşkil etmirdi. Bu,Qarabağda xüsusilə kəskin şəkildə ortaya çıxmışdı. Demoqrafiya tədricən siyasi vasitəyə çevrilmiş oldu. Rusiyanın Daxili İşlər Nazirliyində 1911-ci il iyulun 19-da hazırlanan sənəddəqeyd edilir ki, bu ərazilərə ermənilərin köçürülməsi ərəfəsində Qarabağ bölgəsində 12 min ailə yaşayırdı ki, bunların 2500-ü erməni ailəsi, qalanı isə “Məhəmməd dininin” davamçıları idilər [159, s. 560-561].

1823-cü ildə Rusiya rəhbərliyi bu bölgənin əhalisi və onun etnik və dini tərkibi haqqında statistik məlumatları əks etdirən "Qarabağın təsviri"niərsəyə gətirdi. Həmin dövrdə Qarabağ bölgəsində 600 kənddən 450-də müsəlman, 150-də isə erməni əhalisi yaşayırdı. Bu dövrdə Qarabağda 20955 ailə yaşayırdı ki, onlardan 15729-u müsəlman, 4 min 366-sı (21,7%) erməni ailəsi idi. 1832-ci ilin siyahıyaalınmasına görə, Qarabağdakı ailələrin sayı 20456 olmuşdur ki, onlardan 1.190-u bəy ailələri idi. On il ərzində erməni ailələrinin sayı 31,6% -ə çatdı. Şuşada 1823-cü ildə1532 ailədən 1111-i müsəlman (72.5%), 421-ierməni ailəsi (27.5%)olmuş, 1832-ci ildə isə erməni köçkünlərinin axını ilə əlaqədar ermənilərin payı 44.9%-ə çatmışdı. Rusiya hərbi tarixçisi V.Potto qeyd edir ki, ermənilərin Qarabağa ilk köçürülməsi 1828-ci ildə baş vermişdir [157]. Rusiyanın köçürmə siyasətinə dair məlumat daha dərin şəkildə dissertasiyanın növbəti hissələrində əks olunmuşdur.

Azərbaycanda xristyanlaşdırma siyasətinin tərkib hissəsi olaraq bura rusların köçürülməsini də qeyd etmək olar. XIX əsrdən etibarən Azərbaycanda xristianlığın yeni inkişaf dalğası başlayır. Rus əhalisinin gəlişi ilə Rus Pravoslav Kilsəsi öz fəaliyyətini həyata keçirməyə başlayır, Azərbaycanın böyük şəhərlərində Bakı, Gəncə, Şamaxıda pravoslav kilsələri tikilir. Bununla yanaşı, Azərbaycana Rusiyanın mərkəzi hissələrindən sektant rusların köçürülməsi prosesi də start götürür. Zaqafqaziya ərazisində ilk rus məskənləri 1830-cu ildə yaranır, ilk qanunvericilik aktı isə hökumətin 20 oktyabr 1830-cu il tarixli təriqətçilərin Zaqafqaziya quberniyalarına köçürülməsi haqqında fərmanı olmuşdur. Bu akt Zaqafqaziya ərazisinin ruslar tərəfindən məskunlaşmasının başlanğıcını qoydu və onların Novorossiysk vilayətinə köçürülməsini dayandırdı. Eyni zamanda, daxili quberniyalardan bu əraziyə rus kəndlilərinin icazəsiz və kiçik miqyaslı hərəkəti başladı. Əsasən Voronej, Xarkov, Tambov, Yekaterinoslav, Penza, Ryazan, Mogilyov və Samara vilayətlərindən məzhəbçilər və raskolnik-pravoslavlar əraziyə köçürülürdü. Sürgün edilmiş təriqətçilərin və raskolnik-pravoslavların Zaqafqaziyada sırf məhkəmə cəzası məqsədi ilə məskunlaşdırılması ilə eyni vaxtda əsgərlərin ailələlərinin də bura gəlməsinə gətirib çıxardı. Hərbi yaşayış məntəqələrinə bənzər birləşmələrin yaradılması ideyası general A.P.Ermolova məxsus idi. O, xüsusi olaraq Qafqaz Korpusunda xidmət edən çağırışçıların arvadları üçün müavinətlərin qanunvericiliklə təsdiqinə (3 yanvar 1821-ci il tarixli fərman) nail ola bildi. Qərargaha yaxın rus kəndlilərinin yerləşdirilməsi hökumətin siyasətinin tərkib hissəsi idi. Beləliklə, hərbi müstəmləkəçilik prosesi strateji məqsədlər güdürdü. Yelizavetopol quberniyasında Xankəndi, Bakı quberniyasında Qusarda rus kəndləri belə yarandı. 1867-ci ildə Lənkəran qəzasında da kənd salınmışdır. Pravoslavlardan istefada olan əsgərlərdən, sonra qarışıq əhalidən - Mixaylovka və İvanovka və Zurabovka kəndləri salınmışdı. Rusların Zaqafqaziyaya köçürülməsinə etiraz edənlərlə bağlı olaraq Veliçko yazırdı ki, Rus xalqının “Zaqafqaziyada məskunlaşmasının qeyri-mümkünlüyü haqqında nağılların əksinə olaraq, həm əsgər məskənləri (pravoslav), həm də məzhəb kəndləri çiçəklənirdi. Duxobor və Molokan kəndlərinin sərvəti atalar sözünə çevrilibdir və əksəriyyət nə yoxsulluqdan, nə də sakinlərin sağlamlığının pisləşməsindən şikayət edə bilmir.” [83, s.199]

Cənubi Qafqazda müsəlman əhalinin yaşadığı ölkələrdən biri də Gürcüstan idi. Gürcüstanda islam dini VII əsrin ikinci yarısı yayılmağa başlamışdı. Ərəb sərkərdəsi Həbib ibn Məsləmə Gürcüstanı ələ keçirdikdən sonra islam qüvvələrinə qarşı hər hansı bir müqavimət göstərməyən gürcülərlə müqavilə bağlamışdı. 654-cü ildə bağlanan bu müqaviləGürcü mənbələrində “Datsvis Sigeli”, yəni “Qorunma sənədi” adlanırdı. Bu himayə IV əsrdə xristianlığı qəbul edən gürcülər və müsəlman ərəbləri arasındakı əlaqələri təsdiqlədi. Razılaşmaya görə, İslam qüvvələrinə təslim olan gürcü xalqının canına, malına və dininə toxunulmazlıq zəmanəti verilirdi. Bunun əvəzində gürcülər ev təsərrüfatlarına bir dinara xərac ödəməyə razılaşmışdılar. Razılaşmanın şərtlərinə görə, gurcülər zəruri hallarda ərəb qoşunlarınıdöyüşçülərlətəmin etməli və Gürcüstana gələn ərəb əsgərlərinə kömək etməli idilər. Ərəblər bu şərtləri yerinə yetirməyə hazır olan gürcülərdən vergi almırdılar.

Həbib ibn Məsləmə islam alimlərini gürcülərin yaşadıqları ərazilərə səfərbər etmiş və gürcüləri islam dinini qəbul etməyə dəvət etmişdi. Habib b. Məsləmə Abdurrahman b. Cezi gürcülərə islamı təbliğ etmək məqsədilə göndərilmiş və çox sayda gürcü müsəlman dinini qəbul etmişdi. Təəssüf ki, bu mövzuda geniş araşdırmalar aparmaq üçün ətraflı məlumat yoxdur [40]. İslamın Gürcüstana qədəm qoymasıilə bağlı məlum olan ən erkən sübut 704-cü ildə Tiflisdə zərb edilən və üzərlərinə ərəbcə“Allah” yazısı olan dirhəmlərdir.

Ərəblər tərəfindən 740-cı illərdə Gürcüstanda qurulmuş Tiflis Ərəb Əmirliyi (Tbilisis Saamiro) 1122-ci ilə qədər varlığını davam etdirmiş və İslam mədəniyyətində iştirak etmişdir. Tiflisdə məscid, məktəb və kitabxana kimi tarixi məkanlar müsəlmanlar tərəfindən yaradılmışdır. Əvvəlcə bütün Şərqi Gürcüstan Tiflis əmirinə tabe idi, lakin VIII-IX əsrlərin əvvəlindən əmirliyin ərazisi getdikcə azaldı. Əmirlər Kvemo Kartli və Şida Kartlidə daha möhkəm mövqedə idilər. IX-XI əsrlərdə Tiflis əmirliyinin şimal sərhədi Diqomi vadisinə qədər uzanırdı. Cənubda Tiflis əmiri Birtvisi, Orbeti və Partsxisi qalalarına sahib idi. IX əsrin ortalarına doğru əmirliyin ərazisi Kartli sərhədlərinə qədər kiçildildi. Xilafətin digər şəhərlərinin nümunəsi ilə yenidən qurulan və əhalisinin sayına görə Qafqaz şəhərləri arasında Dərbənddən sonra ikinci olan Tiflisi müsəlman şəhəri adlandırmaq olardı. Gürcü mənbələrinə görə, 1122-ci ildə Çar IV David Tiflisə daxil oldu və şəhəri Baqrationi dövlətinin paytaxtı etdi. (Mustafa R. Tiflis Əmirliyi. Bakı, Turxan, 2019, s. 261, 412 s.) Bununla da, Tiflis Əmirliyinə son qoyuldu.Məlumdur ki, islam coğrafi məkanındaməşhur olan Hubeyş bin İbrahim Tiflisi, Fəxrəddin Əbubəkr Gürci, El-Mübarək Et-Tiflisi, İsa ət-Tiflisi kimi elm adamları və Abdullah-ı Gürcistani kimi sufilər Tbilisi və Gürcüstan kökənli olmuşlar.

XVI-XVII və XVIII əsrlərdə islamın Gürcüstanın şərqində yayılmasında İranın böyük təsiri olmuş və nəticədə çox sayda gürcü zadəganları müsəlman dinini qəbul etmişlər. Gürcüstanı ziyarət edən Evliya Çələbi Tiflisi məscidlərlə zəngin müsəlman şəhəri kimi tanıtdırmışdır. İranın Səfəvilər dövlətində gürcülər hərbi, inzibati və məhkəmə sahələrində ən yüksək vəzifələr tutmuş və əhəmiyyətli hərbi və siyasi təsir gücünəmalik olmuşlar. İranın paytaxtı İsfahan vassalları ümumiyyətlə gürcü zadəganları arasından seçilmişdir. Gürcü Undiladze ailəsi XVII əsrdə İran dövlətinin rəhbərliyində yüksək vəzifələrə sahib ola bilmişdir. Məlumdur ki, XVIII əsrin əvvəlində Gürcüstanın Baqrationi sülaləsinə məxsus olan şahzadələr İran ordusunun tərkibində əfqanlara qarşı müharibələr aparırdılar.

Osmanlılar dövründə Gürcüstanın qərbində və cənubundakı Mesxeti, Acaristan və Abxaziya əhalisinin böyük bir qismi müsəlmanlığı qəbul etmişlər. XVI əsrdə Osmanlı orduları tərəfindən ələ keçirildikdən sonra bölgə əhalisi arasındaislamiyyətin yayılmasının ictimai və iqtisadi amilləriəsasındaxristian gürcülərin, xüsusilə də soylu təbəqəsinin torpaqlarını və imtiyazlarını qorumaları üçün islamiyyəti qəbul etdikləri və beləcə Osmanlı sisteminə inteqrasiya olmağa çalışdıqları aydın görünür. Gürcülərin müsəlmanlığı qəbul etmələrini şərtləndirən amillərdən biri də Osmanlının ədalətli və xoşgörüşlü idarəçiliyi olmuşdur. Milli mədəniyyətlərini də qoruyaraq, Osmanlı mədəniyyətinin yaradılmasında böyük rol oynayan gürcü cəmiyyətindən 400 ildən çox müddət ərzində başda sadrazamlar olmaqla çox sayda dövlət adamı, dinşünas alim, sənətkar, maarifçi və yazar kimi tanınmış şəxsiyyətlər meydana gəlmişdi. İmperiyanın geniş coğrafi məkanında məktəblər, məscidlər və kitabxanalar inşa edilmiş,körpülər salınmış, ədəbi əsərlər və sənət əsərləri ərsəyə gəlmişdi. Bu mədəni-tarixi abidəlrin, sənət əsərlərinin böyük bir qismi günümüzə qədər varlığını qoruyub saxlamışdır.

Gürcüstanın XIX əsrdə Rusiya hakimiyyətinə tabe olmasımüsəlmanların çoxunun Türkiyəyə köç etmələrinə səbəb olmuşdur. Tbilisi, Batum və digər şəhərlərdə Osmanlı və İran dövrlərinə aid 200-dən çox məscidin böyük qismi çar hakimiyyəti dövründə dağıdılmış, bağlanmış və ya başqa məqsədlər üçün xidmət göstərmişdir. Bu dini abidələrdən biri olan Ahıska Əhmədiyyə Məscidi 1828-1829-cu illər Osmanlı-Rusiya müharibəsindən sonra çar hökuməti tərəfindən minarəsi tamamilə dağıdılmaqla kilsəyə çevrilmişdir. Tbilisi Hünkar Məscidi və Batumi Aziziye Məscidi həmin dövrdəİran şahı tərəfindən Tbilisi şəhərində, Kür çayı kənarındakı Şah Abbas məscidi də Sovetlər dövründə dağıdılmışdır. 1877-1878-ci illərin Osmanlı-Rus müharibəsindən sonra Gürcüstanın müsəlman gürcülərinin yaşadığı Acarıstan bölgəsi Rusiyahakimiyyətinin tabeliyinə keçmişdir. Bunun nəticəsi olaraq, Rusiya idarəçiliyi altında yaşamaq istəməyən yüz minlərlə gürcü Anadoluya köç etmək məcburiyyətində qalmışlar.

Beləliklə, göründüyü kimi, Rusiya işğalına qədər Cənubi Qafqazda tarixi inkişafın önəmli amillərindən biri də islam dini olmuşdur. İslam bölgə xalqlarının həyatına ciddi şəkildə təsir etmiş, azərbaycanlıların və digər müsəlman xalqların mentalitetinin formalaşmasının təməlini təşkil etmişdir.

* 1. **Rusiya işğalı ərəfəsində Şimali Qafqaz xalqları və islam**

Əsrlər boyu müxtəlif qəbilələrin yaşadıqları ərazilərin işğalına, onların kütləvi şəkildə köç etmələrinə şahidlik edən və hər bir tarixi dövrdə geosiyasi-strateji əhəmiyyətini qoruyub saxlayan Şimali Qafqaz Orta Asiya və cənubi Rusiya çölləri, Anadolu və Asiya bölgələri arasında körpü rolunu oynamışdır. Bu səbəbdən Rusiya işğalı ərəfəsində Şimali Qafqaz xalqlarının sosial-iqtisadi və mədənihəyatına təsir edən amillərin öyrənilməsi mühüm əhəmiyyət kəsb edir. XIX əsrdə bu xalqların sosial strukturuna və inkişaf tarixinə islamın təsirinin öyrənilməsi xüsusilə vacibdir.

Bölgədə yaşayan xalqların və tayfaların, eləcə də etnik formalaşmanın müxtəlif mərhələlərində olan etnik qrupların tarixi proseslərin gedişatında formalaşmış mədəni və dini inkişafının özünəməxsus dinamikası, özəllikləri olmuşdur. Qara dəniz və Xəzər dənizi arasında, Qafqaz dağlarının ətəyində yaşayan bütün xalqlar, qəbilələr, tayfalar, etnik və etnoqrafik qruplar tarixən sosial-mədəni cəhətdən bir biri ilə sosial və iqtisadi, mədəni və siyasi, hərbi və demoqrafik olaraq yaxın olmuş və bir çox hallarda ümumi təhlükələrə və düşmənlərə, təbii və antropomorf təsirlərə qarşı birlik və həmrəylik nümayiş etdirmiş, müxtəlif dinlərə və inanclara məxsus insanlar, xalqlar, tayfalar və qəbilələr biri birinin mədəniyyətini zənginləşdirib çeşidləndirərək qarşılıqlı şəkildə bəhrələnmişlər. Qafqaz xalqlarının dünyagörüşü, sosioloji xüsusiyyətləri, tarixi inkişaf formaları intensiv bir tarixi inkişafın gedişatında formalaşmışdır. Burada müharibələr də olmuş, bəzi xalqlar bölgəni tərk etmiş, yeni-yeni xalqlar bölgəyə gəlmişdir. Bütün bunlar tarixi və mədəni prosesin mühüm nöqtələrinə və halqalarına çevrilmişlər. Qədim dövrlərdə dünya mədəniyyət və inanc mozaikasının xüsusi elementlərindən olan Anadolu və Mesopotamiya tayfaları Qafqaza, onun xalqlarına, tayfalarına mədəni, inancsal, siyasi, mentallıq olaraq öz təsirini göstərmişlər. Qədim mədəniyyətlərin nümayəndələri olan yunanlar, romalılar, eləcə də hunlar, balkarlar, xəzərlər və qıpçaklar kimi türk qəbilələri Şimali Qafqazı daim diqqət mərkəzində saxlamışlar. Bütün bu qəbilələr Şimali Qafqazın sosial-mədəni həyatının təməlini təşkil edən və Şimali Qafqaz xalqlarının etnik və sosial-mədəni strukturlarının formalaşmasında mühüm rol oynayan mədəniyyət elementlərini birləşdirmişdir.

VIII əsrdə müsəlman orduları Xəzər türklərini məğlub edib bölgənin bir hissəsini fəth edərək Qafqaza daxil oldular. Ancaq müqavimət göstərən xəzərlər islamın Qafqaz vasitəsilə Şərqi Avropaya yayılmasına imkan vermədilər. İslamın bölgədə yayılmasının təmin edilməsi məqsədi ilə İslam Xilafəti bu bölgələrdə məskunlaşdırma aparmağa başladı. Həmin siyasətinin nəticəsi olaraq bəzi ərəb tayfaları Dağıstanda məskunlaşdıqdan sonra islam dini bu bölgələrdə sürətlə yayılmağa başladı. Ləzgilərin bir qismi hələ VIII əsrdə müsəlmanlığı qəbul etmişdilər. XIV əsrdə islam darginlər arasında yayıldı, X-XI əsrlərdə çeçenlərdən bir çoxu müsəlman oldular. Dağıstanda yeni dinin qəbulundan sonra burada yaşayan bəzi xalqların müsəlman şəriətinə riayət edilməsinə ciddi yanaşmadıqlarını görürük. X əsrin əvvəllərində Dərbəndin şimalındakı Kaytaq əyalətinin hökmdarının eyni zamanda hətta üç dinə etiqad etdiyinə dair məlumatlar vardır.

Bununla belə,qeyd edə bilərik ki, Şimali Qafqazda islam ilk dəfə məhz Dağıstanda yayılmağa başlamışdır. Dağıstanın cənubunda alban pravoslav (monofizit) kilsəsinin təsiri geniş yayılmışdı. İslam ilk dəfə VII əsrin ortalarında Dağıstanın sahil bölgələrindəərəblər tərəfindən yayılmışdı. Cənubi Dağıstanda X əsrdə, dağlıq mərkəzi və şimal-qərb bölgələrində XV-XVI əsrlərdə islam tədricən köhnəlmiş dini inancları əvəz etmiş oldu. Dağıstanda XIX əsrin əvvəllərində nəqşibəndilik yayılmağa başlayır. Bu dövrdə cəmiyyətin həyatının bütün sahələrində sosial, iqtisadi, mədəni, ideoloji dirçəlişin əsası qoyulmuşdur. Orta əsrlərdə onun cəmiyyətin hərtərəfli inkişafında rolu xüsusi olaraq nəzərə çarpan idi. Orta əsrlər Dağıstan tarixini və mədəniyyətini islamsız təsəvvür etmək qeyri-mümkündür. Dağıstanda islam tarixini və islamlaşdırma prosesini bir neçə mərhələyə bölə bilərik: VII əsr -X əsrin birinci yarısı; XVI əsr -XVI əsrin ikinci yarısı; XVIII əsr; XIX əsr -XX əsrin əvvəlləri. Bu xronoloji dövrlərin hər biri özünəməxsus xüsusiyyətlərə malikdir. İlk iki mərhələdə islamın geniş yayılması göz qabağındadırsa, növbəti iki mərhələ daha dərin proseslərlə, xüsusilə ailə, vərəsəlik, torpaq və şəriət məsələləri, adət və ənənələrə riayət olunması ilə bağlı məsələlərlə müşayiət edilmişdir. İslam Dağıstan xalqlarının milli dirçəlişi və milli-mənəvi dəyərləri ilə sıx bağlıdır. Qeyd edilməlidir ki, Dağıstanın islamlaşması islam dünyasının ümumi məkanının formalaşmasıprosesinin mühüm və ayrılmaz tərkib hissəsi olmuşdur.

İslamın Çeçenistanda yayılma tarixi çoxlu xüsusiyyətlərə malikdir ki, onlar təəssüf ki, islam alimlərinin araşdırmalarında aydın və əhatəli şəkildə əksini tapmamışdır. İslamın Çeçenistanda yayılmasının sosial-mədəni tarixi ilə bağlı hələ də birmənalı cavab yoxdur. Əgər Dağıstanda islamın yayılma dövrünü dəqiq müəyyən etmək mümkündürsə, bunu Çeçenistan haqqında demək asan deyildir. Y.Z. Əhmədov yazır ki, çeçenlər və inquşlar arasında xristianlığın ilk qəbul tarixlərini IV-V əsrlər hesab etmək olar. İslamın ilkin qəbulu haqqında məlumatları VII əsrə aid etmək mümkündür. Eyni zamanda, islamın çeçenlər və inquşlar arasında hər hansı konkret dövrdə nüfuz etməsi ilə bağlı etibarlı sübut yoxdur” [72, s.208].

Sanar tayfası Şimali Qafqazın cənub yamaclarında məskunlaşmış və ərəblər onları “əs-sənnarya” adlandırmışlar. Bu tayfalar ərəblərə qarşı müəyyən müqavimət göstərməsinə dair bəzi məlumatlar da vardır[61, s. 13]. XIV əsrin sonlarında Teymurun fəthləri zamanı Şimali Qafqazda, Şərqi Çeçenistanda və Dağıstanda bir biri ilə iqtisadi, mədəni və mənəvi əlaqədə olan yerli müsəlman icmaları var idi. İslamın yerli təbliğçisi kimi Termaolun adı çəkilir. O, çeçenlərin islam tarixində xüsusi bir rol oynamışdır. Etnoqraf U.Laudayev məlumat verir ki, o islamı təbliğ edən bir moizəçi idi. Termaola çeçenləri XVII əsrin əvvəllərində islama dəvət edir, islam haqqında onlara ətraflı məlumatlar verir, dinin çeçenlər arasında yayılmasına çalışırdı. U.Laudayevin araşdırmasına görə, Termaol qeyri-adi xüsusiyyətlərə malik idi. İslamı təbliğ edən Termaol cənnət haqqında çeçenlərə geniş məlumatlar verirdi ki, onların islam dininə olan maraqları artsın və cənnət nemətləri haqqında təsvirlər çeçenləri islama bir qədər də yaxınlaşdırsın. Onun çıxışları çeçenlərdə islama meyil formalaşdırır, şübhəsi olanların şübhələri aradan qalxır və onlar islam dininə etiqad etdiklərini bildirir, müsəlmanlıqdan həzz alırdılar [136, s. 54]. S.Umarovun fikrincə, XVI əsrin birinci yarısında Çeçen və İnquşların etiqad etdikləri əsas inanc islam dini oldu[173]. Təbii ki, çeçenlərin islamlaşmasında Osmanlı İmperiyasının təsiri kifayət qədər böyük idi. XVI əsrdə çeçenlərin ərazisində islamı yaymaq üçün təbliğ hərəkatı geniş vüsət almış, Osmanlı İmperiyasının dəstəyi ilə Dağıstandan olan müsəlman din xadimləri bu bölgələrdə fəaliyyətlərini intensivləşdirmişdilər. Çeçenistanın əhəmiyyətli bir hissəsində İslamın fəal şəkildə yayılması üçün çeçenlərdən birinə ehtiyac var idi və onun Bersa adlı bir gənc olduğu ortaya çıxdı. Bersa XVI əsrin sonunda müasir Vedeno bölgəsindəki Kuyarşal kəndində anadan olub və Kürçal tayfasına mənsub idi. U.Laudayev və A.Süleymanovun fikrincə, Termaol və Bersa Şeyx 1591-ci ildə eyni vaxtda çeçenlər arasında islamın yayılmasına başlamışlar. Bersa Şeyxin məzarı 2006-cı ildə Ramzan Kadırov tərəfindən yenidən tikilib. İnquşetiyanın islamlaşmasında türk elementi mühüm rol oynamışdır. Bu isə Qızıl Orda dövlətinin fəaliyyəti ilə bağlı olmuşdur.

Dağıstan və Çeçenistandan fərqli olaraq,islam çərkəzlərin yaşadıqları ərazilərə Osmanlı imperiyası və Krım xanlığı vasitəsilə daxil olmuşdur. Çərkəzlər VI əsrdə Bizansın təsiri altında xristianlığı qəbul etmişdilər [47, s. 11]. Lakin sonrakı əsrlərdə Şimali Qafqazın digər hissələrində olduğu kimi, xristianlığın təsiri çerkezlər arasında zəifləmiş və onların əksəriyyəti köhnə bütpərəst inanclarına dönmüşdülər. XIX əsrdə səyyah K.Koçun qeyd etdiyinə görə, onların öz dini var idi: "*Çərkəzlərin bütün dini baxışlarının əsası daha yüksək bir varlığa olan inancıdır*"[187, s. 625].

1404-cü ildə Qafqazda olan avropalı baş piskopos Johann de Galonifontibus çərkəzlər arasında yaşamış və onların dini inancları haqqında mühüm məlumatlar vermişdir. Onun sözlərinə görə, Qara dənizin sahillərində yaşayan çərkəzlər yunanların dinini qəbul etmişlər. Onların kilsələri, adət və ənənələri, simvolları və bayramları da yunanlarda olduğu kimidir. Gallonifibus tərəfindən verilən məlumat Qara dəniz sahillərində yaşayan çərkəzlərin xristianlığı qəbul etdikləri barədə məlumat kimi qəbul edilmişdir. Qeyd etmək lazımdır ki, qədim bütpərəstliklə bağlı inanclar onların arasında çox uzun müddət mövcud olmuşdur.

Osmanlı arxivlərində XVI əsrdə çərkəzlərin dini inancları haqqında bir sıra tarixi həqiqətlərin üzə çıxmasına səbəb olan, eləcə də digər tarixi mənbələrdə rast gəlinməyən müəyyən məlumatlar öz əksini tapmışdır. Osmanlı sənədləri islam və bölgələrlə bağlı olaraq özündə müfəssəl informasiyalar əks etdirir və bu mənbələrin bir daha yenidən nəzərdən keçirilməsi onu deməyə əsas verir ki, bölgədə bir sıra tarixi, mədəni, siyasi, inzibati və sosial səbəblərdən qaynaqlanan dini fərqlər mövcud idi.

Belə ki, bu hakim sülalələrin dini mənsubiyyətində özünü bu və ya digər şəkildə göstərə bilirdi. Bariz nümunə kimi Besley və Temirgöy şahzadələrinin xristian, kabardalı şahzadələrin isə müsəlman olmasını göstərmək olar. 1584-cü ildə Mehmed Aşiki bölgədəki dini vəziyyətlə bağlı olaraq diqqəti cəlb edən məlumatlar verir və yazırdı ki, bölgə tayfalarından Bedeuyev, Xatukay və Kabardey tayfaları, Çərkəzlər və Temurq tayfaları xristian dininə etiqad edir, onun ayinlərini icra edirdilər. Lakin bu o demək deyildi ki, xristyanlıq tamlığında bu tayfaların ictimai-siyasi münasibətlərini təmin edən əsas ideoliji təməl idi. Bununla belə bu tayfaların hər birində özlərinin köhnə inanclarının izləri bu və ya digər şəkildə görsənirdi. Bu isə öz növbəsində əslində Şimali Qafqazın bir sıra xalqları üçün xass idi. Bunun əsas səbəblərindən biri bölgədə mədrəsə təhsilinin güclü inkişaf edə bilməməsi idi. İlk dövrlərdə islam daha çox sufi təbliğatçıların səyləri ilə yayılırdı. İslam dinin mədrəsə sistemi ilə təbliği bölgədə islam tam bərqərar olandan sonra mümkün oldu.

XVII əsrin ortalarında Qafqazda çərkəzlər arasında olan Övliya Çələbiisə bildirirdi ki, bu xalqlrın müsəlmanmı, kafirmi olmasını müəyyən etmək çətindir. Çünki bu xalqlar özlərini müsəlman hesab edir, bununla belə islamın bir sıra əmrlərini yerinə yetirmir, qadağanlarından isə çəkinmirdilər [46]. Yəni, islam yayılsa da hələ o sistem şəklində gündəlik məişətdə təzahür etmirdi.

Çərkəzlərin İslamı qəbul etməsində Osmanlının məmurlarından Fera Əli Paşanın mühüm rolu olmuşdur. Qərargahını Anapada yerləşdirən Fera Əli Paşa İslamın çərkəzlər və abxazlar arasında yayılmasında fəal iştirak etmişdir. Ümumiyyətlə, onu söyləmək lazımdır ki, Osmanlının islamın təbliğində xüsusi, amma fərqli rolu olmuşdur. Osmanlı daha çox mədəni təsir vasitələrindən, eləcə də sufi şeyxlərinin rolundan istifadə edərək islamın yayılmasına kömək etmişdir. Bu isə Osmanlının təsiri ilə islamın yayıldığı ərazilərdə eyni zamanda, sufiliyin də ciddi bir şəkildə yayılmasına təsirini göstərmişdir.

Krım xanlığı da Kuban bölgəsinin çərkəzləri arasında İslamın yayılmasında mühüm rol oynamışdır. Amma onu da xüsusi olaraq qeyd etmək lazımdır ki, çərkəztayfalarının ictimai quruluşu İslam dininin çərkəzlər tərəfindən asanlıqla qəbul edilməməsinə təsir etmişdir. Belə ki, bəzi çərkəz tayfalarında sosial təbəqələr arasında ciddi fərqlər var idi. Ona görə də bir sıra sosial qruplar bərabərləşmənin tərəfdarı deyildilər. Bununla belə proses öz məntiqi nəticəsini verdi. Osmanlı dövlətinin də birbaşa təsiri ilə islam çərkəzlər arasında əsas din halına gəldi. Osmanlı hökumətinin Anapa valisi Hüsnü Paşanın səyləri ilə çərkəzlər şəriət qarşısında qismən bərabərləşdilər [36, s. 138]. İslamın qəbul edilməsinə baxmayaraq, yenə də çərkəzlər arasında sosial təbəqələşmə və ənənələr uzun müddət çox güclü idi.

XIX əsrdə kabardeylilər istisna olmaqla çərkəz tayfaları arasında islam tam yayılmamışdı. Çərkəz cəmiyyətinin ən böyük problemlərindən biri də o idi ki, onların içərisində hələ müsəlman üləma sinfi formalaşmamışdı. Bu da islamın keyfiyyətli bir şəkildə ictimai münasibətlərə tam təmas etməsi qarşısında bir maneə idi. Çünki bu zaman islam daha çox üləma səviyyəsində olmayan təbliğatçılar tərəfindən yayılırdı. Belə olan təqdirdə təbii ki, islam haqqında bir sıra məlumatların keyfiyyətində zəiflik yaranırdı.

Din xadimləri çərkəzlər arasında ictimai təsir baxımından mühüm sosial qruplararasında hələ deyildilər və ictimai təsir gücünə malik deyildilər. Çərkəzlərin əksəriyyəti İslam dininə mənsub olsalar da, dini ibadətlərin yerinə yetirilməsinə lazımi diqqət yetirmirdilər. Bu o demək idi ki, çərkəzlər arasında islam icmali qəbul edilmişdi. Onun təfsilati anlaşılması və yaşanması ciddi bir problem idi. Belə olan təqdirdə köhnə adətlərin təsiri azalmırdı. Onların xalq arasında qalması isə islamla qarışmasına gətirib çıxarda bilirdi.

XVIII əsrin sonlarında XIX əsrin ikinci yarısında islam çərkəzlər arasında hakim dinə çevrildi. Xüsusilə çərkəzlər arasında İslam dininin yayılmasında İmam Şamilin təbliğatçılarının mühüm rolu olmuşdur. Rusiyanın Şimali Qafqazdakı hərbi kampaniyaları və işğal prosesinin genişlənməsi çərkəzlərdə də islam dövlətləri ilə yaxınlaşmanı prioritet məsələ kimi hiss etdirdi. 1804-cü ildə kabardeylilər rusların Kislovodsk qalasını dağıtmaq istədilər və Rusiyaya qarşı üsyan bayrağı qaldırdılar. Onlara Şimali Qafqazın digər xalqları, qaraçay-balkarlar və çeçen-inquşlar da qoşuldular. Bu xalqlar hiss edirdilər ki, rusların bu bölgələri işğal etməsi ilə onların mədəniyyət və mental dünyasına qarşı bir təcavüz başlanacaqdır. 1804-cü il mayın 14-də qafqazlıların rus qoşunları tərəfindən məğlub edilməsindən sonra Rusiya bölgədə bir sıra məhkəmə və inzibati islahatlara başladı. Xüsusi məhkəmələr ləğv edildikdən sonra 1807-ci ildə ruhani məhkəmələr yaratdı. Ruhani məhkəmələrin yaradılması ilə feodalların və ruhanilərin mövqeləri yaxşılaşdı, müsəlman ruhanilərinin səlahiyyətləri genişləndi. Şəriət prinsipləri Kabardiya cəmiyyətində yeni inteqrasiya rolunu oynamağa başladı.

1807-1809-cu illərdə İslamın təsiri ilə Kabardinlər arasında bərabərlik və milli birlik meylləri tədricən görünməyə başladı. Təbii ki, bu onların tarixi inkişaf prosesində xüsusi əhəmiyyətə malik olan önəmli bir məqam idi. Bundan əlavə, müsəlman kəndlilər islam prinsipləri əsasında hakim siniflərin istismarına qarşı ideoloji bir mübarizə aparırdılar. Qul alverinə və insan alverinə qarşı çıxan kənd sakinləri bərabərlik prinsipinin şəriət prinsiplərinə uyğun həyata keçirilməsi ilə bağlı fikirlərini bildirir və fikirlərini islam dininin insansevər prinsiplərinə uyğun bir şəkildə ifadə edirdilər. Rusiya müstəmləkə imperiyası isə öz siyasətində yerli hakim dairələrlə kəndli kütlələri arasındakı ziddiyyətlərdən istifadə edir, onların hansı isə bir ideoloji bayraq altında birləşərək Rusiya işğalına qarşı mübarizə aparmasına imkan vermirdi. Ancaq tezliklə Rusiyanın siyasətində dəyişikliklər oldu. Rusiya üçün İslam Qafqazda ona qarşı mübarizəni gücləndirən ciddi amil hesab olunurdu. Ona görə Rusiya bütün iqtisadi, siyasi, hərbi, mədəni və inzibati resurslarından istifadə edərək islama qarşı daha qəti bir formada mübarizə aparmağa başladı. Belə ki, islam və onun prinsipləri Rusiya təbliğatına müqavimətin əsas ideologiyası kimi istifadə olunurdu. Sonralar Rusiya İslam amili ilə mübarizə aparmaq üçün ənənədən kifayət qədər istifadə etdi. 1858-ci ildə yaradılmış Kabarda Dairə Məhkəməsi adət-ənənənin şəriətə uyğun tətbiqinə qərar verdi. Ruslar aydın və açıq bir şəriət qaydalarının deyil, onların yerli xalqların adətləri ilə qarışmış formasının yayılmasında maraqlı idilər. Qeyd edək ki, XIX əsrin ortalarında şəriət qanunları və ənənələri bir qədər qarışıq vəziyyətdə mövcud idi. Bu da rusların fəaliyyəti üçün bir sıra üstünlüklər verə bilirdi. Kabarda cəmiyyətində sosial təbəqələşmə ilə yanaşı, dini inanclarla bağlı müəyyən vəzifələr də yerinə yetirilirdi. Cəmiyyətdə ayrıca təbəqə sayılan ruhanilərin gəliri azad kəndli sinfi vasitəsilə əldə edilirdi. Ruhanilər hər cür vergi və rüsumlardan azad edilmişdilər, lakin zadəganlar və mülkədarlar kimi imtiyazlara malik deyildilər. Kabardada üləmanın əsas gəlir mənbəyi kəndlilərin gəlirləri idi [43]. Bu da öz növbəsində çərkəzlərin din xadimlərinin arasının açılması üçün Rusiyanın əlində bir vasitə idi. Şimali Qafqazda azadlıq mübarizəsində dini amilin əhəmiyyətini nəzərə alan Rusiya ruhanilərdən çox ehtiyatlı davranaraq XVI əsrdə çərkəzləri pravoslavlığa çevirməyə çalışsa da, islamın bölgədə yayılmasının qarşısını ala bilmədi. Kabardinlərdən müəyyən bir hissə islami biliklərin tam olaraq onların içərisində oturuşmaması səbəbi ilə xristianlığı yalnız Mazdok bölgəsində qəbul etdilər. XIX əsrdə Rusiya pravoslavlığı yaymaqda qərarlı idi. Buna görə də o, din xadimləri və üləmanın, eləcə də dini fəaliyyətlərdə bu və ya digər bir şəkildə iştirak edənlərin sosial-iqtisadi və mənəvi gücünü aradan qaldırmağa yönəlmiş siyasətlər həyata keçirməyə başladı. Bu Rusiyaya qarşı düşmənçiliyi artırdı. Rus siyasətinə qarşı çıxan imam və mollaların sayəsində İslam imperiyaya qarşı mübarizədə mühüm uğurlar qazandı və müqavimətin əsas amillərindən birinə çevrildi. Qafqaz dağlarının ən yüksək zirvəsi Elbrusun ətrafındakı dağlıq ərazidə yaşayan qaraçaylar XVIII əsrin sonlarında kabardiyalılar vasitəsilə İslamı qəbul ediblər. 1782-ci ildə Abuqdan olan kabardiyalı natiq İshaq Əfəndi qaraçayları İslama dəvət etməyə başladı[186].

XVII əsrin əvvəllərində qaraçaylar dərin dağ vadilərində bütpərəstlər kimi yaşamışdılar. Krım xanın Qafqazda islamı yaymaq üçün göndərdiyi iki qoşun Zelençuk çayının sahilində olan çərkəz kəndlərini islama çağırmağa cəhd edirdi. Qoşunlar Kuban çayının sahilində heç kimə itaət etməyən qaraçaylarla üzləşdilər. Özlərini qorumaq üçün Marça adlanan bütün arxasında düşmənlərinə qarşı mübarizə aparmaq üçün çalışdılar. Lakin Krım xanının qoşunları heç bir nəticə əldə etmədən geri qayıtdılar. İslamınQaraçayda bərqərar olması yalnız XVIII əsrin sonuna təsadüf edir.

Qaraçay-balkarların ictimai quruluşu müxtəlif sosial təbəqələrə, şahzadələrə, ağalara, kəndlilərə və azad qullara bölünmüşdü. İslam dininin qaraçay-balkarlar arasında yayılması nəticəsində molla təbəqəsi meydana çıxdı. Mollalar şahzadələrin himayəsində idilər və Kabardada olduğu kimi, camaat onlara dolanışığı ödəməli idi. XIX əsrə qədər qaraçay-balkar xalqlarını kabardin hakimləri idarə edirdilər. Kəndlərdə və dağlıq bölgələrdə yarı köçəri həyat tərzi keçirən qaraçaylaröz dini vəzifələrinə etinasız yanaşırlar. İbadət və ayinləri tam yerinə yetirə bilmirdilər. Bu dini vəziyyətin reallığı idi. Siyasi vəziyyət isə ondan ibarət idi ki, qaraçaylar kabardiyalı şahzadələrə vergi ödəməli oldular. Mənbələrdə bildirildiyi kimi, 1848-ci ildə qaraçaylarda hüquqi işlər şəriət qaydaları və ənənələr əsasında təşkil edilmişdir. Buradan görünür ki, digər Şimali Qafqaz xalqlarında olduğu kimi qaraçaylar və balkarlar arasında da islamın ənənələrlə qarışmış variantı hakim idi. İslamın qaraçaylara təsiri bölgənin digər xalqlarından fərqlidir. VIII əsrdə ərəblər vasitəsilə İslama daxil olan və son əsrlərdə İslamı qəbul edən Dağıstan və Çeçen-İnquşetiya xalqları şafii, qaraçay-balkarlar isə hənəfi idi. Çünki islamı türklərdən qəbul etmişdilər. Beləliklə, demək olar ki, İslam dininin Qafqaz xalqlarının ictimai quruluşlarına təsiri müxtəlif xalqlar arasında müxtəlifdir. Bununla belə yekunda islam bütün Qafqaz xalqlarında olmasa da böyük əksəriyyətində milli formalaşma və müqavimətin əsasına çevrilə bildi.

Rusiyanın işğalı öncəsi və bu işğalın ilk illərində Şimali Qafqaz əhalisinin tərkibi də diqqəti çəkməkdədir. Bütün mənfi tərəflərinə baxmayaraq, Şimali Qafqazın Rusiyaya daxil edilməsi iqtisadiyyatın və mədəniyyətin sürətlə inkişaf etməsi üçün əlverişli şəraitin yaranmasına səbəb oldu. XIX əsrin əvvəlində Şimali Qafqazda region əhalisinin etnik tərkibində və xalqların köçürülməsində nəzərəçarpacaq dəyişikliklər baş verdi. Həmin dövrdə Şimali Qafqaz adıq, abxaz, Dağıstan-Vaynax qrupları, İran dil qrupu, türk qrupu xalqları tərəfindən məskunlaşdırılmışdı. Adıq xalqları qrupuna kabardin, çərkəz, abxaz xalqları aid idilər, Dağıstan-Vaynax qrupunu çeçenlər, inguşlar, qarabulaklar, avarlar, darginlər, laklar, ləzgilər, tabasaranlar və digər xalqlar təmsil edirdilər, Türk xalqları karaçaylar, balkarlar, kumıklar, noqaylar və azərbaycanlılardan ibarət idilər, İran dil qrupunda isəosetiyalılar, tatlar, dağ yəhudiləri təmsil olunurdular.

XIX əsrin birinci yarısında Şimal-Qərbi Qafqazda və Qara dəniz sahillərində, XVIII əsrdə olduğu kimi, əsasən adıq xalqları olan natuxay, şapsığ, ubıx xalqları yaşayırdılar. Qafqaz dağlarının şimal yamaclarında yaşayan natuxaylar, şapsığlar və abadzehlər ən çoxsaylı xalqlar kimi tanınırdılar. Böyük millətlər tərəfindən kiçik xalqların assimilyasiyasının nəticəsi olaraq, şeqakilər, zənevilər və bir sıra digər kiçik etnik qruplar, belə demək mümkünsə, ortadan çıxmışdılar.

Bədduxlar, temirqoyevlər, adameylər Kuban düzənliyində yerləşirdilər. Labe çayı boyunca egerukayevlər, mahoşevlər, besleneylər yaşayırdılar. Kuban və Laba arasındakı ərazidə Kuban noqayları məskunlaşmışdı. Laba, Belaya və Zelençukun yuxarı hissələrində isə Abaza etnik qrupları olan bağovlar, barakayevlər, kızılbekovlar, tamovlar, başilbaylar məskunlaşmışdı.

Elbrus dağlıq bölgəsi, Kuban və onun ilk qollarının mənbələri ətrafında qaraçaylar yaşayırdılar. Onların qardaşları,balkarlar, Qafqaz dağlarının mərkəzi hissəsinin şimal yamaclarında məskunlaşmışdılar. Osetiyalılar əsas Qafqaz silsiləsinin mərkəzi hissəsinin hər iki tərəfində yaşayırdılar və Tagaur, Kurtat, Alagir və Digors cəmiyyətlərinə bölünürdülər. XIX əsrin birinci rübündə Vladikavkaz düzənliyinə köçürülmələi ilə əlaqədar olaraq osetiyalıların yerləşdikləri ərazinin sərhədləri bir qədər dəyişdi.

Dərbənd bölgəsində azərbaycanlılar, tərəkəmələr, tatlar və dağ yəhudiləri məskunlaşmışdılar. XIX əsrin birinci yarısında Şimali Qafqazda Rus və Ukrayna əhalisinin sayı əhəmiyyətli dərəcədə artmışdı. Bundan əlavə, XIX əsrin birinci yarısında Şimali Qafqazda ermənilər, gürcülər də məskunlaşmışdılar. Şimali Qafqazın erməni əhalisi əsasən Türkiyə və İrandan köçürülmə hesabına formalaşmışdı. Gürcü əhalisi əsasən Kizlyar, Mozdok, Sarafanchikovo, Novoqladkovsk, Sosoplinskaya və digər yerlərdə yaşayırdı. Yunanlar əsasən Qafqazın Qara dəniz sahilində və bölgədəki bir sıra ərazilərdəcəmləşmişdilər. XIX əsrin birinci yarısında Manqışlakdan kiçik bir türkmən qrupu da köç edib Dağıstanda məskən salmışdı. 1808-1809-cu illərdə Şimali Qafqazda 836 türkmən çadırı var idi. Manıçdan Xəzər dənizinə qədər 9 kalmık tayfası yarımköçəri halda yaşayırdı.

Şimali Qafqaz xalqlarının sayı barədə mövcud məlumatlar natamam və ziddiyyətlidir. Buna görə, əsasən XIX əsrin ortalarına aid olan Şimali Qafqaz xalqlarının əhalisi haqqında məlumat yalnız təxmini hesablamalara əsaslanır. Bu ona görə belə idi ki, yerlilər özləri əhalinin qeydiyatını aparmırdılar. Çünki onlarda insanları saymaq günah hesab edilirdi [171, s. 9].

XVIII əsrin sonunda - XIX əsrin əvvəllərində, məlum olduğu kimi,vərəm epidemiyası nəticəsində Şimali Qafqaz dağlılarının xeyli hissəsi tələf oldu. 1838-ci ildə bu ərazidə 50 min adıq, 15 min qaraçay, təxminən 9 min balkar, 16 min osetinyaşayırdı. Qeyri-dəqiq məlumatlara görə,1840-cı ildə burada 38 min inguş və çeçen var idi. Dağıstan əhalisinin sayı 1860-cı ildə təxminən yarımmilyon olmuşdur.

* 1. **Qafqazın işğalı və onun ilkin nəticələri**

XV əsrin sonu - XVI əsrin əvvəllərində Rusiya mərkəzləşdirilmiş dövlətinin yaranmasının başlanğıcı ilə onun Qafqazdakı maraqları ortaya çıxmağa başladı və bölgə xalqları ilə münasibətlər formalaşdığı dövrdən, demək olar ki, yalnız hərbi-siyasi xarakter daşıyırdı. XIX əsrin sonuna qədər Rusiyanın Qafqaz siyasəti ümumi Avropa "Şərq məsələsinin" tərkib hissəsi kimi qəbul edilmişdir. Belə demək mümkünsə, Qafqazda hakimiyyətin əldə edilməsi ideyası rus tarixində irsidir [77].

Məlum olduğu kimi, ilk əvvəl geniş miqyaslı hərbi kampaniya həyata keçirmək üçün Rusiyanın nə gücü, nə də kifayət qədər vəsaitivar idi. V.O.Klyuçevskinin sözlərinə görə, Rusiyanın silahlı qüvvələrinin sayı XVII əsrin sonunda 65 min adama yaxın idi. Bunlardan yalnız 5 mindən 7 minədək insan cənub istiqamətində yerləşdirilmişdi [128].

Yuxarıda göstərilən rəqəmlər, eləcə də XVII əsrin ikinci yarısında Rusiya silahlı qüvvələrinin vəziyyətinin təhlili göstərir ki, dövlət bu dövrdə hələ o qədər də gücə malik deyildi. Rusiyanın qüdrəti dövlətə çevrilməsi yalnız I Pyotr hakimiyyətidövründə mümkün oldu: o, Rusiyanı hərbi-siyasi cəhətdən gücləndirməklə imperiyanın müntəzəm ordusunu, hərbi-sənaye kompleksini formalaşdıra bildi.

I Pyotr dövrünün başlanğıcı ilə Rusiyanın müdafiə məqsədli müharibələr dövrü başa çatır. Rusiya 1721-ci ildə imperiya statusu əldə etməklə onun siyasi və iqtisadi maraqları genişlənir. Genişlənmənin təbiəti həm ölkənin iqtisadi inkişafı, həm də dəniz blokadasını pozmaq, Qara dəniz və Xəzər dənizlərinə çıxış əldə etməkləsərhədlərini genişləndirmək zərurəti ilə müəyyən edilmişdir. Başqa sözlə, Rusiya dövlətinin siyasətinin başlıca məqsədi digər ölkələrlə azad və təhlükəsiz ticarət üçün münbit şəraitin yaradılması olmuşdur. Bu baxımdan, I Pyotr Rusiyanın Xəzər sahilində mövqeyinin gücləndirilməsi və Şərqlə ticarətin təmin edilməsi məsələsini öz dövlət siyasətinin prioritet istiqaməti hesab edirdi. Rusiya dövlətinin regiondakı yüksək maraqlarının praktiki olaraq həyata keçirilməsi 1722-1723-cü illərdə Xəzər ekspedisiyası dövründə Dərbənd və Gilanın əldə olunması cəhdlərində öz ifadəsini tapmışdır. Bu hərbi kampaniyanın məqsədlərinin İranı məğlub etmək və ya onun ərazisinin bir hissəsini ilhaq etmək istəyi ilə əlaqəli olmaması xüsusi diqqət çəkir. Şah hökuməti yalnız bu vilayətlərdə yaranmış vəziyyətin inkişafına nəzarət edə bilmədiyi üçün bu ərazilərdə Osmanlının təsirinin güclənməməsi üçün rusların əməllərinə göz yumurdu. Rusiyanın Xəzər kampaniyasının səbəbi Şimali İran əyalətlərində Ləzgi xanı Daud bəyin üsyanı nəticəsində yaranmış hərbi-siyasi qeyri-sabitlik idi. Buna görə də aydındır ki, İran bu kampaniyanın nəticəsini dəstəkləmişdi, çünki Daud bəy öz nəzarətində olan ərazini Osmanlı imperiyasına birləşdirməyə çalışırdı. Bu, yalnız İranın deyil, həm də Rusiyanın maraqlarına zidd idi.Belə bir planın həyata keçirilməsi Türkiyənin Rusiyanın cənub sərhədlərini və bütün ətraf əraziləri təhlükə altına sala biləcəyini göstərirdi. Kampaniyanın rəsmi səbəbi Daud bəyin ləzgilərinin Şirvan şəhərində Rusiya ticarət mərkəzini talan etməsi oldu.

Müasir Azərbaycan və Dağıstan əraziləri olan Xəzər dənizi sahillərinin Rusiyaya birləşdirilməsi ilə Həştərxan və ölkənin digər cənub əyalətlərində məskunlaşmış əhalinin təhlükəsizliyi təmin edilmiş oldu. Rusiyanın bölgədə irəliləməsindən istifadə edən erməni tacirləri ona ciddi maliyyə dəstəyi verirdilər. Ümumilikdə, I Pyotrun Qafqazla bağlı strateji planıRusiya təsirini Azovdan Kuban istiqamətinə, Həştərxandan İrana ipək bazarına qədər və Pyatiqorskdan Tiflisə - Gürcüstanın mərkəzinə qədər yaymağı nəzərdə tuturdu [82].

1724-cü ildə Xəzər kampaniyasının nəticələrinə görə, Konstantinopol Sazişi Türkiyə, Rusiya və İranın Cənubi Qafqazda sahib olduqları torpaqların sərhədlərini müəyyənləşdirdi. Müqaviləyə əsasən, Türkiyə Şah tərəfindən könüllü olaraq verilən, Rusiya tərəfindən əldə olunmuş əraziləri tanıyırdı. Rusiya Dərbənd istiqamətində 119 verst, Şamaxıda isə 43 verst ərazini ələ keçirə bildi [183, s. 195‒196].

1725-ci ildə I Pyotrun ölümündən sonra əsrin ortalarına qədər Rusiya tarixi dövlətin öz daxili sabitliyi ilə səciyyələnir, Rusiyanın hərbi və siyasi kampaniyalarında, o cümlədən Qafqaz istiqamətində həyata keçirdiyi siyasi addımlarda geri çəkilmə müahidə edilirdi. O dövrdə Rusiya on il ərzində davamlı olaraq Xəzər kampaniyasında işğal etdiyi vilayətləri İrana qaytardı. Nəhayət, 1732-ci ildə Rəşt Müqaviləsinə görə, Qafqazdakı torpaqlar İrana qaytarıldı və rus qoşunları Qafqaz xəttindən çıxarıldılar.

I Pyotrun iddialı hərbi-siyasi planları II Yekaterinanın fikirlərində öz əksini tapmışdı. İlk növbədə, strateji maraqları əks etdirən "Yunan layihəsi"nin həyata keçirilməsi ilə Türkiyəni məğlub edərək dağıtmaq, Rusiyanın protektoratlığı altında olan Yunan dövlətini təsis etmək, Qara dənizin Rusiyanın daxili dənizinə çevrilməsini təmin etmək nəzərdə tutulmuşdu.

Qafqazda Rusiyanın hərbi-siyasi maraqlarının həyata keçirilməsi 1768-1774-cü illərdə Türkiyə ilə müharibədə qələbə qazanması və nəticədə Türkiyənin itirdiyi 2495 kvadrat metrlik ərazini Küçük Qaynarca müqaviləsinin şərtlərinə uyğun əldə edilməsi ilə başladı [169, s. 20].

Müharibənin ən mühüm nəticəsi əvvəlcə Krım xanlığının muxtariyyətinin təmin edilməsi, daha sonra isə bütövlüklə Rusiyanın tərkibinə daxil olmasıdır. Yenikale qalasının (müasir Novorossiysk ərazisində) işğalı Rusiya hakimiyyətinin Qara dəniz sahilində bərqərar olmasının mümkünlüyünü müəyyənləşdirdi. Rusiya yalnız Krıma sahib olduğu üçün deyil, daha geniş bir mənada Prussiya, İngiltərə və Fransanın maraqlarına uyğun olmayan müstəqil Avropa və Asiyada siyasi maraqlarını həyata keçirmək hüququ uğrunda mübarizə aparırdı [109, s. 2-3].

Ümumiyyətlə, ikinci rus-türk müharibəsi və onun nəticələri bölgədə Rusiyanın mövqeyini kifayət qədər gücləndirmişdi. Nəticədə Qafqaza yol açılmış oldu və XVIII əsrin ikinci yarısında Şərq məsələsinin tərkib hissəsi olan Cənubi Qafqazın Rusiyaya daxil edilməsi məsələsi praktik icraat sahəsinə keçdi.

Şimali Qafqaz regionu Gürcüstan da birləşməklə yalnız rəsmi olaraq Rusiya imperiyasının bir hissəsi idi (əvvəllər, XVIII əsrdə, feodal hökmdarları və bölgənin dağlı xalqlarının başçıları ilə bağlanmış müqavilələr əsasında). Eyni zamanda, formal olaraq bu region İran və Türkiyəyə tabe idi. Əslində, Şimali Qafqaz müstəqil olmaqla etno-ərazi quruluşlarından ibarət idi. Buna görə, Şimali Qafqazı müstəmləkəçilik proseslərinə qatmaq üçün hakimiyyət bölgənin hökmdarlarının Rusiya tərəfinə cəlb edilməsi istiqamətində öz səylərini gücləndirir və bir çox hallarda onlara təzyiq göstərməkdən də çəkinmirdi.

Şimal Qafqaz cəmiyyətlərinin XVIII əsrin sonlarında başlayan Rusiyaya tabe olma prosesi geniş vüsət almışdı.Rusiya dövlətinin XVIII əsr -XIX əsrin sonlarında Şimali Qafqazda ərazi genişlənməsini izah edərkən qeyd etmək lazımdır ki, Şimali Qafqaz xalqlarının Rusiyaya yerləşdirilməsi prosesləri bəzən zorakılıqla, bəzən könüllü və müqaviləli şəkildə həyata keçirilirdi. 1812-ci ildə, demək olar ki, bütün Dağıstan Rusiya tabeçiliyini qəbul etmişdi. İnquşetiya 1770-ci ildə, Çeçenistan 1781-ci ildə Rusiyanın tabeliyinə keçmişdi [99, s. 29].

1774-cü ildə Küçük Qaynarca müqaviləsinin şərtlərinə görə Osetiya və Kabarda da Rusiya imperiyasına tabe edildi.

Rusiya və Şimali Qafqaz xalqları arasında bu mərhələdə münasibətlər birbaşa çar üsul idarəsinin tətbiqi ilə həyata keçirilmirdi. Buna görə də hakimiyyət hələ də yerli Qafqaz feodal lordları ilə bir arada qalırdı. II Yekaterina qafqazlıları açıq-aşkar işğal etməyə deyil, bölgənin hökmdarlarını öz tərəfinə cəlb etməyəçalışırdı.

Rusiyanın Qafqaz siyasətindədönüş nöqtəsi yalnız 1805-1815-ci illərdə Napoleon müharibələrindən sonra baş vermişdir və dəyişiklikCənubi Qafqazın qubernatoru general Yermolovun təyin edilməsi ilə bağlı olmuşdur. Əslində, buhadisə XIX əsrin əvvəllərində Qafqazda yaşanan real siyasi prosesləri əks etdirir. A.P.Yermolov Qafqazda Rusiyanın hakimiyyətinin təmin edilməsi üçün güc metodundan istifadə etməyə və yerli feodalların hakimiyyətinin tamamilə aradan qaldırılmasına üstünlük verirdi.

A.P.Yermolovu Qafqazın qubernatoru təyin edərkən, Aleksandr bir sıra hərbi və siyasi məqsədlərə nail oldu. O, Qafqazda Rusiyanın mövqelərinin möhkəmləndirilməsi vəzifələrini yerinə yetirə bilən və geri qayıtmaq istəməyən hərbi xadim A.P.Yermolovu dağ xalqlarının üzərinə göndərdi. Yermolov öz tərəfindən Aleksandra Qafqazda hərbi və inzibati fəaliyyət planını təqdim etdi. Çarıntəsdiq etdiyi plana Şimali Qafqaz dağlarında yaşayan xalqların çar hökumətinə tabe edilməsi və Qafqazda Rusiya inzibati strukturunun formalaşmasının başa çatdırılması daxil idi [57].

Həmin vaxtdan etibarən bölgədə uzunmüddətli Qafqaz müharibəsi (1817-1864) başlamışdı. A.P.Yermolov sərt hərbi-müstəmləkə üsulları ilə həyata keçirilən fəaliyyətinə Çeçenistan və Dağıstanın Rusiyaya tabe edilməsindən başladı. Kəndlər talan edildi və yandırıldı, xalqların rus imperatoruna tabe edilmələri üçün dinc əhali arasında girovlar götürüldü. A.P.Yermolov Qafqaz xalqlarının yaşadıqları ərazidə planlaşdırılan hücumun həyata keçirilməsi məqsədi ilə güclü Qafqaz xəttini yenidən qurdu, Qroznı qəsrinin əsasını qoydu.1818-ci ilin əvvəlində Dağıstan xalqları üsyan qaldırdılar, rus qoşunlarına birgə müqavimət göstərmək məqsədilə birləşdilər. Avar, Kazikumuk xanlıqları, Mehtulinski, Karakaydak, Tabasaran və Akuşinski birləşdikdən sonra üsyan böyük bir ərazini bürüdü. 1818-ci ilin qışında qətiyyətlə hərəkət edən Yermolov Mehtuli xanlığını məğlub etdi və 1819-cu ildə general V.Gadatov Tabasaran və bütün Karakaydakı işğal etdi.1822-ci ildə Kabardaya qarşı hücuma keçən A.P.Yermolov bu bölgədə bir qala şəbəkəsi formalaşdırdı. 1825-ci ildə isə Çeçenistan və Kabardada yerli əhali üsyan etməyə cəhd göstərdi.

Cənubi Qafqazda Rusiya tərəfindən ilk öncə Gürcüstan işğal edildi. XVIII əsrin sonlarında Gürcüstan şərqdəki Kartalino-Kaketiyaya və qərbdə İmeretiyaya bölündü, ikincisi öz daxilində aşağıdakı ərazilərə parçalanmışdı: Sameqrelo (Meqreliya), Abxaziya, Quriya, Raça-Leçxumi, Svaneti. Eyni zamanda, Mesxetiya və Acariya bu zaman Osmanlı imperiyasının tərkibində idilər.

İran və Türkiyənin təsirlərinə və Şimali Qafqaz dağlılarının basqınlarına qarşı çıxmağa çalışan Gürcüstan rəhbərləri Rusiya imperiyasından dəstək almağa ümid edirdilər. O dövrdə rus dövləti cənub dənizlərinə çıxmaq və Qafqaz dağlarının cənubunda yerləşən Xəzər dənizi və Qara dəniz arasında strateji mövcudluğu təmin etmək məqsədi ilə bu istiqamətində genişlənməyi planlaşdırırdı. Pravoslav Gürcüstanda anti-müsəlman hisslərindən istifadə etmək imkanından yararlanmağın faydasınıdərk edən II Yekaterina 1796-cı ilin payızında qraf Totlebenin başçılığı altında bu bölgəyə qoşun göndərdi və Mozdokdan hərəkət edərək Qafqaz dağlarından Terek və Araqva vadilərinə keçib Gürcüstanda qış mənzillərində yerləşdirdi [166, s. 282].

XVIII əsrin sonunda - XIX əsrin əvvəllərində Azərbaycanda xarici və daxili siyasi vəziyyət olduqca ağır idi. Əvvəlcə Şəki və daha sonra Quba xanlıqlarını öz ətrafında birləşdirmək və vahid Azərbaycan dövləti yaratmaq cəhdləri uğursuzluqla nəticələnmişdi. Belə şəraitdə Azərbaycanda İran və çar Rusiyasının aqressiv planlarının qarşısını ala biləcək real qüvvələr yox idi. Azərbaycanı ələ keçirmək üçün I Pyotr tərəfindən başlanan ilk uğursuz cəhdlərdən sonra XIX əsrin əvvəlində II Yekaterina bu siyasəti davam etdirirdi. Çar Rusiyası bütün Cənubi Qafqazın ələ keçirilməsi planlarını işə salmışdı.

Türklərə qarşı hərbi əməliyyatlara hazırlaşan Rusiyagürcü çarı II İrakliyə (1744-1798) vəd edilən yardımın göstərilməsi üçün tələsmədən hərəkətə keçdi. II Yekaterina dövrünün nəticəsi Rusiyanın Qara dəniz və Novorossiya sahillərində mövqelərinin birləşməsindən ibarətoldu. Bölgənin daha səmərəli idarə olunması üçün 1785-ci ildə bölgədə Qafqaz canişinliyi yaradıldı və Qafqaz və Həştərxan bölgələrini əhatə edən bu qurumun ilk qubernatoru G.Potyomkin təyin edildi. 1783-cü ildə Rusiya və Gürcüstan Georgiyevsk müqaviləsinə imza ataraq, Kartli-Kaxetiyada Rusiyanın protektoratını qurdular və Cənubi Qafqazda Rusiya imperiyası tərəfindən ən mühüm strateji bazanın formalaşması prosesinə başlanıldı.

Amma I Pavelin iqtidara gəlməsi ilə yeni dövlət siyasətinə əsasən V.Zubovun İran səfəri ləğv edildi. Daha sonra imperator I Pavel Georgiyevskmüqaviləsi də daxil olmaqla II Yekaterina adından şahzadə Potyomkinin imzaladığı müqavilələri ləğv etmək istədi. Lakin Hindistana qarşı yeni kampaniya planlaşdıran I Pavel Qafqaz hakimiyyətləri ilə əvvəllər imzalanmış müqavilələri təcili şəkildə bərpa etdi. 1799-cu ildə Tbilisiyə general Lazarevin başçılığı ilə müntəzəm piyadalardan ibarət iki batalyon gətirildi. 1800-cü ilin sonunda Gürcüstan kralı XII Georginin vəfatından sonra Pavel burada hökmdarlıq taxtını ləğv etmək və Gürcüstanda quberniya hakimiyyətini tətbiq etmək barədə qərar qəbul etdi.

Kartli-Kaxeti krallığını birləşdirərək, Rusiya höküməti taxtın varisi Davidi və bütün ailəsini Rusiyaya göndərdi. Rusiyanın genişlənməsi davam etdiyi 1804-cü ildə İmereti çarı II Solomon rus hakimiyyətini tanımağa məcbur oldu və 1810-cu ildə hakimiyyəti devrildikdən sonra ölkədən qaçaraq, 1815-ci ildə Türkiyədə sürgündə vəfat etdi. 1811-ci ildə Gürcüstan kilsəsinin avtokefaliyası ləğv edilərək Sankt-Peterburq tərəfindən təyin olunmuş exkarın sərəncamına verildi.

1811-1877-ci illərdə Rusiyanın Osmanlı və İranla apardığı müharibələr nəticəsində gürcülərin fəal iştirakı ilə əvvəllər ələ keçirilən gürcü torpaqlarının böyük bir hissəsi Rusiyaya birləşdirildi. Bu işğallar İranlaGülüstan (1813) və Türkmənçay (1828), Türkiyə ilə Andrianopol (1829) və San-Stefano (1877) sülh müqavilələrinin imzalanmasını təmin etdi. Beləliklə, strateji əhəmiyyətli qalalar və Qaqra, Suxumi, Batumi, Artvin, Ardahan, Qars, Akhaltsixa, Axalkalaki, Poti şəhərlərini əhatə edən bütün şərqi Qara dəniz sahilləri Rusiyanın əlinə keçdi.

1860-cı ilin ortalarına qədər Gürcüstan birliklərinin fəal iştirakı ilə Rusiya qoşunları uzun illər davam edən Böyük Qafqaz müharibəsini bitirdilər. Burada yaşayan müsəlmanlardan bir çoxu Türkiyəyə köçdü, Rusiyanın və Gürcüstanın daxili bölgələrindən onların torpaqlarına gürcülər, habelə Türkiyədən gələn xristian miqrantlar - ermənilər və yunanlar yerləşdirildilər.

1844-cü ildə Tiflisdə Qafqaz canişinliyi təsis edilmişdi. Təcrübəli idarəçi və hərbi lider Mixail Vorontsov çarın Qafqazdakı qubernatoru (1845-1854) təyin olunmuşdu. Bu dövrdə Gürcüstanın Rusiyaya inteqrasiya prosesi daha da sürətləndi. Eyni zamanda, bölgədə ictimai həyat nəzərəçarpacaq dərəcədə canlandı. Məşhur şair və ictimai xadim İlya Çavçavadzenin (1837-1909) başçılıq etdiyi milli kimlik və onun canlandırılmasına yönəlmiş liberal-millətçi siyasi hərəkat ortaya çıxdı.

Gürcülər ruslar tərəfindən öz dövlətlərindən məhrum edilsələr də, onların pravoslav olması müsbət amil kimi mühüm rol oynayırdı: Rusiya Cənubi Qafqazda müsəlman xalqlarına etdiyi zülmü gürcülərə etmədi.

İlk dəfə rus əsgərləri 1722-ci ildə Azərbaycanın Xəzəryanı bölgələrini işğal etmiş, lakin 1735-ci ildə bu yerləri tərk etmişdilər. Lakin Rusiyanın hakim dairələri Cənubi Qafqazda baş verən siyasi və ictimai hadisələri yaxından izləyirdilər. II Yekaterina dövründə hərbi-siyasi fəaliyyəti intensivləşən Rusiya 100 ildən çox İranın təsiri altında olan bölgənin ilhaqının ikinci mərhələsinə qədəm qoydu. İran ordusunun hücumundan və Şuşanın mühasirəsindən sonra İbrahimxəlil xan 1796-cı ildə oğlunu Rusiyaya göndərdi. Kiçik xanlıq öz təhlükəsizliyinə zəmanət axtarırdı. Lakin II Yekaterinaın ölümü vəziyyəti dəyişdi. Rus ordusu tələsik Rusiyaya qayıtmalı oldu və fürsətdən istifadə edən iranlılar dərhal hücuma keçib Şuşanı talan etdilər. O vaxtdan etibarən Rusiya regionun xristian əhalisinə güvənərək öz strateji kursunu davam etdirməyə başladı.

Təəssüfləndirici cəhət ondan ibarət idi ki, XVIII əsrin sonlarında Azərbaycan xanlıqları arasında ciddi ziddiyyətlər yaranmışdı. Bu ziddiyyətlər onların Rusiya işğalına qarşı konsolidasiyasına imkan vermirdi. Qubalı Fətəli xanının ölümündən sonra onun rəhbərliyi ilə yaradılan Şimal-Şərqi Azərbaycan dövləti tədricən dağılmağa başladı. Bir zamanlar Quba xanlığına qoşulan digər xanlıqlar öz müstəqilliyi uğrunda mübarizə aparmağa başladılar. Quba hökmranlığına qarşı ilk növbədə keçmiş Şamaxı xanlarının övladları çıxdılar. Onlara Fətəli xana qarşı birləşən Qarabağ xanı İbrahim xan, Məhəmməd Həsən xan Şəkili, Umma xan Avarski və Əli Sultan Canquteyski kömək edirdilər. Bəzi məlumatlara görə, Məhəmməd Həsən xan Şəkinski Fətəli xanın ölümündən xəbər tutaraq, Şamaxıya hücum etmişdi. Şəhərdə olan Fətəli xanın böyük oğlu Əhməd xan müqavimət göstərə bilməmiş və Qubaya qaçmış, orada özünü xan elan etmişdi. Şamaxı xanının Qarabağda olan oğulları Manaf xanı öldürərək taxtı geri almışdılar. Qarabağ xanı İbrahim xanın qoşunlarının köməyi ilə Şamaxı işğal edilmiş, Manaf xan qətlə yetirilmişdi. Övladlardan ən böyüyü Əsgər bəy Şamaxı xanı elan edilmişdi.

1791-ci ilin martında Quba xanı Əhməd xan öldü və on üç yaşlı Şeyx Əli Quba xanı elan edildi. Şeyx Əli xan həmin ildəiyun ayının sonlarında keçmiş Bakı xanı Mirzə Məhəmməd xanla birlikdə Bakını yenidən özünə tabe etmək istəsə də niyyəti baş tutmadı. Şeyx Əli xan kömək üçün general V.Qudoviçə müraciət etmək məcburiyyətində qaldı və ona göndərilən bir məktubda Bakı xanlığı qarşısında iddia qaldırdı.O, Məhəmməd Qulu Xanı özünün itaətdən çıxmış təbəəsi hesab edirdi. Bakı qalasının mühasirəsi təxminən iki ay davam etdi. Bakıda ticarət əməliyyatları ilə məşğul olan rus tacirləri bakılıları müqavimətə təhrik edirdilər. Rusiya tacirlərindən biri olan Həştərxan taciri Artemiy Avşarov Əli xan ilə barışmamaq üçün yerli xanı təhrik edirdi [143, s. 16].

Buradan göründüyü kimi, Rusiya cəsusları o vaxtdan fəaliyyətdə idilər. Belə faktların olması onu deməyə əsas verir ki, ruslar Azərbaycan xanlıqları arasında olan münaqişələrdən hələ XVIII əsrin sonlarından istifadə etməyə başlamışdılar.

XIX əsrin əvvəllərində Şimali Qafqaz Rusiyanın xarici siyasətində mühüm plastdarma çevrildi. Belə ki, Rusiya Şimali Qafqazda möhkəmləndikdən sonra Azərbaycan və Gürcüstan torpaqlarını da işğal etmək niyyətində idi. Ərazisini genişləndirən çar Rusiyası Cənubi Qafqazda da öz planlarını həyata keçirmək üçün geniş hazırlıq işləri aparırdı. Proseslərin gedişatı ona gətirib çıxardı ki, 1800-cü il dekabrın 18-də Gürcüstanın Rusiya protektoratına qəbul edilməsini elan edən Manifest imzalandı. Bununla da Cənubi Qafqaza aktiv hərbi müdaxilənin əsası qoyuldu. Rusiya Şimali Qafqazda olduğu kimi Cənubi Qafqazda da qanlı bir işğal prosesinə başlamaq niyyətində idi. Bu elə bir dövr idi ki, Rusiya işğalına qarşı nə İran, nə də Osmanlı imperiyası dayana bilirdi. Çünki bu iki dövlətin iqtisadi sistemi müasir reallıqlara cavab verə bilmirdi. Rusiya hərbin və sənayenin yeniliklərini tətbiq edir, işğal etdiyi bölgələrin də iqtisadi resurslarından güc alırdı. Eyni zamanda, ciddi qətliamlar həyata keçirməklə işğal bölgələrinə yaxın olan xalqlara həm də psixoloji olaraq təsir etmək istəyirdi.

Cənubi Qafqazın işğalı Gürcüstanın işğalındansonra başladı. Çarın manifesti 1801-ci il fevralın 16-da Tiflisdə xalqa elan edildi. Təbii ki, bu ilk növbədə müsəlman olan Azərbaycan türklərini qane etmirdi. Çünki hər nə qədər müəyyən zaman kəsiklərində bəzi Azərbaycan torpaqları gürcülərin siyasi təsirinə keçsə də, azərbaycanlılar azad bir şəkildə özlərinin mədəni ukladlarına uyğun olaraq, faktiki yenə də istədikləri kimi yaşayırdılar. Rusiya işğalı isə özü ilə assimilyasiya, dini və etnik diskriminasiya, torpaqlarda başqa yerli olmayan xalqların məskunlaşdırılması kimi ciddi problemlər gətirirdi. Beləliklə, əhalisinin əksəriyyəti azərbaycanlılardan ibarət olan Pəmbək, Qazax, Borçalı və Şəmşədil sultanlıqlarının Gürcüstanın tərkibində Rusiyaya birləşdiyi elan edildi. Bununla da Çar Rusiyasının Azərbaycanı işğalının əsasları qoyuldu [107]. Artıq tariximizin faciələr, sarsıntılar, qətliamlarla dolu olan yeni bir dövrü başladı. Bu dövr elə ilk anlarından ağrılarla, acılarla başladı.

Bu işğal yerli əhalinin, eləcə də İrəvan və Gəncə xanlıqlarının kəskin narazılığına səbəb oldu. İlk etirazlar Borçalı və Qazaxda başladı. Lazarev qazaxlılara məktub yazaraq onlardan gürcü ordusu ilə gəlib Davidə tabe olmalarını tələb etdi, üstəlik də əlavə elədi ki, əks halda onları şiddətli cəzalandıracaq [29, s. 14].

1803-cü ilin yazında Car-Balakən işğal edildi, əhalisinin isə bir hissəsi ruslar tərəfindən soyqırıma məruz qaldı. Rusiya burada müəyyən bir dövr möhkəmlənsə də işğaldan 27 il sonra bölgədə rus işğalına qarşı üsyanlar baş verdi. 1830-cu ildə Car-Balakən əhalisi üsyan etdi. Camaat bir vaxtlar olduqca təsirli hərbi və siyasi təsirə malik idi. Bu barədə rus qoşunlarının baş komandanı feldmarşal İvan Paskeviç 1830-cu il martın 11-də imperator I Nikolaya yazırdı. Rus komandanlığı Car-Balakən camaatının ərazisinə qoşun yeritmək üçün münasib bəhanə tapdı. Camaatın əhalisi Rusiya imperiyasının xəzinəsinə vergi ödəməkdən imtina edirdi. Feldmarşal general İ.F. Paskeviç camaatdan borcun ödənilməsini tələb etdi. Tələb olunan cavabı almayaraq 1830-cu il fevralın sonunda Cara ordu göndərdi. Camaata hücum üçün qış mövsümünün seçilməsi təsadüfi deyildi. Bu dövrdə qarın sürüşməsi səbəbindən keçidlər keçilməz hala gəlirdi ki, bu da hərbi dəstələrin Caro-Balakən camaatınınköməyinə gəlməsini çətinləşdirirdi. 1830-cu il fevralın 26-da rus qüvvələri Zaqatalaya daxil oldu və Paskeviç Car-Balakən bölgəsini əbədi olaraq rus mülklərinə birləşdirdiyini elan etdi. Hücum başlamamışdan əvvəl Paskeviç yerli əhaliyə Azərbaycan dilində müraciət ünvanladı. O, bundan sonra bölgənin 1803-cü il tarixli “And öhdəliyi”ndən fərqli olaraq yeni “Qaydalar” əsasında idarə olunacağını bildirdi. İndi camaata 9 nəfərdən ibarət müvəqqəti administrasiya rəhbərlik edəcəkdi ki, bunlar, bir rəis, iki səlahiyyətli məmur və yerli əhali tərəfindən seçilən altı nümayəndədən ibarət idi. Üstəlik, sonuncu yalnız məsləhətçi səs hüququ əldə edirdi. “Qaydalar”ın tətbiqi Camaatın daxili muxtariyyətinin ləğvi demək idi, çünki hakimiyyət faktiki olaraq Müvəqqəti İdarənin başçısının və çar administrasiyası tərəfindən təyin edilmiş iki səlahiyyətli məmurun əlində cəmləşmişdi. Camaatın ilk Müvəqqəti Administrasiyasına general Bekoviç-Çerkasski rəhbərlik edirdi. Lakin o, tezliklə Dağıstana göndərildi, çünki yerli müsəlman əhali ilə sərt qarşıdurmadan qorxaraq çarizmin qarşıya qoyduğu iki strateji vəzifəni - bölgəni xristianlaşdırmaq və kazaklarla məskunlaşdırmaqda lənglik göstərdi. Camaatın yeni rəisi əvvəllər Don kazak alayına komandirlik etmiş general-mayor Qriqori Sergeev təyin edildi.Camaatın səlahiyyətli nümayəndələri daxili muxtariyyətin saxlanması və vergi yükünün yüngülləşdirilməsi məsələləri ilə bağlı danışıqlar aparmaq üçün general Paskeviçlə audiensiya istədilər. Sonuncu məsəl əhali üçün getdikcə dözülməz hala gəlmişdi, çünki çar hakimiyyəti əvvəlki illərin vergi borclarını yığmaqla yanaşı, Zaqatala qalasının tikintisi üçün işçi çağırışını da tətbiq edirdi. Lakin camaatın Rusiya hərbi komandanlığı ilə razılığa gəlmək cəhdi rədd edildi. Bu, Camaatda Rusiya imperiyasının hakimiyyət orqanlarına qarşı üsyanın başlanmasına birbaşa təkan verdi. Car-Balakən camaatında üsyan 1830-cu il iyunun 12-də başladı. Şeyx Şaban özü hərbi əməliyyatlara başladı. Lakin tezliklə geri çəkilməyə məcbur oldu. Üsyançıları təqib edərkən general Sergeev və ordusu isə pusquya düşdü və burada məğlub oldu. İyunun 21-də üsyançılar Balakəni azad etməyə cəhd göstərsələr də, onların hücumu baş tutmadı. İyulda Şeyx Şaban başda olmaqla Car-Balakənlilər Zaqatala üzərinə uğursuz hücuma keçdilər. Payızın əvvəlində camaatın səlahiyyətli nümayəndələri Dağıstanın birinci imamı, dağlıların azadlıq hərəkatının rəhbəri Qazi Məhəmmədin hüzuruna çar hakimiyyətinə qarşı mübarizədə kömək istəmək ilə bağlı gəldilər. Qazi Məhəmməd Car-Balakənlilərə kömək etmək üçün dağlı hərəkatının görkəmli simalarından olan Həmzət bəyi göndərdi. Sentyabrda o, iki minlik süvari dəstəsi ilə Cara daxil oldu. Üsyançılar Matse və Katexi nəzarətə götürdülər, sonra Yeni Zaqatala qalasında rus qoşunları ilə Balakən arasında əlaqəni kəsdilər. Oktyabrın 15-də həlledici döyüş baş verdi. Üsyançılar qələbə qazandılar, rus ordusunu məğlub edərək, Həmzət bəyin rəhbərliyi altında Carı tamamilə ələ keçirdilər. Lakin bir sıra uğurlu əməliyyatlara baxmayaraq, 1832-ci ildə doğru üsyan Paskeviç tərəfindən yatırıldı [156 ].

1803-cü ilin sonunda rus qoşunları Gəncəyə yaxınlaşdı və 1804-cü il yanvarın 2-3-də baş verən qanlı döyüşlərdən sonra Gəncə işğal edildi. Bu döyüşdə Gəncəli Cavad xan oğlu ilə birlikdə qəhrəmancasına şəhid oldu. 1804-cü il yanvarın 2-də axşam P.Sisianov rus qoşunlarına qalanı almağı əmr etdi. Ramazan ayının ikinci gecəsi idi. Gəncə döyüşçüləri qalanın divarlarını yarmağa çalışan rus piyadalarının iki hücumunu dəf etdilər. Üçüncü basqına müqavimət göstərə bilmədilər, Cavad xan mayor Dmitri Lisaneviç tərəfindən şəhid edildi. Qırğına çevrilən döyüşdə Hüseynulu ağa da şəhid oldu. Qeyd edək ki, Mirzə Adıgüzəl bəydən fərqli olaraq Mirzə Camal Cavanşir bu müharibəniqətliam adlandırır[4, s. 26]

1805-ci il mayın 14-də P.Sisianov və İbrahim Xəlil xan arasında Qarabağ xanını Rusiya hakimiyyətini qəbul etməyə məcbur edən saziş imzalandı [62, s. 702-705]. Burada bir məqamı xüsusilə qeyd etmək lazımdır ki, müqavilənin məhz azərbaycanlılarla imzalanması onu deməyə əsas verir ki, bu coğrafi ərazidə ermənilərin heç bir dövlət təsisatı olmamışdır. Müqavilə quruluşuna görə, preambula və on bir maddədən ibarət olmaqla tərtib edilmişdi. Müqavilənin preambulasında şuşalı və qarabağlı İbrahim xanın Rusiya imperiyasının təbəəliyinə keçməsi göstərilirdi ki, bu da bir daha azərbaycanlıların Qarabağın köklü əhalisi olduğunu qeyd-şərtsiz sübutayetirir. Hətta işğalçı Rusiya belə bu reallıqla barışmaq məcburiyyətində idi. Kürəkçay müqaviləsinin 1, 4, 6, 8 və 9-cu maddəsində İbrahim xanın, 2, 3, 5 və 7-ci maddələrində Rusiya imperatorunun öhdəlikləri əks olunmuşdu. Buradan da onu söyləmək olar ki, əslində müqavilə dövlətlərarası rəsmi sənəd xarakteri daşıyırdı vəbu sənəd əsasında Rusiya birmənalı şəkildə Qarabağ xanlığını müstəqil dövlət kimi qəbul edir, İbrahim xanı və onun varislərini xanlığın yeganə sahibi kimi tanıyırdı. Ən mühüm məqamlardan biri İbrahim xanın rəsmi olaraq şuşalı və qarabağlı İbrahim xan kimi təqdim edilməsi idi. Digər vacib məsələ Qarabağ xanlığının bütövlüyünün saxlanılmasına imperator tərəfindən zəmanət verilməsi idi. Müqavilənin 10-cu maddəsində qeyd edilirdi ki, bu müqavilə əbədi müddətə bağlanır və bundan belə heç bir dəyişikliyə məruz qalmamalıdır. Kürəkçay müqaviləsi bütün təzadlı məqamları ilə yanaşı, həqiqətən, diplomatik bir sənəd idi. Bu sənəddən aydın olur ki, Qarabağ xanlığı Rusiya dövlətinin tam olaraq Azərbaycan dövləti kimi protektoratına daxil olur.

Strateji cəhətdən əhəmiyyətli Qarabağ xanlığının ələ keçirilməsi əslində Azərbaycanın tam işğalının başlanğıcı idi. Xanlığın ərazisinin dağlıq hissəsinə sahiblik Rusiyaya bütün Qərbi Azərbaycan torpaqlarını idarə etmək imkanı verdi və Rusiya üçün həyata keçirməyə başladığı işğalı davam etdirməkdə heç bir ciddi problem qalmadı. Bundan başqa, xalqın tarixi taleyinə fərqli yanaşan xanlıqlar ortaq mövqe nümayiş etdirib birləşə bilmədilər. Qarabağın Rusiyaya birləşdirilməsinin əhəmiyyətini yüksək qiymətləndirən P.D.Sisianov Kürəkçay müqaviləsini imzaladıqdan sonra Rusiyanın imperatoruna ünvanladığı məktubunda Qarabağın coğrafi mövqeyinə görə Azərbaycanın “qapısı” olduğunu, Gürcüstanı Bakıya yaxınlaşdıracağını söyləyirdi [62, s. 698].Bir həftə sonra eyni müqavilə Şəki xanı ilə imzalandı.

1806-cı ilin fevralında ruslar Ənzəli və Rəştə uğursuz hücuma cəhd etdikdən sonra P.Sisianov Bakıya yaxınlaşdı. O, Hüseyn Qulu xana Xanlığın Rusiyaya qoşulmasına dair ilk razılaşma sənədini göndərdi. Hüseyn Qulu Xan bütün şərtləri qəbul etdiyini vəP.Sisianov ilə Bakı şəhərinin qapılarında görüşməyi və ona Bakının açarlarını təhvil verməyi, şərtlər barədə danışmağı təklif etdi. P.Sisianovbu cür asanlıqla uğur qazanmasına olduqca şad olubfevralın 8-də şəhərin qapılarında görüş üçün yola düşdü. Lakin şəhərin yaxınlığında xanın qardaşı İbrahim bəy Sisianovu qətlə yetirdi. İmperiyanın sadiq “nökəri” olan bu şəxsin kəsilmiş başı İran şahı Fəthəli Şah Qacara göndərildi. Rusiya komandanlığı Sara adasına geri çəkilməyi qərara aldı, sonra isə Kizlyara üz tutdu.

Dərbəndin 1806-cı ilin iyununda baş vermişfəthindən sonra ruslar yenidən Bakını ələ keçirmək üçün irəlilədilər. Hüseyn Qulu Xan Bakuvi İrana qaçmağa məcbur oldu. 1806-cı ilin oktyabrında Bakı xanlığı ələ keçirildi və ləğv edildi. Tezliklə Quba xanlığı da zəbt edildi. Rusiya İrəvan, Talış və Naxçıvan xanlıqları istisna olmaqla, bütün Şimali Azərbaycan dövlətləri üzərində hakimiyyətini ciddi şəkildə genişləndirdi.

1806-cı ilin yazında İran ordusu Şuşaya hücum etdi. Xankəndində olan rusların komandiri mayor D.Lisaneviç tərəfindən İbrahim-Xəlil xan, həyat yoldaşı, oğlu, qızı və bir çox yaxın qohumları qəddarcasına qətlə yetirildilər. Həmin şəxs Gəncə xanı Cavad xanı da öldürmüşdü. Bu cinayət əməlindən sonra Səlim xan Şəkinski ruslara qarşı üsyanaqalxdı, çünki İbrahim Xəlil xanın qətlə yetirilmiş arvadı onun bacısı idi. Səlim xan rusları Şəkidən qovaraq işğalçılara qarşı mübarizəyə hazırlaşdı. Lakin Rusiya qüvvələri Şəkini müdafiə edənlərdən üstün idilər və şəhər yenidən rus qoşunları tərəfindən işğal edildi. Səlim xan İrana qaçmaq məcburiyyətində qaldı.

1804-1813-cü illərdə Rusiya-İran müharibəsində Azərbaycanı ələ keçirmək məqsədi güdən Rusiya qələbə qazandı. Bu müharibə nəticəsində Rusiya və İran arasında sülh müqaviləsi imzalandı və 13 oktyabr 1813-cü ilin Gülüstan müqaviləsi kimi tarixdə yer aldı. Bu müqavilənin şərtlərinə əsasən, İrəvan və Naxçıvan xanlıqları istisna olmaqla, Arazın şimalından, yəni Gəncə, Qarabağ, Şəki, Lənkəran, Şamaxı, Bakı, Kuba və Dərbənd xanlıqlarının bütün ərazisi Rusiyanın tabeliyinə keçdi.

1826-cı ildə ikinci Rusiya-İran müharibəsi başladı vəyenə də əsas hadisələr Qarabağda baş verdi. İran əsgərləri Şuşanı 48 gün mühasirədə saxladılar, lakin şəhərə girə bilmədilər. 1828-ci il fevralın 12-də Təbriz yaxınlığındakı Türkmənçay şəhərində ruslar və iranlılar sülh sazişinə imza atdılar. Bu sənədə əsasən, Şimali Azərbaycanın bütün xanlıqları, o cümlədən Qarabağ, Naxçıvan və İrəvan Rusiya imperiyasına daxil edilməklə vilayətlər kimi ləğv edildilər.

Şəki, Şirvanda və Qarabağda yerli milli dövlət təsisatlarının əsaslarını dağıtmaq və işğal idarə sisteminin tətbiq edilməsinin əsaslarını qoymaq üçün xanlıq idarə sistemini ləğv edən ruslar Lənkəran xanlığından başqa tutduqları bütün torpaqlarda işğal administrasiyasının ilkin təməllərini qoydular. Rusiya İmperiyası ilk növbədə yerli xalqlarda, xüsusi ilə Azərbaycan xalqında dövlətçilik şüurunu məhv etmək istəyirdi. Bunun yolu isə ilk növbədə dövlət atributları və təsisatlarının ləğv edilməsi idi. Bu cür siyasət həyata keçirməklə Rusiya milli dövlət şüuruna zərbə endirir və müqavimət əsaslarını dağıtmağa çalışırdı.

Beləliklə, işğalın dərinləşdirilməsi məqsədi ilə bizim ərazilərdəki son dövlət qurumlarını ləğv etdilər və milli dövlətə son qoydular. Dövlət təsisatının ortadan qaldırılması xalqın tarixi yaddaşının zədələnməsi üçün idi. Hər nə qədər xanlıqlar kiçik dövlətlər olsa da onların bayraqları, məhkəmələri, mədrəsə sistemləri, idarəçilik orqanları var idi. Xanlıq sistemi komandanlıq idarəsi ilə əvəz olundu. Qeyd etmək lazımdır ki, əlavə olaraq Yermolov, Mədətovun da xanlıq təsisatlarının ləğvində “analoqu olmayan” xidmətləri olubdur. Təsadüfi deyil ki, hətta tarixçi V.A. Potto Rusiyanı Mədətova borclu hesab edir. Bir müddət işğaldan sonra 1826-cı ildə Azərbaycanda misli görünməmiş üsyan baş verdi. Azərbaycanın bütün quberniyalarını əhatə edən və konkret olaraq Rusiya dövlətinə qarşı çıxan bu üsyana əhalinin bütün təbəqələri qoşuldu. Rusiya hakimiyyəti dövründə xalqın həyat səviyyəsinin nəzərəçarpacaq dərəcədə pisləşməsinə baxmayaraq, bu üsyan milli müqavimət xarakteri daşıyırdı. Xan və bəylər bu mübarizədə öncüllük edərək digər sosial qrupları öz ətraflarında birləşdirirdilər. Həm də, iqtisadi sahədə özbaşınalığın artması da qiyamın başlanmasına təsir edən əsas faktorlardan idi.

Azərbaycanın şimal torpaqlarının Rusiya tərəfindən ələ keçirilməsi Azərbaycan xalqının dövlət müstəqilliyini itirməsinə gətirib çıxardı. Azərbaycan xalqının zorakı bölünməsi nəticəsində vaxtilə bir olan xalq indi tamamilə fərqli sosial-iqtisadi, siyasi və mədəni şəraitdə inkişaf etmək məcburiyyətində qaldı. İşğal nəticəsində Azərbaycan rus sahibkarlar üçün xammal mənbəyinə çevrilmiş oldu. Şimali və Cənubi Qafqaz bölgələrinin Rusiya tərəfindən işğalı nəticəsində buradakı müstəqil dövlətlərin mövcudluğuna son qoyuldu. Rusiya bu və ya digər şəkildə Qafqaz xalqlarının milli mədəniyyətinə, eləcə də dininə qarşı imperialist siyasətini həyata keçirməyə başladı.

**II FƏSİL**

**QAFQAZDA ÇAR RUSİYASININ İSLAM SİYASƏTİNİN MÜSTƏMLƏKƏ XARAKTERİ**

**2.1. Qafqazın işğalından sonra islam siyasəti, şeyxülislamlıq və müftilik idarələrinin yaranması, islam dini haqqında çar qanunları**

Qafqazda islam siyasətində çar hökuməti bir sıra amilləri nəzərə almağa çalışmışdır. Bunlar şiələrlə sünnilər arasında olan dini fərqlər, İmam Şamil zamanından Dağıstanın dağlıq rayonlarında dini müqavimət hərəkatına olan meyl və digər amillər olmuşdur. Bu amillər sırasında regionda olan etnik fərqliliklər xüsusi rol oynamışdır [140, s. 8].

Çar administrasiyasının vəzifəli şəxsləri və hərbi rəhbərliyi arasında Qafqazda dini siyasətin aparılmasının təbiəti və üsulları barədə fikir ayrılıqları olmuşdur. Daha uzaqgörən rus siyasətçiləri Rusiya hökumətini müsəlmanların dininə toxunmamağa çağırırdılar, dağlıların dini müqavimətinin yenidən dirçəlməsindən qorxanlar isə tamamilə fərqli mövqedə idilər.

İkinci nöqteyi-nəzərin tərəfdarlarıbu düşüncələri ilə müsəlmanları Rusiyaya qarşı müqavimətə istiqamətləndirirdilər. Bunlardan biri olan Qafqazın qubernatoru A.Yermolov müsəlmanlara Məkkəyə həcc ziyarəti etməyi qadağan etdi və bununla da özünə Qafqazın müsəlman əhalisinin nifrətini qazandırdı. Lakin ondan sonra rəhbərliyə gələnlər bu şovinist məmurun səhvlərini təkrarlamamağa çalışdılar.

M.S.Vorontsov hakimiyyəti dövründə (1844-1855) islamı öyrənmək və Qafqazın müsəlman xalqlarının sosial-iqtisadi, mədəni və dini inkişaf xüsusiyyətlərini tədqiq etmək üçün bir sıra səylər göstərilmişdir. O, hərbiçilərin və mülki idarə rəsmilərinin müsəlmanların dini hisslərinə qarşı ehtiyatlı davranmasını, məhkəmə işlərinə adətə və müsəlman hüququna görə, şəriətə uyğun olaraq baxılmasını məqbul sayırdı[182, s. 111]. Bununla ikinci mövqenin tərəfdarları Qafqaz xalqlarının Rusiyaya qarşı müqavimətinin insan resursları baxımından artmasını və daha geniş arealı əhatə etməsini istəmirdilər.

Qafqazdakı vəziyyətlə hərbi rəhbərliyi və Çar Rusiyası hakimiyyətini yaxından tanış etmək məqsədilə tanınmış şərqşünas Baron Nikolay Tornau islam dini barəsində iki əsər ərsəyə gətirmişdi. Bu əsərlərin mühüm cəhətlərindən biri də islami siyasətin getdikcə sistemləşməsinə kömək edə biləcəyi ilə bağlı idi.

Qafqaz canişinləri A.İ.Baryatinski (1856-1862), Rusiya imperatorunun böyük qardaşı knyaz M.N.Romanov(1862-1883) və canişinliyin aradan qaldırılmasından sonra qubernatorlar Qafqazdakı əhalinin müsəlman hissəsinin dini və milli xüsusiyyətlərini nəzərə almağa çalışırdılar. Yeni torpaqlarda yerli feodal və dini elitanı öz tərəflərinə çəkmək cəhdləri müşahidə edilirdi. 1856-cı il yanvarın 19-da çar Rusiyasının qoşunlarının Temir-xan-Şuradakı komandiri Tiflisdə Qafqazın mülki hissəsinin başçısına yazırdı ki, "Məhəmmədlilərə şəriətə uyğun olan bütün mübahisələri və məhkəmə prosesini həyata keçirmək hüququ" vermək lazımdır. Çünki əks halda Rusiyaya qarşı ən sərt mövqeyə ruhanilər malik olurlar [70, s. 127-128].

Bu səbəbdən müstəmləkəçi hakimiyyət ilk növbədə ruhani elitanı nəzarət altına almaq qərarına gəldi. Rusiya mülki idarəçiliyinin Dağıstanda yaradılmasından əvvəl(1860) müsəlman icmaları, qazı və mollalar hərbi idarələr tərəfindən təsdiqlənmişdilər. İlk növbədə, Rusiya təbəəliyini qəbul edən Dərbənd şəhəri və yaxınlıqdakı qəsəbələrin şiə və sünni ruhanilərini təyin etməyə başladılar. 1860-cı ildə Dağıstan vilayətinin formalaşmasından və regional rəhbərliyin yaradılmasından sonra seçilmiş qazı və mollalar bölgənin hərbi qubernatoru tərəfindən təsdiqlənirdilər. Qazılar "Dağıstan bölgəsinin idarə olunması haqqında Qaydalar"ın qəbul edilməsi ilə (5 aprel 1860-cı il) yeni məhkəmə sistemində öz yerlərini tutdular. Məhkəmələr *"adət və şəriətə görə və tədricən təcrübə əsasında inkişaf edən qaydalara və onlar üçün inkişaf etməkdə olan ehtiyaclara görə"* qərarlar verəcəkdi[63, s. 435].

Bölgənin yerli xalqları üçün Dağıstan "xalq" məhkəməsi, dairə və kənd məhkəmələri yaradıldı. Dağıstan "xalq" məhkəməsinə adətləri bilən iki mütəxəssis, iki qazı, şəriət ekspertləri və dairə məhkəmələrindən bir nümayəndə daxil idi. Kənd qazısı da kənd cəmiyyəti tərəfindən seçilir və çar idarəsi tərəfindən təsdiqlənirdi[117, s. 281-282] .

XIX əsrin ikinci yarısı - XX əsrin əvvəllərində müstəmləkəçilik sisteminin bərqərar edilməsi ilə məhkəmələrin üzvləri, sünni qazı və mollalar Dağıstan "xalq" məhkəməsində və Tiflisdə yerləşən Zaqafqaziya şiə dini idarəsində sınaqdan keçirilirdilər. İmtahandan keçdikdən sonra qazılar onlara vəzifə tutmağa imkan verən bir sertifikat alırdılar. Onlar Rusiya hakimiyyəti qarşısında imperiya hakimiyyətinin sevmədiyi müridizmə aidiyyətləri olmadığını sübut etməyə çalışırdılar.

XIX əsrin sonu - XX əsrin əvvəllərində Dağıstanın hər bir qəsəbəsində hakimiyyət orqanları tərəfindən qeydə alınmış və təsdiq edilmiş bir və ya iki ruhani var idi. Dağıstan "xalq" və dairə məhkəmələrinin qazısı, Dərbənd şəhəri şiələrinin qazısı hökümətdən 350, 250 və 200 rubl məvacib alırdılar. Bununla ruhanilərin hakimiyyətə sadiqlik baxımından rəqabəti başlamış oldu [80, s. 160-161].

1804-cü ildə, I Aleksandr dövründə Gəncə xanlığı Rusiya imperiyasına daxil edildikdəRusiya hakimiyyəti ilk dəfə şiə müsəlmanları ilə qarşılaşdı. Bu ərazidə yaşayan şiə azərbaycanlılar 1917-ci ilə qədər Zaqafqaziya tatarları adlandırılırdılar. "Yelisavetpol rayonunda Məhəmmədi qaydaları haqqında"1805-ci il 30 iyun tarixli fərman Rusiyada şiə müsəlmanlarının dini işlərinin idarə olunmasını tənzimləyən ilk hüquqi akt oldu. Fərmana görə, Zaqafqaziya şiə ruhanilərinin rəhbəri Yelizavetpol axundu hesab edilirdi.

Rusiya İranla müharibə vəziyyətində olduğundan Şahın agentləri vilayətdə fəaliyyət göstərirdilər, onların tələbi ilə axundlar və mollalar müsəlmanlar arasında imperatora və hökumətə sadiqlik təbliğ etməli idilər. Xəyanətə görə sürgün və əmlakın müsadirəsi şəklində ağır cəza tətbiq edilirdi.

Gülüstan (1813-cü il) və Türkmənçay (1828-ci il) sülh müqavilələrinin şərtlərinə uyğun olaraq Şirvan, Qarabağ, Naxçıvan və İrəvan xanlıqlarının Rusiya imperiyasına qoşulmasından sonra şiə müsəlmanlarının əksəriyyəti Rusiya təbəələrinə çevrildilər. Hökumət Qafqaz müharibəsi dövründə Zaqafqaziya müsəlmanlarının ruhanilərinin, Rusiya hakimiyyətlərinə dəstək verən şiə ruhanilərinin sadiqliyini təmin etmək üçün tədbirlər gördü. Bu, Rusiyanın Qafqaz müharibəsi zamanı (1817-1864-ci illər) Şimali Qafqaz torpaqlarında ciddi müqavimətlə üzləşdiyi üçün vacib idi. İşğal prosesi başa çatdıqdan sonra Qafqaz müsəlmanlarının dini işlərini idarə etmək məsələsi ortaya çıxdı.

1869-cu ildə Qafqaz canişini Mixail Nikolayeviç Romanov Qafqazda hökumətin həyata keçirdiyi məqsədləri vurğulayaraq Zaqafqaziya ruhanilərinin idarəsinin təşkili layihəsini işləyib hazırladı. Burada ruhanilərin fəaliyyətinə nəzarətin təmin olunmasını mümkün edən, müsəlman əhalisi arasında ruhanilərin təsirini məhdudlaşdıran, onları hökumətə birbaşa asılılıqla idarə edən və ruhani qurumlara nəzarət edən, İran və Türkiyədən olan alimlərin və təbliğatçıların gəlişinəmaneə törədən tədbirlər nəzərdə tutulmuşdu[87, s. 40-55].

Rusiyada mövcud olan müftilik modelləri əsasında Zaqafqaziya Sünni Məhəmmədi Ruhani Şurası və Zaqafqaziya Şiə Məhəmmədi Ruhani Şurası yaradılmışdı. Sünni ruhani rəhbərliyinə müfti, Şiələrə isə Şeyxül-İslam rəhbərlik etmişdir[88, s. 42].

Rusiyanın azərbaycanlı şərqşünas alimi Aleksandr Kazım bəy (1802-1870) Zaqafqaziya din xadimlərinin xarici müsəlman din adamları ilə əlaqələrinin qadağan olunmasına istinad edən layihə bəndinə şübhə ilə yanaşdığını bildirərək, mübahisəli məsələlərlə məşğul olarkən, bir sıra hallarda müctəhidlərə müraciət zərurətinin olduğunu bəyan edirdi. Qafqaz ərazisində isə müctəhid səviyyəsində ruhanilər yox idi. Belə olan halda Qafqaz müsəlmanları xariclə gizli əlaqələr qura bilərdilər. Buna baxmayaraq,5 aprel 1872-ci ildə bu layihə əsasında qanun qəbul edildi.

Bu qurumların fəaliyyət sxemi əsasən pravoslav rus kilsəsinin Müqəddəs Sinodu təşkilatlarının strukturundan götürülmüşdü. Onların tərkibində Dini Şura, Quberniya Məclisi, qərarlardan şikayətlərə baxılması bölmələri, məscidlər, məktəblər, müsəlman məktəblərinə aid illik hesabatlar və proqramları hazırlamağa məsul bölmələr, din adamlarının araşdırılmasına nəzarət edən bölmələr var idi. Hər bir vilayətdə sünni və şiə qаzı fəaliyyət göstərirdi. Ancaq böyük şəhərlərdə şiə qazılarının sayı sünnilərin sayından iki dəfə çox idi. Rus imperiyasının Cənubi Qafqazı işğalı ərəfəsində 23 şiə və 16 sünni qazısı dini vəzifələri yerinə yetirir, məscidlərə və məktəblərə, mollalara nəzarət edirdilər[71].

Rusiya hakimiyyəti öz dini siyasətinin reallaşdırılması zamanı rəsmi ruhani idarələrinə sufizm-müridizmin nümayəndələrinin daxil olmamasına çalışırdı. Bunun üçün də qəti qərarla sufilərin ruhani olması qadağan edilmişdi[114]. Rusiya hakim dairələrində hesab edirdilər ki, sufilər rus siyasətinin yayılmasına mane olurlar.

Qafqazdakı bir çox vəzifəli şəxslər sufiliyi üsyancılar partiyası adlandırırdılar. 23 yanvar 1864-cü ildə Qafqaz canişini M.N.Romanov xüsusi zikrlərlə məşğul olan təriqətin Rusiyaya qarşı olanların əlində olduğunu qeyd etmişdi. Qafqazdakı bəzi hərbi vəzifəlilər islam məzhəbləri üçün daha düzgün adlardan istifadə edirdilər. Məsələn, knyaz Çavçavadze 1898-ci il iyulun 17-də Qafqaz qubernatoruna müraciət edərək, təriqətçiliyin Dağıstan bölgəsində yayıldığını bildirirdi[142, s. 145].

Şimali Qafqazda çar hakimiyyəti siyasətinin xüsusiyyətlərindən biri ondan ibarət idi ki, rus dövləti burada müsəlmanların idarəedici quruluşlarını meydana gətirməmişdi. Dağıstan sünnilərinin "rəsmi" ruhaniləri formal olaraq Orenburq Məhəmmədi ruhani yığıncağına və Cənubi Dağıstan şiələri Zaqafqaziya dini rəhbərliyinə tabe idilər. Şimali Qafqaz müsəlmanları birbaşa Zaqafqaziya dini rəhbərliyinə və Qafqaz canişinliyinin Baş İdarəsinə müraciət edirdilər[3]. Şimali Qafqaz və Dağıstan Müsəlmanlarının Ruhani İdarəsinin yaradılması məsələsi 1917-ci ilə, çarın devrilməsinə qədər təxirə salınmışdı.

Çar hakimiyyətinin bölgədə bərqarar olmasından sonra həcc nizamlanması ciddi problemlərlə üzləşdi. Məlumdur ki, Məkkəyə həcc ziyarəti islam dininin beş "sütunlarından" biridir. Dağıstandaçox az sayda müsəlman həcc ziyarəti yolunda qarşılaşdıqları problemlərdən qurtula bilərdi. Həcc həm də Qafqaz müharibəsi zamanı dayandırıldı. Qafqaz müharibəsindən sonra çar hakimiyyətinin zülmü nəticəsində Şimali Qafqaz müsəlmanlarının ən fəal və müxalif hissəsi Osmanlı imperiyasına hicrətə başladı. Bəzi müsəlmanlar öz vətənlərini tərk edərək, xristian zülmündən azad bir həyat tapacaqlarına ümid edirdilər. Bir çox müsəlmanın həcc ziyarəti etdikdən sonra Türkiyədə məskunlaşdıqları və muhacirlərin sıralarına qatıldıqları barədə faktlar kifayət qədərdir. Müxtəlif hesablamalara görə, XIX yüzilliyin ikinci yarısında - XX əsrin əvvəllərində yalnız Dağıstandan Türkiyəyə təxminən 20 min ailə köçmüşdür [137, s. 86-372].

1865-ci il avqustun 18-də Rusiyanın Daxili İşlər Nazirliyinin qərarı ilə ailə və fərdlərə pasport verilməsinin qadağan edilməsi də hicrətin qarşısını ala bilməmişdir. Qafqaz müsəlmanlarının xarici ölkəyə səfər etmələri və həcc üçün Daxili İşlər Nazirliyindən icazə almaları tələb olunurdu. Müsəlmanların sərt təpkiləri bu qərarların dəyişdirilməsinə gətirib çıxardı vəhəcc ziyarəti icazəsinin verilməsi səlahiyyətihərbi hakimlərə verildi. 8 yanvar 1897-ci ildə Dağıstanın hərbi qubernatorunun 233 saylı əmri ilə 50 yaşınadək olan şəxslərin həcc ziyarəti qadağan olundu. Yuxarıda göstərilən əmrlər də, digərləri kimi, Dağıstan bölgəsində daim pozulurdu. Türkiyəyə köçmək və ya Məkkəyə həcc etmək istəyənlər hökumət tərəfindən planlaşdırılanlardan daha çox hərəkət yollarını tapırdılar.

Müsəlmanların həcc ziyarətinə maneçilik törədilməsinin fəsadlarını anlayan çar məmurları həcc ziyarəti ilə əlaqədar çox sayda zəvvarın problemlərinin həllinə kömək etməyə başladılar. Əvvəllər bu istiqamətdə heç bir iş görülmürdü. Xüsusilə 12 may 1909-cu ildə Hökumət Komissiyası gəmilərdə müsəlman zəvvarların nəqlinin yeni qaydalarını qəbul etdi. Yeni qaydalara əsasən, həcc səfəri müəyyən edilmiş Qara dəniz limanlarındakı gəmilərlə təşkil edilə bilərdi. Gəmilər sanitariya tələblərinə cavab verməli və 1000 nəfərə tibbi xidmət göstərə biləcəkbir müsəlman gəmi həkimi təyin edilməli idi. Hacılar geri qayıtdıqları zaman limanlarda tibbi müayinədən keçməli idilər.

Məlumdur ki, Dağıstan müsəlmanlarının həyatında məscidlər əhəmiyyətli rol oynamışdır. Onlar ancaq ibadət yeri və dini ayinlərin yerinə yetirildiyi məkan deyil, həm də cəmiyyətdəislam təhsilinin və mədəni həyatının mərkəzi hesab olunurdu. Burada cəmiyyət həyatının ən vacib məsələləri müzakirə olunurvə həllini tapırdı[167, s. 176]. Bunu nəzərə alan çar hökuməti Dağıstanda məscidlərin tikintisini qadağan etmədi, belə hərəkətlərin "xoşagəlməz... və fəlakətli nəticələrə" səbəb olacağını dərk etmiş oldu. Yalnız köhnə məscidləri təmir və bərpa etmək, genişləndirmək üçün səlahiyyətlilərdən rəsmi icazə tələb olunurdu. Yeni tikilmiş məscidlər üçün Daxili İşlər Nazirliyinin hazırladığı və 17 yanvar 1830-cu ildən qüvvədə olan model planı XX əsrin əvvəllərində Dağıstanda işləmədi, çünki burada məscidlər müsəlman icmasının özü tərəfindən tikilmişdi və hakimiyyət bu cür addımların atılmasına mane olmurdu. 1877-1878-ci illərdə Qafqazdakı general qubernatorundigərbir əmri ilə Dağıstan ərazisindəki məscidlərin yaxınlığında olan içki yerlərinin açılmasına qadağa qoyulduqdan sonra hərbçilər də qaydalara riayət etməyə məcbur idilər.

Məscidlər və ibadət evlərinin sayıbaxımından Dağıstan həmişə Şimali Qafqazda lider mövqe tutmuşdur. Dağıstan qubernatorunun hesabatına görə, 1861-ci ildə Dağıstanda 1628 məscid var idi[175, s. 10]. 1913-cü ildə Dağıstan bölgəsində ən azı 2062 məscid, Cənubi Dağıstanda isə 35 şiə məscidiqeydə alınmışdı.

Hər cümə məscidində müsəlman ruhanilərinin əlindəçar hakimiyyətinə qarşı güclü silaha çevrilənmüsəlman mədrəsələri açılırdı. 1869-cu ildə Dağıstanın hərbi qubernatoru hesab edirdi ki, müsəlman ruhanilərinin insanlara təsirini dəstəkləyən əsas silahı məscid məktəbləridir[147]. Rusiya mənbələrində1870-1873-cü illərdəmüsəlman məktəblərinin özlərinə aid, tamamilə qapalı və əlçatmaz bir mühit meydana gətirdiyi dəfələrlə vurğulanırdı.

1848-ci il Qafqaz Dairəsində“Təhsil haqqında” Əsasnaməyə əsasən, Dağıstanın müsəlman məktəbləri formal olaraq Tiflisdə yerləşən Zaqafqaziya ərazisinin ictimai məktəblərinin müdiriyyətinətabe idi. Nəzarət edən təşkilatın uzaq məsafədə olduğu səbəbdənDağıstan regionundakı müsəlman məktəbləri öz üzərilərində real nəzarət hiss etmirdilər və yerli hakimiyyət orqanları əsrlər boyu davam edən ənənələrə görə bu məktəblərin təşkilatçısı kimi ruhanilərə müdaxilə etmirdilər. Yalnız Dərbənd və Temir-Xan Şura məscidlərində fəaliyyət göstərən bir neçə məktəb polisin nəzarəti altında fəaliyyət göstərirdi. Yerli rəhbərliyin yüksək vəzifəli şəxslərə ruhanilərin təbliğat fəaliyyətləri barədə məlumat verməsi tələb olunurdu.

Beləliklə, görürük ki, Şimali Qafqazda və Dağıstanda ilk dövrlərdə çox sərt tədbirlərlə çıxış edən çar məmurları sonradan fəaliyyətlərini bir qədər yumşaltmaq məcburiyyətində qaldılar.

Rusiya imperiyasının Azərbaycan ərazisində əhalinin ruslaşması və xristianlaşdırılmasına yönəlmiş siyasəti davam edir, Azərbaycan ülamasını marjinallaşdırıb, onları müsəlman dünyasının qalan hissəsindən ayırmaq cəhdləri çoxalırdı. Rusiya hökuməti müsəlman əhalinin sadiqliyini təmin etmək üçün müsəlman ruhanilərini əməkdaşlığa cəlb etməyə başlamışdı. İmam Şamilin rəhbərliyi altında Şimali Qafqaz dağ xalqlarının müqavimətindən ilhamlanan və islam uğrunda üsyanlar edən islami liderlərin cəhdləri 1859-cu ildə sonuncu məğlub edildikdən sonra başa çatdı. Qeyd etmək lazımdır ki, Azərbaycan əhalisi sünnilərlə şiələr arasında tarixi problemlər səbəbindən Şimali Qafqaz müsəlmanları ilə çar hakimiyyətinə qarşı vahid bir cəbhədə tam təmsil edilə bilmədilər [185, s. 18].

Tədqiqatçıların qeyd etdikləri kimi, Rusiyanın imperiya hakimiyyəti şiələrlə sünnilər arasında mövcud fərqləri nəzərə alaraq 1828-1829-cu illərdə Osmanlı imperiyasına qarşı müharibədə Azərbaycanın şiələrindən istifadə etməyə çalışmışlar. Həmçinin, 1853-1855-ci illər arasında İmam Şamili məğlub etmək və onun üsul-idarəsini ləğv etmək üçün şiələrdən istifadə edilmişdir. Beləliklə, 1837-ci ildə Quba şəhərində İmam Şamilin "kafirlərə qarşı mübarizə" çağırışından ilhamlanmış 12 min nəfərin üsyanı Şirvan vilayətindən olan şiə milislər tərəfindən dəf edildi. Azərbaycanın şiə əhalisinin rus hakimiyyətinə qarşı ən böyük üsyanı 1831-ci ildə Talış şəhərində keçmiş xan Mir Həsənin rəhbərliyi altında baş vermişdir. Sünni-şiə ortaq bir düşmənə qarşı əməkdaşlıq nümunəsi isə 1844-cü ildə Şuşada baş verən üsyandır ki, bu da eyni zamanda sünni və şiə liderləri tərəfindən idarə olunurdu [189, s. 18].

1840-cı il qanunu yalnız nikah və vərəsəlik məsələlərini din xadimlərinin əlində saxladı. Burada əsas məqsəd islamın hüquqi tənzimləmə xüsusiyyətinin ortadan qaldırılması və onun real proseslərə birbaşa təsirinin azaldılması idi. Əslində, bu islama etiqad edən xalqların torpaqlarını işğal edən bütün qüvvələr tərəfindən reallaşdırılmış bir siyasətdir. Lakin Rusiyanın güman etməsinin əksinə olaraq bu qanun dərhal öz nəticələrini vermədi. Azərbaycanda müsəlman əhali bütün mülki hüquqi mübahisələrdə şəriət məhkəmələrinə üz tutur, bununla da islam hüququnun faktiki işləkliliyini təmin edirdilər. Belə olan təqdirdə dinin ictimai-siyasi proseslərə təsiri davam edirdi. Bu isə öz növbəsində işğalı dərinləşdirmək istəyən ruslar üçün ciddi problemlərin yaranmasına gətirib çıxardırdı. Çar hökuməti daha sonra siyasətinin forma və metodlarını bir qədər dəyişməyə meyil edərək müsəlman ruhaniləri ilə ittifaq qurmaq üçün şəriət məhkəmələrinin saxlanması və onlara nisbətən geniş hüquqların verilməsində maraqlı idi. Buna görə, ruhanilərin səbatsız qismi ilə ittifaq qurmaq məqsədi ilə Şimali Azərbaycanda özünə sosial baza yaratmağa çalışan çar hökuməti şəriət məhkəmələrinin səlahiyyətlərini bir sıra hallarda özünün xüsusi idarələrinin nəzarəti ilə zahirən genişləndirir, həm də hakim sinifləri öz tərəfində çəkib milli müqaviməti parçalamaq üçün zadəgan və bəylərə torpaq hüquqlarını qanunvericiliklə təsdiq edirdi.

Şimali Azərbaycanın işğalından sonra da ibtidai təhsil əsasən müsəlman din xadimlərinin nəzarəti altında həyata keçirilirdi. Bu isə faktiki işğaldan sonra mədəni, zehni və mənəvi işğalın həyata keçirilməsi qarşısında bir maneəyə çevrilirdi. Təhsilin din xadimləri tərəfindən həyata keçirilməsi müstəmləkə ziyalılığının yetişdirilməsi qarşısında bir sədd idi. Həmin səddin uçurulması üçün Rusiya özünün bütün resurslarını işə salmağı düşünürdü. Bu, Rusiya hakimiyyətini narahat edən ciddi məsələlərdən biri idi. Rusiya hakimiyyət dairələri müxtəlif metodları birləşdirirək əhali arasında dini təhsilin səviyyəsini azaltmağa çalışır, bunun əvəzində hansı alternativləri tətbiq edə biləcəklərinə dair müxtəlif səviyyələrdə fəaliyyət göstərmək üçün qüvvələrini götür qoy edirdilər.

Bir çox dini mədrəsə və məktəblərin uzun tarixi var idi. Həmin tarix həm də xalqın qan yaddaşı, eləcə də mentallığını formalaşdırmış olan prosesin əksi idi. Məsələn, 1801-ci ildə Şuşada İbrahim xan məscidinin yanında əsası qoyulmuş məktəb XIX əsrin ikinci yarısında da fəaliyyət göstərirdi. Əlbəttə ki, bu məktəblərdə dərslərin keçilməsi Avropa üsulunda deyildi, hər nə qədər bir sıra dünyavi elmlərin tədris edilməsində problemlər var idisə də, milli şüurun qorunmasında bu məktəb və mədrəsələrin xüsusi rolu və əhəmiyyəti var idi. 1842-ci ildə Bakı, Qabə, Qarabağ, Şəki, Şirvan və Taleşdə məscidlərin nəzdində 502 məktəb fəaliyyət göstərirdi və bu təhsil ocaqlarında 534 müəllim 5242 şagirdə dərs deyirdi. Özəl məktəblərin fəaliyyətinə icazə verən çar hakim dairələri onları ciddi nəzarət altında saxlayırdılar. Rusiya hakim dairələri milli müqavimətin məhz bu məktəblərdən qaynaqlanacağını bilirdilər. Təsadüfi deyildir ki, sonralar Azərbaycan dövlətçiliyinin yenidən qurulmasında iştirak etmiş bir çox münəvvər məhz dini təhsil vermiş mollaxana və mədrəsələri bitirmişdilər. Digər məktəblərin məzunları arasında isə milli hərəkatda iştirak edənlər olduqca az idi. Çünki əksəriyyət bəlli istisnalarla Rusiya zehin işğalına məruz qalmış, daha çox işğal orqanlarında məmur və digər vəzifələrdə çalışmağı daha məqsədəuyğun hesab etmişlər.

Rusiya siyasətinin daha bir tərkib hissəsi bölgəyə xristyan əhalinin köçürülməsi idi. Təkcə 1843-1833-cü illərdə Rusiyadan Azərbaycana köçürülmə ilə əlaqədar burada 20 kənd salınmışdır. Rusiya hakim dairələri Azərbaycanda öz müstəmləkə bazalarını gücləndirmək üçün yerli əhalinin dini işlərinə qarışır və istədikləri zaman onların mərkəzi hakimiyyətin işğal siyasəti ilə razılaşmayan ruhani rəhbərlərini vəzifələrindən əsassız səbəblərlə uzaqlaşdırırdılar .[14, s. 31]..

Bütün bunlar onu deməyə əsas verir ki, Rusiya Qafqazı işğal etdikdən sonra burada müsəlman əhaliyə, onun dini hüquqlarına və islam dininə qarşı qərəzli siyasət yürütmüşdür. Hər vəchlə müsəlmanların xristyanlaşdırılması, eləcə də onların dini işlərinin ələ alınması üçün cəhdlər edilmişdir. Ancaq bu Rusiyanın siyasəti öz nəticəsini verməmiş, əksinə, Qafqaz xalqlarını öz dinlərinə daha möhkəm başğlamışdır.

**2.2. Müridizm hərəkatı və onun güclənməsində İmam Şamilin rolu**

Şərqin müsəlman ölkələrində xalqların hər hansı prosesə qarşı çıxması çox vaxt dini əsasda olmuşdur. Bunun da əsas səbəblərindən biri odur ki, islam Şərqində islam özünün istiqamətləndirici, ideya müəyyən edici gücünü itirmədi. Bütün zərbələrə baxmayaraq Şərqin müsəlman xalqları özlərinin inkişafı ilə bağlı ideyaları qəbul edərkən onu islami prizmadan nəzərdən keçirməyə başladılar. Bu xüsusiyyət bir sıra müsəlman ölkələrində və cəmiyyətlərində indi də belədir.

Qafqazın Rusiya tərəfindən işğalının başlaması ilə Şimali Qafqazda silahlı hərəkat başladı. Müsəlman dünyasının bütün müqavimət hərəkatları kimi onun da ideoloji bazisi rolunu islam dini, onun şüarları və cihad ideyaları oynayırdı. Bütün bunlar xalqların vahid ideya ətrafında təmərküzləşməsi üçün əsas rolunu oynayırdı. Şimali Qafqazda başlayan bu hərəkat tarixə Müridizm adı ilə düşdü. XVIII əsrin sonu, XIX əsrin əvvəllərində Qafqaza hücuma başlayan ruslar mütəşəkkil sufizm müqavimət hərəkatı ilə qarşılaşdılar [54, s. 165]. Sufizmin xüsusiyyəti kütlələri kompakt təriqətlərdə birləşdirməsindədir. Sufi hərəkatlarında digər hərəkatlardan fərqli olaraq ciddi subordinasiya olur. Məhz bu səbəbdən istər Qafqazda, istər Yaxın Şərqdə, istərsə də Müsəlman Afrikasında işğalçılara qarşı müqavimətin öncülləri sufilər və onların şeyxləri idi. Bu hərəkatların əsas xüsusiyyəti uzun müddətli olmasında idi.

Rusiya tarixçiləri işğal siyasətinin bir ruporu olaraq Qafqazda gedən prosesləri xristyanlar və müsəlmanlar arasında münaqişələr kimi qiymətləndirməyə cəhd etmişıər [108, s. 518]. Bu müəyyən qədər zahirən doğru görsənsə də tarixi həqiqətləri əks etdirmir. Çünki dini motivasiya ilə Qafqazın müsəlman xalqları torpaqlarının işğalına qarşı mübarizə aparır, özlərinin milli və mənəvi dəyərlərini qoruyurdular.

Əslində, müridizm İslam dünyasında yeni bir hadisə deyildi və Şərqdə əsrlər boyu mövcud olmuşdur. Yüz minlərlə insanı bir ideyaları ətrafında bir araya gətirən amillərin araşdırılması həm tarixi, həm siyasi məsələdir, həm də siyasi və hərbi hərəkatlarda dinin rolunu araşdırmaq baxımından önəmlidir.

Dağıstan və Çeçenistanın dağlı hərəkatı müridizm bayrağı altında kütlələri birləşdirə bildi. Onların tayfalarının bir qüvvə kimi birləşməsində və Rusiya hökumətinə qarşı çıxmalarında dinin və xüsusən də sufi təriqətlərinin təlimlərinin təsiri böyük rol oynadı. İslam sufi ənənəsində mürid ilk növbədə özünü şəriət və İslama həsr etmiş şəxsdir [33, s. 140]. Bundan əlavə, rusların Qafqaza hücumu zamanı müridlər də həmin işğala qarşı mübarizə aparan avanqard qüvvə idilər. Bu səbəbdən tədqiqatçıların qeyd etdiyi kimi, müridləri dindar döyüşçülər hesab etmək olar [32].

Bu hərəkatının iştirakçılarının əksəriyyəti azad kəndlilər idi. Bu adamlardan bəziləri inanırdılar ki, müridizm onları azad edəcək və rusları Qafqazdan qovacaq. Təbii ki, bu hərəkata qoşulmaqdan imtina edənlər də olub və onlar adətən sənətkarlar təbəqəsindən olublar.

Müridizm hərəkatının dini mahiyyətini anlamaq üçün Nəqşibəndi məzhəbi haqqında məlumata malik olmaq lazımdır. Rusiya üçün “Qafqaz məsələsi” xarici və daxili siyasət sahəsində mühüm yer tutmuş, “Şərq məsələsi” ilə bilavasitə əlaqəli olmuşdur [103, s.159].

1816-cı ildən Gürcüstanda və Qafqazda bütün qoşunların komandanı olan A. P. Yermolov dağlılara qarşı ancaq silah və qanın tərəfdarı idi və bunu qəti bir şəkildə gizlətmirdi [164, s. 13]. Həmin dövrdə imperiyanın işğal prosesində həddi olmayan zorakılıqdan istifadə etməsi Qafqazda müridizmin inkişafına ciddi təkan verdi. Muridizm 1880-ci illərdə Şeyx Mənsurun rəhbərliyi ilə rus işğalına qarşı müqavimətin əsas ideologiyası kimi tarixə düşdü. Şeyx Mənsur Çeçenistanın Aldi kəndinin sakini olub və əsl adı Uşurma olub. Dini adət-ənənələrdən təmizləmək şüarı ilə ilk dəfə ortaya çıxan Uşurma insanların Allah qarşısında var-dövlətindən və zadəganlığından asılı olmayaraq bərabər olduğunu iddia edirdi. Onun fikrincə, torpaq orada işləyənlərin olmalıdır. Uşurma deyirdi ki, mən peyğəmbər deyiləm. Hətta maraqlıdır ki, bəzi sovet tarixçiləri onu inqilabçı hesab edirdilər. 1785-ci ildə Qafqazda səhnəyə Şeyx Mənsur adlı sirli bir şəxs çıxıb müridizm hərəkatının əsasını qoymuşdur. İmam Mənsurun milli azadlıq hərəkatı dini şüarlarla davam edib. Bu, XVIII əsrin dağlı cəmiyyəti üçün bu tamamilə təbii idi. Mənsurun İslam təlimləri, şübhəsiz ki, çoxlu sayda yerli din xadimlərinin düşüncələrini əks etdirirdi. Fəaliyyətinin başlanğıcında onun təbliğatının əsas məzmununu İslamın əxlaqi normalarına ciddi riayət etməyə və adət-ənənələrin bəzi şərtlərindən əl çəkməyə mənəvi kamilliyə çağırış təşkil edirdi. Qafqaz müharibəsinin ilk tarixçilərindən olan V. A. Potto yazır ki, 1785-ci ildə Qafqazda ortaya çıxan Şeyx Mənsur adlı bir şəxs xristianlığa və Rusiyaya ciddi müqavimət göstərməklə hərəkatın dərinləşməsinə səbəb oldu [156 və s. 134].

Çərkəzlər və dağıstanlılar arasında yayılmaqda olan Mansur hərəkatı tezliklə Şimali Qafqazın hər tərəfini bürüdü. 1787-1791-ci illərdə İkinci Rus-Türk müharibəsi dövründə Mansur və onun köməyinə gələn türklər ilə mübarizə Rusiya imperiyasının qarşısındabir çox problemlər qoydu. General Germannın 30 sentyabr 1790-cı ildə Kuban sahilində Türk paşası Batala qalib gəlməsindən sonra Mansurun qüvvəsi tükəndi və o, Anapa türk qalasına sığındı. 22 iyun 1791-ci ildə Anapaya rus qoşunlarının hücumu və onun zəbt edilməsi zamanı Mansur ağır yaralanmış və həbs edilmişdi.

Müridizmin təməli nəqşibəndiyyə təriqəti idi. Nəqşbəndiyyə təriqəti Şeyx İsmayıl Kürdəmirli vasitəsilə Qafqazda yer almışdı, Xas-Məhəmməd Şirvanski bu doktrinanı qəbul etmiş və sonra doktrina Gazi Məhəmməd Yaraqskiyə və İmam Şamilə ötürülmüşdü.

İmam Qazi-Məhəmməd əl-Gimravi ad-Dağıstanı (1795-1832) Dağıstan və Çeçenistanın ilk imamı kimi tanınmışdır. Digər mənbələrə görə, o, Rusiya imperiyasına qarşı mübarizədə Qafqaz dağlılarının lideri, müsəlman alimi və milliyətcə avar olmuşdur.

Əvvəlcə o öz kəndində imam idi, sonra islamı təbliğ etməyə başlamış və Dağıstanın dağ kəndlərində şəriətə müraciət etmiş, müasir Çeçenistan və Dağıstan ərazilərində fikirlərini əhəmiyyətli dərəcədə yaymışdı. 1828-1829-cu illərdə Dağıstan və Çeçenistan imamlarını elan etmiş, 1820-ci illərin sonlarında və 1830-cu illərin əvvəllərində Rusiyaya qarşı hərəkət edən ən cəsarətli və təşəbbüskar dağlı liderlərindən biri olmuşdur. 17 oktyabr 1832-ci ildə Gimri kəndinə rus qoşunlarının hücumu zamanı qətlə yetirilmişdi. Baron Rosen kəndini aldıqdan sonra 15 ən yaxın dostu ilə birgə qüllədə yerləşmişdi ki, onların arasında gələcək İmam Şamil də var idi. Burada şəhid olan imam ilk olaraq Petrovsk (indi Mahaçqala) şəhəri yaxınlığındakı Tarki kəndində dəfn edilmişdir, lakin 1843-cü ildə Hacı Kebed əl-Untsukulavi dəstəsi Tarkıni ələ keçirib Qazi Məhəmmədin cəsədini Gimriyə köçürmüşdü və burada onun qəbirinin üstündə kiçik bir məqbərə inşa edilmişdi.

Başlanğıcda çar hökumətinin nəzərə almadığı muridizm tezliklə daha da gücləndi və ciddi bir hərəkata çevrildi. Qafqazda Rusiya hökümətinin mövqeyi birdən-birə dəyişmiş oldu. Qeyd edilməlidir ki, muridizmin dağlılar üçün böyük tarixi əhəmiyyəti olmuşdur. Qəzavatın, zülmkarlarla müqəddəs müharibənin şüarları yerli feodal hökmdarlara qarşı yığılmış nifrətə yol açdı və Şimali Qafqazın qarışıq etnik əhalisinin birləşməsinə yardımçı oldu. Sadə dağlı xalqlarının azad edilməsi uğrunda bu hərəkatın əsas təşəbbüskarlarından biri İmam Qazi-Məhəmməd olmuş, mövqeyini dəyişmədən və ideyalarına sadiq qalaraq ruslarla müharibədə dünyasını dəyişmişdi.

İmam Qazi-Məhəmməddən sonra müridizm hərəkatına və Qafqaz dağlılarının müqavimət hərəkatına İmam Həmzə bəy rəhbərlik etməyə başladı. Həmzə bəy 1789-cu və ya 1801-ci ildə Xunzaxın 18-ci verstində yerləşən və həmin vaxt 300 evdən ibarət olan Böyük Gotsatl kəndində avar bəyinin ailəsində anadan olmuşdu. Gənc vaxtı Həmzə sərxoşluq edirdi, ancaq Qazi Məhəmməd ilə görüş onun həyatını tamamilə dəyişdi. O, Qazi Məhəmmədin sadiq təqibçisi olan nümunəvi bir müsəlman oldu və nəqşibəndi qardaşlığına qatıldı. Qazi Məhəmməd ruslara qarşı cihad elan edərkən, Həmzə bəy onu təqib etdi və hər şeydə imama dəstək verdi. 1826-cı ildə ruslara qarşı mübarizəyə qoşulduqda Qazi Məhəmmədlə birgə anti-Rusiya hərəkatını təşkil edənlərin sırasındaoldu. Hərəkatda Həmzə görkəmli bir mövqe tutdu və 1830-cu ildə Çartaxlada ruslara qarşı əks-hücuma rəhbərlik etdi. Bir müddətdən sonra hərəkatın digər lideri Şeyx Şaban əl-Buxxundi ilə birlikdə Rusiya düşərgəsinə danışıqlara getdi, orada həbs olunub bir neçə ay Tiflis həbsxanasında saxlanıldı. Onu öz tərəflərinə çəkmək istəyən ruslar Həmzəni azadlığa buraxdılar, amma o, yenə imama üz tutdu və onun müavini təyin olundu.

Yol-Sous-Tav (2-3 iyul 1832-ci il) döyüşündə Həmzə bəy yaralanmış, lakin eyni ilin iyul-avqust aylarında Çartaxalada hərbi kampaniyanı həyata keçirməyi davam etdirmişdir. Rusiyanın Gimriyə hücumu zamanı Həmzə Gotsatlda idi. Qazi Məhəmmədə köməyə tələsmiş, lakin ona vaxtında çata bilməmişdi. Birinci imamın ölümündən sonra yüksək ruhani-ulama onun yerinə Həmzə bəyi seçdi. Şeyx Məhəmməd əl-Yarağının təşəbbüsü ilə ulaminin yığıncağı və yeni imamın seçilməsi ilə ilə bağlı tədbir keçirildi. Qazi Məhəmmədin davamçısı olaraq Həmzə bəyin namizədliyini Məhəmməd əl-Yaraği təklif etdi. 1833-cü ilin payızında yeni imamın qüdrəti o qədər yüksək idi ki, o, artıq rusları çətin və çıxılmazvəziyyətə sala bilirdi. İmam 19 sentyabr 1834-cü ildə Xunzaxda qan davası zəminində öldürüldü. Qeyd edək ki, sələfindən fərqli olaraq, Həmzə bəyin fəaliyyətinə layiqincə diqqət yetirilməmiş, onun qısa dövrü sələfi və varisinin ikiqat kölgəsində qalmışdır. Bundan başqa, Həmzə bəyin bütün Avaristanın hökmdar ailəsini məhv etməsi onun fəaliyyətinə ləkə salmışdır; burada rus təbliğatının rolu heç də az deyil. Buna baxmayaraq, onun fəaliyyəti və Qazi Məhəmmədin varisi olması olduqca vacib faktdır. İmam Həmzə bəy ruhani bir lider olaraq şəriətin öz sələfindən başlayan geniş yayılmasını davam etdirdi və daha da dərinləşdirdi. İkinci imamın dövlətin inzibati strukturunun formalaşmasına başladığını göstərən bir çox dolayı dəlillər də mövcuddur.Bundan sonra dağlı hərəktına rəhbərlik İmam Şamilə keçdi. Beləliklə, deyə bilərik ki, müridizm Qafqaz xalqlarının Rusiya işğalına qarşı mübarizəsində, eləcə də yerli xalqlarının konsolidasiyasında olduqca böyük rol oynamışdır.

Qafqazın azadlıq hərəkatının rəmzi olaraq, Şeyx Şamil təkcə Qafqazda deyil, Osmanlıda və digər islam ölkələrində də böyük hörmət qazanmış və Qafqaz tarixində öz silinməz imzasını qoyumudur. O, həm də, məlum olduğu kimi, Rusiya məmurlarına, bürokratlarına və çarına kifayət qədər güclü təsir göstərə bilmişdir. İmam Şamil həbs edildikdən sonra onu Rusiyada məhbus kimi deyil, qonaq kimi qarşılamışdılar: bu insana düşmənləri də böyük hörmət və ehtiramla yanaşırdılar.

Şamil 1797-ci ilin iyun ayının mülayim bir günündə Şimali Qafqazda, Dağıstanın Gimri adlı kəndində dünyaya gəlmişdir. Gimri dağlar və meşələrlə əhatə olunmuş kiçik bir kənd idi. Atası Dango Muhammed və anası Bahu Mesedo torpaqlarını becərərək ehtiyaclarını ödəyən ailə sahibləri idilər. Evin tək oğul övladı Şamilin Fatma adlı bir bacısı da olmuşdur. Şamil doğulduğu gündən ailəsi onu Əli adlandırırdı. Əli körpəlik dövründə xəstə və zəif olduğundan onu görənlər bu uşağın uzun müddət yaşamayacağını düşünürdülər. Keçmişdə xəstə olan uşaqların sağlamlığa qovuşması üçün onların adlarını dəyişdirirdilər. Onun da adını dəyişib Şamil qoydular. Maraqlıdır ki, ad dəyişikliyindən sonra körpənin fiziki durumu sürətlə yaxşılaşmağa başladı. O, çox aktiv, güclü və gözəl bir oğlan oldu. Şamil öz əxlaqı və tərbiyəsi ilə xüsusilə seçilirdi [53, s. 17].

1834-cü ildə Həmzə bəyin ölümündən sonra imam olan Şamil hərbi bacarıqlı, böyük təşkilatçılıq qabiliyyətinə malik, dözümlü və əzmli şəxs idi. Möhkəm və sarsılmaz iradəsi, qətiyyəti ilə fərqlənirdi, dağlıları mübarizəyə necə ruhlandırmağı bacarırdı. İmam Şamil ilk imam Qazi Məhəmməd ibn İsmayıl əl-Gimravi əl-Dağıstani ilə uşaqlıqdan dost olmuşdur. Bu dostluq Qazi Məhəmmədin vəfatına qədər davam etmişdir.

Dağıstanda rus qoşunları ilə Şamilin tərəfdarları arasında çoxsaylı döyüşlər gedirdi. 1837-ci ilin iyununda general K. Fezinin Untsokol, Aşılta və Ahulqo kəndlərinə hücum etdi, sonra qoşunlar Şamil və yoldaşlarının müdafiə etdiyi Teltel kəndini mühasirəyə aldı. Tərəflər tələfatlarını da nəzərə alaraq sülh müqaviləsi bağladılar. Ancaq bu Rusiyanın işğalçı imperatoruna heç xoş gəlmədi.

1837-ci ilin yazında, martında edilməsi planlaşdırılan, lakin payızında, sentyabrda başlayan Qafqaza səfərdə olan çar I Nikolay bu hadisəni müsəlmanların qələbəsi kimi qəbul etdi və öz imperator təkəbbürünə sığışdıra bilmədi [78]. Bununla əlaqədar olaraq İmam Şamildən general K.Klugenau müharibənin dayandırılması tələb etdi. Lakin bu tələb rədd edildi.

1837-ci il noyabrın 30-da general E.Qolovin Qafqaz korpusunun komandiri təyin edildi. Hadisələrin gedişini diqqətdə saxlayan və bütün amilləri götür qoy edən İmam Şamil mübarizəni davam etdirməyə hazırlaşırdı. O, Ahulqo dağındakı istehkamlarını gücləndirdi. 1839-cu ilin yazında general Pol Qrabbenin rəhbərliyi altında Aholqonun tutulması üçün Rusiya işğal qüvvələrinin bir gücü formalaşdırıldı. İmam Şamil gedişatı izləyib Arqavani kəndində müdafiə mövqeyi tutmağı məqsədəuyğun hesab elədi. Eyni zamanda Taşav Hacı Çeçenistanda ruslara qarşı üsyan qaldırdı. Arqavani uğrunda döyüş otuz altı saat davam etdi və müsəlmanlar ciddi müqavimət göstərdi, ancaq qüvvələrin bərabər olmaması səbəbi ilə ruslar kəndi tuta bildilər. İyunun 12-də qoşunlar hərəkətini davam etdirərək Ahulqonu mühasirəyə aldılar. Ruslar burada yerlilərin şiddətli müqavimətinə baxmayaraq üstünlük əldə edə bildilər.

1839-cu ildə İmam Şamil Ahulquda ağır məğlubiyyətə uğradıqdan sonra Dağıstanı tərk edərək Çeçenistana getmiş, ailəsi ilə birlikdə Batoko Şatosu yaxınlığındakı Qoş-Kurt kəndində məskunlaşmışdır [181, s. 57]. 1840-cı il martın 7-də İsa Gendargenyevskinin dəvəti ilə Şamil Çeçenistana gəlir. Burada İmam Şamil Çeçenistan və Dağıstanın imamı elan edilir [104, s. 124]. Şamil Çeçenistan və Dağıstanın üçüncü imamı olduqdan sonra iyirmi beş il rus qoşunlarına qarşı uğurla vuruşmuş, Dağıstan və Çeçenistan dağlılarını bir araya gətirmişdir. Onun rəhbərliyi ilə İmamət dövləti quruldu, İslam şəriəti əsasında yerli xalqların təsərrüfat fəaliyyətinə uyğun olan vergi sistemi formalaşdı.

İmam Şamilin imamətində keçirilən xüsusi əməliyyatlardan biri də onun Kabardaya doğru yürüşü ilə bağlıdır. XIX əsrin 40-cı illərinin birinci yarısında Şamil Qafqazda bir sıra uğurlu hərbi əməliyyatlar keçirdi. 1846-cı ilin yazında, Kabardaya yürüşdən əvvəl Çeçenistan və Dağıstanda genişmiqyaslı hərbi əməliyyat başladı, lakin İmam Şamil oradakı bir neçə kəndi tərk etməli oldu.

1845-ci ildə Qafqazda baş verən əsas hərbi hadisələr Andiya və Darqodakı hərbi əməliyyatlar idi. 1846-cı ildə İmam Şamilin Kabarda yürüşü ərəfəsində Mərkəzi Qafqazda hərbi-siyasi vəziyyət belə idi. Bir tərəfdən bu ərazinin əhəmiyyətli hissəsi artıq Rusiya imperiyasının nəzarətində idi və burada çarizmin mövqelərini gücləndirmək üçün tədbirlər görülürdü. Digər tərəfdən, Milli Azadlıq Hərəkatının əksər təbliğat kampaniyaları yerli əhalinin əksəriyyətinin ictimai şüurunda asanlıqla dəstəklənirdi. Çünki bu bölgələrdə hələ ruslaşdırma siyasəti dərinləşməmişdi. Ruslar 1846-cı ildə Qafqazda heç bir hücum əməliyyatı keçirmədilər.

Həmin dövrün hadisələrinin tədqiqatı ilə məşğul olmuş Moşe Hammer bu hala diqqət yetirərək qeyd edirdi ki, 1846-cı ildə ruslar heç bir hücum əməliyyatını planlaşdırmırdılar, onlar ancaq dağlıların hücumlarından müdafiə olunurdular [90, s. 230].

Yalnız 1846-cı ilin martında Vladikavkaz rayonunun başçısı general Nesterovun kiçik bir dəstəsini səfərbər etmək, Nazran istehkamının tikintisini başa çatdırmaq və daha bir neçə məntəqə tikmək nəzərdə tutulmuşdu. 1846-cı il mayın 15-nə kimi Çeçen mövqeyinin ön xəttində, Aşxoyda, çayda güclü bir itehkamın tikintisi nəzərdə tutulmuşdu [118, s. 380]. Bu zaman Çeçen istiqaməti dəstəsinin tərkibinə Qafqaz ehtiyat qrenadyer briqadasının üç batalyonu daxil edilmiş, iki gürcü və bir İrəvan qrenadyer alayı əlavə edilmişdi. Eyni zamanda, İmam Şamilin Rusiya imperiyası tərəfindən nəzarət edilən ərazilərə hücum etməsi barədə məlumatlar Mərkəzi Qafqazda və Kuban ətrafında 1846-cı ilin əvvəllərində yayılmağa başlamışdı.

1846-cı il aprelin 18-də İmam Şamilin Kabardaya doğru yürüşün reallaşdırılması üçün ciddi hazırlıqlara başlamışdı. Eyni zamanda, Rusiya da bu istiqamətdə ciddi hazırlıq görürdü. Bu onu deməyə əsas verir ki, Kabarda istiqamətində aparmış döyüşlərin Qafqaz müharibəsi tarixində mühüm əhəmiyyəti var idi. Əgər bu kampaniya İmam Şamil üçün müsbət nəticə versəydi, bütün hərbi proses keyfiyyətcə dəyişə bilər, müsəlmanlar rus işğalçılarının Qafqazdan uzaqlaşdırılması istiqamətində fəaliyyətlərini davam etdirə bilərdilər. Bu baxımdan İmam Şamilin əsas vəzifəsi Kuban ətrafının kabardin və çərkəzlərinin rus ordusuna qarşı hərəkatının təşviq edilməsi və onların qüvvələrinin cəmləşdirilməsi ilə müqavimətin təşkili və hərbi fəaliyyətlərin ruslara qarşı yeni qüvvələrin cəlb edilməsi ilə gücləndirmək idi. İmam Şamil qeyd edilən məsələ ilə bağlı olaraq əlində olan imkanlardan maksimum dərəcədə istifadə etməyə çalışırdı. Lakin buna bir sıra hallarda müvəffəq olmamasının səbəbi onun özündən deyil, ondan asılı olmayan obyektiv və subyektiv səbəblərdən qaynaqlanırdı. P.A. Pavlenko qeyd edir ki, Şamilin hazırladığı plan əhatəli olub ciddi mahiyyət daşıyır, müharibənin gedişatının Dağlılar hərəkatının xeyrinə dəyişdirilməsi məqsədi güdürdü. Bu hərbi planın əhəmiyyəti Gürcüstanın Rusiyadan təcrid olunmasından az deyildi. Kabarda üsyanı planın başlanğıcı kimi tarixə düşdü [150, s. 110].

A.N. Lavrov yazır ki, İmam Şamil hərbi əməliyyatların dağlılar hərəkatının xeyrinə dəyişməsi və hərəkət üçün zəruri zəminin hazırlanması məqsədi ilə Qara dənizdən Xəzər dənizinə qədər olan min verstlik ərazidə nəzarəti əldə etmək üçün qurduğu plan əsasında bütün qüvvələrini cəmləyərk hərəkətə keçdi. [131, s.88-89]. İmam Şamil bildirirdi ki, bu səfərin uğurlu olması Kuban və onun ətrafındakı xalqların rus işğalından azad edilməsi üçün əsas olacaqdır [176, s.154]. Beləliklə, görmək olur ki, İmam Şamilin ideoloji mübarizəsinin əsasını təşkil edən məsələlər Qafqaz xalqlarının rus işğalından azad edilməsi idi. Rusiyanın Qafqazı işğal etməsi burada xalqların milli mənəvi dəyərlərinə qarşı fəaliyyətlərlə xarakterizə edilirdi. Qafqazın müsəlman xalqları həm də Rusiyanın tatar və başqırdların başına açdıqları oyunlardan xəbərdar idilər. Rusiya Kazanı və digər bölgələri işğal etdikdən sonra burada soyqırım həyata keçirmiş, məcburi olaraq xristyanlaşdırma aparmış, bunun nəticəsində bəzi tatarlar və başqırdlar xristyanlaşdırılmışdı. Daha sonra isə onların bir çoxu yenidən islama qayıtmışdı. İmam Şamil bütün bu prosesləri göz önünə alaraq bütün qüvvəsi Qafqaz xalqlarının Rusiya işğalına qarşı müqavimətinin keyfiyyətli bir şəkildə təmin edilməsinə çalışırdı. Kabarda hərbi əməliyyatları da həmin məqsədə xidmət edirdi.

1846-cı ilin aprelində İmam Şamil tərəfindən həyata keçirilən Kabarda yürüşünün fəal mərhələsini iki yerə bölmək olar. Birinci mərhələdə, dağlıların hərbi qüvvələri Terek çayını keçərək polkovnik Lukoviçin komandanlığı altında olan rus hərbi birləşmələrini məğlub etməli idilər. İkincisi, Kabarda ərazisinin azad edilməsi və Məhəmməd Mirzə və Korqoko Anzorovun aullarının nəzarət altına alınması lazım idi. 1846-cı il aprelin 17-də İmam Şamilin qoşunları ilə polkovnik Lukoviçin qoşunları arasında döyüş reallaşdı. 1846-cı il aprelin 17-dən 18-nə keçən gecə İmam Şamil Tatartup minarəsindəki mövqeyindən geri çəkildi. Qısamüddətli qarşıdurma nəticəsində onun bölmələri az ziyanla Kabarda ərazisinə hücuma keçərək bir neçə kəndi tutmağa müvəffəq oldular [106, s. 123]. İstənilən bir bölgənin Rusiya işğalından azad edilməsi yerli müqavimət hərəkatının güclənməsinə, ona yeni qüvvələrin qatılmasına, eləcə də yerli xalqların öz milli mənəvi dəyərlərini daha dərindən sahiblənməsinə səbəb olurdu. Sayının azlığına baxmayaraq Rusiya imperirasının üstün qüvvələri qarşısında qələbə əldə edə edərək bəzi kəndlərin azad edilməsi olduqca əlamətdar idi.

1846-cı il aprelin 18-də Şamil qoşunlarının Böyük Kabardanın dərinliklərinə doğru irəliləməsinin qarşısını almaq üçün Qafqaz Xətti Mərkəzinin rəisi polkovnik N.P. Beklemişevdən xahiş etdi ki, iki yüz Volqa kazakını Naçikə göndərsin. Bu xahişin effektiv olması üçün onlar təyin olunmuş yerə aprelin 19-da axşam çatmalı idilər. Bundan başqa, Qolitsın Belkemişevə məsləhət gördü ki, piyada qoşunlarının bir hissəsi Kabardanın ən yaxın yaşayış məntəqələrində mövqelənsin. İmam Şamilin Kabarda yürüşü nəticəsində kəndlərdə yaşayan dinc əhali itki verməməsi üçün bölgənin dağlıq və dağətəyi ərazilərinə köçmüşdü. Hərbi komandanlıq İmam Şamilin qoşunlarının Kabardadakı hərəkətlərini diqqətlə izləmək üçün hər cür səy göstərdi. Ruslar bilirdilər ki, İmam Şamilin hərbi bilikləri kifayət qədərdir. Eyni zamanda, bu ərazilər qafqazlıların tarixi torpaqları idi. Onlar ərazilərin relyefindən və landşaftından lazımi şəkildə istifadə edə bilir və bununla da rus qüvvələrinə ciddi hərbi problemlərin yaranmasına səbəb olur, rusların döyüş meydanlarında insani və resurs itkisi artırdı.

D.Xocayevin yazdığına görə, bu arada Şamil “mütəmadi olaraq öz mövqeyini dəyişir və bir gündən artıq bir yerdə qalmırdı” [176, s. 158]. Nəticədə rus hərbi komandanlığı 1846-cı il aprelin 19-u və 20-də İmam Şamilin əsas dəstələrinin dəqiq yeri haqqında məlumat əldə edə bilmədi [94, s. 26]. Ruslar üçün ən qorxulu məsələlərdən biri də igid kabardiyalıların İmam Şamil hərəkatına kollektiv şəkildə qoşula bilmələri idi [124, s. 51]. Hər bir yeni qoşulan qüvvə sahədə hadisələrin gedişatına ciddi bir şəkildə təsir edirdi. Dağlıların müqavimət hərəkatının imkanlarını artırırdı. Eyni zamanda, müridlər arasında ruh yüksəkliyinin yaranmasına səbəb olurdu. Xüsusi kabardinlərin müqavimətdə daha yaxından iştirak etməsi bir sıra məqamların dəyişməsinə, rusların daha şiddətli müqavimətlə üzləşməsinə, döyüş meydanlarında daha çox sayda itki verməsinə gətirib çıxarda bilərdi.

1846-cı ilin aprelində Şamilin Kabardaya hücumuna paralel olaraq Osetiya dağlarında Nur Əlinin başçılıq etdiyi ekspedisiya başladı [90, s. 236]. Onun əsas məqsədi Dəryaal vadisini tutmaq idi. 1846-cı il aprelin 27-də "Aki icmasının ərazisinə daxil olub Zoriyə daxil oldu. 1846-cı il aprelin 15-də Naib Nur Əli Mollanın başçılıq etdiyi güclü çeçen-Dağıstan dəstəsi Qol Akinsk çeçen dağ icmasına daxil oldu. Məqsədə nail oluna bilmədi.Təəssüf ki, hər yerdə insanlar Nur Əlini dəstəkləmədilər [90, s.236].

1846-cı il aprelin 18-dən 26-dək Kabardada İmam Şamilin qoşunlarının yürüşündə dönüş dövrü başlayır. İmam Şamil mövcud vəziyyəti təhlil edib dəyərləndirərək qüvvələrini qorumaq və müqavimətini daha keyfiyyətli bir şəkildə təşkil etmək üçün Kabarda ərazisini tərk etməyi məqsədəuyğun hesab etdi. İmam Şamilin Kabarda qalması ehtimal edilən və müvəffəq olacağına dair əsaslara malik olan nəticəni vermədi. Bir neçə kabardeylərdən başqa, heç kim dağlı müqaviməti sıralarına qoşulmadı. Kubanarxası da imamətə dəstək vermədi və Qafqaz xəttinin mərkəzində İmam Şamilin qüvvələri ilə əlaqə saxlamaq üçün qoşun göndərmədilər. Bundan başqa, Nur Əlinin alternativ cəbhədə apardığı kampaniya da uğurlu olmayıb lazımi nəticələrin əldə edilməsi ilə yekunlaşmadı. Bütün bunlar İmam Şamilin Kabardadan geri çəkilməsinə səbəb oldu. 1846-cı ilin aprelində bu istiqamətdə fəaliyyətin son mərhələsi başlandı. İmam Şamil 1846-cı il aprelin 26-da səhər saatlarında geri çəkilməyə başladı. Amma İmam Şamilin getməsi ilə Kabardada ruslara müqavimət göstərmək cəhdləri bir neçə dəfə davam etdi. Qafqazdakı rus hərbi sərkərdələrinin yazışmalarında kiçik dəstələrin basqınları və kiçik hərbi dəstələrin imperiyanın nəzarətində olan ərazilərə göndərilməsi barədə məlumatlar verilirdi. İmam Şamilin geri çəkilməsindən sonra Qafqazdakı vəziyyət vilayət idarələri tərəfindən müəyyən qərarlar qəbul etməyi tələb etdi. Bu fəaliyyətlərin əsası Dağlıq Kabardada gələcəkdə mümkün üsyanın qarşısını almaq məqsədi güdürdü. İmam Şamilin Kabarda yürüşünün sonunda bu ərazilərdə abreklərin sayı artdı. İmam Şamil Kabardanın kampaniyası ruslar üçün ciddi itkilərə səbəb olan çox sayda problemlərin yaranmasına səbəb oldu. 1840-cı illərdə İmam Şamil rus qoşunları üzərində böyük qələbələr qazandı. Ancaq 1850-ci illərdə Şamil hərəkatı tədricən zəifləməyə başladı. Krım müharibəsi zamanı aktiv fəaliyyətlər olmadı, sadəcə gözləmci bir yanaşma sərgiləndi [170] və Alazani vadisinə hücumdan başqa ciddi yadda qalan bir hadisə olmadı və proseslər enən dinamikaya doğru getdi [151].

Paris Sülh müqaviləsinin yekunları Rusiyaya İmam Şamilə qarşı mühüm qüvvələri cəmləşdirməyə imkan verdi: Qafqaz korpusu 200 minə qədər döyüşçü ilə Qafqaz ordusuna çevrildi. Yeni komandirlər, generallar Nikolay Muravyov və Aleksandr Baryatinski imam ətrafındakı blokadanı sıxmağa davam etdilər. 1859-cu ilin aprelində Vedeno kəndində İmam Şamilin iqamətgahı dağıdıldı. İyunun ortalarında Çeçenistanda son müqavimət mərkəzləri zəbt edildi. İmam Şamil Dağıstanda Günibə çəkildi. 25 avqust 1859-cu ildə İmam Şamil 400 müridlə birgə Gunibdə mühasirəyə alındı və 26 avqustda şərəfli şərtlərlə təslim oldu. Ancaq qərbi Qafqazda müharibə bundan təxminən beş il sonra da davam etmişdir.

İmam Şamildən sonra bir müddət Çeçenistanda müqaviməti Baysangur Benoyevski davam etdirdi. O, 1794-cü ildə Çeçenlərin Benoy aulunda, Edi tayfasından kəndli Barşkiyin ailəsində anadan olmuşdu. 1830-cu illərdən əvvəl onun həyatı haqqında çox az məlumat var, ancaq məlumdur ki, 1825-1826-cı illərdə Baysangur Beybulat Taimiyevin rəhbərliyi ilə üsyanda iştirak etmişdir. 1828-ci ildə Qazi Məhəmməd imam elan edildikdə onun hərəkatına qatılmışdır. Benoy Çeçenistanda Qazi-Məhəmmədin əsas istinadgahlarından biri idi. 1889-cu ildə jurnalist M.N.Çiçaqova bu barədə yazırdı: "Bu aulun sakinləri, meşə ilə əhatə olunmuş, hər zaman özlərinin məğlubedilməzliyi ilə və ruslara qarşı nifrəti ilə seçilirdilər. Onlar Şamilə həsrətlə qonaqpərvərlik etdilər. B.İ.Hacıyevin sözlərinə görə, 1834-cü ildə Baysungur Dağıstan və Çeçenistan dağlılarının milli-azadlıq hərəkatına qoşulmuş və 1839-cu ildə ailəsi Ahulgodan İmam Şamili və onun muridləri olan müdafiəçilərini qəbul etmişdi.

O, 1846-cı ildə M.Q.Vorontsovun Rusiya qoşunları ilə döyüşlərdə bir qolu və gözünü itirdi, 1847-ci ildə isə Gergebil döyüşlərində ayağını top mərmisi apardı. Belə bir ağır yaralanma nəticəsində o, çar qoşunları tərəfindən əsir götürüldü. Baysunguru Qroznı qalasına göndərən konvoya hücum edən Şamil muridləri ilə onu xilas etdi. 1859-cu il avqustun 25-də Gunib mühasirəsindən sonra İmam Şamil təslim olmağa qərar verdi. Lakın əfsanələrə görə, Baysungur İmamın qərarı ilə qəti şəkildə razılaşmadı və müqavimətin davam etdiyini iddia edərək, Çeçenistana keçəcəyini bildirdi. Bir sıra müasir tədqiqatçıların fikrincə, Baysangur dəstəsi ilə birlikdə çar qoşunlarının mühasirəsini qıraraq Çeçenistana üz tutmuş və oradan Benoyuna qayıtmışdır.

8 may 1860-cı ildə Baysangur, Soltamurad Benoyevski, Şamil Uma Duyev və Atabəy Atayev, keçmiş naiblər Çeçenistanda yeni qiyam qaldırdılar. Həmin ilin iyun ayında Baysangur və Soltamurad dəstəsi Pxaçu kəndi yaxınlığındakı döyüşdə Rusiya general-mayoru M.Kunduxovun qoşunlarını məğlub etdilər [113].

1861-ci ilin əvvəlində yeni rus dəstələri Dağlıq Çeçenistana gəldilər. Yanvarın ikinci yarısında M.A.Kunduxov 15 dağlıq Çeçen kəndini məhv edib, sakinləri düzənliyə apardı. Fevralın 17-də Baysangur Benoi yaxınlığında oğulları ilə birlikdə əsir götürüldü. Onlar Xasavyurt həbsxanasında yerləşdirilib tezliklə məhkəməyə göndərildilər.

1 mart 1861-ci ildə Baysangur Benoyevski general-mayor P.İ.Kempfertin əmrinə əsasən keçirilmiş hərbi məhkəmənin hökmü ilə dar ağacından asılmaqla cəzalandırıldı. Hökmün icrası daha sonra pravoslav kilsəsinin inşa edildiyi Xasavyurt meydanında keçirildi [135]. Çeçen əfsanələrində Baysangurun dayandığı oturacağı yıxmaq üçün kütlənin içindən bir gürcü çağırıldı. D.A.Xocayevin sözlərinə görə, Baysangur özü xalqların sonradan düşmən olmaması üçün ayağı altındakı oturacağı vurdu. Naibi üç yolun kəsişməsində Aux qəbiristanlıqlarından birində dəfn edilmişdir[105]. Baysangurun oğulları da daxil olmaqla, üsyanın digər iştirakçıları Sibirə sürgün olundular [176].

Müridizm hərəkatının Azərbaycana da az təsiri olmamışdır. Müsəlmanlar, yerli xristianlardan (gürcülər, osetinlər) fərqli olaraq, ölkənin ictimai həyatında iştirak edə bilmədilər. Dərbənddə məscid kilsə halına gətirildi. Bütün bunlar yerli müsəlman əhalisinin zehniyyətinə təsir edirdi. Azərbaycanda və Şimali Qafqazda müsəlman ölkələrinə köçməklə bağlı hərəkat başladı. Rusiya rəhbərliyi əvvəlcə bunu qabaqladı, ölkəni tərk edənlərə artıq geri qayıtmaq mümkün olmayacağı barədə xəbərdarlıq edildi. 1822-ci ildə həcc ziyarətini bəhanə edərək, bir çox azərbaycanlılar evlərini tərk etdilər. Gələcəkdə Rusiya hakimiyyəti altında qalmaq istəməyənlərin köçürülməsi prosesi geniş vüsət aldı. Həmin dövrdə qaraçaylar, çərkəzlər, kabardanlar arasında ayrı-ayrı köçürülmə faktları etiraz əlaməti olaraq qalmışdı. Digər bir etiraz forması Qafqazda baş verən silahlı üsyanlardan ibarət idi. Şimal-Şərqi Azərbaycan və Dağıstanda Şeyxəli Xan xalqı təşviq etməkdə və ətrafına toplamaqda davam edirdi. O, Akuşı qazısı, Kazikumıkski və avar xanları tərəfindən dəstəkləndi. Onların fəaliyyəti ruslara Qubada və Dərbənddə özlərini rahat hiss etmək imkanı vermədi. 1819-cu ilin yazında Tabasaranı rus əsgərləri işğal etdilər, Şeyxəlil xanın tərəfdarlarının həbs edilməsi davam etdi və ona yaxın olan bəylər imtiyaz və torpaqlardan məhrum edildilər. 1819-cu ilin məğlubiyyətindən sonra 8 nəfər Quba bəyi həbs olundular. Bundan əlavə, Şeyxəli Xan Qubalının anti-Rusiya çıxışlarına qatıldığı üçün Adil xan Qaytaqski Xan hakimiyyətindən məhrum edilmişdi. 1819-cu ilin avqustunda rus qoşunları Akuşa, Məxtulu, Qazikumuk, Karakaytaq və Tabasaranızəbt etdilər. Şeyxəli xan dağlara çəkildi [176, s. 164].

1822-ci il mayın 25-də vəfat edən Şeyx Əli xan rus qoşunlarının Azərbaycandan çıxarılmasına nail ola bilmədi. Məktublarından birində Yermolov dağlıların çıxışlarını qiymətləndirərək, Akuş və Kazikumuk xanlıqlarında baş verən ixtişaşlar haqqında yazırdı: "*Dağıstanlıların bizə itaət etmədiklərini etiraf etməkdən utanmırıqmı?*" [152, s. 27]. 1820-ci il iyulun 18-də müstəqillik hərəkatının liderlərindən biri olan Qazikumuk Surxay Xan Əhməd Kədib oğlunun dəstəyi ilə Kür çayını keçib Yelizavetpol quberniyasının Qara-Saqqal kəndindən yuxarı hissəsində yerləşdi. Surxay Xan Almalı kəndində şəkililərə sığındı və bu səbəbdən kənd dağıdıldı və yandırıldı. Bu cür cəza anti-Rusiya çıxışlarını dəstəkləyənləri qorxutmaq üçün həyata keçirilmişdi.

A.P.Yermolov Dağıstana nəzarət etmək və əlaqənin qarşısını almaq üçün Qubada və Dərbənddə bir briqada yerləşdirdi. General-leytenant A.A.Velyaminov 18 iyul 1822-ci ildəartıq vəfat etmiş Şeyxəli xanın tərəfdarlarına Rusiya sərhədlərinə icazə verilməməsini əmr etmişdi. Bunlar Qubada edam edilmiş İmamqulu-Bəy, Bağır bəy, Səfər Əli oğlu və Süleyman bəy idilər.A.Yermolov 1822-ci ildə Şimali Qafqaz xalqlarının nümayəndələrinə -avarlar, andyalılar və başqalarınaAzərbaycana keçməyə icazə verməməyi əmr etdi [89, s. 16].

A.Yermolov Azərbaycan xanlıqlarının ləğv edilməsini, Rusiyanın idarəetmə sistemini və Rusiyanın Qafqazdakı bütün yeni torpaqlarda inzibati-ərazi bölgüsünün rus ənənəsini tətbiq etməyi təklif etdi. Beləliklə, müxtəlif bəhanələrlə Şəki, Şirvan və Qarabağ xanlıqları Azərbaycanda ləğv edildilər.

Beləliklə, Şeyx Mənsurla başlayan müridizm hərəkatı başa çatdı. Ancaq bu hərəkat islami ideyalar ətrafında Qafqaz xalqlarının ruslara qarşı müqavimətinin bir nümunəsi kimi tarixə yazılmışdır. Onun Qafqaz xalqlarının özünüdərkinə, eləcə də bütün zülmlərə baxmayaraq dini etiqadlarını qorumasına müsbət təsiri oldu.

**2.3. Xristian xalqlarının Qafqaza köçürülməsi və xristianlaşdırma siyasəti**

Qafqaz müharibəsinin nəticəsində Rusiya imperiyasının mənafeyi ilə bölgəni idarə etmək üçün tədbirlər planlaşdırıldı. Bu baxımdan, 1860-cı il avqustun sonunda knyaz A.İ.Baryatinski Vladikavkazda yığıncaq təşkil etdi vənəticədə Rusiyanın Qafqaz siyasətini həyata keçirmək üçün xüsusi tədbirlər planı hazırlandı. Onun əsas istiqamətləri aşağıdakılardan ibarət idi:

1) Qərbi Qafqazın fəthi;

2) xristian kolonizasiyası;

3) kazak qoşunlarının yenidən formalaşması;

4) Qafqaz xəttinin bölünməsi.

Rusiya-İran müharibəsi nəticəsində 1826-1828-ci illərdə Azərbaycanın şimal hissəsi Rusiya tərəfindən işğal olundu,cənub isə İran dövlətinin bir hissəsinə çevrildi. Beləliklə, Azərbaycan iki hissəyə - Şimala və Cənuba bölündü. Rusiyanın köçürmə siyasətinin məqsədi Azərbaycan torpaqlarında etnik və dini dəstəyin yaradılması, azərbaycanlıların mənəvi cəhətdən sarsılması, onların "ikinci dərəcəli insanlara" çevrilməsi idi. Eyni zamanda, əsas məqsəd, əslində, Azərbaycan torpaqlarından azərbaycanlıların çıxarılması və xristian miqrantların bu ərazilərdə yerləşdirilməsi olmuşdur. Rusiyanın hakim elitası yerli müsəlman əhalinin xarici hökmranlıq və xristianlığın üstünlüyü ilə barışmazlığını anlamışdı. Bu səbəbdən də Rusiya hökuməti yerli əhalini daim potensial düşmən və iğtişaşçılar yığımı kimi görürdü. Rusiyanın bu istiqamətdə fəaliyyətinə qarşı ən mühüm dirəniş platforması islam dini idi.

Azərbaycanın şimal torpaqlarını işğal edən Rusiya imperiyası Cənubi Qafqazda müstəmləkə siyasətinin tərkib hissəsi kimi köçürmə siyasətini həyata keçirməyə qərar verdi. Şimali Azərbaycan üçün strateji planın mahiyyəti bu ölkəni Rusiya imperiyasının ayrılmaz hissəsinə çevirmək idi. Bu məqsədə çatmaqla Rusiya Şimali Azərbaycan ərazisində köçürmə siyasətini həyata keçirir, burada xristianları məqsədyönlü şəkildə yerləşdirir və ölkənin ruslaşması, burada müsəlman elementinin tədricən zəifləməsi üçün nəzərdə tutulan digər tədbirlər həyata keçirirdi. Ruslar köçürmə siyasətini öz fəthlərinin ayrılmaz tərkib hissəsi hesab edirdilər [86, s. 41].

XIX əsrin əvvəllərində müstəmləkəçilik siyasətinin mərkəzində ermənilərin Türkiyə və İrandan Qafqaza, ilk növbədə, Qərbi Azərbaycana və Qarabağa köçürülməsi məsələsi durmuşdu. Rusiya-İran müharibəsi dövründə və daha sonralar, 1804-1813-cü və 1826-1828-ci illərdə ermənilərin Cənubi Qafqaza, xüsusilə də Qarabağa kütləvi miqrasiyası nəticəsində bu ərazilərdə yaşayan ermənilərin sayı durmadan artmağa başladı. Təkcə 1826-1828-ci illərdə, Rusiya-İran müharibəsi zamanı 18 min erməni ailəsi İran və Cənubi Azərbaycandan yuxarıda qeyd olunan ərazilərə köçürülmüşdü.

Bu dövrdə regionda çar Rusiyası erməniləşdirilmə siyasəti həyata keçirmişdir. XIX əsrin əvvəllərində Qafqaz qoşunlarının komandanı P.D.Sisianov Qarabağın Azərbaycanın, həmçinin İranın qapısı olduğunu yazırdı [8, s. 9].

1828-1830-cu illərdə Naxçıvana səfər edən V.Qriqoryev erməni köçkünlərin yerləşdirilməsini ətraflı izah edərək, hakimiyyətin onlara qayğısından söz açaraq qeyd edir ki, İrandan gələn 2551 ailə var idi vəbunlardan 416 ailəşəhərdə, 1869 ailə Naxçıvanın, 226 ailə Ordubadın kəndlərində məskunlaşmışdır [98].

Ermənilərin Qafqaza köçürülməsində erməni mənşəli rus məmurları da az rol oynamamışlar. Rusiya işğalları zamanı mühüm vəzifələrdən birini tutmuş X.E.Lazarev erməni soydaşlarının Şimali Azərbaycana köçürülməsində Türkmənçay müqaviləsinin XV maddəsinin yerinə yetirilməsində A.S.Qriboyedovun, demək olar ki, köməkçisi rolundaçıxış etmişdir.

Türkmənçay sülh müqaviləsinin şərtlərinə əsasən, erməni əhalisinin sərbəst köçürülməsinə icazə verilmuşdi. Bu müqavilə ermənilərin İrandan Cənubi Qafqaza, o cümlədən Qarabağa kütləvi miqrasiyası üçün geniş imkanlar yaratmışdı. Çar hökumətinin Cənubi Qafqazda, o cümlədən Qarabağdakı ermənilərin köçürülməsi məsələsinə və Qafqazdakı demoqrafik vəziyyətə dair bu köçürülmənin təsirindən ötəri əsas məqsədlə əlaqədar olaraq N.Şavrov yazırdı: *"Biz Zaqafqaziyada imperial siyasəti Rus əhalisinin köçürülməsi ilə deyil, digər xalqların köçürülməsindən yürütməyə başladıq. 1828-ci ildən 1830-cu ilə qədər İrandan 40 mindən çox erməni və Türkiyədən 84 mindən çox köçürülmüş və onları Yelizavetpol və İrəvan quberniyalarının ən yaxşı ərazilərinə yerləşdirmişdik ki, burada öncə erməni əhalisi azlıq təşkil edirdi. Yerləşdirmə üçün 200 mindən çox dövlətə məxsus torpaq payı ayrılmış, onlar üçün 2 mln. manatdan çox məbləğdə torpaq satın alınmışdır. Yelizavetpol əyalətinin dağlıq hissəsi (Qarabağın dağlıq hissəsi) və Göyçə gölünün ətrafı ermənilər tərəfindən məskunlaşdırılıbdır. Köçkünlərin və qeyri-rəsmi olaraq hərəkət edənlərin ümumi sayı 200 min nəfərdən çox idi. XX əsrin əvvəllərində bu köçürmələrin nəticəsi olaraq, Cənubi Qafqazda yaşayan 1.3 milyon erməni, yerli xalq deyil, bizim tərəfindən köçürülənlərdir"* [179, s. 59-61].

Türkmənçay müqaviləsini şərh edən Kərim Şükürov yazır ki, Azərbaycanuzaq və yaxında yerləşən dövlətlərin diqqətinmərkəzində olmuşdur. Gülüstan (1813) və Türkmənçay (1828) müqavilələri ilə Azərbaycan bölünmüş və bunun nəticələrindən ermənilər bəhrələnərək sonda Ermənistan adlı bir qurama dövləti təsis etməyə müvəffəq ola bilmişlər [27, s. 7].

Rus tarixçisi V.Veliçko yazırdı: *"Paskeviç, təxminən 40 min ermənini Zaqafqaziya ölkəsinə dəvət etmək üçün İrana göndərilmişdir. Burada Eçmiadzin patriarxı da iştirak etdi. Beləliklə, İrandan erməni keşişlərinin köçürülməsi barədə göstəriş verdi. Adrianopol müqaviləsinə əsasən, 100 mindən artıq erməni Türkiyədən köçürüldü. Ərzurumdan Karapet adlı bir arxiyepiskop təxminən 70 min ermənini yola saldı. Bundan sonra ermənilərin müsəlman ölkələrindən Rusiyaya köçürülməsi davamlı oldu və kütləvi xarakter aldı"* [83, s. 121-122].

Digər Rusiyalı alim S.Qlinka ermənilərin köçürülməsi haqqında yazırdı: *"9 mart 1828-ci ildə son rus ordusu Təbrizdən ayrıldı... Türkmənçay müqaviləsinə əsasən, müxtəlif kəndlərdən olan ermənilər Qarabağa doğru yola düşdülər... Lazarev Təbrizdəki knyaz Argutinski-Dolqorukini ləngitdi ki, Marağada səbirsizliklə gözləyən ermənilərin köçürülməsi bir neçə məmurla müşayiət edilsin”* [93, s. 81].

Beləliklə, Türkmənçay müqaviləsi çərçivəsində erməni əhalisinin İran və Türkiyədən İrəvan xanlıqları, Qarabağ və Azərbaycanın digər əyalətlərinə köçürülməsi nəticəsində demoqrafik vəziyyət böyük dəyişikliklərə məruz qalmışdır. Köhnə İrəvan xanlığının ərazisində qurulan *"Erməni vilayətində əgər 1828-ci ildə Azərbaycan türklərinin nisbəti 73,8% idisə, 1834-1835-ci illərdə bu rəqəm 46.2%-ə endi"*[100, s. 314].

1832-ci ildə kameral hesablamalara əsasən, Qarabağ vilayətində 32.4 min (64.8%) azərbaycanlı və 17.4 min (38.8%) erməni qeydə alınmışdı. Beləliklə, 1823-cü ildə erməni əhalisi 8.4% idisə, bununla müqayisədə erməni əhalisi nisbətən qısa müddətdə dörd dəfə artmışdı.1880-ci illərin sonlarında Şuşa qəzasında azərbaycanlıların nisbəti 41.5%-ə düşmüş, ermənilərin payı isə 58,2%-ə çatmışdı. 1897-ci ildə Ümumrusiya hesablamalarına görə, eyni göstəricilər müvafiq olaraq53% və 45% idi[123, s. 3].

Ermənilərin inzibati-idarə sistemində möhkəmlənməsi də köçürülmə vasitəsi ilə həyata keçirilirdi[19, s. 40]. XIX əsrin 80-ci illərinin sonlarında Şuşa qəzasında Dağlıq Qarabağ ərazisini əhatə edən kütləvi köçürülmə nəticəsində ermənilər artıq əhalinin 58 faizini təşkil edirdilər [122, s. 48-61].

Köçürmə siyasətini həyata keçirmək üçün çarizmin atdığı ciddi addımlardan biri də Cənubi Qafqazda ermənilər üçün xüsusi “vilayət”in təşkil edilməsi oldu. Belə ki, 1828-ci il martın 20-də Türkmənçay müqaviləsi ratifikasiya edildikdən bir gün sonra, martın 21-də çar I Nikolay “Erməni vilayəti”nin yaradılması haqqında fərman imzaladı. Qeyd edək ki, “Erməni vilayəti” Azərbaycanın tarixi torpaqlarının hesabına yaradılmışdı, vilayət inzibati olaraq İrəvan və Naxçıvan əyalətlərinə və Ordubad dairəsinə bölünmüşdü. Vilayətin idarəsi isə gürcü knyazı, general-mayor A.Q.Çavçavadzeyə həvalə edilmişdi[22, s. 60].

Qeyd edilməlidir ki, bunun müqabilində ermənilərin də öz niyyətləri var idi. Bütün dövrlərdə olduğu kimi, bu zaman kəsiyində də erməni siyasi düşüncəsnin başlıca hədəfi müəslman-türk torpaqları əsasında “Böyük Ermənistan” xülyasının reallaşması idi [30, s. 99].

Ermənilərlə yanaşı, Azərbaycana ruslar da köçürülürdü. Azərbaycan ərazisində ilk rus qəsəbələri Türkmənçay müqaviləsinin bağlanmasından sonra 1830-1850-ci illərdə salınmışdır. N.Şavrovun sözlərinə görə, ilk rus qəsəbələrinin salınmasnda ilkin məqsəd məzhəbçilərin yerləşdirilməsinin zəruriliyi səbəbindən yaranmışdı. Onların mərkəzdən uzaqlaşdırılması 1838-ci ildə başladı və 60-cı illərin ortalarına qədər davam etdi [73, s. 14].

Köçürməyə icazə verən ilk qanunvericilik aktı 20 oktyabr 1830-cu il tarixində qüvvəyə minmiş "Zaqafqaziya vilayətlərinə köçürülmə haqqında Qərar” olmuşdur. Bu rəsmi sənədə əsasən ruslar daxili əyalətlərdən Qafqaza köçürüldülər. Senator Kuzminskinin sözlərinə görə, ruslardan ilk könüllü köçürmə 1830-cu ildə molokanların Orenburq vilayətindən köçürülməsi oldu.

İlk rus kəndləri arasında Vel, Privolnoye, Prişib, Nikolayevka, İvanovkanın adları çəkilir [163, s. 53]. 1833-cü ilin ortalarından etibarən Rusiya məzhəbçiləri Şamaxı və Şuşa bölgələrinə, daha sonra Lənkəran bölgəsinə yerləşdirilmişdilər. İlkin mərhələdə onlara şəhərlərdə məskunlaşmaq qadağan edilmişdi. Bir müddət sonra Şamaxı və Lənkəran şəhərlərində məskunlaşmalar başladı və yalnız 1859-cu ildə Bakı şəhərindəki Slobodada yerləşməyə icazə verildi.

1841-1847-ci illərdə Yelizavetpol vilayətində Slavyanka, Novo-Goreloye, Novo-Troitskoye və Novo-Spasskoye adlı yaşayış məntəqələrinin sakinləri duxoborlardan ibarət idi. Arxiv məlumatlarına görə, 1852-ci ildə Elizavetpol vilayətində köçkünlərin köçürülməsi zamanı yerli sakinlərdən daha çox torpaq alınırdı [127, s. 47].

Rus əhalisinin köçsonrakı dalğası XIX-XX əsrin əvvəllərində baş vermişdir. Bu, əsasən, sənayenin, xüsusilə də neft sənayesininvə şəhərlərin inkişafı ilə bağlı olmuşdur. 1897-ci ildən 1913-cü ilə qədər Bakıda Rusiya miqrantlarının sayı 38975-dən 76288 nəfərədək artmışdır. Rus işçiləri əsasən Bakının şimal-şərq ətrafında sənaye rayonu olan Qara və Ağ Şəhərdə yerləşdirilirdilər [119].

1902-ci ildə Bakının neft sənayesində çalışan rusların sayı bütün işçilərin 29,4%-ni təşkil etmişdir [116, s. 15]. Ruslar əsasən rəhbər vəzifələrdəçalışırdılar.1910-cu ilin məlumatlarına əsasən, Bakıda 107 hüquqşünas və onların köməkçiləri fəaliyyət göstərirdi ki, onlardan 38-i rus, 48-i erməni və yalnız 4-ü müsəlman idi.

Muganın ilk rus qəsəbələri 1860-cı illərdə salındı. 1887-ci ildə Qafqaz vətəndaş hissəsinin baş komandanı A.M.Dondukov-Korsakovun əmri ilə Cavad şəhəri ləğv edildi. Onun yerinə imiqrantların məskunlaşması üçün yaşayış məntəqəsinin salınmasına icazə verildi. Beləliklə, Muğanda ilk kənd - Petropavlovka yaşayış məkanı meydana gəldi. Bununla belə, Muğanın fəal məskunlaşdırılması XX əsrin əvvəllərində başlamışdır. N.Volkovanın sözlərinə görə, Muğanın ruslar tərəfindən məskunlaşdırılması 1897-ci ilə qədər həyata keçirilmiş, bu ərazidə 1917-ci ilə qədər 48 kənd salınmışdır. O.D.Komarovanın məlumatına görə, yalnız 15 il ərzində, 1902-1917-ci illərdə Muğanda 20 min nəfərdən çox əhalisi olan 55 rus qəsəbəsi meydana gəlmişdir [130, s. 9].

Bu illər ərzində Xəzər sahili boyunca, Lənkəran və Quba rayonlarında onlarla rus qəsəbəsi yaradılmış, ümumilikdə isə XIX-XX əsrin əvvələrində Azərbaycanda yüzdən artıq rus pravoslav kəndinintəməli qoyulmuşdur.

Bölgədə çar hökumətinin iqtisadi maraqları siyasi maraqları ilə sıx əlaqəli idi. Rusiya höküməti zəngin və imkanlı ruslara Muğan çölündə və Mil düzündə pambıq yetişdirilməsi üçün kapital qoyuluşunu təkif edirdi. 1901-ci ilədək Yelizavetpol əyalətində vəziyyətlə bağlı hesabat göstərir ki, Mil düzü Rusiya üçün ciddi siyasi əhəmiyyətə malikərazi olmuşdur, çünki İranla sərhəd olan bu Zaqafqaziya vilayətləri ruslarla məskunlaşdırılmışdı. Köçürmə siyasətini həyata keçirərkən hakimiyyət orqanları torpaqların istifadəsi şərtlərini kobud şəkildə pozur, rus miqrantlar və azərbaycanlı yarımköçərilər arasında münaqişəyə şərait yaradırdılar. Beləliklə, Şərqi Zaqafqaziya ərazisində köçəri heyvandarlığın inkişafı üçün nəzərdə tutulan ərazilər ruslara əkinçilikişləri üçün verilirdi [115, s. 112-113].

Azərbaycana köçürülmüş xristian əhali arasında almanlar da az olmamışdır. Tədqiqatçıların fikrincə, onların Cənubi Qafqaza köçürülməsinin səbəbi iki qrupa bölünür: 1) XIX əsrdə Almaniyanın daxilində ictimai-siysi şərait; 2) yeni işğal olunmuş Qafqaz bölgəsinə aktiv müstəmləkəçi köçürülmə siyasətini həyata keçirən Rusiya imperiyasının siyasi və iqtisadi vəziyyətini əks etdirən səbəblər. Ümumiyyətlə, almanların köçürülməsinin səbəblərindən biri o zaman Qərbdə baş verən ictimai və siyasi proseslərlə əlaqəli olmuşdur. Napoleon ilə müharibədən sonra Almaniyada yaşayan əhalinin səviyyəsi əhəmiyyətli dərəcədə aşağı enmişdi, bu səbəbdən də almanlar öz doğma torpaqlarını tərk etməyə başlamışdılar [111, s. 303].

Çar hakimiyyəti orqanlarına ünvanladığı məktubunda general A.P.Yermolov Yelizavetpol vilayətində kolonistlərin yerləşməsini tövsiyə edirdi. Nəticədə Tiflisdə yalnız 40 alman ailəsi qaldı, qalanları Yelizavetpol əyalətinə köçməyə məcbur edildilər. Beləliklə, Yelizavetpoldan yeddi verst məsafədəYelenendorf (indiki Göy-Göl rayonu) adlandırılmış ilk alman koloniyası yaradıldı. 8-ci koloniyaya Qotlob Koç, 9-cu koloniyaya Cakob Kraus, 10-cu koloniyaya Vuçer başçılıq edirdi. Yelenendorf koloniyası ilə bərabər ikinci bir koloniya olan Annefelddə (indikiŞəmkir şəhəri) qurulmuşdu [75, s. 303].

Beləliklə, XIX əsrin sonlarında Azərbaycanda alman koloniyalarının sayı artdı və ölkənin uzaq şərq torpaqları almanlar üçün ikinci vətənə çevrildi. Bunlar arasında Georgsfeld (Leninkənd - Çinarlı), Alekseyevka, Grinfeld (Qazax əyalətində), Eygenfeld (İrmaclı - Şəmkir), Traubenfeld (Tovuz rayonu), Yelizavetinka (Ağstafa) kimi yaşayış məkanları xüsusi yer tuturdu [91].

Rusiya Şimali Qafqazda da eyni köçürülmə siyasətini həyata keçirmişdir. Şimali Qafqazın kolonizasiyası regionun iqtisadi inkişafı və xüsusilə də kəskin torpaq çatışmazlığı problemi olan mərkəzi əyalətlərdəki gərginliyin yumşaldılması istiqamətində mühüm addım idi. XIX əsrin əvvəllərində Şimali Qafqazda kazak əhalisi dövlət kəndlilərindən çox sayda olsa da, hərbi xidmət davamlı olduğundan, iqtisadi inkişaf daha aşağı idi. Dövlət kəndlilərinin yerləşdikləri əsas ərazilər Stavropol, Aleksandrovski, Georgiyevski, qismən Mozdok və Qafqaz əyalətinin Kizlyarski vilayətlərinin kiçik hissəsi idi.

Dövlət kəndlilərinin Qafqaz torpaqlarına köçürülməsi ilə yanaşı, hökumətin mübarizə aparmağa çalışdığı qaçaq təhkimlilərin özbaşına axını da müşahidə olunurdu. Məskunlaşmanın daha əhatəli inkişafı 1785-ci ildə Qafqaz canişinliyinin yaranması ilə güclənmişdi. O dövrdə Maliyyə Nazirliyi və sonra Dövlət Əmlak Nazirliyi kəndlilərin köçürülməsini tənzimləyən dövlət ortaqları idilər. Daxili İşlər Nazirliyi və mərkəzi dövlət orqanları əhalinin köçürülməsində birbaşa iştirak edirdilər.

Rus çarizminin köçürülmə siyasətinin həyata keçirilməsində geniş siyasi qüvvələr, sosial və etnik qruplar fəallığı ilə seçilirdi. Bununla yanaşı, ümumi prinsip və əsas vəzifə çar Rusiyası müstəmləkəçilik siyasətinin strategiyası, onun bölgədəki mövcudluğunun gücləndirilməsi idi. Qafqazın yeni bir bölgə kimi siyasi və iqtisadi itaətkarlığının təmin edilməsi rus çarizminin köç siyasətinin başlıca amili olmuşdur.

Qafqaz canişinliyinin formalaşması ilə çarizm regionun daha fəal bir şəkildə gəlmələrlə məskunlaşdırılmasına başlamışdı. Şimali Qafqazda XVIII əsrin ortalarından sonuncu rübünə qədər rusların regiona miqrasiyası tədricən intensivləşdi. XIX əsrin birinci yarısında rus və Ukraynalı gəlmələr tərəfindən Kuban çölünün məskunlaşdırılması daha geniş vüsət aldı və torpaqlar əsasən müxtəlif kateqoriyalı kazaklar tərəfindən məskunlaşdırıldı. Xüsusən XVIII əsrin sonundan etibarən Rusiyanın və Ukraynanın etnik qrupları Kubanda sıxlaşmağa başlamışdılar. Onların əsas məskənlərinin təməli sərhəd xidmətinin inkişafı üçün bu əraziyə köçürülən Zaporojye və Don kazakları tərəfindən qoyulmuşdu [153, s. 672-675].

1860-1870-ci illərdə Qafqazdakı rusların, yunanların və almanların sayı əhəmiyyətli dərəcədə artmışdı. Bu, sonradan Rusiya imperiyasının daxili vilayətlərindən olan rus kəndliləri və alman kolonistlərinin köçürülməsi, Yunan əhalisinin Türkiyədən köçməsi ilə bağlı idi. Qeyd edilməlidir ki, 1880-ci illərdə Qafqazda Avropa etnik qruplarının nümayəndələrinin sayı əhəmiyyətli dərəcədə artmışdı. 1886-cı ildə əhalinin siyahıya alınması ilə bağlı məlumatlara görə, bölgədə 140095 rus, 5843 polyak, 9260 alman, 57156 yunan yaşayırdı [121, s. 229].

Beləliklə, XIX-XX əsrlərdə Qafqazda rus çarizminin köç siyasətinin nəticəsi olaraq, gəlmə əhalinin sayı kəskin şəkildə çoxalmışdı. Miqrantlar həm məcburi, həm də könüllü olaraq məskunlaşdırılmışdılar. Onların arasında müxtəlif etnik və sinif mənşəli qruplar, çarizm tərəfindən sevilməyən məzhəbçi kəndli qrupları da olmuşdur. XIX əsr ərzində miqrasiya dalğaları Avropa xalqlarının regionda sayının tədricən artmasına səbəb olmuşdu. Xüsusən XX əsrin əvvəllərində Qafqazdakı slavyan xalqlarının - ruslar, ukraynalılar və belarusların, həmçinin polyaklar, çexlər və bolqarların sayı əhəmiyyətli dərəcədə artmışdı. Qafqazın ən böyük gəlmə Avropa etnik qrupları arasında alman və yunan əhalisi üstünlük təşkil edirdi. Qafqazın etnodemoqrafik quruluşunda nisbətən az sayda moldovalılar, estonlar, latışlar, litvalılar, finlər, fransızlar, italyanlar, isveçlər və başqaları təmsil olunurdular. Avropa etnik qruplarının nümayəndələri köçürülmənin səbəbləri, vaxtı və yolları, şəhər və kənd yerlərində məskunlaşma yerləri, iqtisadi fəaliyyət, kəmiyyət göstəriciləri və sinif statusu baxımından öz aralarında fərqlənirdilər. XIX əsrin sonu və XX əsrin əvvəllərində baş verən miqrasiya prosesləri nəticəsində regionun etnik palitrasında yeni etnik birliklər yaranmışdır ki, bu da Qafqazın etno-demoqrafik quruluşunun kəskin şəkildə dəyişməsinə birbaşa təsir göstərmişdir.

XIX əsrin sonu və XX əsrin əvvəllərində Qafqaza köçürülmüş etnik qrupların əksəriyyəti diaspor qurmaq istiqamətində uzun təkamül yolu keçmişdir. Mövcudluğun yeni şərtləri və qeyri-adi mədəni daxili mühit bu qrupların əhalinin qalan hissəsindən ilkin mərhələdə təcrid olunmasını şərtləndirmişdir. Amma sonralar iqtisadi inteqrasiyanın davamı olaraq, köçürülənlər və yerli əhali arasında sosial və mədəni qarşılıqlı əlaqələr əhəmiyyətli dərəcədə genişləndi. Bu, xüsusilə yerli əhalinin tolerantlıq səviyyəsinin yüksək olması ilə bağlı idi [138, s. 147-149].

Rusiyanın bölgə siyasətindəki vasitələrdən biri də yerli əhalinin xristianlaşdırılması idi. 1843-cü ildə Zaqafqaziya Diyar Mərkəzi İdarəsinin hesabatında deyilirdi ki, *“Gürcü mənşəli xalqlar tərəfindən etiqad edilən pravoslav məzhəbindən başqa, Zaqafqaziya regionunun sakinləri erməni-qriqoryan məzhəbində və muhəmmədilikdədir”*. Birincinin himayəsinin vacib olduğu rus hakimiyyət dairələri tərəfindən dilə gətirilirdi. Sənaye və ticarət sinfini təşkil edən çox sayda erməni əhalisinin mövcudluğu Rusiyanın maraqları daxilində idi. Bütün ermənilərin Katolikosunun məskunlaşdığı məkan olan Eçmiədzin monastırı Rusiya İmperiyası sərhədləri daxilində idi. 1843-cü ildə yeni patriarx seçkiləri və Rusiya hökumətinin bu prosesə diqqət yetirməsi ermənilərə qayğı kimi qiymətləndirilirdi [165, s. 119].

Pravoslav missionerlərinin səylərinin müvəffəqiyyətli olmadığını başa düşən Rusiya hakimiyyət orqanları müxtəlif xarici xristian kilsələrinin missionerlik fəaliyyətinə icazə verdilər. Şimali Qafqazda 1804-cü ildən etibarən şotlandlardan protestant missionerlik Rusiya hökumətindən xüsusi icazə ilə fəaliyyətə başladı. Beləliklə, XIX əsrin əvvəllərində P.D.Sisyanov Rusiya hökumətinin ali hakimiyyət orqanlarından Şimali Qafqazda Bronton və Paterson adlı Şotlandiya missionerlərinin fəaliyyətinə kömək etmək üçün bir reskript aldı.

Məsihçilər uzun müddət dağlılarla söhbət etmiş və bir neçəsini vəftiz etməyə təşviq edə bilmişdilər. 1807-ci ildə protestantlar draqun alayının zabiti olan yerli Sultan-Kata Gireyi xaç suyuna çəkdilər. Lakin dağlılar daha sonra kəndlərinə qayıdanda qəbul etdikləri xristianlıq ölümlə nəticələnirdi. Beləliklə, iki müsəlman mollası protestant olduqdan sonra öz aullarına dönərkən amansızlıqla qətlə yetirildilər və kəndlilər onları hətta dəfn olunmaqdan məhrum etdilər. Buna görə protestantlar vəftiz olunanlara onlarla yaşamaq üçün koloniyalarda qalmaqları ilə bağlı icazə istəyirdilər. Ancaq Rusiya səlahiyyətliləri buna razı deyildilər. Fikrimizcə, çarizm xristian dininin bu şəkildə yayılmasını istəmirdi. Nəticədə şotland missionerləri Şimali Qafqaz dağlıları arasında fəaliyyətlərinin uğurlu olduğuna şübhə etməyə başladılar.

Protestant missionerlər arasında yuxarıda adı çəkilən Paterson bölgədəki fəaliyyətinə başlamazdan əvvəl Rusiyanın səlahiyyətlilərindən təhlükəsizlik və dəstək vədi aldı. Əslində, Rusiya Patersonun (1813) şotland koloniyasının təhlükəsizliyini heç də həmişə uğurla həyata keçirməmişdir. Missionerlərin koloniyası kabardinlərin yaşayış yerlərinə yaxın idi və daim onların hücumlarına məruz qalırdı. Onları müdafiə etməyi vəd edən Rus qoşunları heç də öz vəzifələrini icra etmək niyyətində deyildilər.

Ən çox şotland missionerləri inquşlar arasında təbliğat işi aparmışlar, lakin inquşlar da onların ümidlərini doğrulda biməmişdilər. 1822-ci ildə şotlandlar Şimali Qafqazı tərk etməli oldular. Buna səbəb Qafqazdakı rus qoşunlarının baş komandanı A.P.Yermolovun protestant missionerlərə qarşı sərt mövqedə olmaları idi.

Katolik ruhanilərinin missionerlik fəaliyyətində müvəffəqiyyəti pravoslavlardan daha yüksək idi. Əslində hakimiyyət orqanları Şimali Qafqazın müsəlman dağlılarının protestant deyil, katolik olmalarını istəyirdilər. Vladiqavqaz qalasında müəyyən bir yer Avropalı katolik missionerləri üçün ayrılmışdı. Lakin 1827-ci ildə vəziyyət kəskin şəkildə dəyişdi. Rusiya hakimiyyəti Rusiyanın Katolik kilsələrinin Metropoliti Tsetsişevskiyə məxfi bir məktub ünvanladı və ona xatırladılıdı ki, əvvəllər Rusiyada imzalanan fərmanlara əsasən, Roma kilsələrinin ruhaniləri Şərqi xristianları və başqalarını öz məzhəblərinə keçirməməlidirlər.

Rusiya çarizminin bütün cəhdlərinə baxmayaraq, istər Şimali Qafqazda, istərsə də Cənubi Qafqazda müsəlman xalqların xristianlaşdırılması mümkün olmamışdır. Bəzi fərdlər istisna olmaqla yerli xalqlar xristianlığı qəbul etmədilər. Çünki xristianlıq Rusiya imperiyasının timsalında zülmü və təhkimçiliyi təmsil edirdi. Lakin İslamın yayılması zamanı istər bütün Qafqazda, istərsə də onun bir hissəsi olan Arranda (Albaniyada) “Kitab əhli” olan Arran əhalisini onlar üçün yeni olan bir dini qəbul etməyə heç də məcbur etmirdilər, əksinə, xristianların özləri islam dinini çox müvəffəqiyyətlə qəbul edirdilər.”[5, s.99]. Buna əsasən əhali ilə bağlı olaraq eyni yanaşmanı bütün Qafqaza da şamil etnək mümkündür.

**III FƏSİL**

**QAFQAZ XALQLARINA QARŞI SOYQIRIM SİYASƏTİ VƏ PANİSLAMİZM ETİRAZ ƏLAMƏTİ KİMİ**

**3.1. Çar Rusiyasının Qafqazın müsəlman xalqlarına qarşı soyqırımı və mühacir hərəkatı**

Rusiya Qafqaz torpaqlarını işğal etdikdən sonra burada ona qarşı şiddətli müqavimət göstərmiş xalqlara, xüsusilə çərkəzlərə, adıqlara, ubıxlara qarşı soyqırım siyasətinə başladı. Bu xalqlar Şimal-Qərbi Qafqazda yaşayan ən qədim xalqlardandır. Ümumiyyətlə, XVIII əsrin sonundan XIX əsrin 30-cu illərinə qədər adıq-çərkəz xalqlarının tarixində mühüm mərhələlər yaşanmışdır. Qeyd edilməlidir ki, Qafqaz müharibəsi ilə və şiddətli qiyamlarla müşayiət olunan hadisələr adıq-çərkəz cəmiyyətində baş verən sosial-iqtisadi və sosial-siyasi proseslərlə sıx bağlıdır. Adıq-çərkəz xalqlarına aid tarixi həqiqətin açıqlanması və onların Qafqaz müharibəsinə qoşulması Şimali Qafqaz tarixi ilə bağlı müasir tədqiqatların tərkib hissəsidir. Material mənbələrinin təhlili, əldə edilmiş məlumatların sistemləşdirilməsi və müqayisəsi, obyektiv əhatə dairəsinin tarixi hadisələrin qiymətləndirilməsinə yönəldilməsi Qafqaz xalqlarının böyük bir ailəsində onların yerini müəyyən etməyə imkan verir.

Məlum olduğu kimi, Qafqazda hərbi qələbəni başa çatdırmaq üçün ruslar işğal edilmiş bölgələrdə zorla köç siyasətini həyata keçirmişlər. Nəticədə rusların işğalçı siyasəti zəbt olunmuş ərazilərə köç, sürgün və soyqırım kimi hadisələri gətirmiş oldu. Qafqazda baş vermiş miqrasiya hadisələri ümumiyyətlə üç dövrdə araşdırılır: 1) 1856-1857-ci illər; 2) 1860-1862-ciillər və3) 1864-1865-ci illər. Lakin, digər illərdə də fərdi və kiçik cəmiyyətlər halında köçlər davam etmişdir [44, s. 109].

Rusiya ilk növbədə Qafqaz cəmiyyətlərini xristianlaşdırmağa çalışmış və sonra onlara qarşı soyqırım həyata keçirmişdir. Rusiya qoşunları evlərini və ya yaşayış sahələrini tərk etmək, qaçmaq və ya köç etmək istəməyənləri elə bir zülmə məruz qoymuşdu ki, insanlar öz doğma torpaqlarını tərk etmək məcburiyyətində qalırdılar.

Çərkəzlərə qarşı ruslar tərəfindən ən sərt şəkildə qətliam metodları tətbiq olunurdu. Heyvanları və mallarını məhv etmək, həyat və əmlak hüquqlarını ayaq altına salmaq, yurdlarını talan etmək, yandırmaq, dağıtmaq kimi üsullar geniş tətbiq edilirdi. Nəticədə onlar Rusiyadan kənar bölgələrə yerləşmək, Osmanlı torpaqlarına köç etmək məcburiyyətində qalmışdılar. Osmanlı torpaqlarına köçən çərkəzlərə Rusiya imperiyası iki variant təklif etmişdi. Bunlardan biri torpaqları birdəfəlik tərk etmək, ikincisi isə tamamilə məhv edilmək idi. Rusiya hakimiyyəti çərkəzlərə hətta özünə itaəti də təklif etmirdi. Onların torpaqlarına isə slavyan və digər xristian xalqlar məskunlaşdırılırdı [51, s. 134].

Krım müharibəsindən sonra, 1856-1857-ci illərdə başlayan və 1860-1862-ci illərdə geniş vüsət almış immiqrasiya prosesinin ən böyük dalğalarından biri Rusiyanın bu cür sərt siyasəti olmuşdur. Bundan başqa, miqrantlar Osmanlı ərazisində müəyyən çətinliklərlə də qarşılaşırdılar. Kütləvi miqrasiya prosesinə1864-1865-ci illəri səciyyələndirən çətin şəraitdə başlanılmışdı. Bölgədə rusların irəliləməsi və çərkəzlərin soyqırımı baxımından İngiltərənin İstanbuldakı səfiri İngiltərəninXarici İşlər naziri Lord Con Russellə 12 aprel 1864-cü il tarixli hesabatında bildirirdi: “*Çərkəz torpaqlarına rusların davamlı irəliləməsi və yerli əhaliyə qarşı pis rəftarı demək olar ki əksər çərkəzləri torpaqlarını tamamilə tərk etməyə yönəldirdi. Bu ana qədər 25.000 çərkəz immiqrantı Trabzona gəlmiş və bir çoxları da hər cür təhlükəni gözə alaraq kiçik gəmilərlə qaçmağa çalışırdılar. Həyatlarına ciddi təhlükə yaranmış insanlar işğalçılardan qaçarkən böyük itkilərlə üzləşirdilər. Türk hökuməti onları imperiyanın müxtəlif yerlərində yerləşdirmək üçün Trabzona gəmilər göndərmək qərarına gəlir. Digər tərəfdən, doğulduqları torpaqları misilsiz qəhrəmanlıqla müdafiə etdikdən sonra tərk etmək məcburiyyətində qalan bu talesiz insanların imperatorluğun müxtəlif yerlərində yerləşdirilməsini təmin edəcək tədbirləri həyata keçirmək üçün Osmanlı hökuməti buradakı Rusiya müşaviri ilə müzakirə halındadır*” [37].

Qeyd edilməlidir ki, ruslar işğal etdikləri Şimali Qafqazın strateji bölgələrində yerli Qafqaz xalqlarının Rus hakimiyyətini qəbul edərək yaşadıqları yerlərdə qalmalarına belə imkan verməmişlər. Rusiya hakimiyyəti altında qalaraq ya imperiya torpaqlarında başqa bir bölgəyə köçməyə imkan verilməmişdi. Onlara bu və ya digər şəkildə Osmanlı torpaqlarına köç etmə zəruriliyi bildirilmiş, nəticədə can, mal, namus təhlükəsizliyini təminat altına almaq istəyən minlərlə insan çox sərtşərtlər altında ana yurdundan ayrılaraq köç etməyə məcbur olmuşlar [48, s.384].Qaçmaqdan ya da itaət etməkdən başqa bir yolu qalmadığı üçün əkin torpaqlarını, tarlalarını, bağ və bağçalarını, bütün mal-qaralarını heç bir təzminat almadan rusların ixtiyarına verərək yurdlarından ayrılan və Qara dəniz yolu ilə Osmanlı torpaqlarına getmək istəyən minlərlə insan limanlarda toplaşmışdı.Onları Osmanlı torpaqlarına aparacaq gəmiləri uzun müddət gözləmək məcburiyyətində qalan çərkəzlərin vəziyyəti olduqca acınacaqlı idi, xəstəlik və səfalət içində olanların bir çoxu bu ağır şəraitə dözməyib həlak olmuşdu [50].

Çərkəzləri ölkədən uzaqlaşdırmaq, bu xalqınazadlığını əlindən almaq istəyən Rusiya qoşunları onları dəniz sahilinə sürükləyib ölümə məhkum etmişdi. Köçkünlərin daşınması üçün bir tərəfdən Rusiyanınhərbi və ticarət gəmilərindən istifadə edilirdi, digər tərəfdən də immiqrant daşıması qadağan olunmuşqayıqlara açıq pasportlar verilirdi.

Köhnə və təhlükəli gəmilərdə qida və içməli su problemləri, aclıq və susuzluq, fırtınalı hava şəraiti və xəstəliklərlə üzləşən minlərlə insan dənizdə məhv oldular [31].

Yuxarıda qeyd etdiyimiz kimi, Qara dənizdən gələn miqrantlar Trabzon, Samsun, Sinop, Batum, Rize və Varna limanlarından İstanbula gəlirdilər və bu liman şəhərləri yaxınlığındakı düşərgələrdə uzun müddət gözləməli olurdular. Qars və Batumun sərhədindən quru yolu ilə gələnlər də olurdu. İstanbuldakı İngiltərə səfiri ölkəsinin xarici işlər naziri Lord Con Russellə müxtəlif çətinliklərdən əziyyət çəkən və aclıq, soyuq hava şəraiti və xəstəlik səbəbindən böyük itkilərə məruz qalan immiqrantların yaşadıqları şərait haqqında1964-cü il fevralın 18-də verdiyi hesabatda yazırdı: *“Bu şəhərdə çərkəz qaçqınlarının yığılması ciddi bir problemə çevrildi. Buna görə, vəziyyət dərhal İstanbul hökumətinə təqdim edilməlidir. Son üç gündə şəhərə yeni qaçqınlar gəlmiş və təxminən 3000 nəfər limana çatmışdır. 40 mindən çox insan isə öz ölkələrini tərk etməyə hazırlaşır. Buraya çatmış yüzlərlə insan əzab və aclıqdan başqa, xəstəliklərlə mübarizə aparır. Trabzon qubernatoru Emin Paşa bu talesiz insanların vəziyyətini asanlaşdırmaq üçün əlindən gələni edir, lakin imkanlar çox məhduddur. Çərkəz qaçqınları və yerli əhali arasında xəstəliklərin yayılması insanları qorxudur. Xəstəliklərdən ölənlərin sayı davamlı olaraq artır. Panika kütləvi bir hal almışdır. Hər kəs şəhərdən çıxmağa hazırdır. Bütün ailələr evlərini tərk edirlər. Bir neçə gün əvvəl şəhərin su mənbələrini təmin edən əsas su kanallarından birində Çərkəz cəsədi tapılmışdır. Küçələrdə və meydanlarda səfalət və çirkab hökm sürür. Təchizat çatışmazlığı başlamışdır. Yanacaq kifayət qədər deyildir. Bütün bunlar səfaləti artırır və xəstəliyin yayılmasına səbəb olur. Əgər yuxarıda qeyd olunan çatışmazlıqları aradan qaldırmaq üçün tədbirlər görülməzsə, yayda xəstəliklərin daha da yayılması çox böyük təhlükə yaradacaq. Əldə edilən məlumatlara görə, ölənlərin sayı dekabr ayından fevral ayına qədər 3500-ə çatdı. Bunlardan 3 min nəfəri çərkəz, 470-i türk, 36-sıyunan, 17-si erməni, 9-u katolik, 6-sı isə avropalıdır”* [49, s. 64-65].

Həmin diplomatın məlumatlarında qaçqınlar axınının hər gün davam etdiyi qeyd edilir:*“Dünən Akçakala və Sarıdərədə toplanan insanların sayı 25 minə çatdı. Ölüm nisbəti gündə 120-150 nəfər ətrafındadır. Hal-hazırda 35.000-40.000 miqrant Samsuna endirildi. Bu bölgədə xəstəliklər çox təhlükəlidir. Son 48 saatda Samsunda təxminən 500 çərkəz qaçqın öldü. 200.000-dən çox çərkəzin öz ölkəsini tərk etdiyi bildirilir. Xəbərlərə görə, ruslar bütün çərkəzlərin may ayının sonuna qədər ölkələrini tərk etmələrini istəyirlər. Hal-hazırda Trabzonda olanlar Ubıx tayfasının üzvləridir. Ümumiyyətlə, onlar yoxsul insanlardır”* [45, s. 165].

Rusların reallaşdırdığı soyqırım siyasəti bu xalqları mövcud duruma salmışdı. Bu gün saxta erməni soyqırımından danışan dünya isə çərkəzlərin, adıgeylərin qətliamı haqqında Rusiyadan heç bir izahat tələb etmir.

Kırım müharibəsi ilə birlikdə kütləvi bir hal alan Qafqaz köçləri 1862-1865-ci illər arasında ən yüksək nöqtəsinə çatdı və 1877-1878, 1890-1908 illər və 1920-ci illər arasında daha da yüksəldi. Xüsusilə 1863-cü ilinnoyabrından etibarən Trabzon başda olmaqla Osmanlı sahillərinə axın edən köçkünlərin bir qismi Samsun, Sinop, Varna istiqamətinə cəlb edilmələrinə baxmayaraq, Trabzon bölgəsindəki qaçqın sayı getdikcə artmış və dekabr ayında təxminən beş minə qədər miqrant burada yığılmışdır. Tif və çiçək xəstəlikləri kimi epidemiyalar çox pis vəziyyətdə olan miqrantlar arasında sürətlə yayıldığı halda, bu vəziyyət xalqın sağlamlığına təhlükə yaradırdı. Epidemiya xəstəlikləri ilə mübarizə aparan miqrantlar arasında ölüm nisbəti olduqca yüksək olsa da, bölgədəkimiqrantların sayı qış şəraitində sürətlə artmağa davam etmişdi.

Doğma yurdlarından uzaq düşmüş çərkəzlərin sayı tam dəqiq deyildir. Qaçqınların sayına dair müəyyən bir rəqəm göstərmək çətindir, çünki getdikləri əraziyə çatmazdan əvvəl ölənlərin sayı məlum deyildir və bununla bağlı yalnız təxmini rəqəmlər göstərilə bilər.

Köçün böyük vüsət aldığı 1859-1860-cı illərdə çərkəzlər və nogaylardan 1.060 nəfərin İstanbula daxil olduğu və sonrakı müddətdə də yenə köçkünlərin gəlişinin davam etdiyi, bu tarixlərdə yalnız İstanbulda 14.000 çərkəz və nogay miqrantı olduğu bildirilmişdir. 1864-cü ildə miqrantların sayı 400 minə çatmışdı. Digər tərəfdən, 1854-1864-cü illərdə Krım və Çərkəz bölgələrindən 311.333 nəfərin, 1864-cü ildə 283.000,1865-ci ildə 87.000 nəfərin Osmanlı torpaqlarına çatmaq üçün yola çıxdığı qeyd olunmuşdur. 1864-cü ildə Şərqi Çərkəz rayonundan olan miqrantların sayı 552 minə çatmışdı. Bundan əlavə, 1876-ci ilin sonlarında yalnız Balkanlara 600.000 çərkəz immiqrantın yerləşdiyi bildirilmişdir. Eyni şəkildə, 1880-ci ildə Samsunda yerləşdirilən çərkəz və abxazların sayı 12.116, Rumeliden gələn çərkəzlərin sayı isə 6.252 olaraq qeyd edilmişdir. Verilən rəqəmlər nəzərə alınmaqla, Osmanlı torpaqlarına köçən çərkəzlərin sayının 1 milyondan 2 milyona qədər olduğu təxmin edilir. Bundan əlavə, miqrasiya zamanı həyatını itirənlərin ümumi miqrant əhalisinin təxminən 25%-ni təşkil etdiyi düşünülür. Məsələn, Trabzonda 1865-ci ildə cəmi 53.000 immiqrant həyatını itirmişdir [44].

Qafqazı tərk edən əhalinin sayının artması ilə Osmanlı dövləti müəyyən işlər görməli oldu. 1850-ci illərə qədər Osmanlı imperatorluğunda xüsusi bir təşkilatın qurulmasına ehtiyac olmasa da, sonradan mövcud halın kütləviləşməsi müəyyən qurumların formalaşdırılmasına səbəb oldu. Birincisi 5 yanvar 1860-cı ildə qurulan "Miqrasiya Komissiyası" idi. Bundan sonrakı dövrdə İdarəetmə Komissiyası və Miqrasiya Komissiyası kimi digər komissiyalar da yaradılmışdır [34]. Miqrasiya Komissiyasının bölgə təşkilatı formalaşdıqda, yerli idarələrin işlərinin daha mütəşəkkil bir şəkildə aparılması və məskunlaşmanın sağlam şəkildə həyata keçirilməsinin təmin edilməsi müşahidə edilmişdir.

Osmanlı imperatorluğunun bəzi dairələrində daxili və xarici siyasətlə əlaqədar qaçqın dalğası ilə bağlı bir sıra gözləntilər mövcud idi. Hər halda, qaçqınların qəbul edilməsi dövlətin maliyyə və hərbi insan resurslarını artırdığı anlamına gəlirdi. Bu səbəbdən bəzi idarəçilərin xarici miqrasiyanı təşviq edən yanaşmaları göz qabağındadır [52]. Məhz buna görə miqrantların məskunlaşmasında tətbiq oluna biləcək yeni prosedurlar bəzi miqrantları cəlb edirdi [55]. Buna baxmayaraq, ölkəyə daxil olan miqrantlardan sonra çoxlu iqtisadi və siyasi problemlər baş qaldırmış oldu.

Ancaq müsəlman xalqlarının himayəçisi olan Osmanlı imperiyasının ən çətin anlarında belə əsas məqsədi hər zaman müsəlman xalqlarının can və mal varlıqlarını, namuslarını qorumaq olmuşdur. Dövlət Miqrasiya Komissiyası vasitəsilə köçkünlərə maddi və texniki köməklik göstərilirdi. Bununla yanaşı, bu komissiyanın sərf etdiyi xərclərdən başqa, köçkünlərin göndərildiyi yerlərdə yerli rəhbərlik və ictimaiyyət tərəfindən əhəmiyyətli dərəcədə köməklik göstərilmişdir. Nəqliyyat xərcləri, gündəlik əmək haqqı, məskunlaşma evləri, torpaq, mal-qara və toxum təminatı kimi məsələlərin həlli məqsədilə yardımlar həyata keçirilirdi. Bu yardımlar kontekstində Miqrasiya Komissiyası 1859-1865-ci illər arasında, yəni 5 il və on bir ay ərzində 12,663,615 kuruşluk yardım göstərmişdi. Bunlardan 2.147.447 kuruşu xeyriyyəçilər tərəfindən edilən ianələrdən ibarət idi.

Çərkəz xalqlarının başlarına gətirilən müsibəti və Adıq soyqırımını rus tarixçiləri və dövləti isə qəbul etmək istəmirdi. Ötən əsrin 90-cı illərində Şimali Qafqaz respublikalarının parlamentləri, rus imperiyasının çerkez xalqlarına qarşı siyasətini qınadılar və Qafqaz müharibəsi zamanı Adıq soyqırımının həqiqətlərinin tanınmasını tələb edən bir sıra xüsusi qanunlar qəbul etdilər [154; 155].

Eyni zamanda, ruslar iddia edirdilər ki, bu respublikaların rəhbərliyi soyqırımın demoqrafik, sosial-iqtisadi və siyasi problemləri həll etmək üçün bir vasitə kimi qəbul etməsini nəzərdən keçirir. Əlbəttə ki, Qafqaz müharibəsi tarixində daha çox tədqiqat və ətraflı araşdırma tələb edən ağ ləkələr kifayət qədərdir. Ancaq Qafqaz müharibəsi tarixşünaslığının 150 yaşı var və bu mövzunun müxtəlif aspektləri üzrə elmi ədəbiyyat çox genişdir [134].

A.Yepifantsev adlı rus tarixçisi öz kitabında belə bir sual verir: "Rus imperiyasının hərəkətləri soyqırım kimi qiymətləndirilə bilərmi?" Beynəlxalq hüquq sənədlərini, ilk növbədə, soyqırımın qarşısının alınması haqqında Konvensiyanı təhlil edərək, o, xüsusi bir aktın soyqırım kimi tanınması üçün əsas etnik və ya dini qrupun qəsdən məhv olmasını göstərir. Müəllif Rusiya rəhbərliyinin belə bir məqsədi olmadığını sübut edən tarixi faktlar gətirməyə çalışır. Bu saxtakar tədqiqatçının yazdığına görə, Adıq mədəniyyətinin və təhsilinin inkişafında Rusiyanın rolu da böyük olmuşdur [110, s. 114].

Belə cəhdlər onu göstərir ki, Rusiya elmində məsələyə obyektiv yanaşananların sayı olduqca azdır. Onlar hər vəchlə Rusiya imperiyasının çərkəz-adıq xalqlarına qarşı olan soyqırımını ört-basdır etmək isəyirlər. Ancaq Rusiya alimlərinin bu cəhdləri açıq olan tarixi həqiqəti gizlətməyə imkan vermir. Xüsusilə müstəqil Qərb müəlliflərinin tədqiqatları çərkəz və adıqların kütləvi şəkildə qətləyetirilməsi faktlarını oraya qoyur. Sonradan Çərkəz soyqırımı mövzusu bir çox xarici ölkə tarixçiləri və ekspertləri tərəfindən nəzərdən keçirilmişdir.İlk növbədə araşdırmalar nəticəsində dünyada ümumi çərkəz sayının 6.248.000 olduğunu təsbit etmiş amerikalı müstəqil tədqiqatçı və ekspert Stefan D.Şenfildi qeyd etmək lazımdır. Çərkəz respublikalarında onların 690.000-dən çoxu bərqərar olmuşdur, Kabardino-Balkariyada isə 500.640, Qaraçay-Çerkeziyada 83.525, Adygeyada isə 109.137 nəfər çərkəz yaşayır. Nəticədə, çərkəzlərin yalnız yüzdə 10-u tarixi vətənində məskunlaşmışdır. Qalan yüzdə 90-ı dünyanın dörd bir tərəfinə bu cür səpələnmişdir: Türkiyə - 5.000.000, Almaniya – 100.000, İordaniya – 100.000, Suriya – 100.000, Fransa – 15.000, ABŞ – 5.000, İsrail – 5.000, Hollandiya – 3.000. Şenfildin məlumatları həqiqəti əks etdirir, çünki soyqırım zamanı və 21 may 1864-cü ildə mənzərə eyni idi: işğal olunmuş Çərkəziyada əhalinin 10 faizi sağ qalmış, onlardan 90 faizi vətənini tərk etməyə məcbur olmuşdur. Şenfild soyqırımın olub olmaması sualına gəldikdə belə cavab verir: “Müəlliflərin təqdim etdiyi faktları öyrəndikdə, təsdiqedici cavabdan başqa bir variant qalmır” [191].

Digər amerikalı diplomat və ekspert Paul B.Henz çərkəzlərin Rusiya imperiyasına qarşı mübarizəsi haqqında monoqrafiyasında yazır: *“Nə baş verdiyini ən azından soyqırımı ilə müqayisə etmək lazımdır”* [188, s. 111]. Belfast Universitetinin mütəxəssisi Mikael Mann çərkəzlərin qanlı faciəsini“etnik təmizləmə” adlandırır. Müəllifin sözlərinə görə, Türkiyənin hüdudlarına çatdıqda milyon yarım insandan bir milyon nəfəriməhv olmuşdur: *"Bir milyona yaxın adam itkin düşdü və ya öldü. Bu bütün Çərkəz əhalisinin təxminən yarısı idi. Əlbəttə ki, bu qanlı etnik təmizləmədir"* [192, s. 98-100].

Nəhayət, çərkəzlərin milli faciəsi bütün xarici ölkə tədqiqatçılarından ən qabarıq şəkildə professor Antero Laitsinger tərəfindən qiymətləndirilmişdir. O, çar Rusiyasının XIX əsrdə çərkəz xalqına qarşı həyata keçirdiyi soyqırımın o dövrün ən böyük soyqırımı olduğunu bildirir. Tədqiqatçının yekun xülasəsi bu cür səslənir: "*Çar Rusiyasının çərkəz xalqına qarşı həyata keçirdiyi soyqırım XIX əsrdə ən böyük soyqırım idi. Buna baxmayaraq, o, sonradan unudulmuşdur, bütün dünya yəhudilərin soyqırımını və ermənilərin (saxta - müəllif) soyqırımını bildiyi halda*"[184].

Rus və çərkəz mənbələrindən birbaşa sənədli materialları nəzərdən keçirsək Çərkəziyada cəza tədbirlərinin tam şəkildə planlaşdırıldığını, Rusiyanın imperiya siyasətinin gerçəkləşməsinə hesablanmış hərbi əməliyyatlar olduğunu aydın şəkildə görə bilərik. Bu cür münasibət ilk növbədə Qafqazdakı xüsusi nümayəndə, Xüsusi Qafqaz Korpusunun komandanı general F.Paşkeviçə I Nikolay tərəfindən göndərilmiş məktubda özünü göstərir: *"Bu yolla yaxşı bir işi bitirmiş olsanız, mənim gözümdə yaxşı bir şey olacaq, dağ xalqlarının əbədi olaraq sakitləşməsi və itaət etməsi olduqca vacibdir"*[180, s. 229]. Gördüyümüz kimi, yuxarıda adı çəkilən rəsmi mesajda imperator özünə tabe olan ordu birliklərini və ordu komandanını dağlıları (o cümlədən çərkəzləri) fiziki olaraq yox etmək məqsədilə qərar verir.

Üstəlik, Rusiyanın növbəti imperatoru II Aleksandr 150 il bundan əvvəl öz xüsusi yazısında Rusiya hərbi təcavüzünün 1864-cü ildə uğurla başa çatdığını vurğulayır: "*Qafqazda bir dənə olsun baş əyməyən qəbilə qalmadı*"[158, s. 311].

1864-cü ilin martında knyaz Mixail Nikolayeviç hərbi nazirə belə bir məlumat verirdi: "*Labanın qərbindəki şimal yamacının və Kubanın Tuapse ağızından cənub yamacının bütün məkanı düşmən əhalidən təmizlənmişdir. Sənədin üzərinə İmperator II Aleksandr yazmışdır: "Allaha şükür*" [160, s. 260].

1863-cü ilin noyabrında II Aleksandr general Yevdokimova xüsusi göstəriş verərək yazırdı: *"Rusiyaya tabe olan yaşayış məntəqələrinin sərhəddini Bzıb çayına qədər gətirməkolduqca vacibdir"* [149, s. 233].

Qeyd etmək lazımdır ki, Rusiya hərbi rəhbərliyinin Çərkəz problemini həll etmək üçün alternativ planı mövcud idi. 1860-cı ilin oktyabrında İmam Şamilin həbsindən sonra Qafqaz ordusunun komandiri general A.İ.Baryatinski bir qrup generalla (D.Milliutin, G.İ.Filippson, N.İ.Yevdokimov, D.Mirski) birlikdə Vladikavkazda Çərkəz məsələsinin həlli yollarını nəzərdən keçirirdi. General G.İ.Filipsonun daha humanist bir hərəkət planı mövcud idi. Onun tərəfindən təqdim edilən məcburi qısamüddətli tədbirlərə əsasən, Şamilin keçmiş köməkçisi Muhamməd-Eminin köməyi ilə əhəmiyyətli məskunlaşma yerlərində hərbi qarnizon yerləşdirmək, çərkəzlərin Türk dövləti ilə ticarət etməsini qadağan etmək nəzərdə tutulurdu [172, s. 29].

Lakin Fillipsonun bu təklifi çərkəzlərin öz doğma yerlərindən çıxarılması, Türkiyəyə köçürülməsi və kazakların azad olunmuş torpaqlara yerləşdirilməsinin tərəfdarı olan general N.İ.Evdokimovun maraqlarına uyğun deyildi. General N.İ.Evdokimov çərkəzlərin Qafqazdan iki ildən üç ilədək olan müddətdə tam çıxarılmasını təklif etmişdi. Onun mövqeyi Baryatinski və Milyutin tərəfindən razılıqla qarşılanmışdı. Bu plan nəhayət ki, təsdiqləndi: çərkəzlərin öz vətənindən çıxarılması mövcud terminologiyada“köç və soyqırım” edilməsi anlamını verirdi:*"Qərbi Qafqazda hökmümüzün davamlı təsdiqlənməsi üçün yeganə etibarlı vasitə silsilənin hər iki tərəfində silahlı kazak əhalisinin yaşadığı dağlıq və dağətəyi boşluqların işğalıdır"* [64, s. 665].

Ən başlıcası, Yevdokimovun bu planı çərkəzlərin öz doğma torpaqlarından qeyd-şərtsiz çıxarılmasını, Türkiyəyə ya da Kuban ətrafında keçilməz bataqlıqlara istiqamətləndirilməsini tələb edirdi. II Aleksandr bu planı təsdiqləmişdi. General Milyutin xatırlayırdı: *"Kuban üçün 1860-cı ildə hazırlanan fəaliyyət planı, nəhayət,yerli əhalini dağlıq kəmərdən təmizlədi"* [141, s. 593-594].

Soyqırım planının həyata keçirilməsi ciddi şəkildə müəyyən edilmiş qaydalara əsasən reallaşdırılmışdır: yerli əhalinin azaldılması aşağıdakı üsullarla həyata keçirilmişdir: fiziki məhv, kəndlərin işğalı, bitkilərin yandırılması və ərzaq təchizatının qarşısının alınması. Ruslar yazırdı: *"Biz addım-addım irəli getdirk, bütün torpaqları dağlılardan son adamadək təmizlədik"* [84, s. 249]. General A.A.Velyaminov çərkəzləri ən qısa zamanda sakinləşdirmək üçün səmərəli və lazımlı bir üsuldan istifadə etməyi - süni qıtlıq yaradılmasını münasib sayırdı: *"A.A.Velyaminov hesab edirdi ki, aclıq qısa müddətdə dağlıları fəth etmək üçün yeganə yoldur"* [126, s. 74].

General V.Neyman bu üsuldan istifadə edilməklə çərkəz əhalisindən tez xilas olunacağını bəyan edirdi. General 1864-cü ildə yazdığı hesabatda qeyd edir: *"Aullar, çörək və meyvə ehtiyatları yandırılır, qəti olaraq əhalinin ya qışda aclıqdan öləcəyini və ya Türkiyəyə köçmək üçün sahil nöqtələrinə keçəcəyini düşünə bilərik"*[160, s. 336].

1864-cü ildə digər bir general İ.Orexov planlaşdırılmış əməliyyatı uğurla başa çatdırmaq üçün əhalinin bütün qış tədarüklərini məhv etmək məqsədilə hücumların payız aylarında həyata keçirilməsini vacib hesab edirdi:*“Bu, xalqları ya acından öldürəcəkdir, ya da onlar öz ərazilərini tərk edəcəklər”* [148, s. 97].

Çar Rusiyasının qəddar hərəkətlərinə baxmayaraq, çərkəz müqavimətinin liderləri ümidlərini itirməmiş və Rusiya imperiyasına itaət etmək üçün torpaqlarında yaşamaq hüququnun təmin edilməsi şərtini irəli sürmüşdülər. Məsələni sülh danışıqları yolu ilə həll etmək məqsədilə abadzehlər Hasan Bitevanı, ubıxlar Hacı Kerentuk-Berzegi və şapsuqlar İslam Txaşevdən ibarət çərkəz-ubıx nümayəndə heyətini formalaşdırmışdılar. Onlar çərkəz xalqlarının Məclisinin nümayəndələri olaraq, Tiflisə gəlmiş, sonra da eyni məsələ ilə bağlı Kubanda olan imperator IIAleksandr ilə görüşmək istəmişdilər. Lakin təəssüf ki, bu sülh təşəbbüsü general Filipson layihəsinin taleyini yaşadı: Rusiya məsələni siyasi vasitələrlə həll etməyə maraq göstərmirdi. Rusiya tərəfinin məqsədi yerli əhalinin qırılması və burada kazakların məskunlaşdırılmasından ibarət idi [64, s. 932-933].

Kuban bölgəsinin hərbi birləşmələrinin komandiri general N.İ.Yevdokimov çərkəz soyqırımının qaçılmaz olduğunu və onun dövlət üçün böyük əhəmiyyət kəsb etdiyini vurğulayırdı [78, s. 342]. Qafqaz Ordusunun komandanı qraf Mixail Nikolayeviç də yerli əhalinin əsas hissəsinin fiziki məhv edilməsini qarşıya məqsəd kimi qoyurdu. O, 1863-cü ilin noyabr ayındamüdafiə nazirinə bu cür tədbirlərin zəruriliyi barədə yazırdı[160, s. 228].

XIX əsrdə Qafqaz müharibəsinin birbaşa iştirakçısı M.İ.Venyukov “Qərbi Qafqazın məskunlaşdırılması layihəsi”nin müəllifi qraf Yevdokimov çərkəzlərin yaşayış şəraitini mümkün qədər dözülməz hala gətirmək üçün əlindən gələni etdiyini qeyd edir və bildirirdi ki, o, bütün vasitələrlə ölüm sayını artırmağın, yerli əhalinin sayını ciddi şəkildə azaltmağın zəruriliyini daim vurğulamağa çalışırdı: "... *Rəsmi olaraq "Qərbi Qafqazın məskunlaşdırılması layihəsi"nin birbaşa icraçısı olan Yevdokimov Kuban ovalığına çıxarılan dağlıların taleyinə çox əhəmiyyət vermirdi. Onun fikrincə, Rusiyanın uzunmüddətli müharibəsinin ən yaxşı nəticəsi yerlilərin xaric edilməsi idi. Buna görə də Kubanın arxasında qalanlara pis baxırdı və onların sayını azaltmaq barədə düşünürdü*"[85, s. 435-436].

Burada çərkəzlərin soyqırımının araşdırılmasında vacib olan bir mövzuya toxunmaq gərəklidir.Elmi araşdırmalarda çərkəz soyqırımının ən aktual dövrünün 1763-1864-ci illərə təsadüf etdiyi vurğulanır ki, bununla da razılaşmaq çətindir. Əslində, qeyd olunan dövr hərbi əməliyyatların ən aktual dövrü olmuşdur, lakin çərkəz soyqırımı XX əsrin əvvəllərinə qədər - 1907-ci ilə qədər, yəni bəşər tarixində mühüm əhəmiyyət kəsb edən sənədin - 18 oktyabr 1907-ci ildə "Quruq müharibəsi qanunu və adətləri haqqında" IV Haaqa Konvensiyasınınqəbuluna qədər davam etmişdir.

1871-1881-cu illərdə Osmanlı imperatorluğuna Kuban bölgəsindən 428 adıq ailəsi köçürüldü, 1882-1883-cü illərdə 1381 ailə bu ərazidəyerləşdirildi. 1887-ci ildə Rusiyanın hökumət orqanları Kuban bölgəsində yaşayan adıqlar və çərkəzləri hərbi xidmətə çağırmağa qərar verdilər və bu da yerli əhali arasında böyük etiraza səbəb oldu. Sonda tərəflər adıq aulları sakinlərinin Osmanlı imperatorluğuna köçəcəklərini qəbul etdilər və 1888-ci ilin oktyabrında Hacımuk kəndinin 3333 sakini Osmanlı imperiyasına köçürüldü. 7 noyabr 1889-cu ildə imperatorun razılığı əsasında 6 adıq aulunun əhalisi Osmanlı imperatorluğuna köçürüldü. 1890-cı ildə 7 ailənin sakinləri Laba və Yekaterinodar ərazisindən köçürüldülər. XIX əsrin 80-ci illərində təxminən 20 min nəfər Kuban bölgəsindən Osmanlı imperiyasına köçürülmüşdür. 1900-cü ilin sonunda Terek bölgəsindən çıxarılmış 260 nəfər kabardin Dəməşqdə məskunlaşdı. 1900-1907-ci illərdə isə təxminən 8 min kabardin Osmanlı imperatorluğuna köçürüldü. Bu, Rusiya imperiyası tərəfindən çərkəz soyqırımının son aktlarından biri idi.

1918-ci ilin yazında Qırmızı Ordu tərəfindən Koşexabl çərkəz qəsəbəsi işğal edildi vətəcavüzkarlarla savaşda 214 çərkəz vətənpərvəri azadlıq mübarizəsinin qurbanı oldular. 1990-cı il oktyabrın 24-26-da Nalçikdə keçirilmiş "Şimali Qafqaz xalqlarının milli-azadlıq mübarizəsi və mühacir problemləri" adlı Ümumittifaq Elmi-Praktiki Konfransının bəyannaməsində Qafqaz regionunda rus çarizminin fəaliyyətinin müstəmləkəçi xarakter daşıdığı qeyd edilirdi və adıq, eləcə də digər yerli əhalini vətəndən köçürmək üçün soyqırımla və zor tətbiq etməklə əlaqələndirilirdi. Gördüyümüz kimi, bu konfransın materiallarında Rusiyanın bu bölgədəki siyasəti soyqırım kimi qiymətləndirilmişdir [145].

Rusiya tərəfindən soyqırım siyasətinə məruz qalmış Qafqazın və Krımın türk-müsəlman xalqlarından biri də noqaylardır. Müasir Dağıstanda noqaylar respublikada on dörd titullu xalqlardan biridir. Bu vəziyyət XIX əsrin ortalarından XX əsrin sonlarına kimi baş verən çoxsaylı dəyişikliklər nəticəsində dəyişməmişdir.

XIX əsrin sonu - XX əsrin əvvəllərində Rusiya imperatorluğunda "noqay" etnonimi Ural və Volqadan, Bessarabiyadan tutmuş cənub rus çöllərinə kimitatar əhalisini ifadə edirdi ki, onlar da öz növbəsində bir neçə ordaya bölünmüşdülər: Volqanın aşağı bölgələrində Böyük Noqaylar, ruslara məğlubiyyətdən sonra Qızıl ordanın qalıqları, Bucak ordası Cənubi Buq və Dunay arasında,Yedisansk ordası Dneprin aşağı hissələrində, Krımdakı Cambuiluks ordası və Yediçkulsk ordası Dneprin aşağı hissəsinin şərqində idi. Rusiya işğalı ilə yalnız Volqa nogayları tam şəkildə barışdırıldılar, Novorossiysk və Krımın işğalından sonra onlar Rusiya hökuməti tərəfindən Dona, Azov dənizinin şimal sahillərinə zorla köçürüldülər.

Ruslara qarşı ən böyük üsyanlardan birini də noqaylar həyata keçirmişdilər. Noqay üsyanı 1783-cü ildə Kubanın Kiçik Noqay Ordasının qaldırdığı böyük bir qiyamdır. Bu, Krımın Rusiya imperiyası tərəfindən işğal edilməsinin və çar hökümətinin noqayların Urala köçürülməsi siyasətinin nəticəsi idi və Suvorovun qoşunları tərəfindən qəddarlıqla boğulmuşdu. Rus-türk müharibəsindən sonra Krım xanlığı müstəqil dövlət olsa da, əslində, Rusiyanın protektoratlığı altında idi. Rəsmi olaraq xanın Kuban vassalı olan noqaylar Rusiyaya düşmən kəsilmişdilər vəKrım xanı Şahin Gireyə qarşı üsyankar mövqe tutmuşdular. 1781-ci ildə noqaylar Krım xanının yurisdiksiyası altında olan Kuban şəhərində üsyan etdilər və 1782-ci ilin iyulunda üsyan Krımı tamamilə bürüdü. Həmin ilin sonunda Krımda baş verən üsyan və Kuban noqaylarının çıxışları Rusiya qoşunları tərəfindən xüsusi qəddarlıqla yatırıldı.

Çar hakimiyyəti təxminən 500 min noqayı qətlə yetirdi, təxminən bir milyondan çoxunu Türkiyəyə köçməyə məcbur etdi. II Yekaterinaya noqayların üsyanlarının qarşısının alınması haqqında məlumat verilərkən, o, noqay məsələsinin nəhayət ki, həll olunduğunu söylədi. Amma noqayların çətinlikləri bununla bitmədi. 1859-cu ildə Kalaus, Pyatiqorsk noqayları köçməyə məcbur oldular. 1895-ci ilə qədər davam edən köçdə 100 min noqay vətənini tərk etdikdən sonra Türkiyədə məskunlaşdı.

Digər xalqların köçürülməsini və soyqırımını etiraf etmək istəmyən Rusiya noqay xalqına qarşı da genosid əməllərini etiraf etmək niyyətində deyildi. Bu istiqamətdə rus alim və tədqiqatçıları yorulmadan çalışırlar. Onlardan biri istehza ilə yazır: *“SSRİ dağıldıqdan sonra milli azadlıq qazanmış və qazanmamış Qafqaz xalqları tərəfindən yaradılan tarixi konsepsiyalar təxminən eyni quruluşa və əsas xüsusiyyətlərə malikdir. Milli tarix onlar tərəfindən zülm və ya ayrı-seçkilik tarixi kimi şərh edilir. Buna görə, bu cür anlayışların əsası özünü etnik soyqırım qurbanıkimi təqdim etməkdir”* [76, s. 94].

Buradan da görünür ki, ruslara edikləri cinayətləri etiraf etmək olduqca ağır gəlir. Daha sonra bu müəllif mülahizələrini davam etdirərək noqaylı fəalların Noqay soyqırımının çox ətraflı bir tarixini yazdıqlarını bildirir. Qeyd etmək lazımdır ki, birinci mərhələdə bunun üçün məsuliyyət daşıyan hər hansı bir əcnəbi yox idi, Qızıl Orda böhranı zamanı bir-birlərini fəal şəkildə məhv edən məhz noqaylar və tatarların özləri idilər [60].

Noqay Ordasıislam dünyasını təmsil edirdi və müsəlman siyasi quruluşlarının bir forması idi. Mənbələrdə göstərildiyi kimi, Noqay dövlətinin əhalisi“Muhamməd Qanunu”na riayət edirdilər. Ruslar ilk öncə noqayların qətliam edilməsində kalmıklardan istifadə etmişdilər. Xan Dalai Batır, Ho-Orlok, Lozuan, Daiçin, Ayuk, Donduk Omba və başqaları tərəfindən həyata keçirilmiş kalmık istilası noqay xalqının tarixi taleyi üçün ölümcül nəticələrə səbəb olmuş və noqay dövlətçiliyinin məhv edilməsində faciəli rol oynamışdır [60].

Rusların noqaylara olan münasibətinin mahiyyəti aşağıdakı yazıda daha dolğun şəkildə ortaya çıxır: “*Hazırkı mərhələdə noqaylar ilə rusların əlaqələri yeni bir keyfiyyət əldə etmişdir. Ruslar noqayları "vəhşi" hesab edir, Noqay dilinin ana dil olaraq istifadə olunmasını qınayırlar*” [124, s. 7]. Krım tatarları ilə noqayların və Şimali Qafqaz xalqlarının Osmanlı imperatorluğuna tərəfdar olduqları səbəbindən ruslar gözlədikləri imkanı əldə etmiş oldular. Ruslar Krımın işğalı ilə birlikdə, bölgəni ruslaşdırmaq üçün məskunlaşma fəaliyyətlərini sürətləndirdilər (Firuzoğlu 1999: 687-696). Onlar Krım və Qafqazın əsas Türk və digər əhalisinin əksəriyyətini təşkil edən müsəlmanları bölgədən çıxarmağa və rus əhalisi ilə əvəz etməyə çalışırdılar. Bunun üçün ruslar bölgənin sahibləri olan türklərin torpaqlarını ələ keçirir və bölgə əhalisini həddindən artıq vergilərlə yoxsulluğa məhkum edirdilər. Rus çarizmi Avropanın Türkistanı adlandırdığı bölgənin ruslaşdırılması üçün əlindən gələni edirdi. Bölgədəki soyqırımdan təşviş içində olan insanlar mühacir hərəkatına qoşulmuş oldular [42, s. 49].

Osmanlıya köçən noqaylar əsasən Adanada məskunlaşmışdılar. Adanada Kelmit, Cəmiyyət, Qıpçaq, Mankıt, Toktamış, Poşnad, Kasalay, Kara Mirza, Nevruzoğlu Timur bəy, Kasayoğlu Tankmend, Peştun, Kılınçminkad, Cemboyluk qəbilələrindən olmaqla ümumilikdə 20580 nəfərnoqay məskunlaşmışdı. Adanaya çatan miqrantların sayı və gəlmə tarixləri bəllidir: ilk karvan 14 avqust 1859-cu il tarixində 104 ev və 587 insan olmaqla Adanaya göndərilmişdi. Bu ilk qrupdan sonra 1 noyabr 1859-cu ildə 622 ailə və 3445 nəfər, 14 dekabr 1859-cu ildə 806 ailə və 4031 nəfər bu ərazidə məskunlaşmışdı. 1860-cı ildə ilk qrup Krımdan 292 ev və1171 nəfərdən, həmin ilin 7 mart tarixində 1217 hanehalkı və 4790 nəfərdən, 11 mart tarixində Kelmüd qəbiləsindən 706 nəfərdən, 7 iyun tarixində Kamu qəbiləsindən 34 ailə və 301 nəfərdən, 16 iyul tarixində Toktamış və Turuzoğlu tayfalarından 8 ailə və 26 nəfərdən,5 avqust tarixində Dağıstandan 10 evdən, 5 ev təsərrüfatları və 19 nəfərdən,13 avqust tarixində Nevruzoğlu tayfasından və Timur bəy Kasayoğlu Tankmend camaatından 7 ev və 7 nəfərdən, 23 avqust tarixində Krımdan Kıpçak qəbiləsindən olan 47 ailə və 183 nəfərdən, Mankit qəbiləsindən 43 ailədən, Puştun tayfasından 721 nəfərdən,12 sentyabr tarixində Peşmad və Mankitdən, 16 oktyabrda Kara Mirzə tayfalarından cəmi 311 hərbçi və 1818 nəfərdən, 25 oktyabrda Kıpçak tayfasından 116 ailə və 618 nəfərdən, 26 oktyabrda Xochak tayfasından12 ailə və 53 nəfərdən, 18 dekabrda Kasalay Hoca Temur Bey qrupundan 12 evdən və 68 nəfərdən ibarət idi. 1861-ci ilin fevralında ilk qrup Kıpçak, Minkat və Paştun tayfalarından 215 evdənibarət olmuşdu. 23 apreldə Cemboyluk qəbiləsindən 10 ailə və 49 nəfər, 24 avqustda Peştun qəbiləsindən 74 ailə və 360 nəfər, iki il ərzində isə ümumilikdə 4070 ev və 20511 nəfər noqay köç etmişdir. Göründüyü kimi, ilk noqay migrantlarının köçürülməsi 1859-cu ilin avqustundan 1861-ci ilin avqust ayına kimi 2 il ərzində davam etmişdi. Başqa bir sənəddə 1859-1869-cu illər arasında Adana vilayətində 4000 ailə və təxminən 20000 noqayın yerləşdirildiyi bildirilir.

Krım müharibəsindən sonra çar Rusiyasının işğalından qurtulmaq üçün Osmanlı tərəfdə olan noqaylar çarizmin soyqırımından qorxaraq, 1856-cı ildən etibarən Osmanlı torpaqlarına sığınmağa başlamışlar. Yüz minlərlə qaçqın ilə üzləşmiş Osmanlı dövləti də çətin vəziyyətdə qalmışdı. Çox qısa müddətdə dövlət onminlərləmiqrantı yerləşdirməyə qərar verdi. Bu məzmunda, Adana əyalətinə 1859-1861-ci illər arasında Krımın şimalında Qıpçaq bozkırları ilə Şimali Qafqazın Kuban və Dağıstan ərazilərindən noqayların Kelmit, Kamu, Qıpçaq, Mankıt, Toktamış, Poşnad, Kasalay, Kara Mirza, Nevruzoğlu Timur bəy, Kasayoğlu Tankmend, Peştun, Kılınçminkad, Cemboyluk qəbilələrindən olmaqla ümumilikdə iyirmi mindən artıq noqay göndərilmiş və onlara sığınacaq verilmişdi.

Bu gün əsasən Şimali Qafqazda yaşayan noqayların tarixi yaşanmış faciə hekayəsidir. Bir zamanlar qüdrətli olan noqay birliyi öz müstəqilliyini əldə edə bilməmişdir. Tarixi hadisələrin noqay yaddaşında açdığı dərin yaralar bu günün problemləri ilə bir arada iz buraxsa da, assimilyasiya, dil və mədəniyyət, torpaq problemlərin günümüz şərtlərində asanlıqla həll edilə biləcək problemlər olmadığını görə bilərik. Çar hökumətinin noqaylara qarşı həyata keçirdiyi cinayət araşdırmaçılar tərəfindən soyqırım kimi qəbul olunmaqdadır. Bu faciəvi hadisənin səbəbləri və baş verdiyi şərait nə olursa olsun, bilinən yeganə həqiqət vardır: rus çarizmi noqay xalqını kiçikdən böyüyə, uşaqdan qocaya kimi, qadın, uşaq, yaşlı demədən qəddarlıqla qətlə yetirmiş, insanları amansızlıqla öldürmüş, kütləvi qırğın həyata keçirmiş və bu zaman çox vaxt elitar və müntəzəm ordu birliklərindən istifadə edilmişdir [35, s. 54].

Rusiya Qafqazın müsəlman xalqlarını məhv etməklə tarixi-siyasi və etnik-coğrafi mənzərəni dəyişdirmək istəyirdi vəburada rusları, eləcə də digər xristianları güc tətbiq etməklə məskunlaşdırırdı. Yüz minlərlə rus əsgəri Qafqazı işğal edib burada qətliam törətdilər. Xalqların və qəbilələrin bəziləri tamamilə məhv edildi. Dünya tarixində belə bir fəlakətin heç bir oxşarı yoxdur. Yalnız bir sıra Qafqaz xalqları, çeçenlər, çərkəzlər, dağıstanlılar, azərbaycanlıların bir qismi bu faciədən xilas ola bildilər. Gətirdiyimiz misallardan da görünür ki, Rusiya bu gün nəinki Qafqaz xalqlarının soyqırımını qəbul etmək istəmir, hətta onun izlərini silməyə çalışır.

Bütün mənfi tərəfləri ilə yanaşı, Qafqaz xalqlarının mühacir hərəkatı bölgənin müsəlman xalqları arasında bir fikir birliyi formalaşdırmış oldu. Bu arada Osmanlının tarixi rolunu da qeyd etmək yerinə düşərdi. Osmanlı üzləşdiyi bütün problemlər, daxili münaqişələr, xarici müdaxilələr, saray intriqaları şəraitində yenə də bölgənin müsəlman xalqlarına qarşı özünün müqəddəs borcunu yerinə yetirmiş oldu vəo dövr üçün məhdud olan imkanlarını səfərbər edə bildi.

Etiraf edilməlidir ki, tarixi cinayətlər əvvəl-axır özünün ədalətli cavabını tapır. Müasir beynəlxalq siyasi şəraitin inkişafı onu deməyə əsas verir ki, Rusiya bir gün bu cinayətlərin xələfi kimi Qafqaz xalqlarından üzr istəyəcəkdir. Elmi ictimaiyyətin vəzifəsi isə bu soyqırımla dünya ictimaiyyətini tanış etməkdir. Gerçək soyqırım qondarma erməni soyqırımı deyildir,çoxsaylı Qafqaz xalqlarının soyqırımıdır. Mühacir hərəkatının digər bir nəticəsi isə Qafqaz xalqlarının Türkiyə və Yaxın Şərq xalqlarının etnogenez prosesinə daxil olmaqla onların genofondununəhəmiyyətli dərəcədə zənginləşdirməsindən ibarət oldu.

**3.2. XIX əsrin sonu - XX əsrin əvvəllərində panislamizm və onun Qafqazda yayılması**

Panislamizm dedikdə, ilk növbədə Seyid Cəmaləddin Əfqani və onun fikirləri yada düşür. XIX əsr islam dünyasında mühüm simalardan biri kimi tanınan Cəmaləddin Əfqani həm jurnalist, həm də bir tənqidçi, amma hər şeydən öncə böyük bir islamçı və siyasətçi kimi xatırlanır. Onun fikirləri islam ölkələrində siyasi hərəkatlara böyük təsir göstərmişdir [39].

Əfqani Qərb və onun tərəfdarlarının ümmətə verdikləri zərərlərdən xəbərdar idi və o bu prosesin uzanacağına inanırdı. O, XIX əsrin sonunda Şərq və Avropa xalqları arasında imperializmə qarşı mübarizə mühüm bir məsələyə çevrildiyi, Qərbin islam dünyasına ekspansiyasının böyük vüsət aldığı bir dövrdə yaşamışdır. İmperializm beynəlxalq bir qüvvə olduğundan Şərq xalqları da beynəlxalq qüvvə kimi çıxış etməli idilər. Onun elmi, praktiki, fəlsəfi, ideoloji və siyasi prinsiplərini yaratmaq lazım idi. Şərqdəki bu tarixi missiya, azadlıq və müstəqillik ideologiyasını formalaşdırmaq Şeyx Cəmaləddin Əfqaninin üzərinə düşmüşdü. Cəmaləddin Əfqani islam aləminin zəifləməsi və parçalanmasının səbəblərini üzə çıxarmağı və mövcud vəziyyətdən çıxış yolu axtarmağı həyatının başlıca mənası kimi görürdü. Gələcək üçün faydalı olan ideyaları canlandırmaq, qüsurları aradan qaldırmaq və millətləri imperializmə qarşı mübarizədə birləşdirməyə çağırmaq zəruri idi. Onun fikirlərindən biri islam xalqlarının birliyi (panislamçılıq) ideyası idi. Azərbaycan dövlətinin görkəmli xadimi, hərbiçi və mütəfəkkir Nadir Şah Afşar tərəfindən tətbiq olunan islam birliyi ideyasını genişləndirərək, Cəmaləddin Əfqani cəmiyyəti Avropa hökmranlığına qarşı mübarizəyə çağırırdı. Əfqaninin fikrincə,islam birliyi milli bir birlik, siyasi bir birlik, ittifaq olaraq qəbul edilməlidir [139, s. 195].

Şərqdə milli inkişaf ideyasının müəllifinə çevrilən Əfqani "Milli birliyin fəlsəfəsi və dil birliyinin həqiqi mənası" adlı məşhur əsərindəöz xalqının rifahına nail olmaq istəyən hər bir kəsin ilk növbədə özünü və atasını yaxşı tanımasının, dilinə və dininə bağlı olmasının vacibliyini vurğulayırdı [16, s. 186]. İslahatçı kimi tanınan Əfqani deyirdi: *"İnsanları yüksəltmək üçün iki yol var: milli zəka və ideologiya"* [16, s. 24].

Əfqani öz yaradıcılıq nümunələrini "Ziyazi-Qafqaz" qəzetində tez-tez dərc etdirir, 1898-ci ildə Bakıda mühazirələrlə çıxış edirdi. Bu səbəbdən Əfqaninin fikirləri Azərbaycan alimlərinin baxışarına birbaşa təsir göstərmiş oldu. Şeyx Cəmaləddin müsəlman xalqlarının imperialist dövlətlərə qarşı şüursuz birləşməsinə qarşı çıxır, onların bütün milli kimlik şüuruna sahib olmasını zəruri hesab edirdi[56].

Bu dövrdə Misirdə şeyxin ideyaları üçün məhsuldar bir siyasi mühityaranmışdı. Ərəb millətçiliyinin formalaşmasında mühüm rol oynayan Şeyx Cəmaləddin ingilislərə qarşı təbliğatını möhkəmləndirir, Misirdə ingilislərin müstəmləkə siyasətini sərt şəkildə tənqid edirdi. Şeyxin hərəkətlərindən qorxuya düşən ingilis komissarı onu 1879-cu ildə Misirdən təxriyyə etmək qərarına gəlmişdi.

Cəmaləddin Əfqaninin fikirləri bütün Şərqdə geniş yayılaraq siyasi panislamizmin təşkilatlanmasına təkan verdi. Məlumdur ki, panislamist ruhlu siyasi partiyaların meydana gəlməsi XX əsrin sonlarına - XX əsrin əvvəllərinə təsadüf edir. Bu dövrdə onlar böyük müsəlman dövlətlərin ərazisində, eyni zamandaFransa və Böyük Britaniya koloniyalarında, eləcə də Rusiyanın müsəlman əhalisi sıx olan bölgələrində fəaliyyət göstərirdilər. Rusiyada panislamçıların siyasi fəaliyyətinin müxtəlif istiqamətləri Daxili İşlər Nazirliyi, polis bölmələri və qeyri-pravoslav konfessiyaların mənəvi işləri ilə bağlı fəaliyyət göstərən qurumlar tərəfindən araşdırılmışdı.

Araşdırma orqanlarının arxivlərində bu məsələ ilə bağlı bir sıra sənədlər, analitik qeydlər, islamçı nəşrlərin tərcüməsi, gizli agentlərin hesabatları, kəşfiyyat hesabatları qorunub saxlanmaqdadır. Bu sənədlərin köməyi ilə panislamizm probleminin dini-mədəni və siyasi bir fenomen olaraq araşdırılmasını məqsədəuyğun hesab edirik.

Çarizmin xüsusi xidmət orqanları Rusiya imperiyasında panislamizmin bir neçə mənbəyə malik olduğunu güman edirdilər. Hökumətə qarşı olan sosial-siyasi fikirlərin tendensiyasının bir hissəsi olaraq ortaya çıxdıqdan sonra panislamizm xaricdən təsirlənərək, siyasi islam ideologiyası kimi qlobal prosesin bir hissəsinə çevrilmiş oldu. Müsəlman ziyalılarının müsəlman ölkələrində dövlət və siyasi quruluş təcrübələrini öyrənmək arzusu onları Osmanlı imperiyası, İran, Əfqanıstan və Misirdəki fikir insanları ilə təmas qurmağa yönəldirdi. Rusiyalı panislamçıların başlıca məqsədi bir xəlifənin hakimiyyəti altında tək bir islam dövləti qurmaqdan ibarət idi. 1897-ci ildə ümumi sayı ən azı 14 milyon olan Rusiya müsəlmanları maddi cəhətdən daha yaxşı vəziyyətdə idilər və xaricdən maliyyə dəstəyi almırdılar. Əksinə, onlar XX əsrin əvvəllərində müntəzəm olaraq hərbi məğlubiyyətə məruz qalan Osmanlıya hərtərəfli köməklik göstərirdilər. Beləliklə, Rusiya Polis İdarəsinin Konstantinopol Bürosunun məlumatına görə, təkcə 1912-ci ildə Rusiya müsəlmanları Osmanlı ordusunun ehtiyaclarının ödənilməsi üçün 4 milyondan artıq qızıl köçürmüşdülər [177, s. 83].

Məlum olduğu kimi, XXI əsrin əvvəllərində siyasi islamın inkişafında iki ciddi irəliləyiş baş vermişdir. Birincisi, 1905-1907-ci illərdə çoxlu sayda müsəlman imperiyanın siyasi proseslərinə cəlb edilmişdi və Rusiya müxalifəti 1917-ci il inqilabına qədər panislamçılar ilə sıx əlaqə saxlayrdı. İmperiyada bu hərəkatın tanınmış liderlərindən biri müxtəlif dövrlərdə Sankt-Peterburq Panislamçılar Komitəsinə rəhbərlik etmiş və sonralar İstanbul Panislamçılar Mərkəzi Komitəsində inqilabçı sosialistlər sırasında olan Əbdürrəşid İbrahimov idi. O, sosializmlə islamçılığın birləşməsi imkanlarını ciddi şəkildə araşdırırdı. Rusiya müsəlmanları siyasi mübarizə təcrübəsini təkcə imperiyada deyil, həm də İran və Türkiyədəki inqilabi partiyalarla əlaqə saxlamaqla artırırdılar.

Panislamçılığın intensivləşməsində ikinci amil 1911-1912-ci illərdə italyan-türk və 1912-1913-cü illərdə Birinci Balkan müharibələrində Sultan ordusunun məğlubiyyətləri olmuşdur. Bu hadisələr bütün dünyada müsəlmanlar arasında böyük narahatlıq doğurmuşdu. 1913-cü ildə “Müsəlmanlıq” jurnalının rusiyalı naşiri Məhəmməd bəy Hacətlaşe polis bölməsi müdiri Stepan Beletskiyə pan-islamçı fikirlərin radikallaşdırılmasının 1912-ci ildə Türkiyənin məğlubiyyətinə və avropalıların bir sıra əraziləri ələ keçirilmələrinə müəyyən mənada dini, siyasi və ideoloji cavab olduğunu yazırdı [95].

İtalyan-türk müharibəsi müsəlmanlara həyəcan yaşatmaqla Tunis, Əlcəzair, Misir və hətta Hindistanda panislamçıları ciddi şəkildə narahat etmişdi. Rusiyanın İstanbuldakı səfiri Pyotor Çarikov bu barədə yazırdı: *"İtaliya hökumətinin Tripolidə xüsusi maraqlarını təmin etmək qərarı müsəlman subyektlərində, xüsusilə də Fransa, İngiltərə və Rusiyaya malik olan ərazilərdə gözlənilməz, siyasi və inzibati çətinlik yaradır"* [97, s. 149].

Romada olan Rusiya səfiri Osmanlıya qarşı Ərəb üsyanının Afrika və Asiyadakı panislamçılıqla mübarizə aparmaq üçün İngiltərə tərəfindən dəstəkləndiyinə inanırdı. 1911-ci ildə Rusiyada və Fransada eyni vaxtda panislamizmlə mübarizə üzrə idarələrarası komitələr yaradılmışdı.

Daxili İşlər Nazirliyinin Təhlükəsizlik Müdirliyi Nil Zuyevin rəhbərliyi altında panislamçı təhdidləri ətrafında aktiv şəkildə araşdırma fəaliyyətini inkişaf etdirməyə başlayır. Bölmənin 18 dekabr 1910-cu il tarixli gizli sirkulyasiyasında regional siyasi kəşfiyyat orqanlarının (təhlükəsizlik şöbələri və jandarma ofisləri) rəhbərləri qarşısında aşağıdakı vəzifələr qoyulur:1) müsəlman əhalisinin əhval-ruhiyyəsini izləmək üçün, xüsusilə müsəlman əhalisi ilə sıx təmasda olan həm məktəb müəllimlərinin və həm də mollaların fəaliyyətinə diqqət yetirmək; 2) panislamçı nəşrlərin fəaliyyəti, həmçinin panislamizm ədəbiyyatının bütün formaları ilə davamlı tanış olmaq [144, s. 132].

Hər il imperiyanın polis departamentində74 saylı "Panislamizmə dair" adlı xüsusi bir iş hazırlanırdı. Birinci Dünya müharibəsi dövründə bütövlükdə panislamizmin inkişaf tendensiyalarının və təhdidlərinin qiymətləndirilməsi məqsədilə hazırlanmış bir sıra ümumiləşdirici analitik qeydlər ortaya çıxmışdı. Daxili rus inqilabçı hərəkatının bir hissəsi olaraq panislamçılıq haqqında düzgün nəticənin əldə edilməsi üçün Rusiya xarici kəşfiyyat xidmətlərinin rolunu müəyyən etməyə çalışırdı [178].

Panislamizmə qarşı mübarizənin iki istiqaməti inkişaf etdirilmişdi: iqtisadi və mədəni-təhsil. Birinci istiqamət şöbə müdiri Yevgeni Klimoviçin 9 may 1916-cı il tarixli gizli sirkulyarı əsasında işlənilib hazırlanmışdı. Burada jandarmalardan Dövlət Dumasının Müsəlman fraksiyasının maliyyələşdirmə mənbələrinin dərhal ləğv edilməsi və panislamistlərin əhalidən pul toplamaq imkanlarının aradan qaldırılmasıtələb edilirdi. İkinci istiqamət Hacətlaşe tərəfindən təqdim edilən aşağıdakı tədbirlərdən ibarət idi: 1) ərəb, azərbaycan, fars, türk, tatar və rus dillərində müsəlman ədəbiyyatının yayılması üçün yaxşı təchiz olunmuş nəşriyyat qurmaq; 2) müsəlmanlar üçün Rusiya siyasi ideyalarının və hökumətin niyyətlərinin ruporu ola biləcək həftəlik qəzet təsis etmək. Belə bir nəşrlə panislamçıları Almaniya və Türkiyə kəşfiyyat orqanlarının agentləri kimi göstərmək və onların planlarını pozmaq təklif edilirdi. Rusiyanın müsəlmanların Osmanlı imperatorluğuna alternativ kimi göstərilməsi nəzərdə tutulurdu [95].

Cəmaləddin əl-Əfqani (1839-1897) 1890-1900-cü illərdə beynəlxalq panislamçılığın ilk böyük fikir sahibi idi. Onun fikiləri Misir, Sudan, Somali, Mərakeş, Cəzayir və Liviyada, Hindistan və Sumatrada, İran, Türkiyə və ərəb torpaqlarında, Əfqanıstanda, avropalıların müstəmləkəçilik siyasətinin təzyiqi altında olan digər müxtəlif bölgələrdə yayılmışdı. Nəhayət, bu fikirlər Rusiya imperiyasına da çatmışdı. 1904-1905-ci illərdə liberal müxalifətin iştirakı ilə görkəmli tatar və müsəlman ictimai xadimləri Əbdürrəşid İbrahimov, İsmayıl bəy Qasprinski, Yusuf Akçurin, Əli Mərdan bəy Topçubaşov, Abdullah və Gubeydullah Bobinski qardaşlarının rəhbərliyi altında müsəlman ziyalılar müsəlmanları bir araya gətirməyə çalışırdılar. Panislamizmin siyasi qüvvə kimi formalaşmasının başlıca hadisəsi 1905-ci il avqustun 15-də “Qustav Struve” gəmisində Nijni Novqorod şəhərində baş tutan ilk müsəlman konqresidir. Konqresin qətnaməsi iştirakçılarınRusiya müsəlmanlarının siyasi və mədəni məsələlərdə birləşdirilməsi və bununla da müsəlmanların ruslarla siyasi, dini və mülkiyyət hüquqları baxımından bərabər olmalarına, onların parlament mübarizəsində fəal iştirak etmələrinə nail olunması ilə bağlı arzularını əks etdirirdi. Konqresin nümayəndələri müsəlman məktəblərinin açılmasının, ölkədə kitab, qəzet və jurnalların yayımlanmasının məqsədəuyğun olduğunu bildirirdilər. Fəaliyyətlərin əlaqələndirilməsi müəyyən dövrdə görüşmək üçün yerlərdə iclasların keçirilməsi ilə nəzərdə tutulmuşdu. 1906-cı ilin yanvarında Sankt-Peterburqda keçirilmiş İkinci Müsəlman Qurultayı yeni "İttifaqi müslimin" siyasi partiyasının Nizamnaməsini qəbul etdi və tolerantlıq ideologiyasını qəbul edən Konstitusiya əsasındaDemokratik Xalq Azadlığı Partiyası ilə əməkdaşlıq qurmağı münasib hesab etdi. Bundan başqa,digər fəaliyyət istiqamətləri də konkretləşdirildi [174].

İkinci konqresin nəticələri aşağıdakı kimi idi: 1) müsəlmanların və pravoslavların bərabərhüquqlu olmaları;2) ruslardan alınmaqla qırğızlara torpaqların ayrılması;3) müsəlman bayramlarında qeyri-iş günlərinin tətbiqi;4) Türkistanda yaşayanların hüquqlarının genişləndirilməsi; 5) bütün Rusiya müsəlmanlarının mənəvi rəhbərinin seçilməsi.

Partiyanın əsas mətbu orqanı 1906-cı ildə nəşr olunmuş "Millet" qəzeti idi. Onun redaktoru İsmayıl bəy Qasprinski Baxçasarayda ən böyük panislamçı “Tərcüman” qəzetini nəşr etdirmiş, fikirləri və fəaliyyəti ilə Türk dünyasında silinməz iz buraxmış intellekt sahibi idi. XX əsrin əvvəllərində heç bir çevik kommunikasiya və nəqliyyat vasitəsinin mövcud olmadığı zaman "Tərcüman" qəzeti təkcə Rusiya müsəlmanlarının deyil, bütün türk dünyasının “ruporuna”çevrilməyi bacardı. Türk dünyasında maarifləndirmə hərəkatının mühüm şəxslərindən biri olan İsmayıl Qasprinski türk milli fikrinin inkişafında və bütün türk cəmiyyətlərinə müstəqillik ruhunun aşılanmasında mühüm rol oynamışdır. Türk cəmiyyətlərinin düşüncələrinə böyük təsir göstərən “Tərcüman" qəzeti İstanbuldan Qafqaza və Mərkəzi Asiyaya yenilikçi ideyalar daşımaqlatürk dünyasında xalq diplomatiyasının öncülünə çevrilə bilmişdi. Onun fikirləri və "Tərcüman" qəzetinin təcrübəsi bir çoxu XXI əsrdə müstəqillik əldə etmiştürk dövlətləri arasında əlaqələrin inkişaf etdirilməsi üçün mühüm bir model hesab edilə bilər [41, s. 224].

Panislamçılar imperiyanın dörd dəfə Dövlət Dumasına seçkilərdə iştirak etdilər. İlk dəfə 25, ikinci dəfə isə 37 millət vəkili qanunverici orqanda yer tutmağı bacardı. Üçüncü və dördüncü Duma seçkilərində müsəlmanlar əhəmiyyətli sayda səs itirdilər (sırasıyla 10 və 6 deputat). Müsəlman fraksiyası yalnız təmsilçilik funksiyasını yerinə yetirməmişdir, müsəlman komitələrinin bu sahədəki hökumət əleyhinə fəaliyyətlərini əhatə etmək üçün tez-tez müsəlmanların fəaliyyətini əlaqələndirmişdir.

Qeyd edilməlidir ki, Rusiya imperiyası müsəlmanlarının əksəriyyəti türkdilli xalqlara məxsus idi, lakin Şimali Qafqaz xalqları arasında qafqazdillilər və irandilillilər də az deyildi. Məlum olduğu kimi, 1905-1907-ci illər inqilabı yalnız ictimai-siyasi, milli ziddiyyətlərlə deyil, milli azadlıq hərəkatının böyüməsi ilə səciyyələnir. Bu, imperiyanın müsəlman dünyasında qaçılmaz daxili münaqişələrə gətirib çıxardı. Müsəlman xalqlar arasıında pantürkizmə qarşı panislamçılıq, regional millətçiliyə qarşı pantürkizm, sünniliyə qarşı şiəlik qarşı-qarşıya qoyulurdu. Beynəlxalq panislamizm daxilində də müəyyən poblemlər mövcud idi.

Ümumi hədəflər və məqsədlərlə birgə, Rusiya imperiyasının hər bölgəsində siyasi mübarizə üsulları ilə birlikdə, panislamçılıq ilk növbədə imperiyaya bitişik müsəlman dövlətlərinə, əhalinin milli tərkibinə, təhsil səviyyəsinə, siyasi və ictimai qurumlara aid xüsusiyyətlərə malik idi. 1911-ci ilin noyabr ayında Təhlükəsizlik Müdirliyinin şəhadətnaməsi ilə panislamizm ideyalarının təbliğatının intensivliyinə görə ölkənin aşağıdakı regionlarının təxmini reytinqi hazırlanmışdı: 1 - Qafqaz, 2 - Türkistan, 3 - Vyatka vilayəti, 4 - Orenburq vilayəti, 5 - Kazan, 6 - Ufimsk, 7 - Perm, 8 – Həştərxan, 9 - Tavriya (Krım), 10 - Nijni Novqorod, 11 - Samara, 12 - Simbirsk, 13 - İrkutsk, 14 - Sankt-Peterburq [96].

Qafqazda panislamizmin formalaşmasının xüsusiyyətləri ermənilər və azərbaycanlılar arasında baş verən milli münaqişənin təsiri ilə müəyyənləşirdi. 1904-1905-ci illərdə baş vermiş silahlı toqquşmalar Qafqazın müsəlman cəmiyyətində birliyə nail olunmasına təkan verdi.

Dağıstanda bir neçə panislamçı qrup mövcud idi və onların sırasında "aristokratik" qrup öz fəallığı ilə seçilirdi. 1912-ci ilin 6 dekabr tarixində Bakı quberniyası Jandarma şöbəsinin müdiri Dağıstanda panislamçılığın intellektual səciyyə daşıdığı, itirilmiş imtiyazları qaytarmaq arzusunda olduğu və fəaliyyətini təbliğat yolu ilə, inzibati vəzifələrin ələ keçirilməsi ilə həyata keçirditi barədə yazırdı. Bölgədə panislamizmin təbliğatını Dağıstan Dövlət Dumasının Dərbəndən millət vəkili İbrahim bəy Heydərov aparırdı. Dərbənddə anadan olmuş və milliyyətcə azərbaycanlı olan İbrahim bəy yerli siyasi elitanın təmsilçisi idi. İbrahim bəy İsa bəy oğlu Heydərov 3 avqust 1879-cu ildə anadan olmuşdu. Onun nəslinin nümayəndələri Dərbənd tarixində bir neçə dəfə yüksək vəzifələr tutmuşdular. İbrahim bəy əvvəlcə Temir-xan-Şurada real məktəbini bitirmiş (1897), sonra da nüfuzlu Sankt-Peterburq Dəmiryolu Mühəndisləri İnstitutuna daxil olmuş, 1907-ci ildə bu ali məktəbi bitirmidi. İbrahim bəy ağıllı, enerjili bir şəxs idi və öz yaradıcı fəaliyyətini xalqının inkişafı və maarifləndirməsinə yönəltmək istəyirdi. Eyni ildə onu Bakı "Nəşri-maarif" Cəmiyyətininliderləri arasında görmək olur. 1907-ci il oktyabrın 14-də 28 yaşlı İ.Heydərov nüfuzlu və təsiredici qüvvəyə malik şəxs kimi Dağıstan və Zaqataladan Rusiya imperiyasının III Dövlət Dumasına (1907-1912) deputat seçilir və Sankt-Peterburqa yola düşür. Qeyd edək ki, o, siyasi mövqeyinə görə, ilk növbədə, sosial-demokrat idi. Dağıstanda sosialist düşüncəsinin tarixini öyrənən tədqiqatçılar RSDFP (B) Dərbənd təşkilatının İbrahim bəy və Müslim İsrafilov tərəfindən yaradıldığını qeyd edirlər. Lakin tezliklə rus bolşeviklərinin milli azlıqların maraqlarına əhəmiyyət vermədiklərini görüb, bu partiyanı tərk etmiş və 3-cü sessiyada müsəlman fraksiyasına qoşulmuşdu.

Şimali Qafqazda panislamizm hərəkatının digər nümayəndəsi Nəcməddin Qotsinski idi. Nəcməddin Qotsinski 1859-cu ildə Dağıstanın avar kəndlərindən biri olan Qotsoda anadan olmuşdur. Atası Donoqo Məhəmməd İmam Şamilin naibi, anası isə kumuk türklərindən idi [162].

Uşaqlıq illərindən bəri Nəcməddin ərəb dilində kitablar oxuyur, dini ədəbiyyatı mütaliə edirdi, yenitenmə vaxtı isə mütəəllim(müsəlman dini məktəb şagirdi) olmuşdu. 1917-ci ilin avqustunda Dağıstanın Andi aulunda keçirilən dağlı xalqlarının II qurultayında Qotsinski Şimali Qafqaz imamı elan edilmişdi. Seçkidən sonra o, Qafqaz xalqlarına müraciət edərək bildirirdi: "*Allahın qadağan etdiyi cinayətlərdən çəkinin, cinayət, oğurluq, quldurluq etməyin. Alimlərinizə itaət edin, azadlıqları və şəriəti qoruyan qoşunlar toplayın. Bütün xristianlara və digər qeyri-müsəlmanlara ibadət azadlığı verin və bizə bu azadlığı verən Rusiya qoşunlarına zərər verməyin*" [162, s. 4]. Buradan görünür ki, panislamizm Şimali Qafqazda siyasi yol tutmaq niyyətində olmuş və insanları mərkəzi hakimiyyətə qarşı hərbi üsyana çağırmamışdır. Bu həm də həmin Nəcməddin Qotsinski idi ki, 1918-ci il mart soyqırımı zamanı Azərbaycandakı dindarlarının köməyinə gəlmişdi. Bu hadisədən sonra Bakının müsəlman əhalisini qorumaq üçün Şimali Qafqaz dağlılarının nümayəndələri Azərbaycana gəlməyə başladılar. İmam Nəcməddin Qotsinski, knyazlar Tarkovski və Kaplanov mart ayının sonunda Xasavyurtda birləşərək kənd ictimaiyyətinin nümayəndələri ilə bir araya gəlib Bakı müsəlmanlarına yardım səfərinə hazırlaşmışdılar [68, s. 61].

Buna baxmayaraq, rus mənbələri Qafqaz panislamistlərini cinayətkarlarla əlaqədə günahlandırırdı. Ruslar iddia edirdilər ki, Qafqazın demək olar ki, bütün əsas panislamçı dairələri yerli quldurlar ilə ən yaxın əlaqələrə malikdirlər. Terek bölgəsi və Dağıstanın panislamçılarının döyüş qanadının başçısı məşhur abrek Zelimxan idi. O, 1912-ci ildə Balkan müharibəsi dövründə Çatalca və Çanaqqalada Türk ordusunun sıralarında döyüşmüşdü.

Naxçıvan şəhərində də panislamçı dərnək fəaliyyət göstərirdi. Dərnək eyni zamanda Rəştdə 1915-ci ilin sentyabrında Rusiya ordusu tərəfindən həbs edilmiş türk konsulu ilə və Xoy şəhərindəki islamçılarla sıx əməkdaşlıq etmişdir. Naxçıvan təşkilatının lideri seyid Hacımir Heydərzadə bir çox panislamçı kimi öz siyasi karyerasını Rusiyanın inqilabi hərəkatında sosial-demokrat kimi başlamışdı. 1905-1907-ci illərdə o, Tiflisdə saxlanılmış, daha sonra İrana qaçmış, burada yerli inqilabda iştirak etməklə geniş siyasi əlaqələr qura bilmişdi. Onun ən yaxın köməkçiləri Kərbəlayi və Rauf bəy Səfərbəyovlar idi. Naxçıvan panislamçıları1910-cu illərdən etibarən məscidlərdə geniş təbliğat işinə başlamışdılar.

Cənubi Qafqazda erməni-azərbaycanlı antaqonizmi uzun dövr ərzində inkişaf etmiş, XIX əsrin sonu - XX əsrin əvvəllərində dini və mədəni ziddiyyətlər çərçivəsindən çıxaraq mürəkkəb və çoxşaxəli problemə çevrilmişdi. Tarixçilərin əksəriyyəti bu fikirlə razılaşır ki, həmin dövr ərzində ermənilərin Rusiyanın hakim dairələrinin himayəsi altında olan imtiyazlı qrup kimi qəbul edilməsi ilə yanaşı, iqtisadi və sosial münasibətlər də onların azərbaycanlılarla münasibətlərini müəyyənləşdirən mühüm amillər olmuşdur. Azərbaycanlıların və ermənilərin sosial strukturlardakı fərqləri iki icmanın siyasi mütəşəkkilliyinin müxtəlif dərəcəsində, yəni siyasi partiyalar yaradılmasında təzahür etmişdir [10, s. 23].

Məhz panislamizm ideyaları əsasında Azərbaycanda ermənilərə qarşı ilk müsəlmanları müdafiə təşkilatı - “Difai” –təşəkkül tapır. XX əsrin əvvəllərində Azərbaycanda ermənilər tərəfindən bir sıra qətliamlar törədilir. Bu özbaşınalıqların qarşısını almaq məqsədilə 1905-ci ildə Azərbaycanın görkəmli türkçü-ziyalısı Əhməd bəy Ağaoğlu Bakıda "Fədai" adlı gizli cəmiyyət yaradır. Azərbaycanın qüdrətli fikir sahiblərindən olan Əhməd Ağaoğlu özünün zəngin yaradıcılığı, ciddi ictimai-siyasi fəaliyyəti ilə bu gün də istər Şərq, istərsə də Qərb dünyasında böyük maraq doğurmaqdadır. Dünyanın müxtəlif ölkələrində onun haqqında çoxlu sayda tədqiqatlar aparılsa, əsərlər yazılsa da, böyük mütəfəkkirin yaradıcılıq irsi doğma vətəni Azərbaycanda kifayət qədər araşdırılmamış, külliyyat halında nəşr edilməmişdir. Əhməd bəy Parisdə olarkən böyük Şərq mütəfəkkiri, milliyyətcə Azərbaycan türkü olan şeyx Cəmaləddin Əfqani ilə görüşmüş və bu görüş onun ictimai və estetik baxışlarının formalaşmasında dərin iz qoymuşdur [7, s. 3].

1908-ci ildə Osmanlı dövlətinə gələn Əhməd Ağaoğlu eyni amalla bu dövlətə üz tutan digər dostları və həmfikirləri ilə birlikdə türkçülük hərəkatını genişləndirmiş və türkçülüyün bir siyasi cərəyan kimi formalaşmasında fəal iştirak etmişdir. Onun "Sırat-ı-Müstakim" və "Sebilürreşad"da dərc olunan məqalələri araşdırıldıqda "İran tarixi" və "İslam-i-Aləm" adlı silsilə yazıları diqqətimizi çəkir. Bu məqalələrini Ə.Ağaoğlu daha çox yaşadığı dövrün tələblərinə uyğun mövzularda qələmə almış,bu yaradıcılıq nümunələrində Şərqlə Qərbi müqayisə etmiş, o vaxtkı İngiltərə, Fransa, Almaniya və İtaliyanın müstəmləkə fəaliyyətlərini, bu dövlətlərin tarixi niyyətlərini açıqlamış və islam ölkələrini qarşılaşdıqları təhlükələrlə bağlı xəbərdar etməyə çalışmışdır [12, s. 5].

Yusif bəy Akçuralı 1928-ci ildə nəşr etdirdiyi "Türk ili" kitabında Əhməd bəy Ağaoğlunun 1905-ci ildə Bakıda "Fədai" adlı gizli cəmiyyət təşkil etməyə müvəffəq olduğunu qeyd etmiş, müəyyən zaman keçdikdən sonra "Fədai" cəmiyyəti "Difai" partiyasına çevrilərəkxalqımızın siyasi tarixində öz sözünü demişdir.

1912-ci il 16 mart tarixində "Difai" partiyasına məxsus Bəyannamədə deyilirdi ki,təşkilatın əsas məqsədi Qafqazda xalqlar arasında normal və qarşılıqlı hörmətə, səmimiyyət və qardaşlığa əsaslanan münasibətlərin formalaşdırılması istiqamətində çalışmaqdır. Amma Daşnak partiyası Qafqazda xaqlar arasında münaqişələrin yaranmasına çalışır. “Difai” isə buna heç cür yol verməyəcəkdir[6].

"Difai"nin ideya müəllifi Əhməd bəy olsa da, onun fəaliyyətində Azərbaycan ziyalılarından Ələkbər bəy Xasməmmədov, Ələsgər bəy Xasməmmədov, doktor Həsən bəy Ağayev, Ələkbər bəy Rəfibəyli, Şeyxülislam Axund Molla Məhəmməd Pişnamazzadə, Mirzə Məhəmməd Axundzadə, Mirzə Cavad yaxından iştirak etmişlər [26].

Azərbaycanda panislamizm düşüncələrindən təsirlənmiş olan digər bir ziyalı isə Əhməd bəy Hüseynzadə idi. Ona aşağıdakı məşhur kəlmələr məxsusdur: *“Mən türkəm, qafqazlı bir türkəm, türk bir müsəlmanam, müsəlman bir insanam, demək ki, mən bu dörd sifətlə dünyaya gəldim, bu dörd sifətlə yaşamaq məcburiyyətindəyəm...”*[28, s. 3]. O, dövrün mütərəqqi ruhanilərindən Axund Əhməd Səlyaninin oğlu idi. Axund Əhməd Səlyani Qafqaz şeyxülislamı olduğu 32 il ərzində sözün geniş mənasında Azərbaycanın ruhani həyatını maarifçilik düşüncəsinə yönəldə bilmişdi. Axund Əhməd Səlyaninin varlığı ruhani təfəkkürün Azərbaycanda necə mütərəqqi mahiyyət kəsb etdiyini isbatlamaq üçün yetərlidir [2, s. 7].

Əli bəy Hüseynzadə "Füyuzat" jurnalında yazırdı ki, Bizə fədai lazımdır! Türk hissiyyatlı, İslam etiqadlı, müasir qiyafəli fədai!Onun fikirləri nəinki Azərbaycanda öz təsirini göstərmiş, türk-islam birliyi ideyasının genişlənməsində xüsusi rol oynamışdır. Türk fikir adamlarından Ziya Gökalp özünü Əli bəy Hüseynzadənin davamçısı hesab etmişdir [11].

Birinci Dünya müharibəsi illərində panislamçılar Rusiya və Türkiyə arasında çətin seçim qarşısında qaldılar. Nəticədə bölünmə baş verdi: islamçıların mötədil hissəsi rus-müsəlman əsgərləri üçün yardım komitələri qurmağa, 1912-ci ildə isə onlara qarşı olanlar Osmanlı padşahına kömək etmək üçün maliyyə vəsaiti toplamağa başladılar. Naxçıvan qrupu müharibə əsnasında rus əsgərləri tərəfindən işğal edilmiş İranın Xoy şəhərinə yerləşdirildilər və burada ruslara qarşı mübarizədə fəal iştirak etdilər.

1917-1920-ci illərdə isə Azərbaycanda panislamizmi təmsil edən yalnız bir partiya - Qafqaz İttihad Firqəsi fəaliyyət göstərirdi. Onun ideoloji əsasını o dövrün ittihadi-islam, islam modernizmi, islam reformizmi kimi populyar nəzəriyyələr təşkil edirdi. Partiya Fevral inqilabından (1917) sonra Azərbaycan ərazisində formalaşmağa başlamış islamçı təşkilatların birləşməsi nəticəsində meydana gəlmişdi. Birləşmə prosesinin əsasında 1917-ci ilin yayında Bakıda yaradılmış "Rusiyada müsəlmanlıq" firqəsi və həmin ilin payızında Gəncədə təsis olunmuş "İttihad mədəni-ictimai cəmiyyəti” dururdu. Birləşmədən sonra partiya bir müddət "Rusiyada müsəlmanlıq" adlandırılmışdır. Partiyanın təşkilində Sultanməcid Qənizadə, Mir Yaqub Mehdiyev, Bəşir bəy Aşurbəyov, Mahmud Quliyev, Kərimağa Sultanov, Hacı Hüseyn Tağıyev, Qasım Cəfərov, Ağa Zeynal Tağıyev ([Hacı Zeynalabdin Tağıyevin](https://az.wikipedia.org/wiki/Hac%C4%B1_Zeynalabdin_Ta%C4%9F%C4%B1yev) nəvəsi) iştirak etmişlər.

İttihadçılıq ideologiyasının ana xəttini ideal islama, Məhəmməd Peyğəmbər dövrünün mövhumat və xurafatdan uzaq ənənələrinə qayıdış prinsipi təşkil edirdi. Bu zaman islam qanunlarının bu dövr üçün populyar olan demokratiya, azadlıq, bərabərlik kimi prinsiplərinin açıqlanmasına xüsusi diqqət yetirilirdi. İttihadçı ideoloqlar islam dünyasınm ümumi tənəzzülünü, mədəni, iqtisadi-siyasi geriliyini, müsəlman ölkələrinin Avropa dövlətlərinin müstəmləkələrinə çevrilməsinin səbəblərini də klassik ittihadda olduğu kimi, Məhəmməd dövründən sonra islamm "ehkami-nəzəriyyə, məna və ruhinin büsbütün dəyişdirilməsi, zülm və müstəbidliyin hökm fərma olması" ilə əlaqələndirirdilər.

“Qafqaz İttihad Firqəsi"nin tərkibinə qatılmış "Rusiyada müsəlmanlıq" partiyası 1917-ci ildə həm Bakı Şəhər Dumasına, həm də Rusiya Müəssislər Məclisinə keçirilən seçkilərdə müstəqil şəkildə iştirak etmişdi;birinci seçkilərdə 8 min səs toplayaraq şəhər Dumasında 12 deputatla (qlasnıy) təmsil olunmuş, Müəssislər Məclisinə seçkilərdə 60 mindən çox səs toplayraq 1 deputat yeri qazanmışdı.

Partiyanın nümayəndələri 1918-ci ilin 28 mayında Azərbaycan istiqlaliyyətini elan edən Azərbaycan Milli Şurasının üzvləri olmuşlar. 1918-ci il dekabrın 7-də açılmış Azərbaycan Parlamentində "Qafqaz İttihad Firqəsi" sayca ikinci böyük fraksiya (əvvəl 11, sonra isə 13 deputatla) idi. Parlamentdə fraksiyaya 1918-ci ilin sentyabrından Qara bəy Qarabəyli rəhbərlik etmişdir.

1920-ci ilin ikinci yarısında partiya sədrinin birinci müavini Sultanməcid Qənizadə Azərbaycan Parlamenti sədrinin müavini vəzifəsinə seçilmişdi. Cümhuriyyət dövründə "Qafqaz İttihad Firqəs", əsasən, apancı müxalifət partiyası kimi tanınsa da, 1919-cu ilin sonlarında təşkil olunmuş 5-ci milli Hökümətdə təmsil edilmişdi. Qeyd edilməlidir ki, partiya fəaliyyəti dövründə “Müsavat” partiyası ilə ciddi fikir ayrılıqlarına malik olmuşdur.

Firqənin fəaliyyətinin ictimaiyyətə çatdırılması üçün qəzet də fəaliyyət göstərirdi. Ceyhun Hacıbəyli tərəfındən təsis edilmiş qəzetin ilk nömrəsi 1917-ci il dekabrın 4-də onun baş redaktorluğu və "Güc ittihaddadır" şüarı ilə nəşr olunmuşdu. 1920-ci ilin aprel işğalından sonra qəzetin nəşri dayandırılmışdır [15].

Beləliklə, görürük ki, XIX əsrin sonlarında və XX əsrin əvvəllərində istər Şimali, istərsə də Cənubi Qafqazda və onun tərkib hissəsi olan Azərbaycanda panislamizm ideyaları geniş yayılmışdı. Bu ideyaların milli özünüdərk və milli dəyərlərin qorunmasında böyük rolu olmuşdur. Belə hesab etmək olar ki, XIX əsrin sonu - XX əsrin əvvəllərində panislamizm ideyaları Qafqazdakı bütün partiyaların fikirlərinə və mövqelərinə ciddi təsir etmişdir. Bu baxımdan, Azərbaycanda millətin formalaşmasının ilkin mərhələsində milli kimliyin axtarışı ümummilli müsəlman kontekstindən kənara çıxmamışdı, çünki islam dünyası Azərbaycan türklərinin əksəriyyətinin özünü təsdiqləməsi üçün əsas məkan idi. Panislamizm ideologiyası müsəlman cəmiyyətinin zamanın modernləşdirilməsi çağırışlarına reaksiyası kimi qəbul oluna bilər. Sovet tarixçiləri panislamizmi feodal din adamlarının bir ideologiyası kimi təqdim edirdilər. Halbuki, panislamizmin feodalizmlə əlaqəsi yox idi, çünki bu ideologiyanın təsisçisi feodal aristokratiya deyil, XIX əsrin ikinci yarısında meydana gəlmiş yeni müsəlman ziyalılar idi. Bu mənada, panislamizm yeni ictimai proseslərdə və XIX əsrin axırlarında müsəlman xalqının özünüdərk prosesində tarixi kontekstə malik idi. Müsəlman ziyalılarının nümayəndələri bu şəraitdə islam dövlətlərinin və xalqlarının öz kimliklərini ideyasız müdafiə edə bilməyəcəklərini, mədəni irsini, milli xarakterini, mövcudluğu üçün mübarizədə dəyərli olan hər şeyi qoruya bilməyəcəklərini anladılar. Bu səbəbdən panislamizmin ortaya çıxması müsəlman dünyasının yenilənməsi kontekstində araşdırılmalıdır. Panislamizm müsəlman xalqlarının qarşılaşdıqları bir sıra xüsusi problemləri həll etməyə çalışırdı: mədəni inkişafa nail olmaq, təhsildə uzunmüddətli islahatları həyata keçirmək, ənənəvi həyat tərzini modernləşdirmək, müstəmləkə boyunduruğundan qurtulmaq onun əsas ideyaları sırasına daxil idi. Bu mənada, panislamizm müsəlman dünyasında milli özünüdərkin erkən oyanmasının nəticəsində müsəlman cəmiyyətini yeniləmək və modernləşdirmək arzusudur. Müsəlman cəmiyyətində ictimai və siyasi əlaqələr şəraitində yalnızislam bir ideoloji inteqrasiya ideyalogiyasına çevrilə bilərdi. Müsəlman təlimlərində bütün dünyada müsəlmanların yalnız bir tək millət olduğu qeyd edilirdi. Bu baxımdan islam təlimlərində din və millət anlayışları demək olar ki, eynidır.

Ancaq daha sonralar məhəlli millətçilik ideyaları və regional muxtariyyət ideyaları panislamizm ideyalarını əhəmiyyətli dərəcədə üstələmiş oldu vəhəmin ideyalar əsasında bir sıra dövlətlər quruldu. Ancaq bütün bunlara baxmayaraq, Qafqazda panislamizm elementləri hətta millətçi hərəkatların proqramlarında mövcud olmuşdur.

**NƏTİCƏ**

Tədqiqat işində çar Rusiyasının Qafqazda islam siyasəti ilə bağlı olaraq gəlinən nəticələr aşağıdakılar kimidir:

1. Çar Rusiyasının Qafqaza müdaxiləsi tarixə “Qafqaz müharibəsi” olaraq yazılmışdır. "Qafqaz müharibəsi" demək olar ki, yüz il davam edən, Rusiya və Qafqaz xalqlarının ağır itkiləri ilə müşayiət olunan,geniş coğrafi ərazini əhatə edən ən uzunmüddətli hərbi münaqişədir. Savaş Qafqazın Rusiyaya tabe edilməsi, rus qoşunlarının Krasnaya Polyana paradından sonra, 1864-cü il mayın 18-də Qərbi Qafqazda yaşayançərkəz tayfalarının işğalının rəsmən sona çatması ilə nəticələnməmişdir. XIX əsrin sonlarına qədər davam edən silahlı münaqişə XX əsrin əvvəllərində öz təsiri ilə bir çox problem və münaqişələrə səbəb olmuşdur. Qafqaz müharibəsinin geniş çoxdilli tarixşünaslığında üç əsas siyasi rəqibin mövqeyini əks etdirən üç istiqamət diqqəti çəkir: Rus imperiyası, Qərb və müsəlman müqavimətinin tərəfdarları. Bu elmi nəzəriyyələr tarix elmində müharibənin siyasi izahını və mövqelərin təfsirlərini müəyyənləşdirir.
2. Rus imperiyasının tarixi ənənələri bəzi inqilabaqədərki rus və müasir tarixçilərin əsərləri ilə təmsil olunur. Bu ənənələr mənbəyini general Dmitri İlyiç Romanovskinin mühazirələrindən (1917) alır. Nikolay Ryazanovskinin "Rusiyanın tarixi" kitabı və ingilis dilində nəşr edilmiş "Rus və sovet tarixi ensiklopediyası"nın (J.L.Vişhinski tərəfindən redaktə edilmiş) müəllifləri də bu tendensiyanın tərəfdarı olmuşlar. Eyni ənənəyə Rostislav Fadeyevin əsəri də aid edilə bilər. Bu əsərlərdə tez-tez Qafqazın tabe edilməsi Qafqaz "vəhşilərinin" tabe edilməsi kimi təqdim edilir. 1930-cu illərin sonu - 1940-cı illərin əvvəllərində başqa bir nəzər nöqtəsi üstünlük təşkil etmişdir. O zamanlar imam Şamil və onun tərəfdarları xarici kəşfiyyat xidmətlərinin agentləri hesab olunurdular. Bu versiyaya uyğun olaraq, Şamilin uzunmüddətli müqaviməti Türkiyə və İngiltərənin köməyi ilə davam etmişdir. 1950-ci illərin sonundan 1980-ci illərin birinci yarısına qədər bütün tayfaların rus dövlətinə istisnasız və könüllü şəkildə daxil olduqları vurğulanırdı. Mark Bliyev və Vladimir Deqoyevin 1994-cü ildə nəşr olunmuş "Qafqaz müharibəsi" adlı kitabında imperial elmi ənənə şərqşünaslıq yanaşması ilə birləşdirilmişdir. Şimali Qafqaz və Rus tarixçiləri və etnoqraflarının əksəriyyəti kitabda dağlı basqınlarının iqtisadi, siyasi, sosial nəticələrini daha çox önə çəkməyə çalışmışlar [120].
3. Qərb tarixşünaslıq ənənəsində Rusiya öz ərazilərini genişləndirmək istəyən bir vəhşi kimi təqdim edilir. Təbii ki, məsələnin bu cür təqdim edilməsində həqiqət payı çoxdur. Ancaq eyni yanaşma Qərb dövlətləri tərəfindən Hindistanda və eləcə də Afrikada tətbiq edilmişdir[79].
4. 1920-ci illər və 1930-cu illərin birinci yarısında ilk sovet tarixçiliyində(Mixail Pokrovski məktəbi) Şamil və dağlıların müqaviməti milli azadlıq hərəkatı kimi qiymətləndirilmiş, dağlıların qonşularına basqınları coğrafi amil kimi izah edilimişdir [146].
5. Rusiyanın bu müharibədəki itkiləri təxminən yarım milyona yaxın olmuşdur. Heç kim dağlıların itkilərini dəqiq saya bilməmişdir, lakin bəzi hesablamalara görə, yalnız Çeçenistanda əhalinin sayı təqribən bir milyon azalmışdır.
6. Rusiya Qafqazı işğal edərkən bir çox yerli müsəlman xalqlarına qarşı soyqırım və diskriminasiya siyasəti həyata keçirmişdir. Bu xalqlardan biri də Azərbaycan türkləridir. Onların tarixi vətənləri iki yerə bölündükdən sonra Rusiya yerli müttəfiqi kimi ermənilərin bölgədə məskunlaşdırılmasına başlamışdır. Ermənilər də öz növbəsində Rusiyanın regional maraqlarının reallaşmasından istifadə etməyə çalışırdılar. Rusiya regionda xristianlaşdırmanı iki yolla həyata keçirirdi. Birincisi texniki, ikincisi isə ideoloji vasitələr idi. Birinci vasitə bölgəyə xristian xalqlarının köçürülməsini nəzərdə tuturdu. Ermənilər tarixi Azərbaycan torpaqlarına, kazaklar və slavyanlar qismən yenə bura, ən çoxu isə Şimali Qafqaz xalqlarının torpaqlarına köçürülürdü. Rusiya Qafqazda islam siyasətini formalaşdırarkən İran və Osmanlı amilini daim nəzərə alırdı. Ona görə istər Şimali, istərsə də Cənubi Qafqazda müsəlman əhalisnin sayının azaldılmasına cəhd edirdi. Qafqaz ruhanilərinin müsəlman ölkələri ilə əlaqələrinə ciddi məhdudiyyətlər qoyulurdu. Burada məqsəd həm də bölgədə islami elmləri mümkün qədər zəiflətmək idi. Belə ki, Qafqazın özündə yüksək dini təhsil verən təhsil müəssisələri mövcud deyildi. Müsəlman əhalinin dini hüquqları da məhdudlaşdırılırdı.
7. Digər vasitə ideoloji vasitə idi ki, bu da dini təbliğat ilə sıx bağlı olmuşdur. Rusiyanın hakimiyyət dairələri dinin gücünü və mahiyyətini yaxşı anlayırdılar və dərk edirdilər ki, din siyasi, milli və digər simvollarda cəmiyyətin ruhu, zəruri struktur elementi kimi öz ifadəsini tapır. Məlumdur ki, cəmiyyətdə müəyyən qaydalar və normalar din vasitəsi ilə nəsildən-nəslə ötürülür. Dini normalar digərləri ilə müqayisədə mütləqliyi sayəsində cəmiyyətin inteqrasiyası üçün olduqca mühüm əhəmiyyət kəsb edir. Din müəyyən bir normalar sistemi qurur, bu səbəbdən də bəzi hərəkətlərə icazə verilir, digərləri isə qadağan olunur. Qafqazın işğalı məqsədilə kampaniyanı başladarkən, Rusiyaya aydın göründüyü kimi, müsəlman xalqları imperiyanın zəif bir halqası olacaqdı, çünki əhali xarici işğal ilə razılaşmayacaqdı. İmperiyanın hakim dairələri aydın başa düşürdülər ki, bölgə ancaq süngünün gücü ilə deyil, xristianlığın tətbiq olunması yolu ilə idarə edilə bilər. Buna görə də XVIII əsrin sonlarında Tiflisdə Osetiya Ruhani Komissiyası yaradılmış və onun əsas vəzifəsi Qafqaz müsəlmanları arasında xristianlığın yayılması olmuşdur. Bu Komissiyanın fəaliyyəti regiondakı hərbi-siyasi proseslər səbəbindən XIX əsrin əvvəlində dayandırılmış və 1814-cü il avqustun 30-da bərpa edilmişdir. İlkin mərhələdə qeyri-pravoslav dini missionerlər Qafqazda missionerlik fəaliyyəti ilə məşğul olurdular. Daxili İşlər nazirinin sifarişi ilə Həştərxanda 22 iyun 1815-ci ildə yaradılmış Şotland Missioner Cəmiyyəti öz fəaliyyətini daha çox Xəzər dənizinin sahil bölgəsində həyata keçirmişdir və əsas məqsədi bu ərazidə İncilin yayılması və təbliğ olunması idi. Şotlandiyadan başqa, burada İsveçrədən olan xristian missionerlər də fəaliyyət göstərirdilər ki, onların arasında Bazel İncil Cəmiyyəti və Britaniya Qeyri-Xristianların İncil YaymaCəmiyyəti xüsusi fəallığı ilə seçilirdi. Rusiya imperiyası Bazel missionerlərinin qarşısında Qara və Xəzər dənizləri arasındakı ərazilərdə Məhəmmədilər arasında xristianlığı yaymaq məqsədini qoymuşdu. Laki xarici xristian missioner cəmiyyətlərinin fəaliyyətindən gözlənilən nəticələr əldə edilməmişdi. Qafqazın yerli xalqları rus imperiyasının Qafqazda xristianlaşdırma siyasətinə tabe olmadılar.
8. Dini etiqad qüvvəsi dünyanın mənimsənilməsinə yönəldilmiş müəyyən sosial hərəkətin motividir. Bütün bunları nəzərə alaraq, Rusiya imperiyası Qafqazın müsəlman xalqları arasında xristianlığın təbliğatını gücləndirirdi vəbu məqsədlə, ilk növbədə, Qərbdən gələn protestant xristianların imkanlarından istifadə etməyə çalışılırdı. Daha sonra isə pravoslavlığın təbliği istiqamətində ciddi addımlar atıldı. Lakin Qafqaz xalqlarının islama olan bağlılığı Rusiya imperiyasının bu səylərini heçə endirmiş oldu:Qafqazın müsəlman xalqlarından heç biri kütləvi şəkildə öz dinindən dönmədi.
9. İstəklərinə nail ola bilməyən Rusiya imperiyası ara-sıra sistemli soyqırımlara imza atmışdır. Adıq-çərkəz xalqının əksəriyyəti məhv edilmiş, ya da Osmanlı imperiyasına sürgün edilmişdi. Noqaylar da eyni aqibəti yaşamışlar. Cənubi Qafqazdan İrəvan və Naxçıvandan xeyli sayda əhali öz doğma torpaqlarını tərk edərək İrana və Osmanlıya üz tutmalı oldu. Rus ordusu Azərbaycan torpaqlarında da Gəncə və Car-Balakən qətliamlarını həyata keçirdi. Təəssüf ki, yerli idarəçilərin arasında münaqişələr Rusiyaya qarşı müqavimətə mənfi təsir göstərirdi.
10. XVIII əsrdən etibarən Qafqazda yerləşdirilən ruslar region əhalisinin etno-konfessional strukturunda yeni bir elementə çevrilmişdilər. Beləliklə, XX əsrin əvvəllərində Şimali və Mərkəzi Qafqazda rusların sayı 3.760.000-dən çox idi.Ermənilərin sistemli və ardıcıl şəkildə köçürülməsi Qafqaz əhalisinin etnik tərkibində onların sayının çoxalmasına səbəb olmuşdur. XX əsrin əvvəllərində onların sayı 140.000 nəfərdən çox olmuş və əsasən Azərbaycanın tarixi torpaqlarında – Bakı, Yelizavetpol və İrəvan əyalətlərində yerləşdirilmişdi. O dövrdə demoqrafik dəyişikliklərə bölgə xalqlarının milliazadlıq hərəkatı da səbəb olmuşdur. Rusiya yalnız 1864-cü ildə Qafqaz xalqlarının ümumi müqavimətininqarşısını ala bildi. Həmin dövrdə Kuban ətrafında yaşayan çərkəzlər sürgün edildilər və 470 min çərkəz öz doğma torpaqlarını tərk etməli oldu. Qafqaz xalqları zorla köçürülməyə məruz qalmışdılar və Rusiya hakimiyyəti Qafqaz xalqlarının müqavimətini qırmaq üçün onları əsrlərlə yaşadıqları doğma yurdlarından zorla köçürürdü. XIX-XX əsrlərdə Qafqazda rus çarizminin köç siyasətinin nəticəsi olaraq, gəlmə əhalinin sayı əhəmiyyətli dərəcədə artmışdı. Qeyd edilməlidir ki, miqrantlar həm məcburi, həm də könüllü şəkildə məskunlaşdırılmışdılar. Miqrantlar arasında Qafqaza köçən müxtəlif etnik və sinif mənşəli qruplar, çarizm tərəfindən sevilməyən məzhəbçi kəndli qrupları da olmuşdur. XIX əsr ərzində miqrasiya dalğaları Avropa xalqlarının regionda sayının tədricən artmasına gətirib çıxardı. Xüsusən XX əsrin əvvəllərində Qafqazdakı slavyan xalqlarının - ruslar, ukraynalılar və belarusların, həmçinin polyaklar, çexlər və bolqarların sayı xeyli dərəcədə artmışdı.Ruslar işğal etdikləri Şimali Qafqazın strateji bölgələrində yerli Qafqaz xalqlarının Rus hakimiyyətini qəbul edərək, yaşadıqları yerlərdə qalmalarına, Rusiya hakimiyyəti altında qalaraq imperiya torpaqlarında başqa bir bölgəyə köçməklərinəbelə imkan verməmişlər. Soyqırım planının həyata keçirilməsi ciddi şəkildə müəyyən edilmiş qaydalara əsasən reallaşdırılmış və yerli əhalinin azaldılması aşağıdakı metodlarla həyata keçirilmişdir: a) fiziki məhv; b) kəndlərin işğalı və yandırılması; c)əkin sahələri və bitkilərin məhv edilməsi; ç) ərzaq təchizatının dayandırılması. Bütün mənfi tərəfləri ilə yanaşı, Qafqaz xalqlarının mühacir hərəkatı bölgənin müsəlman xalqları arasında bir fikir birliyi formalaşdırdı. Burada Osmanlının tarixi rolunu da qeyd etmək yerinə düşərdi. Osmanlı bütün problemləri, daxili münaqişələri, xarici müdaxilələr, saray intriqaları şəraitində olsa da, məhdud imkanlarını səfərbər edərək yenə də bölgənin müsəlman xalqlarına qarşı özborcunu yerinə yetirə bildi.
11. Rusiyanın bölgədəki dini siyasətində Qafqazın müsəlman xalqları arasında məzhəbləri səbəbi ilə təfriqə almaq cəhdləri də göz qabağındadır. Yeni ərazilərin imperiyaya inteqrasiya prosesi asan deyildi və bir sıra müvafiq qərarların qəbul edilməsini tələb edirdi. Qafqaz müsəlmanlarının idarə edilməsinin təşkili ilə bağlı ilk qanunvericilik aktı 1805-ci il iyunun 30-da imperator I Aleksandrın"Yelizavetopol dairəsində Məhəmmədi din xadimlərinin qaydaları haqqında"adlı fərmanı oldu. Rusiyada mövcud olan müftilik modelləri əsasında Zaqafqaziya Sünni Məhəmmədi Ruhani Şurası və Zaqafqaziya Şiə Məhəmmədi Ruhani Şurası yaradıldı. Sünni ruhani rəhbərliyinə müfti, şiələrə isə Şeyxül-İslam rəhbərlik edirdi. Şimali Qafqazda çar hakimiyyəti siyasətinin xüsusiyyətləri ondan ibarət idi ki, rus dövləti burada müsəlmanların idarəedici strukturlarını meydana gətirməmişdi. Dağıstanın sünnilərinin "rəsmi" ruhaniləri formal olaraq Orenburq Məhəmmədi Ruhani Yığıncağına, Cənubi Dağıstan şiələri isə Zaqafqaziya dini rəhbərliyinə tabe idilər. Rusiya Qafqazı işğal etdikdən sonra burada müsəlman əhaliyə, onun dini hüquqlarına və islam dininə qarşı qərəzli siyasət yürütmüşdür. Hər vəchlə müsəlmanların xristianlaşdırılması, eləcə də onların dini məsələlərlə bağlı problemlərinin ələ alınması üçün cəhdlər edilmişdir. Ancaq Rusiyanın bu siyasətigözlənilən nəticəni verməmiş, Qafqaz xalqlarını öz dinlərinə daha möhkəm başğlamışdır.
12. Rusiyanın Qafqaz siyasətinin formalaşmasına müridizm hərəkatı ciddi şəkildə təsir etmişdir. Bu hərəkat islami ideyalar ətrafında Qafqaz xalqlarının ruslara qarşı müqavimətinin bir nümunəsi kimi tarixə yazılmışdır. Onun Qafqaz xalqlarının özünüdərkinə, eləcə də bütün zülmlərə baxmayaraq öz dinlərini, dini dəyərlərini qoruyub saxlamalarına müsbət təsiri olmuşdur.
13. Rusiya müsəlmanlarının fəaliyyətlərinin mütəşəkkilləşdirilməsi istiqamətində panislamizm hərəkatının da xüsusi rolu vardır.Cəmaləddin Əfqaninin fikirləri bütün Şərqdə geniş yayılmış və siyasi panislamizmin təşkilatlanmasına əhəmiyyətli dərəcədə təkan vermişdir. Məlum olduğu kimi, panislamist siyasi partiyalarının yaranması XIX əsrin sonlarına - XX əsrin əvvəllərinə təsadüf etmişdir.Çar hakimiyyətinin xüsusi xidmət orqanları hesab edirdi ki, Rusiya imperiyasında panislamizm bir neçə mənbədən bəhrələnmişdir. Hökumətə qarşı olan sosial-siyasi fikirlərin tendensiyasının bir hissəsi olaraq ortaya çıxdıqdan sonra panislamizm xaricdən təsirlənərək, siyasi islam ideologiyasına çevrilməsi istiqamətində qlobal prosesin bir hissəsinə çevrilmişdi. Müsəlman ziyalılarının müsəlman ölkələrində dövlət və siyasi quruluş təcrübələrini öyrənmək arzusu onları Osmanlı imperiyası, İran, Əfqanıstan və Misirdəki fikir insanları ilə təmas qurmağa yönəldirdi. Azərbaycanda panislamist ideyalarından təsirlənən Əhməd Ağaoğlu özünün zəngin yaradıcılığı, ciddi ictimai-siyasi fəaliyyəti ilə istər Şərq, istərsə də Qərb dünyasında bu gün də böyük maraq doğurmaqdadır.
14. Beləliklə, görürük ki, XIX əsrin sonlarında və XX əsrin əvvəllərində istər Şimali, istərsə də Cənubi Qafqazda və onun tərkib hissəsi olan Azərbaycanda panislamizm ideyaları geniş yayılmış,bu ideyaların milli özünüdərk və milli dəyərlərin qorunmasında böyük rolu olmuşdur. Belə hesab etmək olar ki, XIX əsrin sonu - XX əsrin əvvəllərində panislamizm ideyaları Qafqazdakı bütün partiyaların fikirlərinə güclü təsir göstərmişdir. Bu baxımdan, Azərbaycanda millətin formalaşmasının ilkin mərhələsində milli kimliyin axtarışı ümummilli müsəlman kontekstindən kənara çıxmadı, çünki İslam dünyası Azərbaycan türklərinin əksəriyyətinin özünü təsdiqləməsi üçün əsas məkan idi.Başqa sözlə, panislamizm ideologiyası müsəlman cəmiyyətinin zamanın modernləşdirilməsi çağırışlarına birmənalı reaksiyası idi.

Tədqiqatın nəticələrini yekunlaşdıraraq qeyd edə bilərik ki, çar Rusiyasının Qafqazda islam siyasəti üsullar baxımından dəyişsə də, mahiyyət etibarilə imperialist, müstəmləkəçi xarakterə malik olmuşdur.

**İstifadə edilmiş ədəbiyyatsiyahısı:**

Aslanova, R. Qloballaşmavəmədənimüxtəliflik. - Bakı: Elm, 2004. - 264 s.

Azər Turan. ƏlibəyHüseynzadə. Moskva: SALAM press, - 2008. - 280 s.

AzərbaycanRespublikasıDövlətTarixArxivi. - f. 290. - siy. 1. - iş. 124. - v. 48.

Azərbaycantarixi. II hissə (XIX-XXI əsrinəvvəli) / Tarixelmlərinamizədi, dosent A.Ə. Rzayevinümumiredaktəsiilə. - Bakı: BakıUniversiteti, - 2010. - 545 s.

Bünyadov, Z.M. Azərbaycan VII-IX əsrlərdə. – Bakı: Azərnəşr, - 1985, - 336 s.

Difai Partiyası // https://axtar.len.az › q=Difai\_Partiyası

Əhməd Ağaoğlu. İran və inqilabı. – Bakı: Azərnəşr, - 2009. - 152 s.

Əhmədov, E.İ. Ermənistanın Azərbaycana təcavüzü: etnik təmizləmə, soyqırımı, terror, işğal. II kitab. - Bakı: Azərbaycan Respublikasının Prezidenti yanında Elmin İnkişafı Fondu, - 2015. - 408 s.

Əliyeva, İ. İngiloyların çar Rusiyasının pravoslavlaşdırma siyasətinə qarşı mübarizəsi // AMEA A.A.Bakıxanov adına Tarix İnstitutunun “Elmi əsərləri”, - Bakı, . – 2007. - s.131-137

Əzizov, E.Ə. “Difai”: XX əsrin əvvəllərində erməni-azərbaycanlı münaqişəsinin ilkin tarixi şərtləri və səbəbləri. – Bakı, - 2009. - 360 s.

Fazil Qaraoğlu, Tarixdə iz buraxanlar: Əli bəy Hüseynzadə // Bakı Xəbər. - 2017. - 9 avqust. - № 140. - s. 13.

Gülsərən Akalın. Türk düşüncə və siyasi həyatında Əhməd Ağaoğlu. – Bakı: AzAtaM, - 2004. - 164 s.

**Heydər Əliyev: Müstəqilliyimiz əbədidir (çıxışlar, nitqlər, bəyanatlar, müsahibələr, məktublar, müraciətlər, fərmanlar) – VII kitab. Bakı, Azərnəşr, 1998. – 520 s.**

Hüseynov, S.Y. Azərbaycanda dini tolerantlıq mədəniyyəti: tarix və müasirlik. – Bakı: Təknur, - 2012. - 176 s.

[İttihad (qəzet)](http://www.ebooks.az/view/VbAXx0H9.pdf) // [Azərbaycan Xalq Cümhuriyyəti Ensiklopediyası](https://az.wikipedia.org/wiki/Az%C9%99rbaycan_Xalq_C%C3%BCmhuriyy%C9%99ti_Ensiklopediyas%C4%B1). 2 cilddə. - [Bakı](https://az.wikipedia.org/wiki/Bak%C4%B1): Lider, - 2005. – c. II . – 472 s.

Qurbanov, Ş. Cəmaləddin Əfqani və türk dünyası. – Bakı: Azərnəşr, – 1996. – 220 s.

Qurbanlı, M., Sayadlı, A. Heydər Əliyev siyasəti: tolerantlıq (çıxışlar, nitqlər, görüşlər, təbriklər). Bakı, "Elm və Təhsil", 2015, 504 səh.

Mahmudov, Y.M. Azərbaycanlılar (etnik-siyasi tarixə ümumi baxış). – Bakı: Aspoliqraf, - 2008, - 64 s.

Mahmudov*,* Y.M. Qarabağ: real tarix, faktlar / ŞükürovK.K. – Bakı: Təhsil, - 2005. - 380 c.

Mehdiyev, R. Azərbaycanlılara qarşı soyqırım gerçəkləri. – Bakı, - 2000. - 204 s.

Məmmədov, Ə.F. Şimal-Qərbi Azərbaycan: Zaqatala dairəsi. – Bakı: Adiloğlu, - 2001. – 115 s.

Mirzəzadə, A. XIX əsrın 20-30-cu illərındə çar Rusıyası tərəfındən ermənılərın Cənubı Qafqaza kütləvı köçürülməsı və bölgədə “ermənı amili”nın yaranması // Tarix və onun problemləri. - № 4. – 2014. - s. 57-62.

Muradov, Ş.M. Azərbaycan Respublikasında etno-demoqrafik proseslər: tarixi dəyişikliklər və reallıqlar / Ç.Ə.Baxış. - Bakı, - 2013. - 135 s.

Səudiyyə Ərəbistanından vətənə yola düşərkən jurnalistlərlə görüşdə Azərbaycan Prezidenti Heydər Əliyevin bəyanatı - 13 iyul 1994-cü il // <https://lib.aliyevheritage.org/az/5178028.html>.

Şeyx Şamilin 200 illik yubileyi haqqında Azərbaycan Respublikasi Prezidentinin Sərəncami //<https://e-qanun.az/framework/3806>.

1. Şəlalə Göytürk. "Difai fədailəri"nin anlatdıqları və xatırlatdıqları // 525-ci qəzet. - 2018. - 4 sentyabr. - s. 8.

Şükürov Kərim. Türkmənçay - 1828: Tarixi xronika (İxtisarla). - Bakı: Çaşıoğlu. – 2006. - 188 s.

Türk dünyasınınböyükideoloqu. Metodikivəsait. - Bakı, - 2014. – 22 s.

Umudlu, V.U. Şimali Azərbaycanın çar Rusiyası tərəfindən işğalı və müstəmləkəçilik əleyhinə mübarizə (1801-1828). – Bakı: Elm, - 2004.– 180 s.

Yaqubov, Y. 1918-1920-ci illərdə erməni siyasi ideologiyası və insanlıq əleyhinə cinayətlər // Tarix və onun problemləri. - № 1. – 2013. - s. 99-103.

Abdullah Saydam. Kırım ve Kafkas Göçleri (1856-1876), - TTK Yay., - Ankara. – 1997. - s. 88-89.

1. Ahmet Akmaz. Kafkasya Müridizm Hareketinin Önderi İmam Mansur // Yeni Türkiye, - yıl: 3, - s. 1970-1988.

Ahmed Akmaz. Rus Yayılmacılığı Karşısında Kafkasya Müridizm Hareketi. – Kayseri, - 1994. – 140 s.

Ahmet Cevat Eren. Türkiyede Göç ve Göçmen Meseleleri Tanzimat Devri İlk Kurulan Göçmen Komisyonu Çıkarılan Tüzükler. - İstanbul, - 1966. – 120 s.

Aliyeva, S. Nogay Kıyımı: Rusya İmparatorluğunun Nogayları İmha Eylemi Ve Günümüzdeki Yankıları / Asker A. // Uluslararası Suçlar Ve Tarih Uluslararası hakemli dergi. – 2012. - sayı 13. - s. 39-57.

Baj, Jabagi. Çerkesya’da sosyal yaşayış-adetler. - Ankara, - 1969, - 138 s.

Cahit Tutum. 1864 Göçü ile İlgili Bazı Belgeler, Çerkeslerin Sürgünü. - Ankara, Kafdağı Yayınları, - 1993.

Cemal Muhtar. Hurufi Türk Şairleri // Marmara ÜniversitesiİlahiyatFakültesiDergisi, - 1986. - sayı 4. – s. 219-226.

CemaleddinAfganiveMücadelesi.<https://serdargunes.files.wordpress.com/2012/06/cemaleddin-afgani-ve-mc3bccadelesi.pdf>

Gürcüler Arasında İslamiyet’in Yayılması. Yrd. Doç. Dr. Mehmet ÇOĞ / <http://dergipark.gov.tr/download/article-file/47026>.

Haluk Ölçekçi. Gaspıralı İsmail’in Tercüman Gazetesi’ndeki İletişim Modeli ve Türk Dünyasında İşbirliğinin Geliştirilmesinde Medyanın Rolü // Researcher: Social Science Studies. - 2018. – с. 6, - sayı 1, - s. 224-235.

Hilmi Bayraktar. Kırım Savaşı Sonrası Adana Eyaleti’ne Yapılan Nogay Göç ve İskânları (1859-1861) // Bilig. - sayı: 45, - 2008. - s. 49-50.

Kasumov, Ali-Hasan Kasumov. Çerkessoykırımı. - Ankara, - 1995. – 40s.

Kemal Karpat, Osmanlı Nüfusu (1830-1914) Demografik ve Sosyal Özellikleri, Tarih Vakfı Yurt Yay., - İstanbul. – 2003. – 329 s.

Kemal Karpat. Osmanlı’dan Günümüze Etnik Yapılanma ve Göçler. – İstanbul. – 2010. – 480 s.

Kırzıoğlu, Fahrettin. OsmanlılarınKafkasellerinifethi (1451-1590). - Ankara, - 1993. – 268 s.

Kusko, Mahmut. Kafkasmilletleri. KafkasyaKültürelDergi, 2 (7), - 1965, - s. 6-11.

Mirza Bala. Çerkesler // İslam Ansiklopedisi, - с. III, - Millî Eğitim Yayınları, - İstanbul. – 1977. – 384 s.

Nazan Çiçek. Talihsiz Çerkeslere İngiliz Peksimeti: İngiliz Arşiv Belgelerinde Büyük Çerkes Göçü (Şubat 1864-Mayıs 1865). - Ankara Üniversitesi SBF Dergisi, - 64-1. - s. 64-65.

Nedim İpek. İmparatorluktan Ulus Devlete Göçler. - Serander Yay., - İstanbul. - 2006. - s. 30-38.

Özgür Yılmaz. 1864 Kafkas Göçü Hakkında Bir Rapor, Mavi Atlas, - 3/2014. - s. 134.

Selim Deringil. 19. Yüzyılda Osmanlı İmparatorluğu’na Göç Olgusu Üzerine Bazı Düşünceler // Prof. Dr. Bekir Kütükoğlu’na Armağan’dan ayrı basım. - İstanbul Üniversitesi Edebiyat Fakültesi Tarih Araştırma Merkezi, - İstanbul. - 1991, - s. 435-442.

Sevgi Başman. Örnek İnsanlar Dizisi - 5 ŞEYH ŞAMİL. ZaferYayınları. – 2016. - 21 s.

Temizkan, A. Kuzey Kafkasya Müridizmi, Müridizmin Yayılma Stratejisi Ve Feodal Beylerle İlişkileri // Türk Dünyası Đncelemeleri Dergisi / Journal of Turkish World Studies. - Cilt: IX, - sayı 2, - 165-190 s.

Türkgeldi, Ali Fuat (1987). Mesâil-iMühime-iSiyasiye - c. III, - Ankara: TTK Yay., - s. 344.

Yusuf Akçura. Yeni Türk Devletinin Öncülleri. - Ankara: Kültür Bakanlığı, - 1981. - 285 s.

А.П.Ермолов и его «Записки» / [http://militera.lib.ru/memo/russ ian/ermolov\_ap/pre.html](http://militera.lib.ru/memo/russ%20ian/ermolov_ap/pre.html)

Абасов, А. Ислам в современном Азербайджане: Образы и реалии. Сборник «Азербайджан и Россия: общества и государства». - Москва, - 2001. – 283 с.

Агаев, Ф.А.Строительство православных церквей в рамках переселенческой политики царизма в Северном Азербайджане в конце XIX - начале XX вв. // Bakı Universitetinin Xəbərləri. Humanitar elmlər seriyası. - № 2. – 2012. - c.150-156.

Аджиев, Я. Геноцид ногайского народа / Янгурчи Аджиев // Abai.kz: интернетсайт. 2010. 8 ноября. URL: <http://www.abai.kz/node/5557>.

Акаев, В.Х. Ислам в Чеченской Республике. – М.: Логос, - 2008. - 88 с.

Акты Кавказской археографической комиссии (АКАК) / Под ред. А.Д.Берже. - т. II. - Тифлис, - 1868. - док. 1436, - с. 702-705.

Акты Кавказской археографической комиссии (АКАК). - т. XI. – Тифлис, - 1904; - т. XII. Тифлис, - 1904– 1020 c.

Акты, собранные Кавказской археографической комиссией. – Тифлис, 1904. – т. ХII. – с. 665.

Албогачиева, М. С.-Г. Этнография и история ингушского народа в письменных источниках конца XVIII - первой трети XX в. СПб.: Наука, - 2011. - 179 c.

Алиев Рафик. Ислам и азербайджанская культура. - Баку, - 1998.

Алиева, С.И. Азербайджан и народы Северного Кавказа (XVIII – начало XXI вв.). – Баку: “Şərq-Qərb”, - 2010. - 620 с.

Алиева, С.И. Армянский фактор в истории азербайджано-северокавказских взаимоотношений // İrs. - № 3 (57), - 2012. - c. 58-63.

Аликберов, А.К. Эпоха классического ислама на Кавказе: Абу Бакр ад-Дарбанди и его суфийская энциклопедия «Райхан ал-хака’ик» (XI-XII вв.). – М.: Восточная литература, - 2003. – 847 с.

Арапов, Д.Ю. Система государственного регулирования ислама в Российской империи (последняя треть XVIII – начало XX вв.). - М., - 2004 – 288 с.

Арапов, Д.Ю. Управление духовными делами мусульман Кавказа в Российской империи. URL: <http://www.statusquo.ru/691/article_833.html>.

Ахмадов, Я.З. История Чечни с древнейших времен до конца XVIII века. – М., - 2001. - 424 c.

Багиров, Ф.Э. Переселенческая политика царизма в Азербайджане (1830-1914 гг.). - М.: Маросейка, - 2009. – 697 с.

Балаев, А.Г. Азербайджанская нация: основные этапы становления на рубеже XIX-XX вв. - М.: ООО «ТиРу», - 2012. – 403 с.

Басихин, П. Немецкие колонии на Кавказе. Этнографический очерк // Кавказский вестник. - 1900. – т. 1. c. 303.

Бахревский, Е.В. Современные концепции "геноцида" народов Кавказа // Проблемы национальной стратегии. - № 5 (20). – 2013. - c.91-112.

Белокуров, С.А. Сношения России с Кавказом: Материалы, извлеченные из Московского главного архива Министерства иностранных дел С.А. Белокуровым. - Вып. 1, 1517‒1613. ‒ М. - 1889.

Берже, А.П. Выселение горцев с Кавказа // Русская старина. – Санкт-Петербург, - 1882. – т. 33. – с. 342.

Блиев, М.М. Кавказская война / Дегоев В.В. - М: Росет, - 1994. – 592 с.

Бобровников, В.О. Мусульмане Северного Кавказа: обычай, право, насилие. Очерки по истории и этнографии права Нагорного Дагестана. – М: Восточная литература, - 2002. – 368 с.

Большаков, О.Г. История халифата. Т II. Эпоха великих завоеваний. 633-656. – М., - 2000. – 294 c.

Бушуев, С.K. Из истории внешнеполитических отношений в период присоединения Кавказа к России. ‒ М. - 1955. – 59 c.

Величко, В.Л. Кавказ. Русское дело и междуплеменные вопросы. – Баку: Элм, - 1990. - 224 c.

Венюков, М.И. К истории заселения Западного Кавказа. 1861-1863 гг. // Русская старина. – СПб. – 1878. – кн. VI (июнь). – с. 249-250.

Венюков, М.И. Кавказские воспоминания (1861-1863) // Русский архив. – Москва, - 1880. – кн. I. – с. 435-436.

Вердиева, X.Ю. Переселенческая политика Российской империи в Северном Азербайджане (XIX - начале XX вв.). Баку: Ecoprint, - 2016. - 420 c.

Воробьева, Е.И. Власть и мусульманское духовенство в Российской империи (втораяполовина XIX века - 1917 г.) // Исторический ежегодник. - Омск, - 1998.

Гаврилов, Ю.А. Ислам и православно-мусульманские отношения в России в зеркале истории и социологии / Шевченко А.Г. - М.: Культурная революция, - 2010. – 312 с.

Гаджиев, В.Г. Движение кавказских горцев под руководством Шамиля в исторической литературе. - Махачкала, - 1956. – 48 с.

Гаммер, М. Шамиль. Мусульманское сопротивление царизму. Завоевание Чечни и Дагестана. - М., - 1998. - 492 с.

Гизетти, А.Л. Сборник сведений о потерях Кавказских войск во время войн. – Тифлис, - 1901. - 230 c.

Глинка, С.Н. Описание переселения армян аддербиджанских в пределы России. - Москва, - 1831. – 145 с.

Глинка, С.Н. Описание переселения армян Азербайджанских в пределы России. – Баку: Элм, - 1990. – 81 с.

Горчаков, Н. Вторжение Шамиля в Кабарду в 1846 г. // Кавказский сборник. - Тифлис, - 1879. - т. IV. - с. 19-38.

Государственный архив РФ. - Ф.102. - Оп.OO-1913. - д.74. - л.9; - л.147.

Государственный архив РФ. - Ф.102. - Оп.ОО-1916. - д.74. - л. 36.

Государственный архив РФ. - Ф.4888. - Оп.1. - д.545. - л.149.

Григорьев, В.Н. Статистическое описание Нахичеванской провинции. - Санкт-Петербург: СПб, - 1833. – 264 с.

Гриценко, Н.П. Социально-экономическое развитие притеречных районов в XVIII - первой половине XIX в. ‒ Грозный, - 1961. ‒ 196 c.

Грузия МДТА. - Ф.2. - сп.1, - дело 3859, - с.314, - л.20.

Гусейнова, И. Историческая энциклопедия Кавказа*.*- Баку, “Çaşıoğlu”, – 2010. - 950 c.

Гусейнова, И. История народов Кавказа (с древнейших времен до наших дней). Учебное пособие для высших учебных заведений. - Баку, «Elm və təhsil», - 2018. - 1248 с.

Дегоев, В.В. Большая игра на Кавказе: история и современность. Статьи, очерки, эссе. - М., - 2001. - 448 с.

[Дегоев, В.В.](https://ru.wikipedia.org/wiki/%D0%94%D0%B5%D0%B3%D0%BE%D0%B5%D0%B2,_%D0%92%D0%BB%D0%B0%D0%B4%D0%B8%D0%BC%D0%B8%D1%80_%D0%92%D0%BB%D0%B0%D0%B4%D0%B8%D0%BC%D0%B8%D1%80%D0%BE%D0%B2%D0%B8%D1%87) Имам Шамиль: властитель, воин. - M.: Русская панорама, - 2001, - 374 c.

Джунидова Мила. [Бесстрашный Байсангур](http://vesti95.ru/5665778965698/) // «Вести республики» - общественно-политическая газета Чеченской Республики. - 2013. - № 64 (3 апреля 1997 г.).

Документы по истории адыгов 20-50-х гг. XIX в.: по материалам ЦГА КБР / сост. З.М.Кешева. - Нальчик, - 2011. - 140 с.

Дубровин, Н.Ф. История войны и владичества русских на Кавказе. – т. 3, СПб, - 1886. – 372 с.

Дубровин, Н.Ф. О народах Центрального и Северо-Западного Кавказа. – Нальчик, - 2002. - 532 c.

Елисеева, О.И. Переписка Екатерины II и Г.А.Потемкина периода второй русскотурецкой войны 1787-1791 гг. - М., - 1995.

Епифанцев, А.А. Неизвестная кавказская война. Был ли геноцид адыгов. - М.: Маска, - 2010. - 356 с.

Зейналова, С.М. Немцы на Кавказе. - Баку: - 2008. – 424 с.

Ибрагимбейли, Х. Россия и Азербайджан в первой трети XIX века (из военно-политической истории). -М: Наука, Главная редакция восточной литературы, - 1969.

Иванов, А.И. Национально-освободительное движение в Чечне и Дагестане в 60-70-х годах XIX в // Исторические записки АН СССР. - 1941. – т. 12.

Ислам в Российской империи (законодательные акты, описания, статистика). - М., - 2001. – 165 с.

Исмаил-Заде, Д.И. Граф И.И.Воронцов-Дашков. Наместник Кавказский. - М.: ЗАО Центрполиграф, - 2005. – 511 с.

История Коммунистической партии Азербайджана. Ч. 1. - Баку: Азернешр, - 1958. – 353 с.

История народов Северного Кавказа с древнейших времен до конца XVIII в. - М., - 1988. – 554 с.

История 13-го Лейб-Гренадерского Эриванского Его Величества полка за 250 лет (1642-1892) / составил генерального штаба генерал-лейтенант П.О.Бобровский. - СПб.: Типография В.С.Балашеваи Ко, - 1895. Часть четвертая. Карабинерский полк под названиями: 7-й, Эриванский, Эриванский Его Императорского Высочества Наследника Цесаревича и Лейб-Эриванский Его Величества. - 588 с.

Йорг Баберовски. Цивилизаторская миссия и национализм в Закавказье: 1828-1914 гг. // Новая имперская истории постсоветского пространства. - Казань: Центр исследований национализма и империи, - 2004. – 322 с.

Кавказ и Российская империя: проекты, идеи, иллюзии и реальность. Начало XIX - начало XX вв. – Санкт-Петербург, - 2005. – с. 74.

Кавказские войны // Энциклопедический словарь. Изд. Ф.А.Брокгауза и И.А.Ефрона. - СПб., - 1894. – с. 854-862.

Кавказский календарь на 1895 г. - Тифлис, - 1894. - с. 229.

Кавказский календарь на 1896 г., V отд. - с. 48-61.

Кавказский календарь Российской империи 1897 г., LXIII - Елизаветпольская губерния. - СПб, - 1904. - 183 с.

Калиновская, К.П. Национальная и межэтническая ситуация в области расселения ногайцев / Марков Г.Е., – 1990 - c. 1-14.

Касумов, А.Х. Геноцид адыгов / Касумов Х.А. - Нальчик, - 1992. - 199 с.

Кафарова, З.А. Формирование рабочего класса в Азербайджане. - Баку: Нурлан, - 2005. – 176 с.

Ключевский, В.О. Сочинения: в 9 т. - т. II. - М.: Мысль, - 1989. – 199 с.

Кныш, А.Д. Шиитский ислам. Учебное пособие / А.И.Маточкина, - С.-Петерб. гос. ун-т. – СПб.: Президентская библиотека, - 2016. – 183 с.

Комарова, О.Д. Демографическая характеристика русских селений в Азербайджане // Русские старожилы Азербайджана. Часть 1. - М.: Институт этнографии АН СССР, - 1990. - 168 с.

Краткое описание боевой жизни и деятельности 77-го пехотного Его Императорского величества Великого князя Алексея Александровича полка (1700-1900) / составил для Нижних чинов А.Н.Лавров по материалам, собранным того же полка поручиками Раковичем и Тышецким, и также самим автором. - Тифлис, - 1900. - 157 с.

Кулиева, В.А. Роль и позиция мусульманского духовенства в социально-культурной жизни Нахичевани, Эриванской губернии и Зангезура в XIX- начале XX в. - Баку: Элм, - 1999. - 64 с.

Кулиева, В.А. Роль и позиция мусульманского духовенства в социально-политической и культурной жизни Азербайджана в XIX - начале XX вв. - Баку, - 2003. – 240 с.

Лапин, В.В. Новейшая историография Кавказской войны / В.В.Лапин // Отечественная история. - 2008. - № 5. - с. 179-185.

Лапин, В.В. Хронологические рамки Кавказской войны в контексте ее историографии // Вестник Санкт-Петербургского университета: Серия 2. История. - 2007. - вып. 3 (сентябрь). - с. 80.

Лаyдаев, У. Чеченское племя // Сборник сведений о кавказских горцах. – Тифлис, - 1879. - вып. IV. - 428 c. (54)

Магомеддадаев, А.М. Эмиграция дагестанцев в Османскую империю (Документы и материалы). – Махачкала, - 2000. – 436 с.

Мамедли, А.Э*.* Современные этнокультурные процессы в Азербайджане: основные тенденции и перспективы. - Баку: Изд-во Ун-та Хазар, - 2008. - с. 147-149.

Мамедов А. Об идейных источниках азербайджанского национально-освободительного движения // Tarixvəonunproblemləri. - №3, - 2010. - s. 195-199.

Матвеев, В.А. Российское мусульманство на Северном Кавказе: исторические аспекты проблемы. - Армавир-Ростов-на-Дону, - 2004. – 64 c.

Милютин, Д.А. Воспоминания // Осада Кавказа. Воспоминания участников Кавказской войны XIX века. – Санкт-Петербург, - 2000. – с. 593-594.

Мусаев, М.А. Практика подавления локальных вооруженных выступлений на Северо-Восточном Кавказе (на примере Кайтагского восстания 1866 г.) / Вестник военного университета. - 2011, - № 3 (27). - с. 142-146.

Мустафаев, Дж.М. Северные ханства Азербайджана и Россия (конец XVIII-начало XIX вв.). - Баку: Элм, - 1989. - 128 с.

Мусульманское движение в Средней Азии в 1910 г. // Сборник Русского исторического общества. - т. 5 / Под. ред. Арапова Д.Ю. - М.: Русская панорама, - 2002. - с. 132.

Национально-освободительная борьба народов Северного Кавказа и проблемы мухаджирства // Материалы Всесоюзной научно-практической конференции, 24-26 октября 1990 г. – Нальчик, - 1994. – с. 260.

Олейников, Д.И. Большая война // "Родина". - №1, - 2000. – с. 50-57.

Омаров, А.И. Политика России на Северо-Восточном Кавказе в XIX – начале XX в. – Махачкала, - 2004. – 315 с.

Орехов, И.И. По южному склону Западного Кавказа // Военный сборник. – 1869. - № 9. - с. 97.

Отношение начальника Главного штаба Кавказской армии Карцова командующему войсками Кубанской области Евдокимову // Проблемы Кавказской войны и выселение черкесов в пределы Османской империи. Сборник архивных материалов. – Нальчик: Эльбрус, - 2001. - с. 233.

Павленко, П.А. Шамиль. - Махачкала, - 1990. - 218 с.

Панеш, А.Д. Крымская война 1853-1856 гг. в контексте политической ситуации в Западной Черкесии и в государстве Шамиля // Вестник науки Адыгейского республиканского института гуманитарных исследований им. Т.М.Керашева. - Майкоп: [АРИГИ](https://ru.wikipedia.org/wiki/%D0%90%D0%A0%D0%98%D0%93%D0%98), - 2015. - № 7 (31). - с. 131-138.

Письма А.П.Ермолова. Письмо восьмое // Сборник материалов для описания местностей и племен Кавказа (СМОМПК). - вып. 45. - Махачкала, - 1925.

Поселения иностранцев в России // Энциклопедический словарь / Под ред. Ф.А.Брокгауза, И.А.Ефрона. - т. XXIV. - СПб, - 1898. - с. 672-675.

Постановление Верховного Совета КБССР от 07.02.1992, № 977-XII-В "Об осуждении геноцида адыгов (черкесов) в годы Русско-кавказской войны".

Постановление Государственного Совета – Хасэ Республики Адыгея от 29 апреля 1996 г. - № 64-1.

Потто, В.А. Кавказская война. В 5 т. - т. 1. - Ставрополь: Кавказский край, - 1994. - 672 с.

Потто, В.А. Кавказская война. Персидская война 1826-1828 гг. Т. 3. - Ставрополь, - 1993. - 591 с.

Приказ по Кавказской армии от 27 июля 1864 г. с объявлением рескрипта Александра II об окончании Кавказской войны // Проблемы Кавказской войны и выселение черкесов в пределы Османской империи (20-70-е гг. XIX в.): Сборник архивных документов / сост. проф. Т.Х.Кумыков. – Нальчик, - 2001. - с. 311.

Присоединение Восточной Армении к России. - Ереван, - 1972. (560-561)

Проблемы Кавказской войны и выселение черкесов в пределы Османской империи // Сборник архивных материалов. – Нальчик: Эльбрус, - 2001. - с. 360.

Рауф Ф. Гусейнов. Концепции истории Азербайджана. - Баку, - 1999.

[Российский государственный архив социально-политической истории](https://ru.wikipedia.org/wiki/%D0%A0%D0%BE%D1%81%D1%81%D0%B8%D0%B9%D1%81%D0%BA%D0%B8%D0%B9_%D0%B3%D0%BE%D1%81%D1%83%D0%B4%D0%B0%D1%80%D1%81%D1%82%D0%B2%D0%B5%D0%BD%D0%BD%D1%8B%D0%B9_%D0%B0%D1%80%D1%85%D0%B8%D0%B2_%D1%81%D0%BE%D1%86%D0%B8%D0%B0%D0%BB%D1%8C%D0%BD%D0%BE-%D0%BF%D0%BE%D0%BB%D0%B8%D1%82%D0%B8%D1%87%D0%B5%D1%81%D0%BA%D0%BE%D0%B9_%D0%B8%D1%81%D1%82%D0%BE%D1%80%D0%B8%D0%B8) (РГАСПИ). - Ф.65. - Оп.1. - д.142, - л.4.

[Русские](http://www.booksite.ru/fulltext/rus/sian/3.htm) / Отв. ред. В.А.Александров, И.В.Власова, Н.С.Полищук. - М.: [Наука](https://ru.wikipedia.org/wiki/%D0%9D%D0%B0%D1%83%D0%BA%D0%B0_(%D0%B8%D0%B7%D0%B4%D0%B0%D1%82%D0%B5%D0%BB%D1%8C%D1%81%D1%82%D0%B2%D0%BE)), - 2003. – 469 с.

Русские на Кавказе. Эпоха Ермолова и Паскевича. - СПб.: Дмитрий Буланин, - 2004. - 352 с.

Сатушиева, Л. Религиозная культура народов северного Кавказа и российская власть в первой половине XIX века // Кавказ и глобализация. – т. 7. - выпуск 3-4. – 2013. - c. 119-130.

Соловьев, С.М. Сочинения. В 18 кн. - Кн. IV. История России с древнейших времен. - М.: Мысль, - 1993. - 688 с.

Сулаев, И.Х. Государство и мусульманское духовенство в Дагестане: история взаимоотношений (1917-1991 гг.). – Махачкала, - 2009. – 375 с.

Сумбатзаде, А.С. Азербайджанцы – этногенез и формирование народа. – Баку: Элм, - 1990. – 302 с.

Сухотин, Н.Н. Война в истории русского мира. – СПб., - 1898. – 44 c.

[Тарле, Е.В.](https://ru.wikipedia.org/wiki/%D0%A2%D0%B0%D1%80%D0%BB%D0%B5_%D0%95._%D0%92.) [Крымская война](https://books.google.ru/books?id=3UBsCwAAQBAJ&hl=ru). – Москва-Берлин: Директ-Медиа, - 2015. – 2150 c.

Торнау, Ф.Ф.Воспоминания кавказского офицера // Русский вестник. - 1864. - т. 53. - № 10.

Трагические последствия Кавказской войны для адыгов (вторая половина XIX – начало XX века) // Сборник документов и материалов. – Нальчик, - 2000. – с. 29.

Умаров, С.Ц. Эволюция основных течений ислама в Чечено-Ингушетии. – Грозный, - 1985. - 480 c.

Усманова, Д.М. Мусульманская фракция и проблемы «свободы совести» в Государственной думе России (1906-1917). - Казань, - 1999. - с. 32–37.

Хашаев, Х.-М.О. Движущие силы мюридизма в Дагестане. – Махачкала, - 1956. - 44 с.

Хожаев, Д. Чеченцы в Русско-Кавказской войне. - Грозный – СПб., - 1998. - 250 с.

Хутарев-Гарнишевский, В.В. Панисламизм в России в начале XX в. по материалам имперских спецслужб // Поиск / Альтернативы / Выбор. - №2 (2). – aпрель, 2016 г., - c. 82-97.

Хутарев-Гарнишевский, В.В. Российские спецслужбы, политический исламизм и сепаратизм на Северном Кавказе в начале XX и XXI веков. Историческая компаративистика. Общественно-политический фон // Большой Кавказ двадцать лет спустя: ресурсы и стратегии политики и идентичности / Сб. ст.; предисл., сост., подг. текста и коммент. Г.Ч. Гусейнов. - М.: Новое литературное обозрение, - 2014. - с. 169-172.

Шавров, Н.Н. Новая угроза русскому делу в Закавказье. - СПб, - 1911. - 77 с.

Щербатов, А.П. Генерал-фельдмаршал Паскевич-Эриванский. – Санкт-Петербург, - 1891. - т. II. - 229 с.

[Эльмурзаев](https://ru.wikipedia.org/wiki/%D0%AD%D0%BB%D1%8C%D0%BC%D1%83%D1%80%D0%B7%D0%B0%D0%B5%D0%B2,_%D0%AE%D1%81%D1%83%D0%BF_%D0%9C%D1%83%D1%82%D1%83%D1%88%D0%B5%D0%B2%D0%B8%D1%87),Ю. Страницы истории чеченского народа. - Грозный: Книга*,* - 1993. - 97 с.

Эсадзе, С.С. Историческая записка об управлении Кавказом. - т. 2. – Тифлис, - 1907, - 628 с.

Юзефович, Т.А. Договоры России с Востоком: политические и торговые ‒ СПб., - 1869. – 296 c.

Antero Leitzinger. The Circassian Genocide // “Turkistan News” (The Eurasian Politician - Issue 2, - October 2000.

Cornell. S.E. The politicisation of Islam in Azerbaijan. (Washington, DC, & Uppsala, Central Asia-Caucasus Institute & Silk Road Studies Program). [[Google Scholar]](http://scholar.google.com/scholar_lookup?hl=en&publication_year=2006&author=S.+E.+Cornell&title=The+Politicisation+of+Islam+in+Azerbaijan). - p. 18.

Klaproth, J. Voyage au Caucase et en Georgie. - Paris, - 1823. - 294 p.

Koch K. Journey through Russia to the Caucasian lands // The Circassians, the Balkars and the Karachais in the proceedings of European authors. - Nalchik, - 1974. - p. 624-625.

Paul B.Henze. Тhe North Caucasus Barrıer. Circassian Resistance to Russia. 'The North Caucasus Barrier', edited by Marie Bennigsen Broxup, published by HURST & CO. – 2007. - р. 111.

Sattarov, R. Islam, State and Society in Independent Azerbaijan. – 2009, - 394 p.

Tadeusz Swietochowski. Azerbaijan: The Hidden Faces of Islam // World Policy Journal, - vol. 19. - No. 3 (Fall 2002). - 69 p.

The Circassians: A Forgotten Genocide? By Stephen D. Shenfield 1999; article from «Studies on War and Genocide», - vol. 1, in the series «War and Genocide», - Oxford and New York: Berghahn Books.

The Darkside of Democracy: Explaining Ethnic Cleansing, by Michael Mann. - CUP, - 2005. – р. 98-100.